
gue fors aus ne le sot riens nee 


Kai ji parvažiuodavo namo iš pensiono, kartais maty- 
davau ją kone kasdien — mat jų namas stovėjo prieš pat 
Rotušės priestatą. Jinai su savo jaunesniąja seseria be 
paliovos siūdavo pirmyn atgal, dažnai su jaunuoliais, 
kurie man, žinoma, nepatiko. Kartais, ištaikęs valandė- 
lę, atsiplėšdavau nuo savo kartotekų ir didžiųjų knygų, 
atsistodavau prie lango, žiūrėdavau į jų namą pro mati- 
nius stiklus ir, būdavo, pamatau ją. Vakare pasižymėda- 
vau tai stebėjimų dienoraštyje. Iš pradžių vadinau ja X., 
o vėliau, kai sužinojau vardą, M. Keletą sykių buvau su- 
tikęs ją mieste. Vieną dieną stovėjau tiesiog už jos eilėje 
Viešojoje bibliotekoje Krosfildo gatvėje. Ji nė karto ne- 
atsigręžė į mane, bet aš ilgai Žiūrėjau į jos pakaušį, į jos 
plaukus, supintus į ilgą kasą. Jie buvo labai šviesūs, šil- 
kiniai, tarytum kraujalakės kokonai. Suimti į vieną ilgą 
kasą, beveik iki pat juosmens. Kartais ji ją atmesdavo 
priekin, kartais atgal. O kartais susikeldavo į viršų. Ir tik 
sykį, prieš jai tampant mano viešnia, man nusišypsojo 
laimė pamatyti ją palaidais plaukais. Net žadą atėmė — 
tokia ji buvo graži. Na tiesiog kaip undinė. 

Kitą kartą, šeštadienį, nuvažiavau į Gamtos istorijos 
muziejų, ir mudu grįžom vienu traukiniu. Ji sėdėjo per 
tris sėdynes, šonu į mane, ir skaitė knygą, ir aš visą 
pusvalandį žiūrėjau į ją. Matydamas ją, visad jaučiausi 
taip, tarsi gaudyčiau kokią retą peteliškę — artėji prie 


5 


jos labai atsargiai, užgniaužęs kvapą, kaip sakoma. 
Tarsi gaudytum dirvinį gelsvį'. Noriu pasakyti, kad 
aple ją galvojau visad tokiais žodžiais kaip „nepagau- 
nama“, „reta“, „įmantri“ — na, ne tokia kaip kitos, net 
labai dailutės. Skirta daugiau tikram Žinovui. 

Tais metais, kai ji dar lankė mokyklą, aš nežinojau, 
kas ji tokia, tik Žinojau, kad jos tėvas — daktaras Grė- 
jus, be to, kartą Vabzdžių sekcijos susirinkime nugirdau 
šnekant, kad jos motina išgeria. Ir tikrai, sykį girdėjau 
kalbant jos motiną parduotuvėje — visa tik kraiposi, 
maivosi, iškart matyti, kad iš tų, kurios mėgsta stikliu- 
ką, išsidažiusi baisu Žiūrėti ir panašiai. 

Na, o paskui vietos laikraštyje pasirodė žinutė, kad ji 
gavo stipendiją ir kokia ji protinga, o jos vardas toks pat 
gražus kaip ir ji pati — Miranda. Taigi sužinojau, kad ji 
mokosi Londone, meno mokykloje. Po šito straipsniuko 
laikraštyje viskas 1š karto pasikeitė. Mes tarytum tapom 
artimesni, nors šiaip, aišku, dar nepažinojom vienas ki- 
to, kaip tai paprastai esti. 

Nemoku paaiškinti kaip ir kodėl, bet kai pirmą sykį 
pamačiau ją, supratau, kad ji — vienintelė. Žinoma, aš 
nesu visai kuoktelėjęs, aš supratau, jog tai tik svaja, tad 
viskas taip ir būtų likę, jei ne tie pinigai. Dienų dienas 
svajodavau apie ją, prisigalvodavau visokių istorijų, 
kaip ją sutinku, darau žygdarbius, kuriais ji žavisi, mu- 
du susituokiam ir visa kita. Nieko nepadoraus, tik jau 
paskui, bet tai aš vėliau paaiškinsiu. 

Mano svajose ji piešė paveikslus, o aš prižiūrėjau sa- 
vo kolekciją. Įsivaizdavau, kaip ji myli mane ir mano 
kolekciją, kaip ji piešia 1r spalvoja mano peteliškes; mu- 
du dirbam drauge nuostabiame moderniškame name, di- 
džiuliame kambaryje su dideliausiu vientiso stiklo lan- 
gu; ir ten tarsi vyksta Vabzdžių sekcijos susirinkimai, 


! Colias hyale (Iot.). Čia ir toliau — vertėjos pastabos. 


kur aš tyliu kaip paprastai, kad ko nors neleptelčiau, 1r 
mudu su ja — šeimininkas ir šeimininkė, ir visi mus ant 
rankų nešioja. Ji tokia dailutė — šviesūs plaukai, pilkos 
akys, — kad visi vyrai net pažaliavę iš pavydo. 

Šitos gražios svajos išsisklaidydavo tik tada, kai 
matydavau ją su vienu jaunuoliu, savimi pasitikinčiu, 
įžūliu, na tokiu, kurie baigia privačias mokyklas ir pas- 
kui laksto sportiniais automobiliais. Kartą sutikau jį 
Barklio banke, laukiau prie langelio įnešti pinigus, o 
jis — pasiimti. Aš išgirdau jį sakant: „Duokit man pus- 
šimtinėm“. O visas pokštas buvo tas, kad jis teturėjo 
dešimties svarų čekį. Visi jie taip elgiasi. Na, kartais 
matydavau, kaip ji lipa į jo automobilį arba kaip juodu 
abu po miestą važinėja, ir tomis dienomis būdavau la- 
bai šiurkštus visiems darbe ir savo entomologinių ste- 
bėjimų dienoraštyje nepažymėdavau X. (visa tai dėjo- 
si prieš jai išvažiuojant į Londoną, paskui jinai jį me- 
tė). Tokiomis dienomis aš leisdavau sau bjaurias min- 
tis. Tada jau jinai verkdavo arba dažniausiai šliaužio- 
davo keliais. O sykį net leidau sau pasvajoti, kaip 
pliaukšteliu jai per veidą — kartą mačiau viename te- 
lespektaklyje, kaip vaikinas skėlė antausį savo draugu- 
žei. Tikriausiai tada viskas ir prasidėjo. 


Mano tėvas žuvo autokatastrofoje. Man buvo dveji. 
Tai atsitiko 1937 metais. Jis buvo girtas, bet tetulė Anė 
tvirtino, kad jis ėmė gerti per motiną. Aš taip ir nesuži- 
nojau, kaip ten viskas buvo iš tikro, bet netrukus po tėvo 
mirties motina išėjo ir paliko mane su tetule Ane — jai 
terūpėjo lengvas gyvenimėlis. Meiblė, mano pusseserė, 
sykį metė man (kai mes, būdami dar vaikai, susikivirči- 
jom), jog Mano motina — gatvinė ir susidėjo su kažko- 
kiu užsieniečiu. Buvau paikas — nudrožiau tiesiai pas 
tetulę ir paklausiau jos, ir jeigu jau ji norėjo ką nors nu- 
slėpti, tai, Žinoma, jai tai puikiausiai pavyko. Dabar man 


7 


nusispjaut, ir jeigu motina dar gyva, neturiu jokio noro 
jos matyti. Teta Anė vis kartoja, atseit dar gerai atsikra- 
tėm, ir, manau, ji teisi. 

Taigi mane užaugino teta Anė ir dėdė Dikas kartu su 
savo dukteria Meible. Tetulė — tai vyresnioji mano tė- 
vo sesuo. | 

Dėdė Dikas numirė, kai man buvo penkiolika, 1950 
metais. Mes nusidanginom į Tringo vandens telkinį Žve- 
joti, ir aš kaip paprastai pasiėmiau tinklelį bei kitus rei- 
kiamus daiktus ir atsiskyriau nuo jo. O kai išalkau, grį- 
žau į tą vietą, kur jį palikau, — ten jau kupetavosi 
žmonės. Pamaniau, jam užkibo koks milžinas. O pasiro- 
dė, kad insultas. Jį nugabeno namo, bet jis taip ir nepra- 
tarė nė žodžio ir nebepažino nė vieno iš mūsų. 

Dienos, praleistos drauge, — na, ne visąlaik drauge, 
nes aš juk gaudydavau peteliškes, 0 jis sėdėdavo prie sa- 
vo meškerių, bet mes visad drauge valgydavom, drauge 
važiuodavom prie vandens telkinio ir grįždavom na- 
mo, — taigi tos dienos buvo pačios geriausios mano gy- 
venime (žinoma, be tų, apie kurias rengiuosi papasako- 
ti). Kai buvau vaikas, tetulė ir Meiblė šaipydavosi iš 
mano peteliškių, bet dėdė Dikas visad stodavo mano pu- 
sėn. Ir visad žavėdavosi, kaip aš moku jas prismeigti. Jis 
džiaugdavosi kartu su manimi, matydamas naują ima- 
gą — būdavo, sėdi ir žiūri, kaip iš kokono ritasi druge- 
lis, kaip skleidžia ir džiovina sparnelius, kaip atsargiai 
mėgina jais plasnoti. Jis davė man vietos pašiūrėje, kur 
galėčiau laikyti stiklainius su vikšrais. O kai gavau pri- 
zą konkurse „Mano mėgstamiausias užsiėmimas“ už fri- 
tilarijų? kolekciją, jis įteikė man svarą — su sąlyga, kad 
nepasakysiu tetai Anei. Na ką čia kalbėti, jis buvo man 
kaip tėvas. Kai jau turėjau tą čekį rankose, pirmiausia — 
žinoma, po Mirandos — pagalvojau apie dėdę. Būčiau 


? Fritilarijos — keletas plaštakių šeimos rūšių. 


nupirkęs jam pačias geriausias meškeres ir kitus Žvejy- 
bos reikmenis — viską, ko jis panorėtų. Be tai jau buvo 
neįmanoma. 


Žirgų lenktynėse pradėjau lošti, vos tik man sukako 
dvidešimt vieneri. Kiekvieną savaitę vis statydavau pen- 
kis šilingus. Draugužis Tomas ir Kračlis iš mūsų skyriaus, 
1r dar keletas merginų susimesdavo ir lošdavo iš stambių 
sumų ir vis šnekino mane prisijungti, bet aš atsisakinėjau, 
atseit esu vienišas vilkas. Nei Tomas, nei Kračlis man ne- 
buvo prie širdies. Draugužis Tomas kažkoks slidus, am- 
žinai dergia mūsų vietinę valdžią, o pats visaip įtaikauja 
ponui Viljamsui, miestelio iždininkui. O Kračlis — niek- 
šas ir sadistas, niekad nepraleis progos pasišaipyti iš ma- 
no pomėgio, ir ypač prie merginų. „Kažkodėl Fredas atro- 
do toks pavargęs — matyt, praleido audringą savaitgalį su 
kokia nors peteliške“, mėgdavo pašiepti jis mane, arba: 
„Su kuo tu ten vakar buvai — ar tik ne su Virginijos nim- 
falide*?“ Draugužis Tomas prunkšdavo, o Džeinė, Kračlio 
bičiulė (ji 1š Kanalizacijos skyriaus, bet amžinai trindavosi 
pas mus) kikendavo. Ji buvo visiška Mirandos priešingy- 
bė. Nepakenčiu vulgarių moterų, ypač ja 1nų merginų. Tai- 
gi, kaip jau minėjau, aš statydavau visada vienas. 

Čekis buvo 73 091 svarui ir dar keliems šilingams ir 
pensams. Vos tik tie žmonės iš totalizatoriaus patvirtino, 
kad viskas gerai, iškart paskambinau ponui Viljamsui. Na, 
aš supratau, jis pyksta, kad taip iškart išeinu, nors iš pra- 
džių ir pasakė esą džiaugiasi dėl manęs ir — jis tuo neabe- 
J0jąs — visi džiaugiasi, bet aš Žinojau, jog visa tai melas. 
Jis net pasiūlė man nusipirkti už šituos pinigus penkiap- 
rocentinių miesto tarybos obligacijų! Man regis, kai kurie 
žmonės Rotušėje visiškai prarado saiko jausmą. 


*Vanessa Virginiensis (lot.). Nimfalidės — dieniniai dru- 
giai, jų yra daugiau nei 2 tūkst. rūšių 


O tie žmonės, kurie įteikė čekį, patarė man išvažiuoti 
į Londoną su tetule ir Meible, kol apmalš visas tas triukš- 
mas. Draugužiui Tomui nusiunčiau penkių šimtų svarų 
vertės čekį ir liepiau pasidalyti su Kračliu ir kitais. Į jų 
padėkos laiškus neatsakiau. Buvo aišku kaip dieną — 
jie palaikė mane šykštuoliu. 

Tačiau šaukštas deguto į statinę medaus vis dėlto pa- 
teko, ir tai atsitiko dėl Mirandos. Kaip tik tuo metu, kai 
išlošiau tuos pinigus, ji buvo parvažiavusi namo atosto- 
gų, Ir aš ją pamačiau šeštadienio rytą, pačią laimingiau- 
sią savo dieną. Visą tą laiką Londone, kai tuos mano pi- 
nigus ant vėjo pūtėm, nepalioviau galvojęs, kad daugiau 
jos nebepamatysiu. Galvojau, va dabar, praturtėjęs, aš 
visiškai tinku jai į vyrus. Paskui vėl pagalvojau, tai juo- 
kinga — juk Žmonės tuokiasi iš meilės, ypač tokios mer- 
ginos kaip Miranda. Buvo valandėlių, kai manydavau, 
kad pamiršiu ją. Bet pamiršti — tai nuo tavęs nepriklau- 
so, tai atsitinka savaime. Tik man neatsitiko. 


Jeigu Žmogus esi gobšus ir be principų, o tokių da- 
bar dauguma, manau, gavus tą krūvą pinigų būtų kas 
veikti. Bet, turiu pasakyti, niekad toks nebuvau, manęs 
net mokykloje niekada niekas nebaudė. Teta Anė — ji 
sektantė — niekad per jėgą netempė manęs į bažnyčią 
ar panašiai, aš paprasčiausiai buvau auklėjamas tokioj 
aplinkoj, nors dėdė Dikas kartais ir grįždavo prisibubi- 
j1ęs iš smuklės. Teta Anė po didelių triukšmų leido man 
rūkyti, kai sugrįžau iš kariuomenės, bet jai vis tiek tai 
nepatiko. Netgi žinodama, kiek gavau pinigų, ji nesi- 
liovė kartojusi, kad išlaidavimas prieštarauja jos prin- 
cipams. Na ir kliuvo jai sykį už tai nuo Meiblės — šioji 
manė, kad aš negirdžiu; šiaip ar taip, aš pasakiau, pini- 
gai mano, sąžinė irgi mano, tad ji galinti pirktis ką no- 
ri, O jei nenori — jos reikalas, juk jos sektos tikėjime 
nieko nesakoma apie dovanas. 

Ogi suku aš prie to, kad, kai tarnavau kariuomenėje, 
finansų korpuse, ypač Vokietijoje, kartais kaušteldavau, 
bet su moterimis neturėdavau jokių reikalų. Niekad apie 
jas per daug nė negalvodavau iki Mirandos. Juk žinau, 
kad neturiu to, ko ieško mergiotės; žinau, kad prie tokių 
kaip Kračlis, kurie man atrodo paprasčiausi stuobriai, 
mergiotės lipte limpa. Kai kurios mūsų Rotušėje taip 
šaudo į jį žvilgsniais, kad net šleikštu Žiūrėti. O man ne- 
duota to šiurkštaus gyvuliškumo, kuris jas taip traukia. 
(Ir puiku, jeigu būtų daugiau tokių žmonių kaip aš, esu 
tikras, pasaulis būtų geresnis.) 

Kai pinigų nėra, atrodo, kad viskas pasikeis, kai jų 
bus. Mano poreikiai nebuvo pernelyg dideli, bet viešbu- 
ty iškart supratom, kad visas jų pagarbumas tik išorinis, 
o 1š tikro jie mus niekina — pinigai per kraštus byra, o 
ką su jais daryti, nežinom. Už akių jie mane laikė ne kuo 
kitu, kaip klerku. Todėl švaistytis pinigais nebuvo pro- 
tinga. Vos tik ką nors pasakydavom ar padarydavom, 
viskas tuoj išplaukdavo į paviršių. Buvo matyti, ką jie 
galvoja: nedumkit mums akių, mes žinom, kas jūs tokie, 
nešdinkitės iš kur atėję. 

Pamenu, vieną vakarą nuėjom pavakarieniauti į pra- 
bangų restoraną. Jis buvo tame sąraše, kurį man davė tie 
žmonės iš totalizatoriaus. Virtuvė ten buvo puiki, mes vis- 
ką suvalgėm, tik aš beveik nejaučiau maisto skonio, taip 
visi į mus žiūrėjo — ir lankytojai, ir pataikūniški padavė- 
jai užsieniečiai; atrodė, kad visa salė ir daiktai joje spokso 
į mus iš aukšto, nes mes išauklėti kitaip negu jie. Anądien 
man pakliuvo po ranka straipsnis apie visokias ten kla- 
ses — paklaustų manęs, aš jiems paaiškinčiau. Mano gal- 
va, Londonas skirtas žmonėms, kurie moka elgtis kaip pri- 
vačių mokyklų auklėtiniai, o jeigu tu neturi nei tokių ma- 
nierų, nei moki pamaiviškai kalbėti, tai nėra ko tikėtis — 
aš, žinoma, turiu galvoje turčių Londoną, Vest Endą. 

Vieną vakarą — tai buvo po to apsilankymo restora- 
ne, aš jaučiausi prislėgtas — pasakiau tetai Anei, kad 
noriu pasivaikščioti ir išėjau. Vaikščiojau ir staiga paju- 
tau, kad norėčiau moters, na, kad Žinočiau, jog turėjau 
moterį, tad surinkau telefono numerį, kurį man buvo da- 
vęs vienas vaikinas per čekio įteikimo ceremoniją. Jei- 
gu kartais užsigeisi pats žinai ko, pasakė jis. 

Moteriškas balsas pasakė: „Aš užimta“. Paklausiau, 
gal ji žino kokį kitą telefoną, ir ji padiktavo man du. Na, 
pasiėmiau taksi ir nuvažiavau antruoju adresu. Nepasa- 
kosiu, kaip ten viskas buvo, tik man nieko neišėjo. Aš la- 
bai nervinausi, elgiausi taip, tarsi viską apie tai Žinočiau, 
o ji, be abejo, suprato: ji buvo sena, baisi, tiesiog siau- 
binga. Turiu galvoje ir jos šlykštų elgesį, ir išvaizdą. Nu- 
sivalkiojusi, vulgari. Na, tarytum prastas egzempliorius, 
kurį išmestum iš kolekcijos. Ir dar pagalvojau — O jei- 
gu Miranda dabar pamatytų mane. Taigi, kaip jau sakiau, 
aš pamėginau, bet nieko neišėjo, nelabai ir stengiausi. 

Nesu iš tų landžių jaunuolių, niekad toks ir nebuvau, 
aš, kaip sakoma, turėjau aukštesnių siekių. Kračlis daž- 
nai sakydavo, kad šiais laikais, jei alkūnėmis nesiskinsi 
kelio, nieko nepasieksi, ir dar jis sakydavo, pažiūrėk į 
draugužį Tomą, ko jis pasiekė, laižydamas visiems už- 
pakalius. Kračlis, mano manymu, labai daug sau leisda- 
vo, buvo pernelyg familiarus. Nors ir jis žinojo, kada ir 
kam įsiteikti, jei tik iš to būdavo naudos. Kad ir ponui 
Viljamsui. Nagi daugiau gyvybės, Klegai, pasakė man 
kartą ponas Viljamsas, kai dar dirbau Informacijos sky- 
riuje. Žmonės mėgsta, kai mūsų tarnautojai šypsosi ar 
retsykiais numeta kokį juokelį, pasakė jis; ne kiekvienas 
turi įgimtą dovaną kaip Kračlis, bet kodėl nepabandžius, 
ar ne? Tai mane stačiai suerzino. Tiesą sakant, Rotušė 
man buvo įgrisusi iki gyvo kaulo, aš vis tiek rengiausi 1š 
ten išeiti. 

Aš nepasikeičiau, ne, galiu tai įrodyti, bet buvo viena 
priežastis, dėl kurios teta Anė mane pradėjo erzinti: aš 
ėmiau domėtis knygelėmis, kurių galima nusipirkti So- 
ho krautuvėlėse, na, su nuogom moterim ir panašiai. 
Žurnalus man pavykdavo paslėpti, bet knygų, kurių bū- 
čiau norėjęs, nusipirkti negalėjau — O jeigu ji 1ms visur 
naršyti? Visad svajojau užsiimti fotografija ir, žinoma, 
iškart nusipirkau fotoaparatą „Leica“, patį geriausią, su 
teleobjektyvu ir visais kitais privalumais; pagrindinė 
mintis buvo fotografuoti gyvas peteliškes, kaip garsusis 
S. Bofua; be to, dar anksčiau, rinkdamas kolekciją, ne- 
retai tokių dalykų užtikdavau — nepatikėsit, ką porelės 
išdirbinėja, ir dar tokias vietas pasirenka, bent kiek pa- 
sigėdytų; taigi tokią mintį aš irgi turėjau. 

Žinoma, tai, ką patyriau su ta moterim, mane prislė- 
gė, be daugybės kitų dalykų. Pavyzdžiui, teta Anė užsi- 
geidė plaukti jūra į Australiją susitikti su savo sūnum 
Bobu, su dėdė Stivu, jaunėliu savo broliu, ir jo šeima; 
maža to, dar užsimanė, kad ir aš važiuočiau kartu, bet, 
kaip jau minėjau, jiedvi su Meible man jau gerklėj sto- 
vėjo. Nepasakyčiau, kad būčiau nekentęs jų; visiems 1š- 
kart buvo aišku, kas jos per vienos, net aiškiau nei man 
pačiam. Nekilo abejonių, kad tai menki žmogeliai, kurie 
niekad nebuvo iškėlę kojos iš namų. Pavyzdžiui, jos pa- 
geidavo, kad mes visada viską darytume kartu ir kad 
joms atsiskaityčiau, ką veikiau, jeigu kartais praleisda- 
vau kokią valandėlę be jų. Dieną po to, apie ką jums jau 
pasakojau, pareiškiau joms tiesiai šviesiai, kad neva- 
žiuosiu į Australiją. Jos nelabai tam prieštaravo — ma- 
tyt, turėjo laiko susiprasti, kad pinigai vis dėlto mano. 


Pirmą kartą leidausi ieškoti Mirandos, praėjus ke- 
lioms dienoms po kelionės į Sautamptoną, kur važiavau 
išlydėti tetos Anės; tiksliai pasakius, tai buvo gegužės 
dešimtą. Aš vėl buvau Londone. Jokių konkrečių planų 

neturėjau, tetulei ir Meiblei pasakiau, kad gal važiuosiu 
į užsienį, bet iš tikro nieko nebuvau nusprendęs. Teta 
Anė labai išsigando ir prieš išvažiuodama turėjo su ma- 
nim rimtą šneką — atseit ji tikintis, jog aš neketinu ves- 
ti, bent kol ji nesusipažinsianti su nuotaka. Postringavo, 
j0g pinigai, kas be ko, esą mano ir gyvenimas mano, ir 
koks aš dosnus ir panašiai, bet iškart buvo matyti, kaip 
ji bijo, kad galiu vesti kokią merginą ir jos neteks visų tų 
pinigų, kurių, matote, taip gėdijosi. Aš nekaltinu jos, tai 
suprantama, tuo labiau kad ji turi luošą dukterį. Apskri- 
tai aš manau, kad tokius žmones kaip Meiblė reikėtų ne- 
skausmingai numarinti; bet čia ne į temą. 

Ką aš maniau daryti (jau viską pasiruošiau iš anks- 
to, įsigijau geriausius įrengimus Londone) — tai leis- 
tis į kokias nors apylinkes, kur yra retų rūšių ir mutan- 
tų, 1r surinkti tinkamų serijų kolekcijai. Na, maniau, 
nuvažiuosiu ir būsiu ten kiek tinkamas: visur vaikšti- 
nėsiu, gaudysiu peteliškes kolekcijai ir fotografuosiu. 
Dar prieš jodviem išvažiuojant aš mokiausi vairuoti ir 
paskui nusipirkau furgoną tokioms kelionėms. Man 
reikėjo dar daug drugių — pavyzdžiui, machaono, sly- 
vinio uodegučio ir juodataškio melsvio, tokių retų fri1- 
tilarijų kaip viržinis drugys ir rudgelsvė šaškytė*. Dau- 
guma kolekcionierių gali leisti sau to imtis tik kartą gy- 
venime. Na, dar norėjau pagaudyti įvairių naktinių 
drugių. Pamaniau, dabar galiu tai daryti. 

Noriu pasakyti, jog aš neplanavau jos vežtis pas sa- 
ve į svečius, kai gavau tuos pinigus, tai atsitiko visai 
netikėtai. 


Na žinoma, išsidanginus tetai Anei ir Meiblei, aš 
nusipirkau visas tas geidžiamas knygas, 1r kai kuriose 


*Drugių pavadinimai: Papilio machaon, Štrymonidia pruni, 
Maculinea arion, Mellicta athalia, Melitaea cinxia (lot. ). 

pamačiau tokių dalykėlių... nė nenumaniau, kad taip 
apskritai gali būti, ir, tiesą sakant, tiesiog pasišlykštė- 
jau; pagalvojau, štai sėdžiu dabar užsidaręs šitam vieš- 
bučio kambary su tuo šlamštu, ir visa tai taip nepanašu 
į mano svajas apie mudu su Miranda. Ir ūmai susivo- 
kiau galvojąs apie ją taip, tarsi ji nebeegzistuotų mano 
gyvenime, tarsi mes negyventume vienas nuo kito per 
keletą mylių (tada buvau persikėlęs į viešbutį Peding- 
tone), o juk man nereikėjo daug laiko išsiaiškinti, kur 
ji gyvena. Nieko čia sunkaus nebuvo, pažiūrėjau, kur 
yra Sleido meno mokykla telefonų knygoje ir vieną ry- 
tą palaukiau jos prie mokyklos furgone. Furgonas bu- 
vo pati didžiausia prabanga, kokią sau leidau. Jo gale 
buvo įtaisyta sudedamoji lovelė, kurią išskleidus gali- 
ma miegoti; aš nusipirkau jį, kad galėčiau vežiotis vi- 
sus įrengimus po kaimo vietoves, ir dar pagalvojau, 
kad turint tokį furgoną nereikės amžinai tampytis su 
savimi tetulės ir Meiblės, kai jodvi sugrįš. Aš jį nusi- 
pirkau ne tam tikslui, kuriam vėliau panaudojau. Min- 
tis šovė staiga, nelyginant koks genialus praregėjimas. 

Pirmą rytą aš jos taip ir nepamačiau, bet kitą dieną pa- 
galiau man pasisekė. Ji išėjo kartu su pulku kitų studen- 
tų, daugiausia jaunų vaikinų. Mano širdis tvoskė it pašė- 
lusi — net silpna paliko. Buvau iš anksto pasiruošęs 
fotoaparatą, bet fotografuoti nedrįsau. Ji buvo nė kiek 
nepasikeitusi; eisena lengva, batelius visada avėjo be 
kulniukų, todėl jai nebuvo jokio reikalo pamaiviškai ci- 
penti kaip kitoms. Buvo matyti, kad eidama ji visiškai 
negalvoja apie ją supančius vaikinus. Kaip paukštelis. 
Visą laiką ji kalbėjo su juodaplaukiu jaunuoliu, kurio 
plaukai buvo nukirpti labai trumpai, tik ant kaktos palik- 
ti kirpčiukai — na tikras menininkas. Jų buvo šešetas, 
bet paskui ji 1r tas jaunuolis perėjo į kitą gatvės pusę. Aš 
išlipau 1š furgono ir nusekiau jiems įkandin. Toli jie nė- 
j0 — užsuko į kavinę. 

Ir aš iš paskos — staiga, nė pats nežinau kodėl, tarsi 
mane kas būtų traukte įtraukę prieš mano paties valią. 
Ten buvo daug žmonių, studentų, menininkų ir panašių; 
dauguma jų atrodė kaip bitnikai. Pamenu, ant sienų bu- 
vo pripaišyta keistų veidų, kaukių. Pagalvojau, turbūt 
afrikietiški. 

Ten buvo tiek Žmonių ir tokia erzelynė, ir aš taip ner- 
vinausi, kad iš pradžių jos nemačiau. Ji sėdėjo antroje 
salėje, gale. Aš atsisėdau ant taburetės prie baro, kad ma- 
tyčiau ją. Nedrįsau žvilgčioti į ją pernelyg dažnai, o ir 
šviesa toje salėje buvo blausoka. 

Paskui, Žiūriu, ji stovi prie pat manęs. Dėjausi skai- 
tąs laikraštį, todėl ir nepastebėjau, kaip ji atsistojo. Tik 
pajutau, kaip užkaito veidas, spoksojau į žodžius, bet 
nieko nemačiau, nedrįsau nė akies krašteliu pažvelgti į 
Ją — ji beveik lieste lietė mane. Ji vilkėjo suknele mėly- 
nais ir baltais langeliais, rankos buvo nuogos, įdegusios, 
palaidi plaukai laisvai krito ant nugaros. 

Ji sako: „Džene, mums visai striuka, būk gerutė, 
duok porą cigarečių“. Mergina už baro metė: „Na jau 
šįkart tai ne“, ar kažką panašaus. O ji sako: „Prisiekiu, 
iki rytojaus“, o paskui: „Tu tikras angelas!“, kai mer- 
gina jai padavė dvi cigaretes. Viskas truko gal penketą 
sekundžių — ir štai ji vėl sėdi su savo jaunuoliu, bet 
išgirdus jos balsą jinai iš svajonės virto realia. Nemo- 
ku paaiškinti, kas buvo ypatingo jos balse. Žinoma, iš- 
kart galėjai suprasti, kad kalba išsilavinęs Žmogus, ta- 
čiau be jokio maivymosi, puikavimosi, ji neįtaikavo, 
nekaulijo cigarečių, nereikalavo — paprasčiausiai pa- 
prašė, ir nesijuto, kad vieni čia aukštesnės klasės, o ki- 
ti žemesnės. Sakyčiau, jos kalbos maniera buvo tokia 
pat lengva kaip ir eisena. 

Aš kuo greičiausiai užsimokėjau, sugrįžau į furgoną 
1r — į „Kremorną“, į savo kambarį. Buvau tikrai nusimi- 
nęs. Iš dalies dėl to, kad ji turėjo skolintis cigaretes, nes 

neturėjo pinigų, 0 aš jų turėjau šešiasdešimt tūkstančių 
svarų (dešimt tūkstančių atidaviau tetai Anei) ir buvau 
pasirengęs juos visus pakloti jai po kojom, nes tada taip 
jaučiausi. Jaučiau, jog galiu padaryti viską, kad tik pa- 
žinčiau ją artimiau, kad patikčiau jai, tapčiau jos draugu, 
kad galėčiau atvirai Žiūrėti į ją, ne šnipinėdamas. Na, kad 
jūs žinotumėt, kaip jaučiausi, aš įdėjau į voką penkis 
banknotus po penkis svarus ir užrašiau: panelei Miran- 
dai Grėj, Sleido meno mokykla... tik, žinoma, neišsiun- 
čiau. Būčiau išsiuntęs, jei būčiau galėjęs matyti jos vei- 
dą, kai jinai jį atplėš. 

Tada man pirmąkart ir užgimė svajonė, kurią įgyven- 
dinau. Iš pradžių įsivaizdavau, kaip ją užpuola kažkoks 
vyriškis, o aš bėgu jos gelbėt. Paskui viskas taip apsiver- 
tė, kad tuo vyriškiu, kuris ją užpuola, tapau aš, tik aš nie- 
ko jai nedariau, nieko pikto; aš tarytum pagrobiu ją ir 
furgonu nusivežu į nuošalų namą, ir laikau ją ten nelais- 
vėj, bet nieko jai nedarau, jokių bjaurysčių. Pamažu ji 
pažįsta mane, pamilsta, o tada jau atsiranda svajonė su- 
situokti, gyventi drauge dailiame moderniškame name, 
turėti vaikų ir visa kita. 

Šita mintis mane tiesiog persekiojo. Aš nustojau mie- 
gojęs naktimis, dienomis užsimiršdavau, ką veikiu. Vi- 
sai nebeišėjau iš viešbučio kambario. Tai liovėsi buvę 
svajone — aš ėmiau įsivaizduoti, kad viskas taip ir turi 
atsitikti tikrovėje (Žinoma, aš maniau, jog tai tėra fanta- 
zija), ir štai pradėjau galvoti, kokiais būdais tai galima 
būtų įgyvendinti, kaip viską sutvarkyti, ką reikėtų dary- 
ti ir panašiai. Galvojau, juk aš taip su ja ir nesusipažin- 
siu įprastu būdu, bet jeigu ji bus:su manimi ir matys ge- 
rąsias mano savybes, ji supras. Aš visada puoselėjau 
mintį, kad ji supras. 


Ir dar ką aš pradėjau daryti — ėmiau skaityti pirma- 
rūšius laikraščius; dėl tos pačios priežasties pradėjau 

lankytis Nacionalinėje 1r Teito galerijose. Man ne taip 
jau ten ir patiko, tas pats kas apžiūrinėti vitrinas su už- 
sienietiškais egzemplioriais Gamtos istorijos muziejaus 
entomologijos salėje: matai, kad nuostabūs, bet tu jų ne- 
pažįsti, na, aš noriu pasakyti, nepažįstu taip, kaip kad pa- 
žįstu savus, angliškus. Bet aš vis tiek vaikščiojau ten, 
kad turėčiau apie ką su ja kalbėti, kad nepasirodyčiau ne- 
išmanėlis. 

Viename sekmadieniniame laikraštyje pamačiau 
skelbimą stambiu šriftu skiltyje „Parduodami namai“. 
Aš neieškojau nieko panašaus, paprasčiausiai verčiau 
puslapį ir žvilgsnis užkliuvo už jo. „NUOŠALY NUO 
TRIUKŠMINGOS MINIOS“ buvo skelbiama. Būtent 
taip. O paskui: 


Senas kaimo namas, žavi atoki vieta, didžiulis 
sodas, valanda kelio automobiliu iki Londono, 
dvi mylios iki artimiausio kaimo... 


1r taip toliau. Kitą rytą jau dūmiau apžiūrėti jo. Pa- 
skambinau nekilnojamojo turto agentui Luise ir susi- 
tariau, kad mane kas nors pasitiks. Nusipirkau Sasek- 
so žemėlapį. Turint pinigų viskas įmanoma. Nebūna 
jokių kliūčių. 

Tikėjausi pamatyti kokią nors griuveną. Namas tikrai 
atrodė senas, baltas, su juodom sijom, stogas dengtas se- 
novinėm. čerpėm. Stovėjo jis visai nuošaly. Kai privažia- 
vau prie namo, manęs pasitikti išėjo nekilnojamojo tur- 
to agentas. Maniau, jis bus vyresnis, o jis buvo mano 
amžiaus, privačios mokyklos auklėtinio tipo, vis laidė 
kvailas replikas, kurios jam atrodė juokingos, vis sten- 
gėsi pabrėžti, kad jam atseit prekiauti parduotuvėje že- 
ma, bet pardavinėti namus — čia jau kas kita. Man jis iš- 
kart nepatiko, nes pernelyg daug kamantinėjo. Ir vis 
dėlto, pamaniau, geriau apžiūrėsiu, juk šitokį kelią suko- 

riau. Kambariai man pasirodė nelabai kokie, bet name 
buvo visi šiuolaikiniai patogumai, elektra, telefonas ir 
visa kita. Jis kitados priklausė kažkokiam atsargon iš- 
ėjusiam jūrų admirolui, bet tas numirė, paskui kitas sa- 
vininkas irgi nelauktai numirė, taigi dabar namas vėl bu- 
vo parduodamas. 

Noriu pakartoti, jog važiavau ne tam, kad i1šsiaiškin- 
čiau, ar namas bus tinkamas priimti slaptą viešnią. Tik- 
rai negaliu pasakyti, kokie buvo mano ketinimai. 

Nežinau. Tai, ką darai, nustelbia tai, ką darei anksčiau. 

„O vyrukas panūdo sužinoti, ar aš jį noriu pirkti sau. 
Pasakiau, jog tetai. Aš nemelavau, pasakiau, noriu pada- 
ryti jai staigmeną, kai ji grįš iš Australijos, ir panašiai. 

O kaip dėl kainos? — klausia jis. 

Man kaip tik nukrito krūva pinigų, pasakiau, kad nu- 
tildyčiau jį. Mes jau leidomės laiptais žemyn, kai jis pa- 
sakė svarbiausia, 0 aš maniau, mes viską pamatėm. Jau 
rengiausi atsižadėti namo, pasakyti ne tokio norėjęs, at- 
seit šitas man per mažas, kad jį visai į miltus sutrinčiau, 
1r tada jis sako: „Na štai, čia viskas, liko dar rūsiai“. 

Išeiti reikėjo pro užpakalines duris, šalia kurių buvo 
dar vienerios durys. Vyrukas paėmė iš po gėlių vazono 
raktą. Elektra ten, žinoma, buvo išjungta, bet jis turėjo 
Žibintuvėlį. Įėjus iš saulės, ten buvo šalta, drėgna, bjau- 
ru. Žemyn vedė akmeniniai laiptai. Nusileidus jis ėmė 
šviesti aplinkui žibintuvėliu. Kažkada sienos buvo bal- 
tintos, bet labai seniai, vietomis buvo apsilupusios, to- 
dėl atrodė lyg išmargintos. 

Po visu namu eina, pasakė vyrukas, ir dar štai šitas. 
Jis pašvietė žibintuvėliu, 1r aš pamačiau kampe duris, 
prieš pat išėjimą iš rūsio. Už durų buvo dar vienas di- 
džiulis rūsys, žemyn leidosi keturi didžiuliai laiptai, bet 
šis buvo žemesnėm lubom, truputį skliautuotas — tokie 
kartais būna po bažnyčiom. Laiptai leidosi įstrižai, todėl 
šitas rusys buvo tarytum prapuolęs kažkur šone. 

Kaip tik orgijoms, pasakė jis. 

O šitas kam? — klausiu, negirdom nuleidžiu jo kvai- 
14 sąmojį. Jis paaiškino, atseit namas stovi nuošaly, ma- 
tyt, reikėjo kažkur laikyti dideles maisto atsargas. Arba 
tai galėjusi būti slapta Romos katalikų koplyčia. Vėliau 
vienas elektrikas pasakė, jog čia buvusi kontrabandinin- 
kų priebėga, kai jie gaudavosi į Londoną iš Niuheiveno. 

Na, mes užlipom į viršų ir išėjom laukan. Kai jis už- 
rakino duris ir raktą pakišo po vazonu, man pasidingo- 
J0, JOg ten, apačioje, to rūsio nė nėra. Tarytum būtų du 
pasauliai. Ir po to visą laiką taip buvo. Būdavo, atsibun- 
du, ir, regis, viskas man prisisapnavo, kol vėl ten nusi- 
leidžiu. 

Jis dirstelėjo į laikrodį. 

Namas mane sudomino, pasakiau. Labai sudomino. 
Taip susijaudinau, kad jis nustebęs pažvelgė į mane, o aš 
sakau, perku jį. Va taip, lyg niekur nieko. Pats save nu- 
stebinau. Juk anksčiau visą laiką svajojau apie ką nors 
šiuolaikiško, modernaus. O ne apie kokią seną griuveną 
bala žino kur. 

Jis stovėjo tiesiog apstulbęs, nustebęs, kad aš susi- 
domėjau namu ir, manau, kad turiu tam pinigų, kaip 
dauguma. 

Jis išvažiavo į Luisą. Atseit turįs atvežti dar kažkokį 
pirkėją, tad aš pasakiau liksiąs sode ir viską apsvarsty- 
siąs prieš galutinai apsispręsdamas. 

Sodas buvo puikus, jis ėjo iki pat lauko, kuris tuo 
metu buvo užsėtas liucerna — tikras rojus peteliš- 
kėms. Tas laukas driekiasi iki kalno papėdės (šiaurės 
pusėj). Rytuose abipus kelio dunkso miškas, o kelias 
kyla per slėnį aukštyn, Luiso link. Vakaruose laukai. 
Maždaug per tris ketvirčius mylios stovi gyvenamasis 
namas, tai artimiausias būstas. Į pietus atsiveria nuo- 
stabus reginys, tik jį kiek užstoja gyvatvorė ir keletas 
medžių. Ir garažas puikus. 

Grįžau į namą, pasiėmiau raktą ir vėl nusileidau į rū- 
sį. Vidinis rūsys yra turbūt kokių penkių šešių pėdų gy- 
lyje. Jame buvo drėgna, sienos tarsi šlapias medis žiemą, 
aš negalėjau visko gerai įžiūrėti, nes turėjau tik žiebtu- 
vėlį. Buvo truputį baugu, bet nesu prietaringas. 


Kai kas pasakytų, jog man nuskilo, kad iškart radau 
tai, ko norėjau, bet aš vis tiek būčiau radęs — anksčiau 
ar vėliau. Juk aš turėjau pinigų. Ir noro. Ir — net juokin- 
ga — tai, ką Kračlis vadino „iniciatyva“. Kai dirbau Ro- 
tušėje, nerodžiau nė menkiausios iniciatyvos, ten man 
viskas buvo ne prie širdies. Bet norėčiau pamatyti, kaip 
Kračlis sutvarkytų tokį dalykėlį, kokį aš sutvarkiau pra- 
ėjusią vasarą. Aš nesirengiu dangaus rėžti ragu, bet tai 
buvo ne taip ir paprasta. Šiomis dienomis perskaičiau 
laikraštyje „dienos aforizmą“. „Tikslas protui — kas 
vanduo kūnui“. Mano kukliu manymu, tai tikra teisybė. 
Kai Miranda tapo mano gyvenimo tikslu, aš ir pasiro- 
džiau besąs ne prastesnis už kitus. 


Teko sumokėti penkiais šimtais svarų daugiau, nei bu- 
vo prašoma skelbime — mat atsirado daugiau norinčiųjų. 
Mane apiplėšinėjo visi. Matininkas, statybininkas, deko- 
ratoriai, baldininkai iš Luiso. Bet man buvo vis tiek, juk 
pinigai — dėmesio nevertas dalykas. Aš gaudavau ilgus 
laiškus nuo tetos Anės 1r į juos atsakydavau, nurodydamas 
jai perpus mažesnes sumas, nei iš tikro mokėdavau. 

Susitariau su elektrikais, kad nutiestų į rūsį kabelį, ir 
su vandentiekio darbininkais, kad nuvestų vandens 
vamzdžius ir pastatytų kriauklę. Daviau suprasti, kad 
noriu dirbti dailidės darbus ir užsiimti fotografija, ir ten 
bus mano dirbtuvės. Tai nebuvo melas, dailidės darbų 
tikrai reikėjo daryti. Ir aš jau buvau šį bei tą nufotogra- 
favęs, ko negalėjau atiduoti ryškinti fotografui. Nieko 
nešvankaus. Paprasčiausiai porelės. 

Rugpjūčio pabaigoje darbininkai išsidangino, ir aš įsi- 
kėliau. Na, iš pradžių gyvenau kaip sapne. Bet tai greit pra- 
ėjo. Manęs nepaliko ramybėje, kaip kad tikėjausi. Atėjo 
kažkoks žmogus ir pasisakė norįs prižiūrėti sodą — mat 
jis visad čia dirbęs, ir labai įsiuto, kai išvariau jį lauk. Pas- 
kui iš kaimo atėjo vikaras, ir aš gavau su juo šiurkščiai pa- 
sikalbėti. Noriu, kad duotumėt man ramybę, pasakiau, esu 
sektantas ir nenoriu turėti nieko bendro su kaimu, ir jis iš- 
ėjo, įsižeidęs ir pasipūtęs. Paskui dar atsidangino keletas 
žmonių su furgonais-parduotuvėm, gavau ir juos atstaty- 
ti. Pasakiau, jog viską perkuosi Luise. 

Ir telefono liniją atjungiau. 

Netrukus įpratau rakinti vartus — tai buvo tik grote- 
lės, bet su spyna. Porą sykių pastebėjau, kaip prekeiviai 
žvilgčioja pro juos, bet Žmonės, regis, greit susiprato. 
Davė man ramybę, ir aš galėjau dirbti savo darbą. 


Daugiau nei mėnesį aš rengiausi įgyvendinti savo 
planą. Visą laiką buvau vienas; man pasisekė, kad netu- 
rėjau tikrų draugų. (Juk nepavadinsi tų, su kuriais dirbau 
Rotušėje, draugais — aš nepasigedau jų, 0 jie manęs.) 

Kitados dirbdavau įvairiausius darbus tetai Anei, dėdė 
Dikas mane išmokė. Neblogai mokėjau dailidžiauti ir pa- 
našiai, ir kambarį iš tikrųjų labai gražiai įrengiau, nors ir 
klojau kelis sluoksnius izoliuojančio veltinio, o ant vir- 
šaus — gražų ryškiai oranžinį kilimą (linksmą) nuo vie- 
nos sienos lig kitos (sienos buvo naujai išbaltintos). Pasta- 
čiau lovą ir komodą. Stalą, fotelį ir taip toliau. Viename 
kampe pastačiau širmą, 0 už jos — prausyklę, kilnojamą 
tualetą 1r panašiai; išėjo beveik kaip mažas atskiras butu- 
kas. Dar nupirkau kitų daiktų, lentynų, daugybę meno kny- 
gų, net keletą romanų, kad būtų jauku kaip namie. Galiau- 
siai taip viskas ir išėjo. Nedrįsau kabinti paveikslų, supra- 
tau, kad jos gali būti labiau išlavėjęs skonis. 

Didžiausia problema, žinoma, buvo durys ir 
triukšmas. Jos kambario durų staktos buvo iš seno 
ąžuolo, bet pačių durų nebuvo, tad gavau pats jas pa- 
dirbdinti, ir tai man buvo pats sunkiausias darbas. 
Padariau vienas duris — netiko, užtat antrosios išėjo 
geresnės. Net vyras nebūtų pajėgęs jų išversti, o ką 
jau kalbėti apie tokią būtybėlę kaip jinai. Tai buvo 
dviejų colių storio gerai išlaikyto medžio durys, iš vi- 
daus apmuštos metalo lakštu, kad ji neprisikastų iki 
medžio. Jos svėrė turbūt toną ir jas užkabinti buvo ne 
juokas, bet man ir tai pavyko. Išorėj pritvirtinau de- 
šimties colių storio sklendes. O paskui sumečiau kai 
ką labai protingo. Iš senų lentų sumeistravau kažką 
panašaus į knygų spintą, tiktai skirtą įrankiams ir ki- 
tokiems rakandams, ir pritaikiau ją prie medinių vel- 
kių durų tarpe, kad netyčia žvilgtelėjus atrodytų, jog 
tai paprasčiausia sena niša, į kurią įtaikytos lentynos. 
Iškeli tą spintą, o už jos — durys. Be to, ji nepralei- 
do jokio triukšmo. Įdėjau sklendę iš vidaus į duris, 
vedančias į rūsį; užraktas ten jau buvo, bet aš norė- 
jau, kad manęs visai niekas netrukdytų. Taip pat įtai- 
siau signalizaciją nuo įsibrovėlių. Paprastą, nakčiai. 

Pirmajam rūsy pastačiau nedidelę viryklę bei kitus 
virtuvės įtaisus. Aš nežinojau, ar bus smalsautojų — juk 
nenešiosiu aukštyn žemyn padėklų su maistu, tai sukel- 
tų įtarimą. Tačiau būdamas užpakalinėj namo daly aš per 
daug nesijaudinau, matydamas, kad aplinkui vien laukai 
ir miškai. Šiaip ar taip, abipus sodo yra siena, o kitur — 
gyvatvorė, pro kurią nieko nepamatysi. Viskas beveik 
1dealu. Aš pagalvojau apie laiptus į rūsį tiesiai iš vidaus, 
bet tai daug kainuotų, o ir nenorėjau sukelti įtarimo. 
Šiais laikais negali pasitikėti nė darbininkais, jie viską 
nori Žinoti. 

Ir visą tą laiką aš nemaniau, kad ruošiuosi rimtai. Su- 
prantu, tai gali pasirodyti keista, bet taip ir buvo. Aš, ži- 


23 


noma, vis kartodavau sau, kad niekad to nepadarysiu, tik 
tariuosi padarysiąs. Ir niekad nebūčiau taip leidęs įsisiū- 
buoti fantazijai, jei nebūčiau turėjęs tiek pinigų ir laisvo 
laiko. Mano galva, daugelis žmonių, kurie, atrodo, gy- 
vena sau patenkinti, pasielgtų lygiai taip pat, jeigu jiems 
taip būtų nuskilę ir jeigu jie turėtų tiek laiko. Noriu pa- 
sakyti, duotų sau valią, liautųsi apsimetinėję ir darytų, 
ką nori. Galia tvirkina, mėgdavo kartoti vienas mano 
mokytojas. O pinigai — tai Galia. 

Ir dar ką padariau — nupirkau jai krūvą drabužių 
Londone. Vienoje parduotuvėje pamačiau jos sudėjimo 
pardavėją, pasakiau spalvas, kokias mačiau Mirandą dė- 
vint, ir ten nupirkau viską, ko reikėtų merginai, viską, ką 
man patarė. Sukurpiau istoriją, kad pas mane atvažiuoja 
draugė iš Šiaurės, o jai pakeliui pavogė lagaminus, ir aš 
neva noriu padaryti jai staigmeną ir taip toliau. Nema- 
nau, kad pardavėja patikėjo manimi, bet ji daug parda- 
vė — tą rytą aš išleidau mažne devyniasdešimt svarų. 


Apie visokias atsargumo priemones galėčiau visą 
naktį pasakoti. Būdavo, nueinu į jos kambarį, atsisėdu ir 
svarstau, ką ji galėtų daryti, norėdama pabėgti. Aš pagal- 
vojau, kad gal ji išmano apie elektrą — nežinai, ko gali 
laukti iš dabartinių mergiočių, todėl aš visad avėjau ba- 
tus guminiais padais, niekad neliečiau jungiklio, prieš 
tai gerai jo neapžiūrėjęs. Aš įrengiau specialią krosnį, 
kad ji galėtų sudeginti visas savo šiukšles. Nenorėjau, 
kad koks jos daiktelis išeitų iš namų. Ir jokių skalbyklų. 
Juk visko gali būti. 


Na, pagaliau aš grįžau į Londoną, į „Kremorno“ vieš- 
butį. Keletą dienų ieškojau jos, bet taip 1r nepamačiau. 
Baisiai jaudinausi, bet savo užmojo neatsisakiau. Aš ne- 
pasiėmiau fotoaparato, žinojau, kad tai labai rizikinga, 
be to, norėjau didesnio grobio nei atsitiktinės nuotrau- 

kos. Porą sykių nuėjau į kavinę. Vieną dieną išbuvau ten 
kone dvi valandas, dėdamasis, kad skaitau knygą, bet ji 
neatėjo. Man į galvą pradėjo lįsti baisiausios mintys — 
o gal ji numirė ir daugiau nebeužsiima menu? Ir štai vie- 
ną dieną išėjęs iš metro Voreno gatvėje (nenorėjau, kad 
būtų atkreiptas dėmesys į mano furgoną), aš pamačiau 
ją. Ji lipo iš traukinio, atvažiavusio iš šiaurinės krypties. 
Viskas išėjo labai paprastai. Nusekiau jai įkandin ir pa- 
mačiau, kad ji eina koledžo link. Kitom dienom lūkuria- 
vau jos metro stoty. Ji, matyt, ne visada grįždavo namo 
metro, aš nemačiau jos dvi dienas, bet paskui, trečią die- 
ną, Žiūriu, eina per gatvę ir suka į metro stotį. Taip ir 1š- 
siaiškinau, iš kur ji atvažiuoja. Iš Hampstedo. Kitą die- 
ną jos laukiau jau ten, prie metro Hampstede. Ji išėjo, o 
aš Jai pavymui, maždaug dešimt minučių ėjom mažytėm 
gatvelėm iki tos vietos, kur ji gyveno. Praėjau pro tą na- 
mą, į kurį ji įėjo, taip sužinojau numerį, 0 priėjęs gatvės 
galą — ir jos pavadinimą. 

Tą dieną buvo gerai padirbėta. 

Trejetą dienų prieš tai aš išsikrausčiau iš „,„Kremor- 
no“, ir dabar kas vakarą įsikurdavau vis naujam vieš- 
butyje, o rytą jį palikdavau, kad manęs niekas nesusek- 
tų. Furgone turėjau paruoštą lovą, diržus ir keletą šali- 
kų. Rengiausi panaudoti chloroformą — kartą jau nau- 
dojausi juo, kad užmigdyčiau peteliškes. Vienas pažįs- 
tamas 1š miesto laboratorijos man kažkada davė jo. 
Chloroformas nesensta, bet aš norėjau būti garantuo- 
tas, kad jis suveiks, todėl nusprendžiau įmaišyti į jį 
mažumėlę anglies tetrachlorido — jo gali prie kiekvie- 
no kampo nusipirkti. 

Aš išvažinėjau visą Hampstedą skersai išilgai, 1š- 
mokau visus kelius ir posūkius ir žinojau, kaip greitai 
išvažiuoti į Fosterį. Viskas buvo paruošta. Tad dabar 
beliko stebėti 1r, pasitaikius progai, veikti. Tomis die- 
nomis pats savęs nepažinau: apgalvojau kiekvieną 

smulkmeną, tarsi tai būčiau daręs visą gyvenimą. Kaip 
koks slaptas agentas ar seklys. 


Po dešimties dienų galiausiai visa tai atsitiko, kaip tai 
kartais atsitinka, kai gaudai peteliškes. Eini į tam tikrą vie-: 
tą, kur Žinai, kad gali pamatyti kažką reta, bet nepamatai, 
o kitą kartą žiūri — ogi ji tupi ant gėlės žiedo, tiesiai prieš 
tave, kaip sakoma, patiekta ant sidabrinės lėkštelės. 

Tą vakarą kaip visada stovėjau prie metro stoties, 
furgoną pasistačiau šalutinėj gatvėj. Diena buvo graži, 
bet tvanki, paskui ėmė griaudėti ir lyti. Aš stovėjau 
parduotuvės tarpdury priešais išėjimą ir pamačiau ją 
kylant laiptais kaip tik tada, kai prapliupo lietus. O ji 
be jokio lietpalčio, tik su megztuku. Ji greit nubėgo už 
kampo, prie pagrindinio įėjimo. Aš iš paskos, o ten — 
aibė žmonių. Žiūriu, ji stovi telefono būdelėje. Paskui 
išėjo ir, užuot kilusi į kalvelę kaip visada, pasuko visai 
į kitą gatvę. Aš jai įkandin, manau, ne, nieko neišdegs, 
nesuprantu, kas jai šovė galvon. Paskui ji staiga įsmu- 
ko į šalutinę gatvelę, ten buvo kino teatras, ir ji Įėjo vi- 
dun. Iškart sumečiau, kaip čia yra — ji, matyt, pa- 
skambino šeimininkei pasakyti, jog smarkiai lyja ir 
prabus kine, kol nusigiedrys. Supratau, kad man tai ge- 
ra proga, jeigu tik niekas neateis jos pasitikti. Kai ji įė- 
j0 į kiną, nuėjau pasižiūrėti, kiek truks seansas. Dvi va- 
landas. Aš surizikavau — matyt, norėjau duoti lemčiai 
progą sustabdyti mane. Nuėjau į kavinę ir pavakarie- 
niavau. Paskui grįžau prie furgono ir pastačiau jį tokioj 
vietoj, iš kur buvo matyti kino teatras. Nežinojau, ko 
tikėtis — 0 gal ji susitiko su draugais. Pasijutau, tarsi 
būčiau nešamas upės slenksčiais — galiu atsitrenkti į 
akmenis, o galiu ir išplaukti. 

Ji 1šėjo viena, lygiai po dviejų valandų, buvo beveik nu- 
stoję lyti ir beveik sutemę, dangus apsitraukęs. Žiūriu, ji 
eina namo įprastiniu keliu, aukštyn į kalvą. Tada aš paju- 

dėjau, aplenkiau ją ir sustojau toje vietoje, pro kurią, žino- 
jau, ji būtinai praeis.Ten kaiptikbuvo atsišakojusi kita gat- 
vė, vienoj pusėje augo medžiai ir krūmai, o kitoje stovėjo 
milžiniškas namas su didžiuliu sodu. Man regis, jame nie- 
kas negyveno. Kiek aukštėliau stovėjo daugiau namų, ir 
visi dideli. Iš pradžių ji ėjo ryškiai apšviestom gatvėm. 

Mano sumanymui tiko vien šita vieta. 

Į lietpalčio kišenę turėjau įsisiuvęs specialų plastiki- 
nį maišelį, į kurį įsidėjau chloroformo ir anglies tetrach- 
lorido mišinio prisigėrusį tamponą. Užleidau antkišenį, 
kad neišsivėdintų kvapas ir tamponas visą laiką būtų 
drėgnas, o prireikus galėjau išsitraukti jį akimirksniu. 

Pasirodė dvi pagyvenusios moteriškės su skėčiais 
(vėl pradėjo dulksnoti) ir patraukė gatve aukštyn manęs 
link. Dar to betrūko, žinojau, kad ji tuoj tuoj pasirodys, 
1r jau buvau beatsisakąs savo sumanymo. Bet iškart že- 
mai pasilenkiau, jos praėjo, čiauškėdamos kaip užsuk- 
tos, Manau, nei manęs nepastebėjo, nei furgono. Tame 
rajone visur buvo pristatyta automobilių. Praėjo minutė. 
Išlipau iš furgono, atidariau užpakalines duris. Viskas 
kaip suplanuota. Ji jau buvo visai nebetoli. Aš ją kone 
pražiūrėjau, ėjo sparčiai, vos per keletą žingsnių nuo 
mašinos. Jei būtų buvęs giedras vakaras, nežinau, ką bū- 
čiau daręs. Bet ošė medžiai, stūgavo vėjas. Mačiau, kad 
jai iš paskos niekas neina. Ir štai ji priartėjo visai prie pat 
manęs. Įdomu, dar ir niūniuodama kažkokią melodiją. 

Dovanokit, užkalbinau ją, gal jūs nutuokiat ką nors 
apie šunis? 

— O kas atsitiko? 

Tai baisu, bet aš ką tik pervažiavau vieną, pasakiau. 
Jis išlėkė į gatvę. Nežinau, ką daryti. Jis dar gyvas. O 
pats labai susirūpinęs žvilgčioju į furgono galą. 

— Ak, vargšelis, — sako ji. Ir prieina prie manęs, 
kad pažvelgtų vidun. Kaip ir tikėjausi. 

Kraujo nėra, sakau, bet jis nejuda. 

Tada ji apėjo atidarytas užpakalines dureles, aš atsi- 
traukiau, atseit kad jai būtų geriau matyti. Ji palinko į 
priekį, norėdama pažvelgti vidun, aš greitai apsidairiau 
po gatvę — nė gyvos dvasios, ir tada ji jau buvo mano. 
Ji nė necyptelėjo, matyt, labai nustebo, aš išsitraukiau iš 
kišenės tamponą ir užspaudžiau jai burną ir nosį, net pats 
pajutau kvapą, prispaudžiau ją prie savęs, 0 ji grūmėsi it 
koks kipšas, bet nebuvo stipri, netgi smulkesnė, nei ma- 
niau. Paskui staiga ji sugargaliavo. Vėl pažiūrėjau į gat- 
vę, na, pamaniau, dabar ims priešintis ir man teks jai su- 
duoti arba sprukti. Buvau pasirengęs nešti kudašių. Ir 
tada ji staiga suglebo, o aš, užuot ją tramdęs, laikiau, kad 
nesukniubtų. Pusiau įgrūdau ją į furgoną, atlapojau prie- 
kines duris, įšokau ir jau iš vidaus įtraukiau ją į mašiną, 
paskui tyliai uždariau duris. Apverčiau ją 1r paguldžiau 
ant lovos. Ji mano. Staiga aš labai susijaudinau: supra- 
tau, kad pasiekiau savo. Pirmiausia užklijavau jai burną, 
paskui surišau ją, be jokios skubos, be panikos, taip, 
kaip ir planavau. Paskui įsiropščiau į vairuotojo sėdynę. 
Visa tai truko akimirksnį. Nuvažiavau gatve aukštyn, 1š 
lėto, neskubėdamas ir ramiai, tada pasukau į parką, kur 
jau anksčiau buvau nusižiūrėjęs vietelę. Čia aš vėl nusi- 
„gavau į galą ir kaip reikiant ją surišau, su šalikais ir pa- 
našiai, kad jai neskaudėtų ir kad negalėtų šaukti ar dau- 
žytis į automobilio šonus. Ji tebebuvo be sąmonės, bet 
girdėjau, kaip kvėpuoja, sunkiai, tarsi būtų persišaldžiu- 
si, tad supratau, kad jai viskas gerai. 


Prie Redhilo išsukau iš pagrindinio kelio į šalikelę, 
kaip kad planavau, ir kiek pavažiavęs nusigavau į fur- 
gono galą pažiūrėti, kaip ten ji. [jungiau Žibintuvėlį, 
kad šviestų kuo silpniau, ir pamačiau ją. Ji jau buvo 
pabudusi. Akys išplėstos, tik neatrodė, kad išsigandu- 
sios, netgi pilnos išdidumo, tarsi būtų nusprendusi nė 
už ką neišsigąsti. 

Sakau, neišsigąskit, aš neketinu skriausti jūsų. O ji tik 
stebeilija į mane. 

Sutrikau, nežinojau, ką jai sakyti. Paklausiau, ar jai 
viskas gerai, ar nieko nereikia, bet tai nuskambėjo kvai- 
lai. Iš tiesų norėjau paklausti, ar jai nereikia išeiti laukan. 

Ji ėmė purtyti galvą. Supratau, kad jai nuo pleistro 
skauda. 

Sakau, mes toli už miesto, nėra prasmės rėkti, o jei 
rėksit, vėl užklijuosiu, aišku? 

Ji linktelėjo, ir aš atrišau šaliką. Vos tik tai padariau, 
ji kiek galėjo pakėlė galvą, pasuko į šoną ir ėmė vemti. 
Tai buvo klaiku. Chloroformo kvapas sumišęs su vėma- 
lais. Ji nepasakė nieko. Tik sudejavo. Aš pamečiau gal- 
vą, nežinojau, ką daryti. Umai pajutau, kad turime kuo 
greičiau važiuoti namo, todėl vėl užklijavau pleistrą. Ji 
priešinosi, aš girdėjau, kaip po pleistru ji sako „ne, ne“, 
tai buvo siaubinga, bet prisiverčiau tai padaryti, nes Ži- 
nojau, kad galop viskas išeis į gera. Paskui nusigavau į 
priekinę sėdynę ir mes nuvažiavom. 

Namuose buvom po pusės dešimtos. Įvažiavau į ga- 
ražą, išėjau ir apsidairiau, norėdamas įsitikinti, jog per 
tą laiką, kai manęs nebuvo, nieko neatsitiko — ne todėl, 
kad būčiau dėl ko nors būgštavęs. Tiesiog nenorėjau 
šaukštu deguto statinės medaus pagadinti. Nusileidau į 
jos kambarį, viskas buvo savo vietose, ne per daug tvan- 
ku, nes buvau palikęs atdaras duris. Aš vieną naktį per- 
nakvojau ten, kad įsitikinčiau, ar netrūksta oro. Netrūko. 
Čia buvo viskas paruošta, kad galima būtų išsivirti arba- 
tos ir panašiai. Ir apskritai buvo švaru ir jauku. 

Na, pagaliau atėjo didysis momentas. Nuėjau į gara- 
žą ir atidariau užpakalines furgono duris. Kaip ir visa 
operacija, tai irgi praėjo sklandžiai. Atrišau diržus, pa- 
dėjau jai atsisėsti, jos kojos, žinoma, tebebuvo surištos. 
Iš pradžių ji spardėsi, tad gavau paaiškinti, kad jeigu ji 
nesėdės ramiai, būsiu priverstas vėl pavartoti chlorofor- 

mą (parodžiau jai flakoną), o jeigu laikysis ramiai, nie- 
ko nedarysiu. Tas ją paveikė. Pakėliau ją ant rankų, ji bu- 
vo daug lengvesnė, nei maniau; nunešiau ją Žemyn visai 
lengvai; tiesa, mudu šiek tiek pasigrūmėm prie jos kam- 
bario durų, bet ji nelabai ką įstengė. Paguldžiau ją ant 10- 
vos. Planas buvo įgyvendintas. 

Jos veidas buvo išblyškęs, tamsiai mėlynas megztu- 
kas suteptas vėmalais — tiesiog košmariškas vaizdas; 
bet akyse jokios baimės. Keista. Tik Žiūri į mane, laukia. 

Tai jūsų kambarys, sakau. Jeigu darysit tai, ką liepsiu, 
niekas jūsų neskriaus. Rėkti nėra prasmės, iš lauko nie- 
kas neišgirs, o ir nėra kam išgirsti. Aš jus dabar paliksiu, 
čia sausainiai ir sumuštiniai (nupirkau jų Hampstede), o 
je1 norėsit, galėsit išsivirti arbatos arba kakavos. Sugrį- 
šiu ryt iš ryto, sakau. 

Mačiau, ji nori, kad nuimčiau pleistrą, bet aš to nepa- 
dariau. Tik atrišau jai rankas ir iškart išėjau; kol ji mėgi- 
no nusiplėšti pleistrą, spėjau uždaryti duris ir užšauti 
sklendes. Išgirdau ją šaukiant: „Sugrįžkit!“ Paskui dar 
kartą, tik jau tyliau. Paskui stumtelėjo duris, bet nesmar- 
kiai. Paskui ėmė daužyti į duris kažkokiu kietu daiktu. 
Manau, šukomis. Nelabai buvo girdėti, bet aš dėl visa ko 
įstačiau tą dekoratyvinę spintą ir buvau tikras, kad lauke 
niekas neišgirs. Valandėlę pabuvau išoriniam rūsy — O 
ką gali žinoti. Nors nebuvo būtinybės, kambaryje nepa- 
likau jokio daiktelio, kuriuo ji būtų galėjusi išversti du- 
ris, net jeigu ir būtų turėjusi jėgos — aš nupirkau plast- 
masinius puodelius, lėkšteles, aliuminį arbatinuką, 
įrankius ir visa kita. 

Paskui užlipau į Viršų ir atsiguliau. Pagaliau ji tapo 
mano viešnia, ir man daugiau nieko nereikėjo. Ilgai gu- 
lėjau ir mąsčiau apie įvairius dalykus. Nebuvau visiškai 
tikras, kad nesuseks furgono, bet juk tokių furgonų šim- 
tai, ir aš nerimavau tiktai dėl tų dviejų moteriškių, kurios 
praėjo pro šalį. 

Na, gulėjau taip ir galvojau, kad ji ten apačioje irgi 
nemiega. Ėmiau svajoti, kaip nulipsiu rytą žemyn ir guo- 
siu ją; aš buvau susijaudinęs, gal net kiek per toli nuėjau 
besvajodamas, bet neėmiau į galvą, nes žinojau, kad ma- 
no meilė verta jos. Ir tada užmigau. 


Vėliau ji nuolat tvirtino, kaip blogai aš pasielgiau ir 
kaip turėčiau pasistengti visa tai suvokti. O aš tegaliu pa- 
sakyti, jog tą vakarą buvau baisiai laimingas, tarytum 
būčiau atlikęs kažką labai drąsaus — įkopęs į Everestą 
ar iškrėtęs ką pikta priešo teritorijoje. Jaučiausi labai lai- 
mingas, nes mano ketinimai buvo patys geriausi. Kaip 
tik to ji niekada ir nesuprato. 

Trumpai kalbant, tas vakaras buvo laimingiausias 
mano gyvenime (neskaitant, žinoma, to, kai išlošiau 
lenktynėse). Tarytum vėl būčiau sugavęs tamsųjį melsvį 
arba sidabrinį perlinuką?. Na, tarsi būčiau padaręs tai, ką 
tik kartą gyvenime padarai arba niekada nepadarai; apie 
ką daugiau svajoji, nei tikiesi, kad išsipildys. 


Man nereikėjo žadintuvo, atsibudau dar jam nesu- 
čirškus. Nusileidau žemyn, užrakinau paskui save rūsio 
duris. Buvau viską suplanavęs; pabeldžiau į jos duris, 
šūktelėjau, metas keltis, palaukiau dešimt minučių, atšo- 
viau sklendes ir įėjau vidun. Atnešiau jos rankinuką, ku- 
rį, žinoma, buvau apieškojęs. Jame nebuvo nieko, kuo ji 
galėtų pasinaudoti, tik nagų brūžiklis ir skustuvas su pei- 
liukais — juos aš išėmiau. 

Degė šviesa, ji stovėjo prie fotelio. Buvo apsivilkusi 
savo drabužiais, ir vėl Žiūri į mane akis išpūtus — nė 
ženklo baimės, tikra akiplėša. Keista, ji atrodė visai ne 
taip, kaip ją įsivaizdavau. Nors, žinoma, niekad nebuvau 
matęs jos 1š taip arti. 


Drugių pavadinimai: Cyaniris helena, Issoria lathonia (lot. ). 

Tikiuosi, gerai miegojot, sakau. 

— Kur aš, kas jūs, kodėl mane čionai atvežėt? — pa- 
klausė ji labai šaltai, bet be jokio įniršio. 

Šito pasakyt aš jums negaliu. 

Ji sako: 

— Aš reikalauju, kad mane tuoj pat paleistumėt. Tai 
siaubinga. 

Stovim ir žiūrim vienas į kitą. 

— Pasitraukit iš kelio. Aš išeinu. — Ir žengia tiesiai į 
mane, durų link. Bet aš nepajudėjau iš vietos. Man ding- 
telėjo mintis, kad ji rengiasi pulti mane, bet ji, matyt, su- 
prato, jog tai būtų tikra paikystė. Buvau tvirtai apsi- 
sprendęs, ji nebūtų laimėjusi. Ji sustojo visai prie pat 
manęs ir pasakė: 

— Pasitraukit iš kelio. 

Kol kas jūs negalit išeiti, sakau. Būkit gera, neverskit 
manęs vėl pavartoti jėgos. 

Ji pažvelgė į mane taip niekinamai, šaltai, paskui nu- 
sigręžė. 

— Nežinau, kuo jūs mane laikot. Jei manot, kad aš 
kokio turtuolio duktė ir tikitės gauti didelę išpirką, jus iš- 
tiks šokas. 

Aš žinau, kas jūs, sakau. Pinigai čia niekuo dėti. 

Nežinojau, ką sakyti, buvau toks susijaudinęs — pa- 
galiau ji čia, gyva. Net ėmiau visas virpėti. Norėjau žiū- 
rėti į jos veidą, puikius plaukus, į ją visą, tokią smulkutę 
ir dailutę, o negalėjau — taip ji į mane stebeilijo. Stojo 
kažkokia keista tyla. 

Staiga ji prabilo, tarytum kaltindama: 

— Manot, aš jūsų nepažinau? 

Jaučiu, kaip raustu, ir nieko negaliu padaryti, aš ne- 
numačiau to savo planuose, man net į galvą neatėjo, kad 
ji mane pažins. Ė 

O ji — taip iš lėto — tarė: 

— Jūs 1š Rotušės. 

Nesuprantu, apie ką jūs kalbat, sakau. 

— Jūs tik užsiauginot ūsus, — sako ji. 

Niekaip nesuimu galvon, iš kur ji mane pažino. Gal 
matė keletą sykių mieste ar pro savo namų langus, man 
net tokia mintis nekilo, galvoje viskas susipainiojo, 0 ji 
sako: 

— Jūsų nuotrauka buvo laikraštyje. 

Tiesiog nepakenčiu, kai mane iškelia viešumon — nė 
pats nežinau kodėl, 1r tokiais atvejais visad stengiuosi iš- 
siteisinti, tai yra pradedu kurti istorijas, kad pasiaiškin- 
čiau. Staiga man šovė mintis. 

Aš tik vykdau įsakymus, sakau. 

— Įsakymus? — nustebo ji. — Kieno? 

Negaliu pasakyti. 

Ji nenuleido nuo manęs akių. Ir laikėsi atokiau. Ma- 
nau, vis dėlto būgštavo, kad aš pulsiu ją. 

— Kieno įsakymus? — vėl klausia. 

Mėginau greitai ką nors sumesti. Nežinau kodėl, bet 
man šovė į galvą pono Singltono vardas, vienintelis iš tų, 
kuriuos ji galėjo Žinoti. Jis buvo valdytojas to banko, ku- 
riame, žinojau, jos tėvas laiko pinigus. Užėjęs į banką, 
mačiau keletą sykių, kaip jos tėvas kalba su ponu Sin- 
gltonu. 

Pono Singltono įsakymus, sakau. 

Ji tikrai labai nustebo, o aš tik beriu, tik beriu toliau, 
kad man atseit nevalia jai sakyti, jis mane užmuš, jei su- 
žinos. 

— Pono Singltono? — perklausia ji, tarsi būtų blogai 
išgirdusi. 

Jis visai ne toks, kokiu jūs jį laikot, sakau. 

Jinai staiga atsisėdo ant fotelio krašto, tarsi viso to jau 
būtų buvę per daug. 

— Jūs norit pasakyti, kad ponas Singltonas liepė 
jums pagrobti mane? 

Aš linktelėjau. 


2.Kolekaonienus 3 3 


— Bet aš pažįstu jo dukterį. Jis... ne, tai tikra bepro- 
tybė, — sako ji. 

Ar pamenat mergaitę iš Penhersto gatvės? 

— Kokią mergaitę iš Penhersto gatvės? 

Tą, kuri dingo prieš trejetą metų. 

Tai aš sukurpiau. Tą rytą mano protas veikė greitai. 
Bent pats taip maniau. 

— Gal aš tada buvau mokykloje. O kas jai atsitiko? 

Nežinau. Tik žinau, kad jis tai padarė. 

— Ką padarė? | 

Nežinau. Aš nežinau, kas jai atsitiko. Bet tai padarė 
jis, kad ir kas tai būtų. Nuo tol daugiau niekas nieko apie 
ją negirdėjo. 

Staiga ji sako: 

— Gal turit cigaretę? 

Buvau toks nerangus, išėmiau iš kišenės pakelį ci1ga- 
rečių, žiebtuvėlį, priėjau ir padaviau jai. Gal reikėjo pri- 
degti jai cigaretę, bet tą akimirką tai atrodė kvaila. 

Sakau jai, jūs visai nieko nevalgėt. 

Cigaretę ji laikė labai aristokratiškai, tarp dviejų pirš- 
tų. Megztuką jau buvo išsivaliusi. Oras kambaryje buvo 
troškus. 

Ji nekreipė jokio dėmesio į mano žodžius. Keista. Aš 
supratau, kad ji suprato, jog meluoju. 

— Jūs tvirtinat, kad ponas Singltonas yra seksualinis 
maniakas ir vagia mergaites, 0 jūs jam padedat? 

Man nieko kito nelieka, sakau. Matot, aš pavogiau iš 
banko pinigų, gausiu sėsti į kalėjimą, jeigu viskas išaiš- 
kės, tai jis mane ir laiko savo gniaužtuose. 

Visą laiką ji žiūrėjo į mane išpūtus akis. O jos didelės, 
šviesios, degte degančios smalsumu, geidžiančios sužinoti 
viską iki galo. (Bet jose nebuvo įžūlaus smalsavimo.) 

— Juk jūs 1šlošėt labai daug pinigų, ar ne? 

Supratau, kad susipainiojau. Visas sutrikau, net karš- 
tis išmušė. 

— Tai kodėl tada negrąžinot tų pinigų? Kiek išlo- 
šėt — septyniasdešimt tūkstančių svarų? Juk tiek nepa- 
vogėt? O gal jūs padedat jam, nes jums tai patinka? 

Yra dalykų, kurių negaliu jums pasakyti. Esu visiškai 
jo valioje. 

Ji atsistojo, rankos sukištos į sijono kišenes. Pažvel- 
gė į save veidrodyje (veidrodis, žinoma, buvo metalinis, 
jokio stiklo) — dėl įvairovės. 

— Kąjis ketina su manimi daryti? 

Nežinau. 

— Kur jis dabar? 

Manau, greit ateis. 

Valandėlę ji tylėjo. Paskui staiga veido išraiška pasi- 
darė tokia, tarsi būtų pagalvojusi apie kažką labai bai- 
saus, tarsi būtų patikėjusi, kad aš teisybę sakau. 

— Na, žinoma, — sako. — Tai veikiausiai jo namas 
Safolke. 

Na taip, sakau, manydamas, kad protingai: atsakiau. 

— Jis neturi namo Safolke, — atžeria ji šaltų šalčiau- 
siai. | 

Jūs gal ir nežinot, atsakau. Bet tai nuskamba nelabai 
įtikinamai. 

Ji 1r toliau būtų kalbėjusi, bet pajutau, jog reikia visa 
tai baigti — nė nenumaniau, kad ji tokia dygi. Ne kaip 
visi normalūs Žmonės. 

Aš atėjau jūsų paklausti, ko norėtumėt pusryčiams, 
yra košės, kiaušinių ir panašiai. 

— Nenoriu jokių pusryčių, — atšovė ji. — Kamba- 
riūkštis ankštas, šlykštus. Ir koks čia buvo anestetikas? 
Nežinojau, kad jums nuo to bus taip bloga. Tikrai. 

— Ponas Singltonas turėjo jums tai pasakyti. 

Buvo aišku, kad ji nepatikėjo tuo, ką jai sakiau. Ty- 
ČIOjoOsI. 

Aš skubomis paklausiau, ko norėtumėt, arbatos ar ka- 
vos, ir ji pasakė kavos, tik jeigu jūs pirma manęs para- 

gausit, taigi palikau ją ir išėjau į išorinį rūsį. Prieš man 
uždarant duris ji šūktelėjo: 

— Pamiršot žiebtuvėlį. 

Turiu kitą. (Nors iš tikro neturėjau.) 

— Ačiū, — pasakė ji. Keista, bet ji beveik nusi- 
šypsojo. 


Sutaisiau tirpstančios kavos ir nunešiau jai į kambarį. 
Ji stebėjo, kaip aš nugėriau truputį, paskui pati gurkštelė- 
j0. Ir visą laiką uždavinėjo visokius klausimus, ne, visą lai- 
ką jaučiau, kad ji gali manęs ko nors paklausti — netikė- 
tai mes kokį klausimą ir sugaus meluojant. Pavyzdžiui, ar 
ilgai jai čia teks būti, arba kodėl aš jai toks geras. Paruo- 
šiau atsakymus, bet Žinojau, kad jie skamba neįtikinamai, 
ne taipjau lengva ką nors sugalvoti, kad ji patikėtų. Galiau- 
siai sakau, dabar eisiu į parduotuves, pagalvokit, ko norė- 
tumėt. Pasakiau, kad nupirksiu viską, ko jai reikia. | 

— Viską? — klausia ji. 

Proto ribose, sakau. 

— Ar ponas Singltonas paliepė jums taip daryti? 

Ne. Tai bus nuo manęs. 

— Aš tik noriu, kad mane iš čia išleistų, — pasakė ji. 

Daugiau negalėjau ištraukti iš jos nė žodžio. Tai bu- 
vo siaubinga, ji staiga nutilo, ir aš gavau išeiti iš jos 
kambario. 


Per pietus ji vėl nekalbėjo. Išviriau pietus išoriniam 
rūsy ir nunešiau jai į kambarį. Bet ji beveik nieko neval- 
gė. Vėl mėgino miglą į akis leisti, buvo šalta kaip ledas, 
bet manęs taip lengvai nepaimsi. 

Tą vakarą po vakarienės, kurios ji irgi beveik neval- 
gė, aš nuėjau ir atsisėdau prie durų. Valandėlę ji sėdėjo 
1r rūkė užsimerkus, tarsi matyti mane vargintų jai akis. 

— Aš visą laiką galvoju. Viskas, ką papasakojot apie 
poną Singltoną, yra grynas prasimanymas. Aš netikiu 

tuo. Pirmiausia, jis ne toks Žmogus. O jeigu ir būtų toks, 
tai jūsų neprisiimtų. Ir visi šitie fantastiški pasirengi- 
mai... ne, tai ne jis. 

Aš tylėjau, nepajėgiau pažvelgti į ją. 

— Jūs turėjot nemaža rūpesčių. Visi tie drabužiai, kny- 
gos apie meną. Aš šiandien apskaičiavau, kiek tai turėjo 
kainuoti. Keturiasdešimt tris svarus. — Jinai kalbėjo tar- 
si sau. — Ašjūsų belaisvė, bet jūs norite, kad man būtų ge- 
ra. Taigi yra dvi galimybės: jūs pagrobėt mane dėl išpirkos, 
vadinasi, jūs iš kokios nors gaujos ar panašiai. 

Visai ne. Aš juk sakiau jums. 

— Jūs žinote, kas aš tokia. Ir turite Žinoti, jog mano 
tėvas anaiptol ne turtuolis. Tad apie išpirką neverta nė 
kalbėti. 

Buvo nyku klausytis, kaip ji šitaip samprotauja. 

— Vienintelis kitas dalykas — seksas. Jūs norite man 
kažką padaryti. — Ir stebi mane. 

Tai buvo klausimas. Ji pribloškė mane. 

Visai ne. Aš į jūs Žiūriu su pagarba. Aš ne iš tokių. 
Mano žadžiai nuskambėjo gana atžariai. 

— Tuomet jūs beprotis, — pasakė ji. — Švelnus, ge- 
ras, tačiau beprotis, — ir nusigręžė. Paskui vėl prakal- 
bo: — Juk jūs neneigsit, kad istorija su ponu Singltonu 
pramanyta? 

Norėjau jums švelniau viską paaiškinti. 

— Paaiškinti ką? — paklausė ji. — Prievartavimą? 
Žmogžudystę? 

Aš to neminėjau, sakau. Ji vis stengėsi pakreipti kal- 
bą taip, kad man reikėtų gintis. O svajonėse viską įsi- 
vaizdavau atvirkščiai. 

— Kodėl aš čia? 

Noriu, kad būtumėt mano viešnia. 

— Jūsų viešnia! 

Ji atsistojo, apėjo aplink fotelį, atsirėmė į jo nugarą, 
o akys visą laiką įspirtos į mane. Ji buvo nusivilkusi mė- 

lyną megztuką, stovi su tamsžalia languota vilnone suk- 
nele, panašia į mokyklinę uniformą, su balta palaidine, 
atlapa prie kaklo. Plaukai supinti į kasą. Veidukas toks 
mielas. Ji atrodė narsi. Nežinau kodėl, bet staiga įsivaiZ- 
davau, kaip ji sėdi man ant kelių, labai rimtai, 1r aš glos- 
tau jos Švelnius šviesius plaukus, laisvai krentančius, 
kokius vėliau pamačiau. 

Ir staiga pasakiau, aš jus myliu. Iš proto kraustausi. 

O ji pasakė, tokiu keistu, rimtu balsu: 

— Aš matau. 

Ir daugiau į mane nebežiūrėjo. 

Žinau, kad senamadiška prisipažinti meilę, aš visai 
neketinau to daryti. Svajonėse vis įsivaizdavau, kad mu- 
'du štai žvelgiam vienas kitam į akis, bučiuojamės ir nie- 
ko nekalbam, tik jau paskui. Vienas vaikinas kariuome- 
nėj, vardu Nobis — jis viską apie moteris išmanė, — tai 
va, jis sakė, jog niekad nereikia joms prisipažinti, kad 
myli. Net jeigu ir tikrai myli. Jei turi pasakyti „aš tave 
myliu“, tai sakyk lyg juokais — va tada jos lakstys pas- 
kui tave. Turi būti kietas, kad pasiektum savo. Kvailiau- 
sia tai, jog aš anksčiau daugybę kartų sakiau sau, kad to 
negali atsitikti, viskas turi išplaukti natūraliai — ir jai, ir 
man. Bet kai ji jau buvo čia, man apsisuko galva, ir kar- 
tais prišnekėdavau jai to, ko visai nenorėjau. 

Žinoma, aš jai ne viską papasakojau. Papasakojau, kaip 
dirbau Rotušėje, kaip matydavau ją, svajodavau apie ją; 
kaip ji elgėsi, kaip vaikščiodavo, kiek daug ji reiškė mano 
gyvenime, o paskui, kaip išlošiau pinigų, kaip Žinojau, kad 
ji niekad nežiūrės į mano pusę, nors ir kiek turėčiau pini- 
gų, ir koks aš vienišas. Kai lioviausi kalbėjęs, ji sėdėjo ant 
lovos ir žiūrėjo į kilimą. Mudu tylėjom gana 1lgai. Tik bu- 
vo girdėti, kaip išoriniam rūsy dūzgia ventiliatorius. 

Man pasidarė nesmagu. Visas nuraudau. 

— Jūs manot, kad jeigu laikysit mane čia, nelaisvėje, 
aš jus pamilsių? 


38 


Aš noriu, kad jūs mane geriau pažintumėt. 

— Kol būsiu čia, jūs man būsit tik pagrobėjas. Ar su- 
prantat? 

Atsistojau. Nebenorėjau daugiau su ja likti. 

— Palaukit, — paprašė ji, žengdama prie manęs. — 
"Aš jums duosiu pažadą. Aš suprantu. Tikrai. Paleiskit 
mane. Aš niekam nieko nepasakysiu, ir nieko neatsitiks. 

Ir pirmą kartą į mane maloniai pažvelgė. O akys by- 
lote bylojo, patikėk manimi, patikėk mano žodžiais. Žiū- 
ri į mane pakėlusi galvą, akys šypso. O pati visa dega ne- 
kantrumu. 

— Juk jūs galite. Mes galėtume tapti draugais. Aš pa- 
dėčiau jums. 

Ir žiūri į mane. r 

— Dar ne per vėlu. 

Nemoku nusakyti, ką tada jaučiau, tiesiog turėjau 1š- 
eiti iš kambario; ji tikrai žeidė mane. Taigi uždariau du- 
ris ir išėjau. Net labos nakties nepalinkėjau. 


Niekas nesupras, visi manys, kad aš paprasčiausiai no- 
rėjau to, ko visi nori. Kartais, kai vartydavau tas knygas, 
prieš jai atsirandant pas mane, taip ir galvojau, bet, būda- 
vo, nė pats nežinau, ko noriu. Tik kai ji atsirado čia, viskas 
buvo kitaip, aš negalvojau nei apie knygas, nei apie tai, 
kaip ji pozuos, tokie dalykai man ėmė kelti pasišlykštėji- 
mą, juk Žinojau, kad irjai jie šlykštūs. Joje buvo kažkas ge- 
ro, kad ir pats turėjau būti geras, buvo justi, kad ji iš tavęs 
to ir tikisi. Noriu pasakyti, kad kai ji čia atsirado, buvo ša- 
lia, visi kiti dalykai atrodė bjaurūs. Ji buvo ne tokia kaip 
tos moterys, kurių tu negerbi, ir tau nusispjaut, ką darai. 
Jos negalima buvo negerbti ir reikėjo būti atsargiam. 


Tą naktį beveik nemiegojau, buvau stačiai priblokš- 
tas, kad viskas taip pakrypo, kad papasakojau jai tiek 
daug pačią pirmą dieną ir kad jai taip pavyko pastatyti 

mane į kvailio vietą. Buvo akimirkų, kai jau ketinau lėk- 
ti žemyn ir nuvežti ją į Londoną, kaip ji 1r norėjo. O pats 
galėjau išvažiuoti į užsienį. Bet tada prisiminiau jos vei- 
dą ir kasą, supintą nelygiai ir kiek kreivai gulinčią ant 
nugaros, ir kaip ji stovi, kaip vaikšto, jos nuostabias 
šviesias akis. Ir supratau, kad negaliu jos paleisti. 

Po pusryčių — tą rytą ji suvalgė truputį košės ir išgė- 
rė kavos — mes visiškai apie nieką nekalbėjom. Ji buvo 
atsikėlusi ir apsirengusi, ir lova buvo paklota kitaip nei 
anksčiau — matyt, ji vis dėlto miegojo joje. Šiaip ar 
taip, ji sustabdė mane, kai jau buvau beišeinąs. 

— Norėčiau pasikalbėti su jumis. 

Aš sustojau. 

— Sėskit, — sako. 

Atsisėdau ant kėdės prie laiptų. 

— Klausykit, juk tai beprotybė. Jeigu jūs mylite ma- 
ne tikrąja to žodžio prasme, jūs negalite norėti, kad aš 
būčiau čia kaip belaisvė. Juk jūs matot, kad man čia blo- 
ga. Oras, naktį aš neturiu kuo kvėpuoti, atsibudau skau- 
dančia galva. Aš numirsiu, jeigu laikysit mane čia ilgai. 

Ji atrodė iš tikro sunerimusi. 

Tai truks neilgai. Prižadu. 

Ji atsistojo, priėjo prie komodos, žvelgia į mane įdė- 
miai. 

— Kuo jūs vardu? — klausia. 

Klegas, sakau. 

— Ne, koks vardas. 

Ferdinandas. 

Ji dirstelėjo į mane tokiu veriančiu žvilgsniu. 

— Tai netiesa, — sako. 

Prisiminiau, kad mano švarko kišenėje yra piniginė 
su inicialais, įspaustais auksu, kurią buvau nusipirkęs 
anksčiau, ir parodžiau jai. Juk ji nežino, kad „F“ reiš- 
kia Frederikas. Man visad patiko vardas Ferdinandas, 
netgi dar prieš sutinkant ją. Jis atrodo kažkoks užsie- 

nietiškas, išskirtinis. Dėdė Dikas mane kartais juokais 
taip pavadindavo. Lordas Ferdinandas Klegas, vabz- 
džių markizas, sakydavo jis. 

Tai paprasčiausias sutapimas, sakau. 

— Turbūt kiti jus vadina Ferdžiu. Arba Ferdu. 

Tik Ferdinandu. 

— Paklausykit, Ferdinandai, aš nežinau, kuo jums 
patikau. Nežinau, kodėl pamilote mane. Galbūt aš galė- 
čiau jus pamilti, bet kur nors kitur. Aš... — ji, rodės, ne- 
žino, ką pasakyti, o tai buvo visai jai nebūdinga, —.. 
man patinka švelnūs geri vyrai. Bet aš niekaip negalė- 
čiau pamilti jūsų šitame kambaryje, čia negalėčiau pa- 
milti nieko niekada. | 

Sakau, aš tik norėjau geriau jus pažinti. 

Visą tą laiką ji sėdėjo ant komodos ir įdėmiai stebėjo, 
kokį įspūdį man daro jos žodžiai. Todėl buvau įtarus. Su- 
pratau, jog tai testas. 

— Bet kas gi grobia žmones, kad juos geriau pa- 
žintų? 

Aš noriu jus labai gerai pažinti. Londone nebūčiau tu- 
rėjęs tokios galimybės. Juk nesu protingas ir visa kita. 
Ne jūsų lygio. Juk kaip gyvas nepamatysi tokių kaip aš 
su jumis Londone. 

— Tai neteisinga. Aš nesu snobė. Pati nekenčiu sno- 
bų. Niekad neturiu išankstinės nuomonės apie žmones. 

Aš kaltinu ne jus, sakau. 

— Nekenčiu snobizmo, — pasakė ji kažkaip tūžmin- 
gai. Ji turėjo manierą kai kuriuos žodžius ištarti stipriai, 
labai pabrėžtinai. — Kai kurie geriausi mano draugai 
Londone yra — na, kaip sakoma, iš darbininkų klasės. 
Pagal kilmę. Bet mes neteikiam tam reikšmės. 

Kaip Piteris Keitsbis, sakau. (Tai tas jaunuolis su 
sportiniu automobiliu.) 

— Ak jis! Aš nebepamenu, kada jį mačiau. Jis papras- 
čiausias viduriniosios klasės stuobrys ir, be to, snobas. 

Teberegėjau, kaip ji lipa į jo prašmatnų sportinį auto- 
mobilį. Nežinojau, tikėti ja ar ne. 

— Manau, apie mane jau visi laikraščiai rašo. 

Nežiūrėjau. 

— Jus gali ilgam pasodinti į kalėjimą. 

Būtų verta. Verta netgi atsisėsti iki gyvos galvos, 
sakau. 

— Aš prižadu, aš prisiekiu jums, kad jeigu išleisit ma- 
ne, niekam nepasakysiu. Sugalvosiu kokią istoriją. Pa- 
darysiu taip, kad galėtume dažnai susitikti, kiek jūs pa- 
norėsite, kada tik galėsiu, kai nebus paskaitų. Niekas 
apie tai nieko nežinos, tik mudu. 

Negaliu, sakau. Ne dabar. Jaučiausi, tarsi būčiau 
žiaurus karalius, taip ji maldavo manęs. — Jeigu jūs da- 
bar paleisit mane, aš imsiu žavėtis jumis. Galvosiu: juk 
buvau visiškoj jo valioj, bet jis kilniaširdis ir pasielgė 
kaip tikras džentelmenas. 

Negaliu, sakau. Neprašykit. Būkit gera, neprašykit. 

— Manyčiau, jog tokį žmogų kaip jūs reikėtų pažinti 
artimiau. — Ir sėdi ten aukštai ant komodos, stebi mane. 

Dabar man reikia eiti, sakau. Ir išpuoliau taip skubė- 
damas, jog suklupau ant viršutinio laiptelio. Ji nušoko 
nuo komodos ir stovi tarpdury, žiūri į mane, veidas toks 
keistas. | 

— Na, prašau, — sako. Labai švelniai, gražiai. Sun- 
ku buvo atsispirti. 

Viskas buvo panašu į tai, tarsi gaudytum peteliškę, 
norimą egzempliorių, bet neturi tinklelio, ir tenka imti 
dviem pirštais, nykščiu ir smiliumi (man visad tai ge- 
rai išeidavo), prisėlinti lėtai iš užpakalio, ir štai ji tavo, 
tada reikia suspausti -krūtinės ląstą, ir ji tik virpa, vir- 
pa. Tai ne taip lengva kaip su marintuvėliu. O su ja bu- 
vo dvigubai sunkiau — jos nė neketinau žudyti, to tai 
aš visai nenorėjau. 

Ji dažnai postringaudavo apie tai, kaip nekenčia kla- 
sinių skirtumų, bet manęs lengvai nepaimsi. Žmones iš- 
duoda ne tai, ką jie kalba, o kaip kalba. Užteko tik pama- 
tyti, kokios jos manieros, ir iškart aišku, kaip išauklėta. 
Ji nebuvo tokia manieringa kaip kiti, bet yla iš maišo vis 
tiek išlenda. Jei tik nemokėdavau ko nors pasakyti ar ne 
taip ką nors padarydavau, iškart tapdavo sarkastiška, ne- 
kantri. Nagi liaukitės galvojęs apie klasinius skirtumus, 
sakydavo. Lygiai kaip kad turtuolis liepia vargetai liau- 
tis galvojus apie pinigus. 

Aš nepykstu ant jos, veikiausiai ji kalbėjo ir darė tai, 
kas mane trikdė, kad įrodytų man, jog ji ne tokia jau ra- 
"finuota, bet ji vis dėlto buvo rafinuota. Būdavo, kai su- 
pyks, kad pagaus plūsti mane, kad 1šdės į šuns dienas pa- 
čiu geriausiu savo stilium. 

Tarp mudviejų visad buvo klasinis barjeras. 


Tą rytą aš nuvažiavau į Luisą. Vis dėlto norėjau pa- 
žvelgti į laikraščius — nusipirkau jų visą šūsnį. Kiek- 
viename kas nors buvo. Pigiuose buvo daug rašoma, 
dviejuose — išspausdintos fotografijos. Keista buvo 
skaityti šituos pranešimus. Net kai kurių naujų dalykų 
sužinojau. 


Dingo studentė Miranda Grėj, 20 metų, blondi- 
ne, ilgais plaukais, pernai laimėjusi didžiąją sti- 
pendiją garsiojoje Sleido meno mokykloje Lon- 
done. Studijų metu ji gyveno adresu Hamneto 
g-vė, Š.V 3, pas savo tetą panelę K. Verbraf - 
Džons, kuri vakar vėlai vakare pranešė apie tai 
policijai. 

Antradienį po paskaitų Miranda paskambino te- 
lefonu ir pranešė, kad eina į kiną ir sugrįš namo 
po aštuonių. 

Po to daugiau niekas jos nematė. 

Šalia įdėta didžiulė jos fotografija, o apačioje parašy- 
ta: Ar matėte šią merginą? 
Iš kito laikraščio gardžiai pasijuokiau. 


Pastaraisiais mėnesiais Hampstedo gyvento- 
Jams vis didesnį nerimą kėlė automobiliais besi- 
bastantys „vilkai“. Pirsas Braftonas, Mirandos 
bendramokslis ir artimas bičiulis, papasakojo 
man kavinėje, kur juodu su Miranda dažnai lan- 
kydavosi, jog tą dieną, kai prapuolė, Miranda 
buvo puikios nuotaikos ir juodu buvo susitarę 
šiandien eiti kartu į parodą. Jis pasakė: „Miran- 
da žino, kas yra Londonas. Ji nė už ką nesėstų į 
nepažįstamo žmogaus automobilį ar panašiai. 
Aš baisiai nerimauju dėl to, kas įvyko “. 

Sleido mokyklos atstovas pasakė: „Miranda — 
viena iš daugiausia vilčių teikiančių antro kurso 
studentų. Mes įsitikinę, kad jai neatsitiko nieko 
blogo ir viskas greitai išaiškės. Meno žmonės tu- 
ri savų užgaidų, ypač jauni“. 

Paslaptis lieka neatskleista. | 
Prašome visų, kurie matė Mirandą antradienį 
vakare, girdėjo arba pastebėjo ką nors įtartino 
Hampstedo rajone, pranešti apie tai policijai. 


Laikraštyje buvo aprašyta, kokiais drabužiais ji vil- 
kėjo ir panašiai, ir buvo įdėta fotografija. Kitas laikraš- 
tis pranešė, jog policija rengiasi išnaršyti visus Hamps- 
ted Hito tvenkinius. Dar kitame buvo kalbama, jog 
Pirsas Braftonas ir Miranda yra neoficialiai susižadėję. 
Aš pagalvojau, kaži ar tai tas pats bitnikas, su kuriuo ją 
matydavau? Dar viename straipsnyje buvo rašoma, jog 
„Miranda yra viena iš populiariausių studenčių, visad 
pasirengusių padėti“. Ir visuose buvo kartojama, kad ji 
graži. Ir visur fotografijos. Jei būtų kokia baidyklė, už- 
tektų ir poros eilučių paskutiniam puslapy. 

Grįždamas namo sustojau šalikelėj ir furgone perskai- 
čiau viską, ką rašo laikraščiai. Mane užplūdo jausmas, kad 
mano rankose galia. Nė pats nežinau kodėl. Visi tie žmo- 
nės jos ieško, o aš vienas žinau atsakymą. Važiuodamas na- 
mo ryžtingai nusprendžiau nieko jai nesakyti. 

Na ir, žinoma, man sugrįžus ji pirmiausia pasiteiravo 
apie laikraščius. Ar juose rašoma kas nors apie ją? Pasa- 
kiau, kad atseit nežiūrėjau ir neketinu žiūrėti. Atseit laik- 
raščiai manęs nedomina, viskas, kas juose rašoma — 
paskutinis šlamštas. Ji per daug nereikalavo. 

Aš nedaviau jai laikraščių. Neleidau klausyti radijo ar 
žiūrėti televizoriaus. Sykį, dar prieš jai atsirandant pas ma- 
ne, man į rankas pakliuvo knygelė, kuri vadinosi „Gesta- 
po paslaptys“, ten buvo rašoma apie kankinimus karo me- 
tais ir panašiai ir kaip sunku buvo kaliniams pakelti tai, kad 
jie nieko nežinojo, kas dedasi už kalėjimo sienų. Noriu pa- 
sakyti, belaisviams nebuvo leidžiama nieko žinoti, jiems 
netgi nebuvo leidžiama kalbėti vienas su kitu — taip jie 
buvo atkirsti nuo įprastinio gyvenimo, nuo išorinio pasau- 
lio. Ir tas žmones sugniuždydavo. Aš, žinoma, nenorėjau 
j0s sugniuždyti, neturėjau tokio tikslo kaip gestapas. Bet 
pamaniau, bus geriau, jei ji bus atskirta nuo išorinio pasau- 
lio — tuomet daugiau galvos apie mane. Taigi, nors ji ir 
daug kartų mėgino įkalbėti mane duoti jai laikraščių ar leis- 
ti paklausyti radijo, aš nesutikau. Pirmosiomis dienomis 
nenorėjau, kad ji perskaitytų, kokių Žygių imasi policija ir 
taip toliau, tai ją būtų tik sujaudinę. Taigi, galima sakyti, 
net atlikau gerą darbą. 


Tą vakarą sutaisiau jai vakarienę iš šviežiai šaldytų Žir- 
nių ir šaldyto viščiuko baltame padaže, ji pavalgė, ir jai, at- 
rodo, patiko. Paskui paklausiau, ar galiu truputį pabūti? 

— Kaip norit, — sako ji. 

Sėdi ant lovos, pasikišusi po nugara sulankstytą ant- 
klodę nelyginant pagalvę, atsirėmus į sieną, pasirietus 

po savim kojas. Valandėlę ji tik rūkė ir žiūrinėjo vieną 
meno albumą, kurį buvau jai nupirkęs. 

— Ar jūs išmanot ką nors apie meną? — staiga pa- 
klausė. 

Ne tiek, kad galėtum pavadinti išmanymu. 

— Taip ir maniau. Antraip jūs nebūtumėt įkalinęs čia 
niekuo nekalto žmogaus. | 

Nematau jokio ryšio, sakau. 

Ji užvertė knygą. 

— Papasakokit man apie save. Papasakokit, ką vei- 
kiat laisvalaikiu. 

Aš esu entomologas. Kolekcionuoju peteliškes. 

— Na taip, — sako ji. — Pamenu, laikrašty apie tai 
rašė. O dabar jūs įtraukėt į savo kolekciją ir mane? 

Pamaniau, jog jai visa tai atrodo įdomu, todėl atsakiau, 
kad perkeltine to žodžio prasme galima ir taip sakyti. 

— Ne, ne perkeltine, o tiesiogine to žodžio prasme. 
Tarsi prismeigėt mane šitam mažam kambariūkšty, o da- 
bar ateinat ir ryjat mane akimis. 

Aš į tai Žiūriu visai kitaip. 

— Ar žinot, kad aš budistė? Aš prieš tuos, kurie atima 
gyvastį, net vabzdžiams. 

Bet viščiuką suvalgėt, sakau. Gerai aš jai tada užve- 
žiau. 

— Na, aš niekinu save už tai. Jei būčiau geresnė, bū- 
čiau vegetarė. 

Sakau, jeigu jūs pasakytumėt man, liaukis kolekcio- 
navęs peteliškes, aš liaučiausi. Aš padarysiu viską, ko 
manęs paprašysit. 

— Tik nieku gyvu neleisit man išskristi iš čia. 

Geriau nekalbėkim apie tai. Tas nieko neduos. 

— Šiaip ar taip, aš negalėčiau gerbti nė vieno žmo- 
gaus, ir juolab vyriškio, kuris daro viską, kad tik įtiktų 
man. Norėčiau, kad jis taip elgtųsi:, bet tik jei pats mano 
esant tai teisinga. 

Ji visą laiką stengėsi man įgelti; atrodo, kalbam apie 
visiškai nekaltus dalykus, ir staiga — tarsi peiliu į nuga- 
rą. Aš nutylėjau. 

— Kiek aš čia būsiu? 

Nežinau, sakau. Priklauso nuo aplinkybių. 

— Kokių? 

Neatsakiau. Negalėjau atsakyti. 

— Priklauso nuo to, pamilsiu jus ar ne? 

Ji pasakė taip, tarsi ieškotų priekabių. 

— Tokiu atveju man teks būti čia iki mirties. 

Aš ir į tai nieko neatsakiau. 

— Išeikit, — sako. — Išeikit ir pamąstykit apie tai. 


Kitą rytą ji pirmą kartą mėgino pabėgti. Ji, žinoma, 
neužklupo manęs iš netyčių, bet man buvo gera pamo- 
ka. Ji papusryčiavo, paskui sako, mano lova kliba, užpa- 
kalinė koja atsisuko, ta, kur pačiame kampe. Sako, bijau, 
kad lova gali nugriūti, ten veržlė atsileidusi. Aš, kaip tik- 
ras pusgalvis, priėjau padėti jai pataisyti, ir staiga ji kad 
stums mane, aš netekau pusiausvyros, ir ji prabėgo pro 
mane ir puolė prie laiptų. Uždriuokė jais kaip žaibas. Aš 
leidau jai tą padaryti, durys buvo užkabintos kabliu, kad 
neužsitrenktų, ir dar buvo įstatytas pleištas. Ji kaip tik 
mėgino išmušti šitą pleištą, kai puoliau paskui ją. Na, ji 
apsigręžė ir leidosi bėgti, šaukdama „padėkit, padėkit, 
padėkit“, tada užskuodė laiptais aukštyn prie laukujų 
durų, kurios, žinoma, irgi buvo užrakintos. Ji ir klibino 
jas, 1r daužė, ir rėkė, bet jau tada aš ją sugriebiau. Neno- 
rėjau šito, bet juk turėjau kažką daryti. Viena ranka ap- 
kabinęs ją per liemenį, kita užčiaupęs burną, nutempiau 
ją žemyn. Ji visaip spardėsi, grūmėsi, bet juk ji visai ma- 
žytė, O aš nors ir nesu ponas Atlantas, bet ir ne koks skys- 
tablauzdis. Galop ji sugležo, ir aš ją paleidau. Minutėlę 
stovėjo, paskui staiga pašoko ir kad rėš man per veidą. 
Iš tikro tai man neskaudėjo, bet buvo baisus šokas, juk 

mažiausiai to tikėjausi, ir visa tai po to, kai elgiausi su ja 
taip protingai, nors kitas seniai būtų pametęs galvą. Pas- 
kui ji nuėjo į savo kambarį ir garsiai trenkė durimis. Man 
labai magėjo eiti paskui ją ir viską išsiaiškinti, bet ma- 
čiau, kad ji širsta. Jos akys degte degė neapykanta. Tad 
užsklendžiau duris ir įstačiau į nišą spintą. 


Na, o paskui ji liovėsi su manimi kalbėjusi. Per pie- 
tus nepratarė nė žodžio, nors mėginau su ja kalbėti ir bu- 
vau pasirengęs viską užmiršti. Ji tik pažvelgė į mane ne- 
apykantos kupinu žvilgsniu. Vakare buvo tas pats. Kai 
atėjau paimti indų, ji padavė man padėklą ir nusigręžė. 
Labai aiškiai parodė nenorinti, jog likčiau su ja. Aš ma- 
niau, jai praeis, bet kitą dieną buvo dar blogiau. Ji ne tik 
kad nekalbėjo, bet 1r nevalgė! 

Prašom, sakau, nedaryti šito. Nėra prasmės. 

Bet ji neištarė nė žodžio, net nepažvelgė į mane. 

Kitą dieną buvo tas pats. Ji nei valgė, nei kalbėjo. Vis 
laukiau, kada ji apsivilks kokiais mano pirktais drabu- 
žiais, bet ji vis tebedėvėjo savo balta palaidinuke ir žalia 
languota tunika. Pradėjau rimtai nerimauti, nežinojau, 
kiek Žmogus gali traukti be maisto, ji man atrodė tokia 
išblyškusi ir silpna. Ir visą laiką sėdėjo ant lovos, atsirė- 
musi į sieną, nugara į mane, atrodė tokia nelaiminga, tie- 
siog nežinojau, ką daryti. 

Kitą dieną atnešiau jai pusryčiams kavos, gražiai pa- 
skrudintų skrebučių, košės ir marmelado. Pastačiau ant 
stalo, tegu užuodžia kvapą. 

Paskui sakau, aš nesitikiu, kad jūs mane suprasite, ne- 
sitikiu, kad pamilsite mane, kaip tai būna daugeliui žmo- 
nių, aš tik noriu, kad jūs kiek įmanoma pasistengtumėt ma- 
ne suprasti ir nors truputį pamėgtumėt mane, jei galite. 

Ji nė nekrustelėjo. 

Sakau, tarkimės. Pasakysiu jums, kada galėsite iš čia 
išvažiuoti, bet tik su tam tikrom sąlygom. 

Nežinau, kodėl taip pasakiau. Buvau tikras, kad nieka- 
da negalėsiu jos išleisti. Nors tai ir nebuvo jau toks begė- 
diškas melas. Dažnai pagalvodavau, kad ji išvažiuos, ka- 
da mes susitarsime, atseit pažadas yra pažadas ir panašiai. 
O kitais kartais galvodavau, ne, negaliu jai to leisti. 

Ji atsigręžė ir stebeilija į mane. Tai buvo pirmasis gy- 
vybės požymis per trejetą dienų. 

Sakau, mano sąlygos tokios, kad jūs valgysite, kalbė- 
site su manimi kaip anksčiau ir nemėginsit bėgti. 

— Su paskutine sąlyga aš niekada nesutiksiu. 

O kaip dėl dviejų pirmųjų, klausiu. (Pagalvojau, kad 
net jeigu ji ir prižadės nebėgti, man vis tiek reikės im- 
tis atsargumo priemonių, taigi paskutinė sąlyga neturi 
prasmės.) 

— Jūs nepasakėt kada, — tarė ji. 

Po šešių savaičių, sakau. 

Ji vėl nusigręžė. 

Valandėlę patylėjęs sakau, gerai, po penkių. 

— Aš būsiu čia savaitę, ir nė dienos ilgiau. 

Na, sakau, su tuo niekada nesutiksiu, ir ji vėl nusigrę- 
žė. Paskui ėmė verkti. Mačiau, kaip krūpčioja jos pečiai, 
panorau prieiti prie jos ir žengiau prie lovos, bet ji taip 
greitai atsigręžė, matyt, pagalvojo, kad ketinu ją pulti. 
Jos akys kūpėjo ašaromis. Skruostai buvo šlapi. Aš tik- 
rai susikrimtau, matydamas ją tokią. 

Meldžiu, būkite protinga. Juk dabar žinote, ką man 
reiškiate; nejau nesuprantate, aš nebūčiau taip visko ren- 
gęs tik tam, kad jūs pagyventumėte čia dar tik savaitę. 

— Nekenčiu jūsų, nekenčiu. 

Aš duosiu žodį, sakau. Baigsis šitas laikas ir galėsit 
išeiti vos panorėjusi. 

Ji sutiko. Buvo keista, ji sėdi verkdama ir įdėmiai žiū- 
ri į mane, veidas visas įraudęs. Pamaniau, kad tuoj vėl 
puls ant manęs — taip ji atrodė. Bet ji ėmė šluostytis 
ašaras. Paskui užsirūkė cigaretę. Ir sako: 

— Dvi savaites. 

Aš spiriuosi, jūs sakot dvi, o aš sakau — penkias. Na 
gerai, tebūnie mėnuo. Iki lapkričio keturioliktos. 

Ji patylėjo, paskui sako: 

— Keturios savaitės — tai iki lapkričio vienuoliktos. 

Nerimavau dėl jos, norėjau užbaigti šitą reikalą, todėl 
pasakiau, kad turėjau omenyje kalendorinį mėnesį, bet 
tegu būna dvidešimt aštuonios dienos. Atseit atiduosiu 
Jums tas tris papildomas dienas. 

— Labai ačiū. — Žinoma, sarkastišku tonu. 

Sutaisiau jai puodelį kavos, ji paėmė. 

— Aš irgi iškelsiu jums tam tikras sąlygas, — pasa- 
kė ji prieš pradėdama gerti kavą. — Aš negaliu visą lai- 
ką gyventi čia rūsyje. Man reikia gaivaus oro ir dienos 
šviesos. Retkarčiais man reikia išsimaudyti. Man reikia 
piešimo reikmenų. Radijo arba patefono. Man reikia šio 
bei to iš vaistinės. Reikia šviežių vaisių ir salotų. Ir dar 
man reikia pasimankštinti. 

Jei išleisiu jus į sodą, jūs vėl mėginsite pabėgti, sakau. 

Ji atsitiesė. Matyt, lig tol. truputėlį vaidino, nes labai 
jau greitai pasikeitė. 

— Ar žinote, ką reiškia duoti garbės žodį? 

Aš atsakiau, taip. 

— Jūs galėtumėt išleisti mane į lauką, pasitikėdamas 
mano garbės žodžiu. Prižadėsiu, kad nešauksiu ir nemė- 
ginsiu bėgti. 

Sakau, jūs pusryčiaukit, o aš apie tai pagalvosiu. 

— Ne! Tai nedidelis prašymas. Jeigu šitas namas tik- 
rai atokioj vietoj, nėra jokios rizikos. 

Jis labai atokioj vietoj, sakau. O pats niekaip negaliu 
apsispręsti. | 

— Tada aš vėl paskelbsiu bado streiką. 

Ir apsigręžė. Ji iš tiesų darė spaudimą, kaip sakoma. 

Žinoma, jūs gausit piešimo reikmenis, sakau. Jums 
tik reikėjo pasakyti man. Ir patefoną. Ir plokštelių, kokių 

norėsit. Ir knygų. Ir kokio norite maisto. Juk sakiau, kad 
jums reikia tik paprašyti. Gausit viską, ko panorėsit. 

— O gryno oro? — Ir net galvos nepasuka. 

Tai per daug pavojinga. 

Na, tada įsivyravo tyla, ji buvo iškalbingesnė už žo- 
džius, ir galiausiai aš nusileidau. 

Gal vėlai vakare. Pažiūrėsim. 

— Kada? — Ir ji atsigręžė. 

Man reikia pagalvoti. Gausiu jus surišti. 

— Bet aš juk duosiu garbės žodį. 

Arba taip, arba niekaip, sakau. 

— O kaip dėl maudymosi? 

Galima ką nors sugalvoti. 

— Noriu tikros karštos vonios tikroje vonioje. Viršu- 
j€ turėtų būti vonia. 

Aš kaip tik daug galvodavau apie tai, kaip norėčiau, 
kad ji pamatytų mano namą ir visą apstatymą. Iš dalies 
norėjau, kad ji pabūtų name, ir kai svajodavau apie ją, 

„mudu, žinoma, visada būdavome viršuje, 0 ne apačioje, 
rūsy. Toks aš jau žmogus, kartais elgiuosi 1mpulsyviai, 
rizikuoju, ko kitas nė už ką nedarytų. 

Pažiūrėsiu, sakau. Reikės viską paruošti. 

— Jeigu duosiu garbės žodį, aš jo nesulaužysiu. 

Aš tuo neabejoju, sakau. 

Taigi tokie reikalai. 

Visa tai, kaip sakoma, tarsi praskaidrino atmosferą. 
Ėmiau ją dar labiau gerbti, o ji mane. Pirmiausia ji man su- 
rašė sąrašą daiktų, kurių norėtų. Turėjau surasti Luise dai- 
lės parduotuvę ir nupirkti specialaus popieriaus, įvairiaų- 
sių pieštukų bei kitų daiktų: sepijos, kiniško tušo, teptu- 
kų — visokiausių rūšių, dydžių, formų. Paskui reikėjo nu- 
pirkti šio to vaistinėje: dezodorantų ir panašiai. Buvo pa- 
vojinga pirkti moteriškus daiktus, kurių man negali reikėti, 
bet aš surizikavau. Paskui surašė, kokių nupirkti produk- 
tų: šviežiai maltos kavos, daugybę vaisių, daržovių ir ža- 

lumynų — jai tai buvo labai svarbu. Šiaip ar taip, po to ji 
jau kasdien sudarydavo pirkinių sąrašą, o paskui pasaky- 
davo, kaip viską paruošti, ne, tai buvo taip, tarsi turi žmo- 
ną, bet ji invalidė, ir tau reikia pačiam bėgioti po parduo- 
tuves ir viską supirkti. Luise buvau labai atsargus, niekad 
nėjau į tą pačią parduotuvę du kartus, kad niekas nepama- 
nytų, jog tiek daug perkuosi sau vienam. Kažkodėl man vi- 
sad atrodė, jog žmonės žino, kad gyvenu vienas. 

Tą pirmąją dieną nupirkau ir patefoną. Nediduką, bet, 
turiu pasakyti, ji buvo labai patenkinta; nenorėjau jai pa- 
rodyti, kad nieko nenutuokiu apie muziką, pamačiau 
plokštelę su Mocarto muzika, kurią grojo kažkoks sim- 
foninis orkestras, ir nupirkau. Tai buvo geras pirkinys, 
jai patiko plokštelė, o kartu ir aš, kad nupirkau. Vieną 
dieną, jau daug vėliau, mes kartu klausėmės tos muzi- 
kos, ir ji verkė. Tai yra jos akyse virpėjo ašaros. Paskui 
ji pasakė man, kad jis rašė tą muziką mirdamas ir žinojo, 
j0g miršta. Man ta muzika niekuo nesiskyrė nuo kitų, bet 
jinai, žinia, buvo muzikali. 


Na, kitą dieną ji vėl užvedė kalbą apie maudymąsi ir 
gryną orą. Nežinojau, ką daryti; užlipau aukštyn į vonią 
pagalvoti apie tai, nieko nežadėdamas. Vonios langas 
buvo virš prieangio, prie durų į rūsį. Jis išėjo į sodą, 1r 
dėl to buvo saugu. Galiausiai parinkau kažkokių lentų ir 
prisukau skersai rėmo trijų colių varžtais, kad ji negalė- 
tų duoti jokio signalo ar išlipti. O ir buvo nepanašu, kad 
kas nors atsidurtų netoliese tokį vėlų metą. 

Taip aš pasirūpinau vonios apsauga. 

O paskui įsivaizdavau, kad ji čia, su manimi, ir ta- 
rytum užlipau su ja į viršų, stengdamasis pamatyti vi- 
sas pavojingas vietas. Kambariuose apatiniame aukšte 
iš vidaus buvo medinės langinės, jos nesunkiai užsida- 
rydavo ir užsirakindavo (vėliau aš įtaisiau kabančias 
spynas), tad ji negalėjo pro langą patraukti niekieno 
dėmesio ir joks smalsautojas negalėjo pažvelgti vidun. 

Virtuvėje aš viską patikrinau, kad jokie peiliai ir pana- 
šūs dalykai nepakliūtų jai po ranka. Apie viską pamąs- 
čiau, apgalvojau visus įmanomus būdus mėginti pa- 
bėgti 1r pagaliau pajutau, jog galiu būti ramus. 

Na, po vakarienės ji vėl mane prigriebė dėl vonios, aš 
palaukiau, kol ji ims aikštytis, tada sakau, gerai, surizi- 
kuosiu, bet jeigu jūs sulaužysit pažadą, liksit čia. 

— Aš niekad nelaužau pažadų. 

Duodat garbės žodį? 

— Duodu garbės žodį, jog nemėginsiu bėgti. 

Nei duoti ženklų? 

— Nei duoti ženklų. 

Gausiu jus surišti. 

— Bet tai žeidžia. 

Aš per daug nesmerkčiau jūsų, jeigu sulaužytumėt sa- 
vo Žodį, sakau. 

— Bet aš... — Ji neužbaigė sakinio, tik gūžtelėjo pe- 
čiais, pasigręžė 1r sudėjo rankas už nugaros. Buvau pasi- 
ruošęs šaliką, kad ne taip įsispaustų virvė, stipriai surišau 
jai rankas, bet ne taip, kad skaudėtų, paskui norėjau užkli- 
juoti burną, bet ji sako, pirma leiskit susidėti maudymosi 
reikmenis, ir (aš buvau labai patenkintas) išsirinko kai ku- 
riuos drabužėlius, kuriuos jai buvau nupirkęs. 

Paėmiau jos daiktus ir pirmas pakilau laiptais į išori- 
nį rūsį, 0 ji palaukė, kol atrakinsiu duris, ir užlipo aukš- 
tyn, kai aš, pirma pasiklausęs ir įsitikinęs, jog visur tylu 
ramu, liepiau jai ateiti. 

Žinoma, jau buvo visai tamsu, bet giedra, ir danguje 
švietė keletas žvaigždžių. Aš stipriai suėmiau ją už ran- 
kos ir penketą minučių leidau pabūti ore. Buvo girdėti, 
kaip giliai ji kvėpuoja. Labai romantiška — jos galva 
man vos siekė petį. 

Sakau, galit iš garsų suprasti, kaip mes toli nuo visų. 

Baigėsi sutartas laikas, mes įėjom į namą (gavau ją 
tempte tempti), perėjom per virtuvę ir valgomąjį į prieš- 
kambarį ir pakilom laiptais į vonią. 


53 


Durys neturi užrakto, sakau jai, jų netgi negalima už- 
trenkti, aš tyčia lentelę prikaliau, bet netrukdysiu jums 
būti vienai su sąlyga, jeigu nesulaužysit duoto žodžio. 
Aš būsiu čia. 

Laiptų aikštelėje iš anksto buvau pasistatęs kėdę. 

Dabar atrišiu jums rankas, jeigu pažadėsite nenusiim- 
ti nuo burnos pleistro. Linktelėkit galva, jei sutinkat. 

Na, jinai linktelėjo, aš atrišau jai rankas. Ji ėmė trinti 
jas, man regis, kad mane papirktų, paskui nuėjo į vonią. 

Viskas praėjo sklandžiai, girdėjau, kaip jinai mau- 
dosi, pleškenasi ir visa kita, viskas, kaip turi būti, bet 
kai išėjo, mane ištiko smūgis. Ji buvo nusiplėšusi 
pleistrą. Tai buvo pirmas smūgis. Antras — kaip ji pa- 
sikeitė su naujais drabužiais ir šlapiais plaukais, lais- 
vai dryksančiais jai ant pečių. Jinai atrodė švelnesnė ir 
net jaunesnė; žinoma, ji ir anksčiau nebuvo atgrasi ar 
negraži. Aš turbūt atrodžiau kvailai, buvo matyti, kad 
pykstu dėl pleistro ir tarsi negaliu rimtai pykti — tokia 
ji buvo graži. 

Ji berte išbėrė: 

— Paklausykit, man pradėjo labai skaudėti. Aš da- 
viau jums Žodį ir vėl prižadu. Galite vėl, jei norite, jį už- 
klijuoti — štai jis. Bet aš jau būčiau šaukusi, jei būčiau 
norėjusi. 

Padavė man pleistrą ir žvelgia į mane kažkokiu nenu- 
sakomu žvilgsniu — man nekilo ranka vėl jai užklijuoti 
burnos. Gerai, pakaks rankų, sakau. Ji vilkėjo savo žalia 
tunika, bet ir mano pirkta palaidinuke, ir buvo aišku, jog 
apatiniai drabužiai irgi nauji. 

Surišau jai už nugaros rankas. 

Man ir pačiam nemalonu, kad esu toks įtarus, sakau. 
Juk jūs — tai viskas, ką aš turiu šiame gyvenime. Tik 
dėl to ir gyvenu. Žinoma, suprantu, jog buvo netinka- 
mas metas kalbėti tokius dalykus, bet juk ji stovėjo taip 
arti — neišturėjau. 

Sakau, jeigu jūs išeisit, aš pasidarysiu galą. 

— Jums reikia gydytiš. 

Aš tik kažką numykiau. 

— Norėčiau jums padėti. 

Jūs manot, aš beprotis, jei visa tai padariau. Aš ne be- 
protis. Tiesiog jūs, na, tiesiog jūs — vienintelė. Daugiau 
nieko neturėjau ir nieko neturiu, tik jus. 

— Tai ir yra pati tikriausia liga, — pasakė ji. O ta- 
da apsigręžė — visas tas pokalbis vyko, kol rišau jai 
rankas. Nuleido akis ir sako: — Man jūsų gaila. — 
Paskui, jau pakeitusi toną: — O kaip dėl skalbinių? Aš 
kai ką išskalbiau. Ar galiu kur nors padžiauti? Ar jūs 
atiduodat į skalbyklą? 

Sakau, padžiausiu viską virtuvėj. Negalim atiduoti 
nieko į skalbyklą. 

— O dabar kas? 

Ir apsidairė. Kartais ji atrodydavo tokia vylinga, bu- 
vo aišku, jog kažką rezga, bet nepiktai. Šiaip, norėdama 
paerzinti. 

— Ar nenorėtumėte parodyti man namo? 

Ir šypsosi tikra šypsena, pirmą kartą per visą tą laiką; 
ir aš negalėjau jai nenusišypsoti. 

Jau vėlu, sakau. 

— Ar jis labai senas? — klausia, tarsi nė negirdi 
manęs. 

Virš durų yra akmuo su data „1621“. 

— Šito kilimo spalva čia netinka. Čia tiktų pinti dem- 
bliai ar kažkas panašaus. O šitie paveikslai — pasibai- 
sėtini! 

Nuėjo per aikštelę pažiūrėti iš arčiau. O žvilgsnis toks 
klastingas. 

Jie gana brangiai atsiėjo, sakau. 

— Ne pagal pinigus juk sprendžiama. 

Nemoku apsakyti, kaip visa tai buvo keista: stovim 
vienas šalia kito, o ji vis kritikuoja, kaip tipiška moteris. 

— Ar galiu dirstelt į kambarius? 

Buvau lyg nesavas, neįstengiau atsispirti tokiam ma- 
lonumui, atidarinėjau jai duris ir stovėjau su ja ant 
slenksčių, rodžiau kambarius — tą, kurį paruošiau tetai 
Anei, ir Meiblei, jeigu jodvi kada nors atvažiuotų, ir sa- 
vo kambarį. Miranda labai atidžiai juos apžiūrinėjo. 
Užuolaidos, žinoma, buvo užtrauktos, ir aš stovėjau prie 
pat jos ir įdėmiai ją sekiau, kad ji ko neiškrėstų. 

Kai sustojom prie mano kambario durų, pasakiau, 
kad visa tai įrengė viena firma. 

— Jūs labai tvarkingas. 

Pamatė senus paveikslus su peteliškėm — aš juos an- 
tikvariate buvau pirkęs. Pats išsirinkau, sakau. 

— Šitie paveikslai — vienintelis padorus dalykas jū- 
sų name. 

Na štai, jau priėjom prie komplimentų, ir, turiu pasa- 
kyti, man tai buvo malonu. 

Paskui ji sako: 

— Kaip čia tyku. Aš vis klausiausi, ar neišgirsiu ma- 
šinų. Manau, mes kažkur Šiaurės Esekse. 

Suprantu, ji mane tikrina ir stebi taip įdėmiai. 

Ir kaip jūs atspėjot, sakau. O pats deduosi nustebęs. 

Staiga ji sako: 

— Keista, aš turėčiau drebėti iš baimės. O jaučiuosi 
su jumis saugi. 

Aš niekad nesukelsiu jums skausmo. Jeigu tik jūs pa- 
ti manęs nepriversite. 

“Staiga atsitiko taip, kaip visada tikėjausi: mudu pra- 
dėjom pažinti vienas kitą, ji pradėjo mane suprasti, pa- 
matė, koks aš iš tikro esu. 

Ji sako: 

— Oras sode buvo nuostabus. Jūs nė neįsivaizduojat. 
Net čia, viršuje. Jis laisvas. Ne taip kaip aš. 

Ir nuėjo Žemyn, aš gavau ją vytis. Apačioje, prieš- 
kambaryje, ji sako: 

— O čia ar galima dirstelti? 

Na, jeigu lemta būti pakartam už ėriuką, tai kodėl ne- 
pavogus avies, galvoju, vis tiek langinės uždarytos, 
užuolaidos užtrauktos. Jinai įėjo į svetainę ir ėmė dairy- 
tis aplinkui, vaikštinėti, apžiūrinėti viską, rankos suriš- 
tos už nugaros, atrodė tai, tiesą sakant, gana juokingai. 

— Koks gražus, mielas kambarys. Tiesiog nuodė- 
minga prigrūsti tokį kambarį visokio šlamšto. Kokia 
bjaurastis! — paspyrė vieną iš kėdžių. Manau, mano 
veidas bylojo, ką tada jaučiau (nuoskaudą), nes ji pa- 
sakė: — Bet juk pats suprantat, kad čia viskas negerai! 
Šitos pasibaisėtinos bra ir, — staiga jinai jas pastebė- 
JO, — porcelianinės antys — tik to betrūko! — Jinai 
piktai pažvelgė į mane, paskui vėl į tas antis. 

— Labai skauda rankas. Būkite geras, suriškit man 
jas dėl įvairovės priekyje. 

Aš nenorėjau, taip sakant, gadinti nuotaikos, nieko 
blogo jos prašyme neįžvelgiau; vos tik atrišau virvę jai 
nuo rankų (jau buvau pasirengęs visokiems nemalonu- 
mams), ji iškart atsigręžė į mane ir atkišo sudėtas rankas, 
kad suriščiau, ką ir padariau. Na tada ji mane ir pribloš- 
kė. Priėjo prie židinio, virš kurio šitos laukinės antys ka- 
bėjo, jų buvo trejetas, po trisdešimt šilingų viena, ir ne- 
spėjau nė žioptelėti, kai ji nutraukė jas nuo kablių ir 
trenkė į židinį. Liko tik šipuliukai. 

Labai ačiū, sakau jai sarkastišku tonu. 

— Šitas namas toks senas, jis turi savo sielą. Ir nega- 
lima su juo daryti to, ką jūs padarėte su šituo nuostabiu 
kambariu, tokiu senu senutėliu, kuriame gyveno tiek 
daug žmonių. Nejau jūs pats to nesuprantat? 

Aš neturiu jokios patirties, kaip reikia apstatyti namą, 
sakau. 

Ji taip keistai į mane pažiūrėjo ir nuėjo pro mane į kam- 
barį priešais; aš vadinau tą kambarį valgomuoju, nors žmo- 
nės, kurie jį įrenginėjo, vadino jį „dvigubos paskirties 

kambariu“ — pusė kambario buvo skirta darbui. Ten sto- 
vėjo trys mano spintelės, ir ji tuoj jas pastebėjo. 

— Ar neparodysit man nelaimės draugių? 

Nieko geresnio nė nenorėjau. Ištraukiau porą pačių 
įdomiausių stalčių, kur buvo vienos rūšies atstovai, iš 
tikro nieko rimto, taip, tiesiog parodyti. 

— Jūs jas pirkot? 

Žinoma, ne, sakau. Visas pats sugavau arba išaugi- 
nau, pats prismeigiau, pats sudėliojau. Viskas mano 
daryta. 

— Labai gražiai atlikta. 

Parodžiau jai stalčių su stepiniais ir taškuotaisiais 
melsviais“, — turiu nuostabų var. ceroneus melsvį bei 
keletą var. tithonus melsvių?, ir parodžiau jai skirtumą. 
Mano var. ceroneus gražesnis nei Gamtos istorijos mu- 
ziejuje. Aš labai didžiavausi — juk galėjau jai kai ką 
papasakoti. Ir dar — ji nieko nebuvo girdėjusi apie 
aberacijąė. 

— Jos atrodo labai gražios. Ir liūdnos. 

Viskas priklauso nuo to, kaip į tai pažiūrėsi. 

— Bet juk jūs pats visa tai padarėte! — Ji stovėjo ki- 
tapus stalčiaus ir įdėmiai žiūrėjo į mane. — Kiek pete- 
liškių jūs užmušėt? 

Na, juk jūs matot. 

— Ne, nematau. Aš galvoju apie visas tas peteliškes, 
kurios būtų išsiritusios, jeigu šitos būtų likusios gyvos. 
Tik įsivaizduokit visą tą gyvą grožį, kurį jūs pražudėt. 

Na, tai sunku įsivaizduoti. 


5Drugių pavadinimai: Lysandra coridon, Lysandra punctifera 
(lot. ). 

"Klegas painioja specialiuosius ir buitinius drugių pavadini- 
mus. 

*Aberacija — čia: drugio spalvų pasikeitimas dėl neteisin- 
go žvynelių išsidėstymo ant sparnų. 

— Jūs net niekam jų nerodot, su niekuo nesidalijat! 
Kas jas mato? Jūs nelyginant šykštuolis — prisikaupėt 
pilnus stalčius grožio ir laikot uždaręs. 

Aš siaubingai nusivyliau, visa, ką ji kalbėjo, buvo 
taip kvaila. Na kokią reikšmę gali turėti keletas užmuštų 
peteliškių visai rūšiai? 

O ji sako: 

— Nekenčiu mokslininkų. Nekenčiu tų, kurie kolek- 
cionuoja, klasifikuoja ir duoda vardus, o paskui ir iš gal- 
vos juos išmeta. Mene irgi tas pats. Pavadina dailininką 
impresionistų arba kubistu ar dar kaip nors, patalpina jį 
į stalčių ir daugiau nežiūri į jį kaip į gyvą Žmogų, indivi- 
dualybę, dailininką. Bet aš matau, jūs jas labai gražiai 
sudėliojot. 

Ji vėl stengėsi man būti maloni. 

Čia aš pasakiau, jog dar ir fotografuoju. 

Turėjau fotografijų, padarytų miške už namo, ir dar 
keletą su jūra, kaip ji ritasi per molą Siforde, tikrai ne- 
blogų. Aš pats jas išdidinau. Padėjau visas ant stalo, taip, 
kad ji matytų. 

Ji pažvelgė į jas ir nieko nepasakė. 

Ne kažin kas, sakau. Aš neseniai pradėjau tuo užsiimti. 

— Jos negyvos, — sako ir taip keistai pažiūri į mane 
1š šono. 

— Ne tik šitos. Apskritai visos fotografijos. Kai pieši 
ką nors, tai gyvena, o kai fotografuoji — miršta. 

Kaip muzika iš plokštelės, sakau. 

— Taip, nudžiūsta ir miršta. — Aš jau norėjau ginčy- 
tis, O ji sako: — Bet šitos fotografijos nusisekusios. 
Kiek fotografijos gali nusisekti. | 

Po valandėlės sakau, aš norėčiau jus nufotografuoti. 

— Kam? 

Na jūs, taip sakant, fotogeniška. 

Ji nudelbė akis, paskui pažvelgė į mane ir sako: 

— Gerai. Jeigu jūs taip norit. Rytoj. 

Tas mane be galo sujaudino. Viskas pasikeitė. 

Čia nusprendžiau, jog metas jai grįžti žemyn. Ji ne- 
prieštaravo, tik gūžtelėjo pečiais, leido man užklijuoti 
burną, ir viskas praėjo sklandžiai kaip ir pirma. 

Na, kai mes nulipom žemyn, ji užsinorėjo arbatos (ji 
manęs prašė nupirkti ypatingos, kiniškos). Nuklijavau 
pleistrą, ir ji išėjo į išorinį rūsį (rankos tebebuvo suriš- 
tos) ir apžiūrėjo, kur aš taisau jai maistą ir visa kita. Mu- 
du nesikalbėjom, buvo gera. Kunkuliuojantis virdulys, 
ir jinai čia, šalimais. Žinoma, aš akylai ją stebėjau. Kai 
arbata buvo paruošta, paklausiau, kas pabus už mamą ir 
papilstys arbatą? 

— Baisus posakis. 

Kodėl baisus? 

— Jis kaip tos jūsų laukinės antys. Miesčioniškas, 
nuvalkiotas, miręs, jis... Jis visiškai pasenęs ir nieko ne- 
sakantis. Nejau jūs to nejaučiat? 

Tai geriau jūs būsit už mamą. 

Ir taip keista, ji nusišypsojo, tarsi va tuoj tuoj prajuks, 
bet staiga apsigręžė ir nuėjo į savo kambarį, o aš jai įkan- 
din su padėklu. Ji įpylė į puodelius arbatos, bet buvo ma- 
tyti, jog kažkas ją supykdė. Į mane nė nežiūri. 

Nenorėjau jūsų įžeisti, sakau. 

— Aš apie saviškius pagalvojau. Vargu ar jie šįvakar 
geria puikią arbatą ir šypsosi vienas kitam. 

Viso labo keturios savaitės, sakau. 

— Nepriminkit man to! 

Ji buvo tikra moteris. Nenuspėjama. Čia šypsosi, čia 
širsta. 

Staiga sako: 

— Jūs atstumiantis. Ir aš su jumis darausi tokia pat at- 
stumianti. 

Tai truks neilgai. 

Tada jinai pasakė tokį dalyką, aš niekad nebuvau gir- 
dėjęs, kad moteris taip kalbėtų. Mane stačiai pribloškė. 

Aš sakau, nemėgstu tokių žodžių. Tai bjauru. 
Paskui ji pakartojo dar kartą, rėkte išrėkė man. 
Kartais tiesiog būdavo sunku supaisyti jos nuotaikas. 


Kitą rytą ji buvo kaip niekur nieko, nors ir neatsipra- 
šė. Na ir dvi vazos, kurios stovėjo jos kambaryje, mėtėsi 
sudaužytos ant jos laiptelių, kai aš atidariau duris. Kaip 
visada, kai įėjau su pusryčiais, jinai jau buvo atsikėlusi 
1r laukė manęs. 

Na, visų pirmiausia ji panūdo sužinoti, ar leisiu jai pa- 
matyti dienos šviesą. Aš pasakiau, kad lauke lyja. 

— Kodėl man neišėjus į tą kitą rūsį ir nepasivaikščio- 
jus ten? Man reikia nors truputį pajudėti. 

Mes kaip reikiant dėl to susiginčijom. Galiausiai susi- 
tarėm, kad jeigu ji ten nori vaikščioti būtent dieną, gausiu 
jai užklijuoti burną. Negalėjau rizikuoti — ojeigu kas nors 
netyčia užeis už namo, — nors vargu ar taip galėjo atsitik- 
ti, 1r vartai į sodą, ir vartai į garažą visados buvo užrakinti. 
Bet naktį būtų pakakę surištų rankų. Pasakiau jai, kad ne- 
galiu pažadėti leisti maudytis vonioje dažniau nei kartą per 
savaitę. Ir jokios dienos šviesos. Pagalvojau, ji vėl ims 
purkštauti, bet ji, matyt, suprato, kad pūskis nesipūtus, o 
nieko neišeis, tad gavo priimti mano sąlygas. 


Galbūt aš elgiausi su ja per daug griežtai — čia ir bu- 
vo mano klaida. Bet reikėjo būti atsargiam. Pavyzdžiui, 
savaitgaliais keliu pravažiuodavo daugiau automobilių. 
Sekmadieniais, kai būdavo gražus oras, automobilis pra- 
važiuodavo kas penkios minutės. Neretai, pravažiuoda- 
mi pro namą, jie sulėtindavo greitį, kai kurie grįždavo 
dar užmesti akies, kai kuriems net užtekdavo įžūlumo 
prakišti fotoaparatą pro vartus ir fotografuoti. Taigi sa- 
vaitgaliais apskritai neišleisdavau jos iš kambario. 

Vieną dieną tik tik išriedėjau už vartų — mat rengiau- 
si važiuoti į Luisą, — ir mane sustabdė kažkoks žmogus, 

1rgi automobilyje.Ar ne aš šito namo savininkas? Toks bai- 
siausiai kultūringas, kalba taip, tarsi slyva jam burnoj bū- 
tų užstrigus. Iš tų, kurie turi įtakingų bičiulių. Ir ėmė po- 
stringauti apie šitą namą ir kad jis rašąs kažkokį straipsnį 
žurnalui, ir ar aš neleisčiau jam pasidairyt iš arčiau ir pa- 
fotografuoti, ir ypač dirstelėti į koplytėlę. 

Nėra čia jokios koplytėlės, sakau. 

Na, brangusis, čia gi fantastiška, sako jis, koplytėlė 
minima grafystės istorijoje. Ji minima daugybėj knygų. 

Jūs turbūt turit omeny tą seną rūsį, sakau, tarsi tik da- 
bar būčiau supratęs. Jis užverstas. Užmūrytas. 

— Bet juk tai istorinis paminklas, saugomas valsty- 
bės. Taip elgtis jūs neturite teisės. 

Aš sakau, na jis juk niekur neprapuolė. Tik jo dabar 
nematyti. Tai buvo padaryta dar iki manęs. 

Tada jis panūdo apžiūrėti namą iš vidaus. Aš pasa- 
kiau, labai skubu, negaliu laukti. Jisai ateisiąs kitą kar- 
tą, tik atseit „paskirkit man dieną“. Na, aš nesutikau. Pa- 
sakiau, turiu daugybę prašymų. O jis 1r toliau uostinėjo, 
net pagrasino gausiąs iš Istorinių paminklų apsaugos 
draugijos orderį apžiūrai, jie atseit jį palaikysią — jis 
buvo toks agresyvus, bet kartu ir kažkoks slidus. Galiau- 
siai jis nuvažiavo. Visa tai, žinoma, buvo grynas blefas, 
bet tokius dalykus irgi reikia gerai pasvarstyti. 


Tą vakarą aš ją fotografavau. Paprastai, kaip ji sėdi ir 
skaito. 

Nuotraukos išėjo geros. 

Maždaug tada jinai nupiešė mano portretą — tarsi 
būtume apsikeitę komplimentais. Gavau sėdėti kėdėje ir 
žiūrėti į kampą. Pusę valandos išsėdėjau, ir ji suplėšė 
piešinį, nespėjau nė sustabdyti jos. (Jinai dažnai plėšy- 
davo piešinius. Turbūt dėl savo meniškos natūros.) 

Man būtų patikę, sakau. Bet jinai net neatsakė, tik 
paliepė: 

— Nejudėkit. 

Kartais ji ką nors pasakydavo. Daugiausia tai būdavo 
asmeninio pobūdžio pastabos. 

— Jus labai sunku perteikti. Jūs beveidis. Jūsų bruo- 
žai neišraiškūs. Aš kalbu apie jus kaip apie vaizduojamą 
objektą, ne kaip apie žmogų. 

Paskui ji sako: 

— Jūs nesat negražus, bet jūsų veide yra bjaurių 
bruožų. Baisiausia yra apatinė lūpa. Jinai jus išduoda. 
Paskui viršuje pažiūrėjau į save veidrodyje, bet taip 
1r nesupratau, ką ji norėjo pasakyti. 

Kartais ji, būdavo, ima ir užduoda klausimą — lyg 
perkūnas iš giedro dangaus: 

— Arjūs tikite Dievą? 

Nelabai, sakau. 

— Tai taip ar ne? 

Negalvoju apie tai. Nemanau, kad tas galėtų turėti 
daug reikšmės. 

— Tai jūs esat uždarytas rūsyje, — sako ji. 

O jūs tikite? — klausiu. 

— Žinoma, tikiu. Juk aš — žmogiška būtybė. 

Aš norėjau pratęsti pokalbį, bet ji pasakė, gana 
šnekėti. 

Pasiskundė dėl šviesos: 

— Viskas dėl dirbtinės šviesos. Negaliu piešti jai 
šviečiant. Ji meluoja. 

Žinojau, kur link ji suka, ir neprasižiojau. 

Paskui vėl — gal ne tą pirmą rytą, kai. ji piešė mane, 
nepamenu tiksliai, kokią dieną, — staiga pareiškia: 

— Pasisekė jums, kad neturit tėvų. Maniškiai neišsi- 
skyrė tik dėl mudviejų su seseria. 

Iš kur žinote? 

— Mama man sakė. Ir tėtis. Mano motina padraika. 
Kokti, ambicinga miesčionė. Ir dar geria. 

Girdėjau, sakau. 

— Nieko negalėdavau pasikviesti į namus. 

Menkas malonumas, sakau. Ji metė į mane skvarbų 
žvilgsnį, bet aš pasakiau tai visai ne sarkastiškai. Papa- 
sakojau jai, kad mano tėvas gėrė, ir apie motiną papasa- 
kojau. 

— Mano tėvas silpnas žmogelis, nors aš jį labai my- 
liu. Žinot, ką jis man sykį pasakė? Sako, nesuprantu, 
kaip tokiems blogiems tėvams galėjo išaugti tokios pui- 
kios dukterys. Iš tikro jis, žinoma, turėjo galvoje seserį, 
ne mane. Ji tikrai labai protinga. 

Tai jūs esat tikrai protinga. Juk jūs gavote padidintą 
stipendiją. 

— Aš paprasčiausiai gerai piešiu, — sako ji. — Aš 
galėčiau tapti labai gera dailininke, bet didi dailininkė iš 
manęs neišeis. Bent aš taip manau. 

Niekas to nežino, sakau. 

— Aš nepakankamai egocentriška. Aš esu moteris. 
Man reikia paramos. 

Nežinau kodėl, bet jinai nei iš šio, nei iš to pakeitė po- 
kalbio temą: 

— O gal jūs pederastas? 

Žinoma, ne, sakau ir, be abejo, išraustu. 

— Nieko čia gėdingo nėra. Daugybė puikių vyrų yra 
homoseksualistai. — Paskui sako: — Jūs norite, kad aš 
būčiau jums ramstis. Aš jaučiu tai. Manau, tai susiję su 
jūsų motina. Manyje jūs ieškote savo motinos. 

Netikiu visais tais paistalais, atkertu. 

— Mums neišeis būti drauge. Mes abu ieškom paramos. 

Jūs galėtumėt remtis į mane finansine prasme, sakau. 

— O jūs į mane — visais kitais atžvilgiais? Dieve ap- 
saugok! 

Paskui, na štai, sako ir atkiša man piešinį. Tikrai pui- 
kiai išėjo, aš tikrai nustebau — toks panašus. Piešinyje 
atrodžiau oresnis, gražesnis nei gyvenime. 

Ar jūs nepagalvojote, kad galėtumėte parduoti man 
šitą? — klausiu. 

— Ne, bet, ko gero, sutiksiu. Du šimtai ginėjų. 

Gerai, sakau. 

Ji vėl perskrodė mane žvilgsniu. 

— Ir jūs sumokėtumėt už tai du šimtus ginėjų? 

Taip, sakau. Juk tai jūs nupaišėt. 

— Duokit man jį. 

Padaviau jai piešinį ir nė susivokti nespėjau, 0 ji jau, 
žiūriu, plėšia jį perpus. 

Nedarykite to, sakau. Ji nustojo, bet piešinys jau bu- 
vo pusiau perplėštas. 

— Bet jis blogas, blogas, blogas! — Ir staiga ji me- 
tė piešinį man. — Imkit. Pasidėkit į dėžę kartu su pe- 
teliškėm. 

Kai kitąsyk nuvažiavau į Luisą, nupirkau jai dar 
plokštelių, visas, kokias tik radau su Mocarto muzi- 
ka, — regis, jis jai labai patiko. 


Kitą sykį ji nupiešė vazą su vaisiais. Nupiešė kokių 
dešimt piešinių, paskui visus prismeigė ant širmos ir pa- 
prašė manęs išrinkti patį geriausią. Sakau, jie visi gražūs, 
bet ji primygtinai reikalavo, ir aš bakstelėjau į vieną. 

— Sitas pats prasčiausias, — sako ji. — Tai prade- 
dančio mokinuko darbas, nors ir gabaus. Bet vienas iš 
piešinių yra geras. Aš žinau, kad geras. Šimtus kartų ge- 
resnis nei visi kiti. Jeigu iš trijų mėginimų atspėsit, gau- 
sit jį dovanai, kai aš iš čia išeisiu. Jeigu išeisiu. Jei neat- 
spėsit, teks už jį sumokėti dešimt ginėjų. 

Aš dėjausi nepastebėjęs jos pašaipos ir tris kartus pa- 
mėginau atspėti, ir visus tris kartus prašoviau. Tas, kurį 
ji laikė tokiu nusisekusiu, man pasirodė pusiau nebaig- 
tas, sunku buvo suprasti, kokie ten vaisiai, ir viskas bu- 
vo kreiva. 

— Čia aš tik mėginu kažką pasakyti apie šituos vai- 
sius. Dar nepasakau, bet jauti, kad tuoj pasakysiu. Ar jūs 
tai jaučiat? 

Ko gero, ne, sakau. 

Ji priėjo prie lentynos ir paėmė Sezano albumą. 

— Štai, — sako ir rodo spalvotą piešinį, jame — 
lėkštė su obuoliais. — Čia jis pasako ne tik viską, ką 
galima pasakyti apie šituos obuolius, bet ir viską apie 
obuolius apskritai, ir apie formą, ir apie spalvą. 

Patikėsiu jūsų žodžiais, sakau. Jūsų paveikslai visi 
geri. 

Ji tik pažvelgė į mane. Paskui sako: 

— Ferdinandai... Jus reikėjo pavadinti Kalibanu"?. 


Praėjus trims ar keturioms dienoms po to, kai ji pir- 
mąsyk išsimaudė pas mane vonioje, ji staiga pasidarė la- 
bai nerimastinga. Čia pavaikšto pirmyn atgal išoriniam 
rūsy, čia atsisėda ant lovos, čia vėl atsistoja. Aš žiūrinė- 
jau paveikslus, kuriuos ji tą dieną nupiešė. Visi — nuko- 
pijuoti iš meno albumų, kuriuos jai buvau nupirkęs, la- 
bai neprasti, pagalvojau, ir labai panašūs. 

Staiga ji man sako: 

— O gal einam pasivaikščioti? Pasitikint garbės 
žodžiu? 

Bet juk drėgna, sakau. Ir šalta. Ėjo antra spalio savaitė. 

— Aš einu iš proto čia uždaryta. Ar negalėtume pa- 
prasčiausiai pasivaikščioti po sodą? 

Ir priėjo prie manęs arti arti, o juk paprastai šito 
vengdavo, ir ištiesė sudėtas rankas, kad suriščiau. 
Plaukus ji dabar nešiojo palaidus, tik perjuostus tam- 
siai mėlynu kaspinu — jis buvo įtrauktas į sąrašą 
daiktų, kuriuos jai turėjau nupirkti. Jos plaukai buvo 
nuostabūs. Niekad niekur nemačiau gražesnių. Man 
dažnai magėdavo juos palytėti. Paprasčiausiai pa- 


"Kalibanas — V. Šekspyro pjesės „Audra“ personažas, iš- 
sigimęs, piktas laukinis. Tuo tarpu burtininkas Prosperas, jo puiki 
dukra Miranda ir kilnus princas Ferdinandas — visko, kas gera ir 
šviesu, įsikūnijimas. 

glostyti, pajusti. Tokią galimybę turėdavau, kai kli- 
juodavau jai burną. 

Na, mudu išėjom į sodą. Keista buvo naktis, mėnuo 
glaudėsi už debesies, debesį nešė vėjas, o apačioje ne- 
dvelkė nė menkiausias vėjelis. Kai išėjom, jinai sustojo 
ir valandėlę tiesiog giliai kvėpavo. Paskui aš labai pagar- 
biai paėmiau ją už parankės ir nusivedžiau takeliu tarp 
tvoros ir vejos. Mes praėjom pro ligustrų gyvatvorę, iš- 
ėjom į daržą ir patraukėm aukštyn, prie vaismedžių so- 
do. Kaip jau minėjau, niekad neturėjau bjauraus noro pa- 
sinaudoti situacija, visad žiūrėjau į ją su derama pagarba 
(kol ji padarė tai, ką padarė), bet veikiausiai tamsa ir tai, 
kad ėjom greta taip arti ir jaučiau jos ranką per rankovę, 
mane taip paveikė, jog tikrai užsigeidžiau ją apkabinti ir 
pabučiuoti, beje, aš visas drebėjau. Reikėjo kažką pasa- 
kyti, kol nepamečiau galvos. 

Jūs, Žinoma, nepatikėtumėt, jei pasakyčiau, kad esu 
laimingas, ar ne? — sakau. Bet jinai, žinoma, negalėjo 
man atsakyti. 

Juk jūs manot, kad aš nesugebu iš tikro jausti, jūs ne- 
žinote, kad aš išgyvenu gilius jausmus, tik nemoku 1š- 
reikšti jų taip kaip jūs, sakau. 

Kai nemoki parodyti savo jausmų, tai dar nereiškia, 
kad jie nėra gilūs. Ir visą tą laiką mes vaikščiojom sodu 
po tamsiais medžiais. 

Aš jūsų tik vieno prašau, sakau, kad suprastumėte, kaip 
aš jus myliu, kaip man jūsų reikia ir kaip visa tai gilu. 

Kartais net reikia pastangų, sakau. Nenorėjau girtis, 
tiesiog norėjau, kad ji bent valandėlę susimąstytų apie 
tai, ką jai būtų padaręs bet kuris kitas vyriškis, jeigu ji 
būtų atsidūrus jo valioje. 

Mes vėl išėjom į veją, priėjom prie namo. Buvo gir- 
dėti, kaip keliu važiuoja automobilis, artėja, štai pralėkė 
pro šalį 1r nuūžė tolyn už namo. Aš stipriai laikiau ją už 
rankos. 

Priėjom prie rūsio durų. Sakau, gal norėtumėt dar pa- 
sivaikščioti po sodą? 

Mano nustebimui, ji papurtė galvą. 

Na, žinoma, nuvedžiau ją žemyn. Kai nuklijavau bur- 
ną ir atrišau rankas, ji pasakė: 

— Norėčiau išgert arbatos. Būkit geras, eikit sutaisy- 
kit. Duris uždarykit. Aš pabūsiu čia. 

Paruošiau arbatos. Vos tik atnešiau ją ir išpilsčiau į 
puodelius, ji sako: 

— Norėjau jums kai ką pasakyti. Vis tiek kada nors 
reikės tai pasakyti. 

Aš klausausi. 

— Jūs norėjote mane pabučiuoti ten, sode, ar ne? 

Atleiskit, sakau. Ir jaučiu, kad raudonuoju — kaip 
visada. 

— Pirmiausia norėčiau jums padėkoti už tai, kad šito 
nepadarėte, nes aš nenoriu, kad jūs mane bučiuotumėt. 
Suprantu, jog esu jūsų malonėje, suprantu, man labai pa- 
sisekė, kad šiuo atžvilgiu elgiatės labai dorai. 

Šitai daugiau nebepasikartos, sakau. 

— Apie tai aš ir norėjau pasakyti. Jeigu tai vėl pasi- 
kartos arba dar kas nors, blogiau. Ir jūs neįstengsit sa- 
vęs suvaldyti. Noriu, kad jūs man kai ką pažadėtumėt. 

Šitai daugiau nebepasikartos. 

— Prižadėkite, kad nepadarysite to iš patykų. Noriu 
pasakyti, nedarykit nieko, kad aš netekčiau sąmonės, ne- 
naudokit chloroformo ar ko nors panašaus. Aš nesiprie- 
šinsiu, aš leisiu jums daryti, ką norite. 

Šitai daugiau nebepasikartos, sakau. Aš užsimiršau. 
Nemoku šito paaiškinti. 

— Tik noriu pasakyti, kad jeigu jūs tai vis dėlto pada- 
rysite, aš niekada niekada nebegerbsiu jūsų 1r niekada 
niekada su jumis nebekalbėsiu. Suprantate? 

Nieko kito ir nesitikėčiau, sakau. Tą akimirką jau bu- 
vau raudonas kaip burokas. 

Ji ištiesė man ranką, aš ją paspaudžiau. Nepamenu, 
kaip išėjau iš kambario. Tą vakarą buvau visas kaip ne- 
savas. 


Apskritai viena diena buvo panaši į kitą: tarp aštuo- 
nių ir devynių aš nusileisdavau į rūsį, taisydavau jai pus- 
rytį, išnešdavau kibirus, kartais šnektelėdavom apie ką 
nors, ji sudarydavo sąrašą, ką man nupirkti (kartais lik- 
davau namuose, bet dažniausiai važiuodavau į Luisą 
šviežių daržovių ir pieno, kuriuos ji labai mėgo); beveik 
kas rytą, sugrįžęs iš Luiso, tvarkydavau namą, paskui 
ruošdavau pietus, paskui mudu paprastai sėdėdavom ir 
šnekėdavomės, arba ji grodavo plokšteles, kurių atvež- 
davau iš Luiso, arba aš sėdėdavau ir žiūrėdavau, kaip ji 
piešia; arbatą ji gerdavo viena: nepamenu kaip ir kodėl, 
tik mes taip lyg ir sutarėm — nebūti tuo metu kartu. Pas- 
kui — vakarienė, o po vakarienės paprastai dar pasišne- 
kučiuodavom. Kartais ji pati norėdavo, kad pabūčiau su 
ja, norėdavo pasivaikščioti po išorinį rūsį. Kartais norė- 

Aš ją fotografuodavau, kai jinai leisdavo. Ir ji keletą 
sykių nufotografavo mane. Fotografavau ją pačiomis 
įvairiausiomis pozomis — tik padoriomis, žinoma. Aš 
dar norėjau, kad ji vilkėtų tam tikrais drabužiais, bet ne- 
siryžau prašyti šito. Nesuprantu, kam jums visos šitos 
nuotraukos, sakydavo ji. Juk jūs matot mane kasdien. 

Tad nieko ypatingo nevyko. Paprasčiausiai buvo visi 
tie vakarai, kuriuos praleisdavom drauge, ir stačiai ne- 
įmanoma buvo įsivaizduoti, kad šito daugiau nebus. Re- 
gėjos, pasaulyje yra tik du žmonės — ji ir aš. Niekas nie- 
kada nesupras, kokie mudu buvome laimingi, tai yra aš 
buvau laimingas, bet pasitaikydavo tokių valandėlių, 
kai, manau, jinai irgi, nepaisant visko, ką ji kalbėjo; jei- 
gu tik būtų gerai apie tai pagalvojusi, būtų sutikusi su 
tuo. Aš būčiau galėjęs sėdėti visą naktį ir Žiūrėti į ją, į jos 

galvos kontūrus, kaip plaukai krenta it banga ant nuga- 
ros, taip grakščiai kaip kregždutės uodega. Jie gulė ne- 
lyginant vualis ar debesis, krito ant nugaros šilkinėmis 
sruogomis, laisvai, nerūpestingai, bet taip gražiai. Gai- 
la, man žodžių trūksta juos aprašyti, aš juk ne poetas ir 
ne dailininkas. Kai plaukai per daug krisdavo į priekį, ji- 
nai juos atmesdavo atgal, tokiu paprastu, natūraliu jude- 
siu. Kartais norėdavau pasakyti, tegu jie krenta, tegu ši- 
tas judesys pasikartoja. Tik, žinoma, supratau, kaip tai 
būtų kvaila. Viskas, ką ji darė, buvo taip elegantiška. Sa- 
kykim, kai puslapį perverčia. Kai atsisėda ar atsistoja, 
kai geria arbatą arba rūko. Netgi kai darydavo ką nors, 
kas laikoma negražu — na Žiovauja arba rąžosi, jai vis- 
kas išeidavo gražiai. Tiesą sakant, ji paprasčiausiai ne- 
mokėjo daryti negražių judesių. Per daug buvo graži. 

Ir dar — ji buvo tikra švaruolė. Nuo jos visad kvepė- 
j0 maloniai, kvepėjo šviežumu, ne taip kaip nuo kitų mo- 
terų — neminėsiu jų čia. Ji nepakentė nešvaros, kaip ir 
aš, nors ir pasišaipydavo iš manęs už tai. Kartą yra pasa- 
kiusi, jog tai pamišimo požymis — norėti, kad viskas 
aplinkui būtų švaru. Jeigu taip, vadinasi, mudu abu bu- 
vom pamišę. 

Be abejo, ne visada viskas buvo taip taikinga ir švie- 
su, keletą kartų ji mėgino pabėgti — jau vien tai apie ją 
daug ką sako. Laimė, aš visad buvau budrus. 


Kartą ji vos manęs neapmuilino. Ji buvo velniškai 
gudri. Aš įeinu, 0 ji serga ir atrodo pasibaisėtinai. Na, 
aš klausiu, kas atsitiko, 0 jinai guli, tarsi alpėdama nuo 
skausmo. 

— Tai apendicitas, — išspaudžia galiausiai. 

Iš kur jūs Žinot? — klausiu. 

— Maniau, numirsiu naktį, — vėl vos vos išlemena, 
tarsi jai būtų sunku. 

Aš sakau, gal tai kas kita. 

Bet ji nusigręžė į sieną ir tik sudejavo: 

— O Dieve! 

Na, kai aš truputį atsitokėjau, pamaniau, kad gal ji ap- 
simetinėja. 

Čia jinai susilenkė dvilinka, susirietė, tarsi ją būtų su- 
rėmęs spazmas, paskui atsisėdo ant lovos, žiūri į mane 
ir sako: 

— Viską, ką norit, pažadu, tik iškvieskit man daktarą 
arba nuvežkit į ligoninę. 

Na, tuomet man galas, sakau. Juk jūs papasakosite 
jiems. 

— Prižadu jums, prižadu, — sako. Ir labai įtikina- 
mai. Ji puikiausiai mokėjo vaidinti. 

Pataisysiu jums arbatos, sakau. Man reikėjo laiko pa- 
galvoti. Bet čia ji vėl susirietė ir ėmė vemti ant grindų. Aš 
prisiminiau, tetulė Anė sakė, kad nuo apendicito galima 
mirti. Kaip tik prieš metus kaimynų berniukas susirgo, ir 
jie labai 1lga1 tempė — tetulė Anė žinojo kiek, — ir tiesiog 
stebėtina, kad jis nenumirė. Tad man reikėjo kažką daryti. 

Pasakiau, kad čia netoliese yra namas, jie turi telefo- 
ną, nubėgsiu paskambinsiu. 

— Nuvežkite mane į ligoninę, — sako ji. — Taip 
jums bus ramiau. | 

Argi tai svarbu, sakau, tarsi iš tikro būčiau puolęs ne- 
viltin. Tai galas. Daugiau nebepasimatysim, sakau. Iki 
teismo. Aš juk irgi neblogas artistas. 

Ir išlėkiau lauk, tarsi būčiau baisiausiai nusiminęs. 
Palikau jos kambario duris atlapas, išorines duris irgi. 
Atsistojau už durų ir laukiu. 

Ir ji išbėgo — nepraėjo nė minutė. Visos jos negalės 
nelikę nė žymės. Bet nieko, tik pažvelgė į mane ir nuėjo 
į savo kambarį. Aš piktai į ją blėstelėjau, tiesi0g kad pa- 
gąsdinčiau. 

Jos nuotaikos keisdavosi labai greitai — aš dažnai 
nesuspėdavau. Jai patiko, kad stengiuosi suspėti paskui 

ją (jinai kartą pasakė — vargšas Kalibanas, vis velkasi 
klupinėdamas paskui Mirandą). Kartais ji mane vadino 
Kalibanu, kartais Ferdinandu. Kartais ji būdavo pikta ir 
kandi, tyčiodavosi iš manęs, pamėgdžiodavo, siutinda- 
vo mane, uždavinėdavo klausimus, į kuriuos nežinojau, 
kaip atsakyti. O kartais būdavo labai atjausli, jutau, kad 
supranta mane, kaip kad dėdė Dikas kitados, ir galėjau 
viską jai atleisti. 

Menasi daugybė visokiausių smulkmenų. 

Kartą mudu sėdėjom, ji man rodė paveikslus ir aiški- 
no visokias paslaptis, o tos paslaptys — tai tokie daly- 
kai, kurių nematyti paveiksle, jinai jas vadino proporci- 
jų ir harmonijos paslaptimis. Mes sėdėjom greta, tarp 
mūsų gulėjo knyga, ir ji pasakojo man apie paveikslus. 
Sėdėjom ant lovos (jos pageidavimu, buvau nupirkęs pa- 
galvėlių ir lovos apdangalą užkloti lovai dieną), sėdėjom 
arti vienas kito, bet nesiliesdami. Aš stengiausi po viso 
to, kas atsitiko sode. Bet vieną vakarą ji sako, na ką jūs 
čia sėdit kaip mietą prarijęs, juk neužmušiu, jeigu susi- 
liesim rankovėm. 

Gerai, sakau, bet nesijudinu. 

Tada jinai pasislinko prie manęs, tad dabar mes lietė- 
mės rankomis, pečiais. Ir ji vis kalbėjo, kalbėjo apie pa- 
veikslą, kurį apžiūrinėjom, man atrodė, ji negalvoja apie 
tai, kad mes liečiamės vienas su kitu, bet čia ji pervertė 
keletą puslapių, staiga pažvelgė į mane ir sako: 

— Jūs visai nesiklausote. 

Ne, aš klausausi. 

— Nagi ne, nesiklausote. Jūs galvojate apie tai, kad 
liečiate mane. Jūs visas įsitempęs. Atsipalaiduoktt. 

Nieko neišėjo, aš tikrai buvau visas nuo jos įsitem- 
pęs. Ji vilkėjo siaurą mėlyną sijoną, kurį jai buvau nupir- 
kęs, platų juodą nertinį ir baltą palaidinukę, ir visos tos 
spalvos jai taip tiko. Atsistojo priešais mane ir sako: 

— O Dieve! 

Paskui paėjėjo šonan ir ėmė mušti kumščiu į sieną. 
Kartais ji taip darydavo. 

— Aš turiu bičiulį, kuris visada, sutikęs mane, bu- 
čiuoja, bet tie jo bučiniai nieko nereiškia — jis tiesiog 
turi tokį įprotį. Jis su visais bučiuojasi. Jis — jūsų prieš- 
prieša. Jūs su niekuo negalite rasti kontakto, o jis randa 
kontaktą su visais pagret. Jūs abu vienodai nenormalūs. 

Aš šypsojausi. Visada šypsodavausi, kai ji mane pul- 
davo, šypsena nuo jos gindavausi. 

— Ir nėr čia ko taip šypsoti. 

O ką man daryti? Jūs visada teisi. 

— Bet aš nenoriu būti visada teisi. Pasakykit, kad aš 
neteisi! 

Bet jūs teisi, sakau. Ir pati žinote, kad teisi. 

— Ak Ferdinandai! — sako. Ir dar dukart, Ferdinan- 
dai, Ferdinandai, tarsi maldą kalbėtų, 1r dedasi neva jai 
taip skaudu, kad net ėmiau juoktis, bet ji staiga surimtė- 
j0, 0 gal tik apsimetė, ir sako: — Tai ne smulkmena. 
Siaubinga, kad jūs negalite žiūrėti į mane kaip į draugę. 
Pamirškit, kad aš kitos lyties būtybė. Jauskitės laisviau. 

Pamėginsiu, sakau. Bet ji daugiau nebenorėjo sėdėti. 
Atsišliejo į sieną ir ėmėsi kitos knygos. 

O kitą kartą, būdama savo kambary, kad suklyks. Vi- 
sai be jokios priežasties. Aš kabinau ant sienos paveiks- 
14, kurį ji nupiešė, ir norėjau pažiūrėti, kaip jis atrodys 
ant sienos, 0 jinai sėdėjo ant lovos ir staiga kad suklyks, 
net kraujas gyslose sustingo, akimoju apsigręžiau, išme- 
čiau juostelę, 0 ji juokiasi. 

Kas atsitiko? — klausiu. 

— Tiesiog užsimaniau paklykauti. 

Jos veiksmų buvo neįmanoma nuspėti. 

Ir visados kritikavo mane už tai, kaip aš kalbu. Pame- 
nu, vieną dieną ji sako: 

— Žinote, ką jūs darot? Ar matėt, kaip lietus nuplau- 
na spalvas? Jūs darot tą patį su anglų kalba. Jūs atimat 1š 
žodžio spalvą, vos tik prasižiojat tarti Žodį. 

Tai tik vienas pavyzdys iš daugelio, kaip ji su ma- 
nim elgėsi. 

O kitą kartą ji apsuko man galvą dėl tėvų. Ištisas die- 
nas kalbėjo apie tai, kaip jie baisingai nerimauja ir kaip 
žema iš mano pusės nieko jiems nepranešti. Aš pasakiau, 
atseit negaliu taip rizikuoti. Sykį po vakarienės ji sako, 
nagi aš jus pamokysiu, kaip tai padaryti be jokios rizi- 
kos. Užsimaukit pirštines. Nusipirkit popieriaus ir vokų 
Vulvorto parduotuvėje. Padiktuokite man laišką. Nuva- 
žiuokite į artimiausią miestą ir išsiųskite jį. Jūsų niekas 
negalės susekti. Vulvorto parduotuvės išsibarsčiusios po 
visą Šalį. 

Na, ji prikibo prie manęs kaip šlapias lapas, tad vieną 
dieną padariau, kaip ji siūlė — nupirkau popieriaus ir 
vokų. Vakare daviau jai popieriaus lapą ir liepiau para- 
šyti: „Aš sveika ir ne pavojuj“. 

Ji rašo ir niurna: 

— Kalba baisi, bet tiek to. 

Rašyktt, kaip liepiu, sakau ir diktuoju toliau: „Nemė- 
ginkite susirasti manęs, tai neįmanoma“. 

— Nieko nėra neįmanomo, — sako ji. Įžūliai, kaip 
visada. 

„Manimi gerai rūpinasi vienas iš mano bičiulių“. 

Tada sakau, štai ir viskas. Dabar pasirašykit. 

— O ar negaliu pridurti: „Ponas Klegas siunčia linkė- 
jimus“? 

Labai šmaikštu, sakau. Jinai dar kažką prirašė ir pa- 
davė man lapą. Jo apačioje buvo parašyta: „Greit pasi- 
matysim. Likit sveiki. Nanda“. 

O čia dar kas? — klausiu. 

— Tai mano vaikiška pravardė. Jie supras, kad tai 
tikrai aš. 

O man labiau patinka Miranda, sakau. Man šitas var- 
das pats gražiausias. Jinai užrašė voką, aš įdėjau ten jos 
laišką tr tada, laimė, dirstelėjau vidun. Voko dugne gu- 

lėjo skiautelė popieriaus, ne didesnė nei puselė cigare- 
tės popieriaus. Nežinau, kaip jai tai pavyko, bet ji grei- 
čiausiai buvo paruošus jį iš anksto ir nemačiom įdėjo į 
voką. Aš išvyniojau skiautelę ir pažvelgiau į Mirandą. Ji 
elgėsi kaip tikra akiplėša. Atsirėmė į kėdės atlošą ir Žiū- 
ri į mane. Ji buvo parašiusi toje skiautelėje smulkiai 
smulkiai, labai smailiu pieštuku, bet labai aiškiai. Nieko 
panašaus į tą kitą jos laišką. Čia buvo parašyta: 


T. M. Pagrobta bepročio. F. Klegas. Klerkas iš 
Rotušės, laimėjęs žirgų lenktynėse. Uždaryta rū- 
sy atokiam mediniam name iš lauko data 1612 
kalvota vietovė dvi valandos nuo Londono. Kol 


kas sveika. Bijau. 
M. 


Tikrai buvau įtūžęs ir sukrėstas, nežinojau, ką daryti. 
Galiausiai paklausiau, ar jūs manęs bijote? Ji nieko ne- 
atsakė, tik linktelėjo. 

Bet ką aš tokio padariau? — klausiu. 

— Nieko. Dėl to ir bijau. 

Nesuprantu. 

— Aš visą laiką laukiu, kad jūs padarysite man ką 
nors. 

Aš juk prižadėjau ir vėl prižadu, sakau. Jūs imat pūs- 
tis ir įsižeidžiat, kai netikiu jūsų žodžiais, tik nesupran- 
tu, kodėl netikit manaisiais. 

— Atleiskit. 

Aš jumis pasitikėjau, sakau. Maniau, suprasit, kad el- 
giuosi su jumis geruoju. Ir aš nenoriu, kad manimi būtų 
naudojamasi. Ir nusispjaut man į jūsų laišką. 

Įsidėjau laišką į kišenę. 

Mes ilgai tylėjom. Žinojau, kad ji į mane žiūri, bet 
pats į ją nežiūrėjau. Paskui netikėtai ji atsistojo priešais 
mane ir uždėjo rankas man ant pečių, tad neturėjau kur 

dingti, gavau pažvelgti jai į akis — ji mane privertė. Ne- 
moku dorai paaiškinti, bet kai būdavo nuoširdi, jinai 
man visą dūšią sujaukdavo, aš pasidarydavau minkštas 
kaip vaškas. 

O ji sako: 

— Dabar jūs elgiatės kaip mažas berniukas. Jūs pa- 
miršot, kad laikot mane čia per jėgą. Pripažįstu, jog toji 
Jėga švelni, bet ji vis tiek baugina. 

Tol, kol laikysitės savo žodžio, aš laikysiuosi savojo, 
sakau. Ir, žinoma, visas išraudau. 

— Bet juk aš nežadėjau jums, kad nemėginsiu ištrūk- 
ti Iš Čia, ar ne? 

Jūs turbūt laukiat nesulaukiat tos dienos, kada manęs 
daugiau nebepamatysit. Tik dėl to ir gyvenat. Aš jums te- 
besu niekas, ar ne? 

Ji pusiau nusigręžė. | 

— Laukiu nesulaukiu, kada daugiau nebepamatysiu 
šito namo. Ne jūsų. 

Vadinasi, aš pamišęs, sakau. Ar jūs manot, kad pami- 
šėlis su jumis elgtųsi taip kaip aš? Aš pasakysiu, ką jis 
jums būtų padaręs. Jis seniai būtų jus nugalabijęs. Kaip 
tas vyrukas, vardu Kristis. Jūs greičiausiai manot, kad aš 
rengiuosi su virtuviniu peiliu jus gainioti ar panašiai. (Ji- 
nai man tą dieną tikrai įsiėdus buvo.) Visai kvaištelėjot. 
Na gerai, jūs manot, aš nenormalus, kad jus čia laikau. 
Gal ir taip. Tik galiu pasakyti, kad tokių nenormalių gy- 
vas galas atsirastų, jeigu Žmonės turėtų tam pinigų ir lai- 
ko. Beje, ir dabar tokių atvejų daug, tik niekas nenuvo- 
kia. Policijai tai Žinoma, sakau, tik skaičiai pernelyg 
dideli, ir niekas nedrįsta jų skelbti. 

Ji įdėmiai žvelgė į mane. Regėjos, tarsi mes pirmą- 
kart matytume vienas kitą. Tikriausiai keistai atrodžiau, 
niekad anksčiau nekalbėdavau tokių dalykų. 

— Nežiūrėkite taip, — sako ji. — Aš bijau jumyse 
kažko tokio, ko jūs nė pats nežinot turįs. 

Ko tokio? — klausiu. Pyktis man dar nebuvo praėjęs. 

— Nežinau. Tai tyko čia, šitame name, šiame kamba- 
ryje, šioje situacijoje, ir gali kiekvieną akimirką užgriū- 
ti. Tam tikra prasme ir jūs, ir aš kartu spiriamės tam. 

Tuščios kalbos. 

— Mes visi norim to, ko negalim turėti. Būti pado- 
riam Žmogui — reiškia suprasti tai ir su tuo susitaikyti. 

Kiekvienas ima iš gyvenimo tai, ką gali. Ir jeigu 
mums gyvenime kažko labai stigo, mes stengiamės bet 
kokiais būdais kompensuoti tą stoką, kol pučia palankus 
vėjas, sakau. Bet jūs, Žinoma, to nesuprasit. 

Žiūriu, jinai šypsosi, tarsi būtų daug vyresnė už mane: 

- — Vis dėlto jums reikia psichiatro pagalbos. 

Man reikia tik vieno — kad jūs su manimi draugiškai 
elgtumėtės. 

— Bet aš taip su jumis ir elgiuosi. Argi nematot? 

Stojo ilga tyla. Galiausiai ji tą tylą sudrumstė: 

— O jums neatrodo, kad visa tai per daug 1lgai užsi- 
tęsė? 

Ne, sakau. 

— Arjūs nepaleisit manęs? 

Ne. 

— Juk jūs galite surišti mane, užkišti burną ir nuvežti 
atgal į Londoną. Aš neprasitarsiu nė vienai gyvai būtybei. 

Ne. 

— Bet juk jūs kažko 1š manęs norite? 

Tiesiog noriu būti su jumis. Visą laiką. 

— Lovoje? 

Aš sakiau jums — ne. 

— Bet jūs šito norite? 

Nenoriu apie tai kalbėti. 

Na, čia ji užsisklendė. 

Aš neleidžiu sau galvoti apie tai, ką laikau bjauriu da- 
lyku, sakau. Manau, kad tai nepadoru. 

— Jūs nepaprastas Žmogus. 

Ačiū, sakau jai. 

— Jeigu paleistumėt mane, aš norėčiau su jumis ma- 
tytis — jūs man labai įdomus. 

Kaip žvėrys zoologijos sode? — klausiu. 

— Tiesiog noriu jus suprasti. 

Jums tas niekad nepavyks. (Turiu pripažinti, man pa- 
tiko šitie pokalbiai tuo, kad juose aš atrodžiau toks pa- 
slaptingas. Ji turėjo pajusti, kad ne taip jau viskas jai ir 
suprantama.) 

— Manau, jūsų tiesa. 

Ir staiga jinai suklupo priešais mane ir tris kartus ke- 
lia sudėtas rankas aukštyn prie kaktos, tarsi būtų kokia 
Rytų vergė. 

— O didysai ir paslaptingasai valdove, priimk savo 
nusižeminusios vergės atsiprašymą. 

Aš pagalvosiu, sakau. 

— Nusižeminusi vergė labai atsiplaso už blogą laišką. 

Nesusiturėjau ir ėmiau juoktis — ji mokėjo suvaidin- 
ti ką tik nori. 

Ji taip ir liko klūpoti, tik dabar jos rankos buvo ant 
grindų, veidas dar rimtesnis, Žiūri man į akis. 

— Tai ar išsiųsit laišką? 

Aš priverčiau ją dar kartą paprašyti, bet paskui pa- 
sidaviau. Vos nepadariau pačios didžiausios klaidos 
gyvenime. 


Kitą dieną išvažiavau į Londoną. Kaip paskutinis kvai- 
lys pasakiau jai apie tai, ir ji sudarė sąrašą daiktų, kurių tu- 
rėčiau nupirkti. Begalę visko. (Vėliau supratau — tai dėl 
to, kad daugiau laiko sugaiščiau.) Man reikėjo nupirkti 
kažkokio ypatingo užsienietiško sūrio, nuvažiuoti į kaž- 
kokią krautuvėlę Sohe vokiškų dešrelių — jinai jas labai 
mėgo, paskui dar nupirkti keletą plokštelių, drabužių ir ki- 
tų dalykų. Ir paveikslų kažkokio dailininko, būtent jo, ne 
kokio kito. Tądien aš buvau tikrai laimingas. Mano nuotai- 

kos nedrumstė nė mažiausias debesėlis. Maniau, jinai pa- 
miršo tas keturias savaites, ne, nepamiršo, bet suprato, kad 
aš taip greit jos nepaleisiu. Ką ir kalbėti — įsisvajojau. 

Grįžau tik arbatai ir, žinoma, iškart nusileidau žemyn 
su ja pasisveikinti. Ir iškart supratau — kažkas ne taip. 
Ji visai neatrodė patenkinta, kad grįžau, ir net nepažvel- 
gė į mano pirkinius. 

Aš greit pamačiau, kas čia atsitiko, ji buvo išklibinu- 
si keturis akmenis, matyt, norėjo išrausti tunelį. Ant laip- 
tų buvo likę žemių. Aš lengvai išėmiau vieną akmenį. Vi- 
są tą laiką ji sėdėjo ant lovos nusigręžusi. Na, už šito 
akmens buvo kiti akmenys, tad nieko baisaus. Bet aš su- 
pratau jos žaidimą — tos dešrelės, paveikslai 1r visa ki- 
ta. Akis norėjo užpūsti dūmais. 

Jūs mėginote pabėgti, sakau. 

O ji kad sušuks: 

— Nagi užsikimškit! 

Aš ėmiau ieškoti daikto, kuriuo ji galėjo visa tai pa- 
daryti. 

Staiga kažkas praskriejo pro mane ir su bildesiu nu- 
krito ant žemės. Tai buvo sena šešiacolė vinis. Niekaip 
nesuimu galvon, iš kur jinai ją ištraukė. 

Įsidėmėkit, kad tai paskutinis kartas, kai aš jus palie- 
ku vieną taip ilgai, sakau jai. Daugiau jumis nepasitikiu. 

Ji nusisuko, nieko nepasakė, o aš mirtinai išsigandau, 
kad ji vėl nepaskelbtų bado streiko, tad nepuoliau reika- 
lauti, kad atsiprašytų. Išėjau. Vėliau atnešiau jai vakarie- 
nę. Jinai su manimi nekalbėjo, tai palikau ją vieną. 

Kitą dieną ji vėl elgėsi kaip niekur nieko, tiktai nekal- 
bėjo — pasakys žodį ir vėl tyli. O apie mėginimą pabėg- 
ti, kuris jai vos nepavyko, apskritai daugiau niekada ne- 
užsiminė. Bet aš pamačiau ant jos rankos riešo gilų 
brėžį, ir ji raukėsi, kai mėgino piešti — net pieštuko ran- 
koje negalėjo nulaikyti. 

Laiško aš neišsiunčiau. Policija velniškai gudri, 
jiems daug nereikia. Rotušėj su manim kartu dirbo vie- 
nas vaikinas, jo brolis Skotland Jarde tarnavo. Tai ten 
jiems užtekdavo dulkių žiupsnelio, ir jie jau žinodavo, 
iš kur tu ir visa kita. 

Kai ji pasidomėjo dėl laiško, aš, žinoma, nuraudau; 
na, pasakiau, atseit todėl, kad jinai vis tiek manimi ne- 
tiki ir taip toliau. Jinai lyg ir patikėjo. Gal tai ir nelabai 
gražu jos tėvų atžvilgiu, bet, sprendžiant iš jos pasako- 
jimų, ne tokie jau jie buvo geri, be to, visais juk nepa- 
sirūpinsi. Kas svarbu tai svarbu, kaip sakoma. 

Lygiai taip pat pasielgiau ir su pinigais — mat ji 
norėjo, kad aš nusiųsčiau pinigų Žmonėms iš Judėji- 
mo prieš vandenilinę bombą. Aš išrašiau čekį ir paro- 
džiau jai, bet neišsiunčiau. Ji norėjo įrodymo (kvito), 
bet pasakiau, kad išsiunčiau anonimiškai. Padariau 
tai, kad jos nuotaika būtų geresnė (tai yra išrašiau če- 
kį), tik koks tikslas kleisti pinigus tam, kuo netiki. Aš 
žinau, turtingi žmonės dažnai skiria pinigų sumas pa- 
našiems dalykams, bet, man regis, jie tai daro, kad jų 
pavardės būtų išspausdintos laikraščiuose arba kad 
išvengtų mokesčių. 


Kaskart, kai ji maudydavosi, aš vėl užkaldavau len- 
tomis langą. Nenorėjau, kad langas būtų visą laiką už- 
kaltas. Viskas eidavosi gerai. Kartą, kai ji maudėsi, bu- 
vo labai vėlu (vienuolika), aš nuėmiau pleistrą iškart, 
vos ji Įėjo į vonią. Buvo labai vėjuota, tiesiog šėlo aud- 
ra. Kai mudu nusileidom žemyn, ji norėjo pasėdėti sve- 
tainėje (aš lioviausi vadinęs šitą kambarį poilsio kam- 
bariu — labai jau ji mane dėl to erzino), rankos jos, Ži- 
noma, buvo surištos, atrodė, nieko tokio negali atsitik- 
ti, taigi aš įjungiau elektrinį židinį (ji man pasakė, kad 
dirbtinės malkos židinyje — tai baisus skonis, reikia 
tikrų malkų ir tikros ugnies, kuo vėliau ir pasirūpinau). 

Mes mažumėlę pasėdėjom, jinai — ant kilimo, džiovi- 
nosi priešais židinį plaukus, o aš tiesiog Žiūrėjau į ją. 
Jinai mūvėjo mano pirktom laisvom kelnėm ir atrodė 
labai patraukli, visa juoda, tik pasirišusi raudoną šali- 
kėlį. Prieš trinkdamasi galvą, ji visą dieną vaikščiojo 
su dviem kasomis; pats didžiausias malonumas man 
buvo kiekvieną dieną Žiūrėti, kaip ji susišukavusi plau- 
kus. Ir štai ji sėdėjo priešais židinį paleistais, išsidrai- 
kiusiais plaukais, o man taip labiausiai patiko. 

Po kurio laiko ji atsistojo ir ėmė vaikščioti po kamba- 
rį, visa nerimastinga. Ir vis kartojo vieną žodį: „nuobo- 
dis“. Kartojo ir kartojo. Ir taip keistai tas žodis skambė- 
JO, 1r vėjas už lango stūgavo, ir visa kita. 

Staiga ji sustojo priešais mane. 

— Pralinksminkit mane. Padarykit ką nors. 

Ką padaryti? — klausiu. Gal pafotografuoti jus? Bet 
ji nenorėjo fotografuotis. 

— Nežinau. Na, padainuokit, pašokit, ką nors sugal- 
voktt. 

Aš nemoku dainuoti. Ir šokti nemoku. 

— Papasakokit kokią juokingą istoriją, kokią Žinot. 

Nežinau jokių juokingų istorijų, sakau. Aš nemela- 
vau — nė vienos negalėjau prisiminti. 

— Bet jūs turite žinoti kokį nors anekdotą. Aš ma- 
niau, visi vyrai žino riebių anekdotų. 

Net jeigu ir Žinočiau, jums nepasakočiau. 

— Kodėl gi? 

Jie skirti tik vyrams. 

— O apie ką, jūs manot, moterys kalbasi tarpusavy? 
Kertu lažybų, kad žinau daugiau riebių anekdotų nei jūs. 

Nieko stebėtino, sakau. 

— O Dieve, jūs kaip gyvsidabris — niekaip nesu- 
gausi. 

Paėjo į šalį ir staiga čiupo nuo kėdės pagalvę, pasig- 
ręžė 1r spyrė ją tiesiai į mane. Aš, žinoma, nustebau, at- 

sistojau, O ji spyrė dar vieną, paskui dar vieną, tik prašo- 
vė, numetė nuo nedidelio stalelio varinį virdulį. 

Gal atsargiau, sakau. 

— Nagi judinkis, vėžly! — sušuko ji (manau, čia ji iš 
kokios knygelės pacitavo). Paskui veik tuoj pat stvėrė 
nuo židinio lentynos ąsotį ir metė į mane. Ji, regis, sušu- 
ko „gaudyk“, bet nesuspėjau, ir jis sudužo į sieną. 

Ramiau, sakau. 

Bet ji ir kitą ąsotį metė. Ir visą laiką juokiasi, joje 
nebuvo nieko piktybiško, regėjos, ji paprasčiausiai įsi- 
siautėjo, kaip vaikas. Ant sienos prie lango kabojo daili 
žalia lėkštė, joje reljefiškai buvo išlietas kaimo namas. 
Jinai ir ją nuplėšė nuo sienos ir sukūlė į šipulius. Neži- 
nau kodėl, bet man šita lėkštė labai patiko 1r buvo ne- 
malonu, kad jinai ją sudaužė, tad aš sušukau, labai šai- 
žiai: liaukitės! 

Oji tik bjauriai parodė man nosį ir iškišo liežuvį. Kaip 
koks gatvės vaikėzas. 

Aš sakau, kaip jums ne gėda? 

— Kaip jums ne gėda? — pakartojo ji tyčiodamasi. 
Paskui sako: — Prašom pereiti į šitą kambario pusę, kad 
galėčiau nusigauti prie tų puikių lėkščių, kurios kabo už 
jūsų. — Šalia durų ant sienos kabėjo dar dvi. — Nebent 
gal jūs pats norėtumėt jas sudaužyti? 

Liaukitės, sakau, užtenka. 

Bet ji staiga puolė už sofos tiesiai prie lėkščių. Aš at- 
sistojau tarp jos ir durų, ji pasilenkė ir mėgino pranerti 
pro mano ranką, bet man pavyko sučiupti jos ranką. 

1a jos nuotaika nelauktai pasikeitė. 

— Paleiskit, — paprašė ji, labai ramiai. 

Aš, žinoma, nepaklusau, pamaniau, gal ji tebejuokau- 
ja. Bet tada ji staiga dar sykį pasakė: „Paleiskit“, ir tokiu 
piktu balsu, kad iškart ją paleidau. Ji nuėjo ir atsisėdo 
prie Židinio. 

Po valandėlės sako: 

— Atneškit šluotą. Aš iššluosiu. 

Pats padarysiu tai rytoj. 

— Aš noriu sutvarkyti. — Na, stačiai prakilnioji ledi. 

Pats padarysiu. 

— Tai dėl jūsų kaltės. 

Žinoma. 

— Jūs pats geriausias miesčioniško kvailumo pavyz- 
dys, kokį kada nors esu sutikusi. 

Ar tikrai? 

— Taip, tikrai. Jūs niekinate tuos, kurie priklauso 
aukštiems sluoksniams, už jų snobizmą, už jų pasipūtė- 
lišką toną, manieras. Argi ne taip? O pats jiems prieš- 
priešinate vien tai, kad neleidžiat sau nepadorių minčių, 
nepadorių darbų, nepadoraus elgesio. Ar jūs Žinot, kad 
viskas, kas buvo sukurta geriausia meno istorijoje, vis- 
kas, kas nuostabu gyvenime, iš tikrųjų pasirodo besą tai, 
ką jūs laikote nepadoriu dalyku, arba gimė iš jausmo, 
kurį jūs pavadintumėte nepadortu. Iš aistros, meilės, ne- 
apykantos, tiesos. Ar jūs tai Žinot? 

Nesuprantu, apie ką jūs čia kalbat. 

— Jūs viską puikiausiai suprantat. Kodėl jūs nuolat 
kartojat tuos kvailus žodžius — nepadoru, gražu, tinka- 
ma, teisinga? Kodėl visąlaik nerimaujat dėl to, padoru 
tai ar ne? Jūs kaip kokia nelaiminga senmergė, kuri ma- 
no, kad santuoka — tai nešvankybė ir kad viskas pasau- 
lyje yra nešvankybė, išskyrus puodelį silpnos arbatos se- 
name, pridususiame kambaryje. Kodėl jūs atimate iš 
gyvenimo patį gyvenimą? Kodėl žudote visą grožį? 

Aš niekad neturėjau jūsų galimybių. Štai kodėl. 

— Jūs galite pasikeisti, juk jūs jaunas, jūs turit pini- 
gų. Jūs galite mokytis. O jūs ką padarėte? Turėjote men- 
kutę svajonę, tokias svajones turbūt turi vaikiščiai, ku- 
rie naktimis masturbuojasi, o dabar iš kailio neriatės, 
stengdamasis gražiai su manim elgtis, kad tik neprisipa- 
Žintumėt pats sau, jog mano buvimas čia yra bjaurus, 
bjaurus, bjaurus... 

Staiga jinai nutilo. Paskui sako: 

— Tai beprasmiška. Jums tai tas pats kas graikų kalba. 

Suprantu, sakau. Man trūksta išsilavinimo. 

Ji kone rėkte išrėkė: 

— Kokia kvailystė! Tiesiog iškrypimas! Jūs turite pi- 
nigų ir, be kita ko, nesat kvailas, jūs galėtumėt tapti kuo 
tik norit. Tik jums reikia nusipurtyti praeitį. Užmušti pri- 
siminimus apie tetą, namus, kuriuose anksčiau gyveno- 
te, apie jus supančius žmones. Jums +eikia tapti kitu 
žmogumi. 

Pakėlė į mane veidą ir Žiūri, tarsi visa tai padaryti bū- 
tų taip lengva, tik aš nenoriu. 

Yra vilties, sakau. 

— Paklausykit, štai ką jūs galėtumėt padaryti. Jūs ga- 
lėtumėt... galėtumėt kolekcionuoti paveikslus. Aš jums 
patarčiau, kur ir ko ieškoti, supažindinčiau su Žmonė- 
mis, kurie papasakotų, kaip kolekcionuojami meno kū- 
riniai. Pagalvokit, kiek neturtingų dailininkų galėtumėt 
padėti. Užuot naikinęs peteliškes, kaip koks paikša vai- 
kėzas. 

Peteliškes kolekcionuoja ir labai protingi Žmonės, 
sakau. 

— AK, protingi... o kokia iš to nauda? Ar juos galima 
pavadinti žmonėmis? 

Ką jūs tuo norit pasakyti? — klausiu. 

— Jeigu pats nesuprantat, kaip aš galiu jums paaiš- 
kinti? 

Paskui sako: 

— Vis taip išeina, kad kaskart mūsų pokalbis baigia- 
si mano pamokymais. Tiesiog nepakenčiu to. Čia jūs 
kaltas. Jūs visad įsigudrinat nuslysti vienu laipteliu že- 
miau to, ant kurio aš užlipau. 

Jinai kartais taip mane puldavo. Aš, žinoma, jai at- 
leisdavau, nors tuo metu būdavo skaudu. Jai reikėjo, kad 
tapčiau visai kitu žmogumi, kokiu niekad negalėčiau 

tapti. Štai, pavyzdžiui, po to, kai ji pasakė, kad galėčiau 
kolekcionuoti paveikslus, aš visą naktį apie tai galvojau; 
įsivaizdavau, kaip kolekcionuoju paveikslus, turiu di- 
džiulį namą, 0 ant jo sienų visur kabo gražūs paveikslai, 
1r Žmonės ateina jų pažiūrėti. Ir Miranda, žinoma, irgi 
ten. Bet visą tą laiką, kai svajojau, aš Žinojau, jog tai pai- 
ka; aš niekad nieko nekolekcionuosiu, tik peteliškes. Juk 
paveikslai man nieko nereiškia. Juk kolekcionuočiau 
juos ne todėl, kad man tai patinka, tad nebuvo jokios pra- 
smės tuo užsiimti. Va šito ji ir nesuprato. 

Ji nupiešė dar keletą mano portretų, labai neprastų, bet 
juose buvo kažkas tokio, kas man nepatiko; ji visai nesi- 
stengė suteikti portretui išorinio panašumo, atkurti malo- 
nius bruožus, o daugiau stengėsi, kaip pati sakė, perteikti 
mano vidinį charakterį, tad kartais nupiešdavo mane su to- 
kia smailia nosim, jog kiekvieną galėjo persmeigti, arba 
burną padarydavo siaurą ir bjaurią — aš noriu pasakyti, 
net bjauresnę, nei iš tikro yra, nors Žinau, kad gražuolis ne- 
su. Net galvoti nedrįsau, kad keturios savaitės artėja į pa- 
baigą, nežinojau, kas gali atsitikti, paprasčiausiai maniau, 
kad ji ginčysis, aikštysis ir aš priversiu ją pasilikti dar ke- 
turias savaites; na, aš noriu pasakyti, jog maniau, kad ji ma- 
no valdžioje ir darys tai, ką aš noriu. Tiesiog gyvenau die- 
na iš dienos ir tą naktį susapnavau baisų sapną, tarsi jie at- 
ėjo ir turiu ją užmušti prieš jiems įeinant į kambarį. Atro- 
dė, tai mano pareiga, o aš turtu tiktai pagalvę. Aš ją mušu, 
mušu pagalve, o ji vis juokiasi, tada užšokau ant jos ir už- 
dusinau, ir ji nutilo, o kai pagalvę nuėmiau nuo jos, ji vėl 
pagavo juoktis — tik dėjosi mirusi. Pabudau, visas išpil- 
tas prakaito, tai buvo pirmas kartas, kai susapnavau, jog 
kažką užmušu. 


Jinai ėmė kalbėti apie išvažiavimą keletu dienų anks- 
čiau sutarto laiko. Vis sakė, kad nė vienai gyvai būtybe! 


neprasitars, ir, žinoma, gavau pasakyti, jog tikiu ja, bet 

žinojau, kad jeigu ji ir iš tikro niekam nepasakys, polici- 
ja arba tėvai vis tiek ištrauks iš jos teisybę. Ir ji vis kal- 
bėjo, kad mudu būsime draugai ir kad ji padėsianti man 
pirkti paveikslus, supažindinsianti su reikiamais žmonė- 
mis ir rūpinsis manimi. Tomis dienomis ji buvo man la- 
bai miela; ne be priežasčių, žinoma. 

Pagaliau lemtingoji diena (lapkričio dešimta, lapkri- 
čio vienuoliktą turėjau ją paleisti) atėjo. Pirmiausia, ką 
ji pasakė, kai atnešiau jai kavos, tai ar nesurengus mums 
šiandien atsisveikinimo vakarėlio? 

O kaip dėl svečių, sakau. 

Juokavau, žinoma, nors ne taip jau lengva buvo šir- 
dy, ką 1r kalbėti. 

— Tik jūs ir aš. Nes... ak, juk visa tai pergyvenom, 
ar ne? 

Paskui ji sako: 

— Tik viršuje, jūsų svetainėje, gerai? 

Gavau sutikti. Juk pasirinkimo nebuvo. 

Ji padavė man sąrašą daiktų, kuriuos turėjau nupirkti 
pačioj prašmatniausioj Luiso parduotuvėj, o paskui pa- 
klausė, ar aš nenupirkčiau chereso ir butelio šampano, ir 
aš, Žinoma, prižadėjau. Niekad nemačiau jos tokios su- 
sijaudinusios. Regis, aš irgi buvau susijaudinęs. Netgi tą 
dieną. Jaučiau tą patį, ką ir ji. 

Kad ją prajuokinčiau, sakau, su vakariniais tualetais, 
kas be ko. Ir ji sako: 

— Ak, gaila, neturiu gražios suknelės. Ir man reikia 
daugiau karšto vandens išsitrinkti galvai. 

Aš sakau, nupirksiu jums suknelę. Tik pasakykite, 
kokios spalvos ir visa kita, ir pažiūrėsiu, ką galima gauti 
Luise. 

Keista, toks visad buvau atsargus, ir še tau — stoviu 
ir raudonuoju. O ji šypsosi man ir sako: 

— Aš Žinojau, kad tai Luisas. Ant vienos iš pagalvių 
etiketė liko. O dėl suknelės, tai norėčiau juodos, arba ne, 

šviesiai rudos... ne, palaukit... — ir nuėjo prie savo da- 
žų, sumaišė juos kaip anksčiau, kai norėjo, kad nupirk- 
čiau Londone jai šalikėlį kažkokios ypatingos spal- 
vos. — Štai tokios spalvos, ir ji turi būti paprasta, iki 
kelių, neilga, ir rankovės štai tokios (ji nupiešė), arba vi- 
sai be rankovių, kažkas panašaus į šitą arba į šitą. 

Man visad patiko, kai ji piešia. Taip greitai, lengvai, 
tarsi skubėtų nupiešti tai, ką sumanė. 

Kas be ko, mano mintys tą dieną buvo anaiptol ne 
džiugios. Kitas, manim dėtas, būtų turėjęs kokį nors pla- 
ną. Nesuprantu, apie ką aš galvojau. Net nesu tikras, ar 
nemaniau laikytis mūsų susitarimo, nors jis buvo iš- 
trauktas per prievartą, 0 priverstiniai pažadai — tai ne 
pažadai, kaip sakoma. | | 

Iš tikro aš nuvažiavau į Braitoną ir, apėjęs ten daugy- 
bę krautuvių, vienoje pamačiau kaip tik tai, ko man rei- 
kia; iškart buvo matyti, kad suknelė aukštos klasės, ir iš 
pradžių jie net nenorėjo parduoti jos be primatavimo, 
nors ji buvo kaip tik reikiamo dydžio. Grįždamas į tą vie- 
tą, kur buvau pastatęs furgoną, praėjau pro kitą krautu- 
vėlę, juvelyrinę, ir staiga man toptelėjo nupirkti jai do- 
vaną — gal jai patiks, be to, gal bus lengviau kalbėtis su 
ja, kai prieisim prie reikalo. Vitrinoje, ant juodo aksomo, 
gulėjo vėrinys — safyrai su briliantais, širdutės for- 
mos — noriu pasakyti, kad vėrinys taip buvo sudėtas, 
širdutės forma. Aš įėjau, pasirodė, jog tas vėrinys kai- 
nuoja tris šimtus svarų sterlingų, ir jau buvau beeinąs at- 
gal, bet tada mano prigimties dosnesnioji pusė paėmė 
viršų. Galų galiausiai, pinigų juk aš turiu. Pardavėja už- 
sidėjo vėrinį, ir jis atrodė tikrai labai gražiai, ne kokia 
pigmena. Akmenėliai smulkūs, sako pardavėja, bet visi 
kuo tyriausi ir Viktorijos laikų stiliaus. Aš prisiminiau 
Mirandą kartą sakius, kaip jai patinka Viktorijos laikų 
stiliaus daiktai — tai ir nulėmė viską. Žinoma, iškilo 
keblumų dėl čekio. Iš pradžių pardavėja nenorėjo jo pri- 

imti, bet aš priverčiau ją paskambinti į mano banką, ir ji 
iškart pragydo kitaip. Žinoma, jei būčiau kalbėjęs su ja 
pamaiviškai kaip koks sumautas lordas, kertu lažybų, 
kad ji... Bet aš neturėjau tam laiko. 

Keista, kaip viena mintis traukia paskui save kitą. 
Pirkdamas vėrinį, pamačiau žiedus, ir man iškart šovė į 
galvą planas, kad aš pasipiršiu jai, ir jeigu ji atsisakys, 
na, tada man teks pasilikti ją. Tai būtų gera išeitis. Aš juk 
žinojau, ji nepasakys „taip“. Taigi nupirkau žiedą. Gana 
gražų, bet ne per brangų. Tiesiog kad būtų ką parodyti. 

Parvažiavau namo, nuploviau vėrinį (man net bjauru 
buvo pagalvoti, kad jis lietėsi prie tos moters kūno) ir pa- 
slėpiau jį taip, kad reikiamu momentu galėčiau iš karto 
paimti. Paskui viską paruošiau, kaip ji norėjo: pamer- 
kiau gėlių, pastačiau vyno ant mažyčio stalelio ir stalą 
padengiau — na stačiai kaip kokiam prabangiam vieš- 
buty, ir, Žinoma, visų įprastinių atsargumo priemonių 
nepamiršau. Mudu susitarėm, kad septintą valandą nu- 
lipsiu žemyn jos atsivesti. Po to, kai atidaviau jai visus 
pirkinius, man nebuvo galima įeiti pas ją. Na tiesiog kaip 
prieš vestuves. 

Nusprendžiau, kad leisiu jai užlipti į viršų 1r šį kartą 
neužkimšiu burnos ir nesurišiu rankų; nusprendžiau su- 
rizikuoti, bet jau stebėsiu ją akylai kaip erelis ir po ran- 
ka turėsiu chloroformą — dėl viso pikto, jeigu kas atsi- 
tiktų. Tarkim, jei kas nors pabelstų į duris, tai aš kaipmat 
virtuvėj užmigdysiu ją, surišiu rankas ir užkimšiu bur- 
ną, 0 paskui ir duris galėsiu atidaryti. 

Na, septintą valandą aš apsivilkau geriausią savo ei- 
lutę 17 marškinius, pasirišau naują kaklaraištį, kurį nusi- 
pirkau tai progai, ir nulipau žemyn paimti jos. Lijo, ir tuo 
geriau. Ji privertė mane laukti dešimt minučių, tada iš- 
ėjo. Aš vos iš kojų neišvirtau. Akimirką man net pasidin- 
gojo, kad tai visai ne jinai — tokia ji buvo kitokia. Nuo 
jos dvelkė prancūziškais kvepalais, kuriuos jai buvau 

padovanojęs, ir jinai pirmą kartą per visą tą laiką, kai gy- 
veno pas mane, buvo pasidažiusi; ir tą suknelę apsivil- 
ko, jinai jai labai tiko, tokios kreminės spalvos, labai pa- 
prasta, bet elegantiška, rankos ir kaklas atviri. Suknelė 
buvo visai ne mergaitiška, ir jinai su ja atrodė kaip tikra 
moteris. Ir plaukus buvo susikėlusi į viršų, irgi labai ele- 
gantiškai, ne taip kaip anksčiau. Ampyro stiliaus šukuo- 
sena, taip ji pasakė. Ji atrodė visai kaip tos manekenės 
žurnaluose, mane tiesiog apstulbino, kaip jinai gali atro- 
dyti, jeigu nori. Pamenu, net akys buvo kitokios — jinai 
jas buvo apvedžiojusi juodai ir atrodė patyrusi. Patyru- 
si, būtent šitas žodis. Žinoma, aš iškart pasijutau esąs ne- 
rangus ir negrabus. Mane apėmė toks jausmas, koks bū- 
na, kai žiūriu, kaip iš kokono randasi imago, 0 tu žinai, 
kad jį teks užmušti. Aš noriu pasakyti, grožis trikdo, pa- 
miršti, ką ketinai daryti ir kaip tau reikėtų elgtis. 

— Na kaip? — klausia ji. Ir apsisuko pasirodydama. 

Labai gražu, sakau. 

— Ir tai viskas? — Ir Žiūri į mane, kilstelėjusi anta- 
kius. Atrodė ji tikrai atsakančiai. 

Nuostabu, sakau. Tiesiog nežinojau, ką pasakyti, no- 
rėjau žiūrėti į ją akių neatplėšdamas, bet negalėjau. Ir 
dar — man buvo baisu. 

Noriu pasakyti, mes tarsi tapom dar labiau nutolę vie- 
nas nuo kito nei pirma. Ir aš vis labiau ir labiau supratau, 
j0g negaliu jos paleisti. 

Na, sakau, kilsim į viršų? 

— Kaip — nesurištom rankom, neužklijuota burna? 

Tas laikas praėjo, sakau. Viskas baigta. 

— Aš manau, kad tai, ką jūs ruošiatės padaryti šian- 
dien ir rytoj, bus vienas iš geriausių dalykų jūsų gyve- 
nime. 

Vienas iš liūdniausių, nesusiturėjau aš. 

— Ne, netiesa. Tai naujo gyvenimo pradžia. Ir naujos 
asmenybės. 

Čia ji paėmė mane už rankos ir nusivedė laiptais 
aukštyn. 

Pylė kaip iš kibiro, ir ji tik kartą giliai įkvėpė, prieš 
įeidama į virtuvę; paskui perėjo per valgomąjį į sve- 
tainę. 

— Malonu, — sako. 

Man atrodo, jūs sakėte, jog šitas žodis nieko nereiš- 
kia, sakau. 

— Kodėl, jeigu jums iš tiesų malonu? Galima, aš 1š- 
gersiu stiklą chereso? 

Aš pripyliau du stiklus. Ir štai mudu taip stovėjom, 
1r ji mane labai juokino — dėjosi, jog kambarys pilnas 
žmonių, mojavo neva kažkam ir pasakojo man, kas tai 
per Žmonės, o jiems — apie mano naują gyvenimą, 
paskui ji uždėjo plokštelę, pasigirdo švelni muzika, o 
pati ji atrodė tokia graži. Ji buvo taip pasikeitusi, jos 
akys buvo tokios gyvos, ir tie prancūziški kvepalai, jų 
kvapas užpildė visą kambarį, ir cheresas, ir šiluma nuo 
židinio, kuriame kūrenosi tikros malkos, aš net pamir- 
šau, ką ketinau daryti su ja vėliau. Netgi padrožiau ke- 
letą kvailų sąmojų. Šiaip ar taip, jinai iš jų juokėsi. 

Na, jinai išlenkė antrą stiklą vyno, ir mes perėjom į 
kitą kambarį, kur aš tylutėliai padėjau savo dovaną į jos 
vietą, bet ji iškart pastebėjo. 

— Tai man? 

Imkit ir pažiūrėkit, sakau. Ji išvyniojo popierių, ir 
ten buvo tamsiai mėlynos odos futliaras, ji paspaudė 
mygtuką ir tarsi žado neteko. Žiūri į akmenukus ir tyli. 

— Ar jie tikri? — Ji buvo išsigandusi, tikrai išsi- 
gandusi. 

Žinoma. Akmenukai smulkūs, bet aukštos kokybės. 

— Jie pasakiški, — sako ji. Paskui padavė man fut- 
liarą. — Aš negaliu jų priimti. Suprantu, tai yra man at- 
rodo, kad suprantu, kodėl man juos dovanojate, ir esu 
labai dėkinga, bet... negaliu priimti. 

Aš noriu, kad jūs juos priimtumėt. 

— Bet... Ferdinandai, juk jeigu jaunuolis dovanoja 
merginai tokią dovaną, tai gali reikšti tik viena. 

Ką? — paklausiau. 

— Žmonėms tokiais atvejais kyla šlykščios mintys. 

Aš noriu, kad jūs jį turėtumėt. Prašau jūsų. 

— Užsidėsiu juos šįvakar. Dėsiuos neva jie mano. 

Jie yra jūsų, sakau. 

Ji apėjo aplink stalą su futliaru rankoje. 

— Uždėkit man juos, — paprašė. — Tas, kas dova- 
noja merginai brangenybes, pats turi ir uždėti jas. 

Ji stovėjo 1r Žiūrėjo, taip arti manęs, paskui, kai paė- 
miau vėrinį ir segiau jai ant kaklo, ji apsigręžė. Niekaip 
negalėjau užsegti — taip drebėjo rankos, juk pirmą kar- 
tą lytėjau jos odą, neskaitant, žinoma, tų kartų, kai rišau 
jai rankas. Ir taip gardžiai nuo jos kvepėjo, kad galėjau 
šitaip prastovėti visą vakarą. Rodės, tarsi mes būtume 
patekę į kokį reklaminį plakatą, kuris atgijo. Pagaliau ji 
atsigręžė ir žvelgia į akis: 

— Gražu? 

Linktelėjau, nieko neįstengiau pasakyti. Norėjosi pa- 
sakyti jai ką nors malonaus, kokį komplimentą. 

— Ar galėčiau pabučiuoti jus į skruostą? 

Aš neatsakiau, bet ji padėjo man ant peties ranką, pa- 
sistiebė ir pakštelėjo į skruostą. Mano skruostas, matyt, 
buvo karštas, aš tą akimirką buvau raudonas kaip degan- 
ti žarija — manimi laužą galėjai užkurti. 

Na, paskui mes valgėm šaltą viščiuką ir visa kita; aš 
atidariau šampaną, jis buvo labai puikus — net nesitikė- 
jau. Gaila, tenupirkau vieną butelį, jis buvo labai leng- 
vas, atrodė, nuo jo visai negirsti. Nors mes labai daug 
juokėmės, ji buvo tikrai sąmojinga, vėl dėjosi kalbanti 
su svečiais, kurių nebuvo, ir visa kita. 

Po vakarienės mes abu virtuvėj išsivirėm kavos (aš, 
žinoma, akylai ją stebėjau) ir nusinešėm ją į svetainę, ir 

ji vėl uždėjo plokšteles, šįkart džiazo muzikos, kurias jai 
buvau nupirkęs. Mes abu sėdėjom ant sofos. 

Paskui ėmėm spėlioti šaradas; ji vaidino įvairius da- 
lykus, žodžių skiemenis, 0 aš turėjau atspėti, kas tai. Tik 
man nelabai išeidavo — nei vaidinti, nei spėlioti. Prisi- 
menu, ji užminė žodį „plaštakė“, vis rodė ir rodė, o aš 
niekaip negalėjau atspėti. Pasakiau, kad tai lėktuvas, 
paskui išvardijau visus paukščius, kokie tik atėjo į gal- 
vą, ir galų galiausiai ji klastelėjo ant kėdės ir pasakė, kad 
aš beviltiškas. Paskui prasidėjo šokiai. Jinai mėgino iš- 
mokyti mane šokti pagal džiazo muziką ir sambą, bet juk 
tada turėjau liestis prie jos, labai sutrikau ir niekaip ne- 
galėjau pataikyti į ritmą. Jinai turbūt 1š tikro pagalvojo, 
kad aš koks kluikšas. 

Na, paskui jai prireikė išeiti valandėlei. Man tas ne- 
labai patiko, kas be ko, bet juk negalėjau siųsti jos že- 
myn. Gavau leisti jai užlipti į viršų, o pats atsistojau 
laiptų aikštelėj ir stebėjau, kad ji ten jokių gudrybių ne- 
sugalvotų su šviesa (lango tai neužkaliau lentomis — 
čia jau aš prašoviau). Langas buvo aukštai, Žinojau, 
kad ji negalės išlįsti man neišgirdus, o ir nušokti reikė- 
tų iš didelio aukščio. Šiaip ar taip, ji išėjo ir pamatė 
mane ant laiptų. 

— Taip ir neišmokot manimi pasitikėti? — dygokai 
metė ji. 

Ne, aš ne dėl to, sakau. 

Mudu vėl nuėjom į svetainę. 

— Tai dėl ko gi? 

Jeigu dabar pabėgtumėte, vis dar galėtumėte apkal- 
tinti mane tuo, kad laikiau jus uždaręs. O jeigu pats nu- 
vešiu jus namo, vadinasi, aš jus paleidau. Suprantu, jog 
tai paika, sakau. Na, žinoma, aš truputį vaidinau. Bet juk 
situacija buvo labai kebli. 

Na, ji pažvelgė į mane, paskui sako: 

— Pasikalbėkim. Ateikit ir sėskit čia, šalia manęs. 

Na, aš priėjau prie jos, atsisėdau. 

— Ką jūs ketinate daryti, kai manęs čia nebus? 

Nenoriu apie tai galvoti, sakau. 

— Ar norėsite su manimi matytis? 

Žinoma. 

— Jūs galutinai apsisprendėt gyventi Londone? Mes 
iš jūsų padarysime tikrai šiuolaikinį žmogų, su kuriuo 
bus įdomu susipažinti. 

Jums bus gėda manęs prieš savo draugus. 

Visa tai buvo nerealu. Supratau, kad ji apsimetinėja 
taip pat, kaip ir aš. Man skėlė galvą. Viskas ėjosi ne taip, 
kaip reikėjo. 

— Aš turiu daugybę draugų. Žinote kodėl? Ogi todėl, 
kad nė vieno iš jų nesigėdiju. Tarp jų yra įvairiausių 
žmonių. Ir jūs anaiptol! nesat pats keisčiausias. Yra, pa- 
vyzdžiui, vienas baisiai amoralus žmogus. Bet jis puikus 
dailininkas, ir už tai mes jam viską atleidžiam. Ir jis ne- 
sijaučia esąs užgautas. Ir jums reikia būti tokiam. Nerei- 
kia gėdytis. Aš jums padėsiu. Tai nesunku, reikia tik pa- 
mėginti. 

Regėjos, atėjo metas. Šiaip ar taip, aš nebepajėgiau 
viso to pakelti. 

Prašau jūsų, tekėkit už manęs, sakau. Žiedas buvo 
mano kišenėj paruoštas. 

Stojo tyla. | 

Viskas, ką aš turiu, — jūsų, sakau. 

— Tekama iš meilės, — atsakė ji. 

Aš juk nieko neprašau, sakau. Aš neprašau nieko 
tokio, ko jūs nenorėtumėt daryti. Jūs galit daryti, ką 
norit, studijuoti meną ir visa kita. Aš nieko nereika- 
lausiu iš jūsų, tik turėkit mano pavardę ir gyvenkit 
mano name. 

Jinai sėdėjo, įbedusi akis į kilimą. 

Jūs turėsite atskirą miegamąjį ir galėsite nakčiai už- 
sirakinti. 

— Bet juk tai siaubinga! Tai nežmoniška! Mes niekad 
nesuprasim vienas kito. Ir mūsų širdys skirtingai supran- 
ta pasaulį. 

Man atrodo, jūs pamirštat, kad ir aš turiu širdį, sakau. 

— Man svarbiausia gyvenime — tai grožis. Nejau 
jūs nesuprantat? Man nėra gerų ar blogų dalykų. Yra 
tik nuostabūs arba šlykštūs. Man regis, daugelis gerų 
dalykų yra šlykštūs 1r daugelis šlykščių dalykų yra 
nuostabūs. 

Jūs tiesiog žaidžiat žodžiais, sakau. Ji nieko neatsa- 
kė, tik įdėmiai pažvelgė į mane, nusišypsojo, atsistojo ir 
nuėjo prie židinio. Stovi prie ugnies, tokia graži, bet vi- 
sai svetima. Išdidi. 

Manau, jūs esat įsimylėjusi tą Pirsą Braftoną, sakau. 
Norėjau kažkuo ją pritrenkti. Ji tikrai labai nustebo. 

— Iš kur jūs apie jį Žinot? 

Na, sakau, apie tai rašė laikraščiuose. Rašė, kad judu 
neoficialiai susižadėję. 

Ir tada iškart supratau, jog nieko panašaus nėra. Jinai 
ėmė juoktis. 

— Va už jo aš kaip tik niekada netekėčiau. Geriau jau 
už jūsų. 

Tai kodėl gi ne už manęs? 

— Todėl, kad negaliu tekėti už žmogaus, kuris man 
niekuo nėra artimas. Suprantat, aš turiu jam priklausyti 
visa — ir protu, ir širdim, ir kūnu. Lygiai kaip ir jis. 

Aš priklausau jums. 

— Bet juk ne! Artumas turi būti abipusis. Abu ati- 
duoda save, ir abu ima. Jūs negalite priklausyti man, 
nes aš negaliu priimti jūsų. Aš negaliu jums nieko duo- 
ti mainais. 

Man juk daug nereikia. 

— Žinau. Jums reikia tik to, ką aš atiduodu ir taip. Tai, 
kaip atrodau, kaip kalbu, kaip judu. Bet juk tai ne viskas. 

Aš juk galiu dovanoti kitų dalykų. Bet ne jums, nes aš 
nemyliu jūsų. 

Tuomet, sakau, tai viską keičia, ar ne? Aš atsistojau, 
mano galvoje mušė būgnai. Jinai, žinoma, iškart viską 
suprato, iš jos veido pamačiau, bet dėjosi nesuprantanti. 

— Kąjūs turite galvoje? 

Pati žinote ką, sakau. 

— Aš tekėsiu už jūsų. Tekėsiu, kada tik panorėsit. 

Cha cha, nusijuokiau. 

— Argi jūs ne šito norėjote? 

Manot, aš nežinau, kad jums net nereikės jokių liudi- 
ninkų ir viso kito? 

— Ir kas gi? 

Netikiu jumis nė per nago juodymą, sakau. 

Man net koktu pasidarė nuo jos žvilgsnio. Na, tarsi aš 
būčiau ne žmogus, o kažkas nesuprantamo, iš kitos pla- 
netos. Nesityčioja, bet kone žavėdamasi stebeilija. 

Manot, nematau, kaip jūs čia man miglą į akis pučiat, 
sakau. 

Ji tepasakė: „Ferdinandai“. Tarytum maldaudama. 
Dar viena iš jos gudrybių. 

Ir nėr čia ko manęs Ferdinandu vadinti, sakau. 

— Juk jūs pažadėjot. Juk jūs negalite sulaužyti pa- 
žado. 

Aš galiu padaryti viską, ką panorėsiu. 

— Bet aš nežinau, ko jūs iš manęs norite. Kaip man 
įrodyti, kad esu jūsų draugė, jeigu nesuteikiat man gali- 
mybės? 

Užsičiaupkit, sakau. 

Tada staiga ji ėmė veikti. Žinojau, kad kažkas atsi- 
tiks, tam buvau pasirengęs, tik va nebuvau pasirengęs 
tam, kad tuo metu keliu važiuos automobilis. Ir kai tik 
jis priartėjo prie namo, tą pat akimirką jinai ištiesė prie 
ugnies koją, tarsi norėdama pasišildyti, ir staiga nuspy- 
rė iš Židinio ant kilimo degančią pliauską, suklykė ir 

puolė prie lango, o pamačiusi, kad langinės užsklęstos, 
metėsi prie durų. Bet aš spėjau ją sučiupti. Chlorofor- 
mo nesuskubau paimti iš stalčiaus, čia svarbiau buvo 
greitai veikti. Ji rangėsi, braižėsi, nagais draskėsi ir ne- 
sustodama klykė, tik mano nuotaika būti švelniam pra- 
ėjo, tad daviau jai per rankas ir užčiaupiau delnu bur- 
ną. Jinai visaip grūmėsi ir kandžiojosi, ir spardėsi, bet 
mane jau buvo suėmusi panika. Apkabinau ją per pe- 
čius ir nutempiau prie spintos, kur stalčiuje buvo pa- 
ruoštas tamponas su chloroformu. Ji iškart viską sume- 
tė, mėgino ištrūkti, mataravo galva į abi puses, bet aš 
išėmiau tamponą ir prispaudžiau jai prie veido. Ir, Ži- 
noma, visą laiką klausiausi, ar nesibeldžia kas. Ir nuo- 
dėgulį stebėjau, jis bjauriai smilko, kambarys buvo pil- 
nas dūmų. Na, vos tik jinai apkvaito, aš nuleidau ją ant 
grindų ir nuėjau ugnies gesinti. Užpyliau ant nuodėgu- 
lio vandenį iš vazos. Reikėjo veikti greitai, nuspren- 
džiau ją nutempti žemyn, kol yra laiko, nunešiau, pa- 
guldžiau ant lovos ir vėl užlipau į viršų patikrinti, ar 
ugnis užgeso ir ar nieko aplink nėra. 

Atidariau lauko duris lyg niekur nieko, aplinkui nė 
gyvos dvasios, vadinasi, viskas gerai. 

Na, vėl nulipau žemyn. 

Ji vis dar buvo apkvaitusi, gulėjo kaip gulėjusi. Na ir 
vaizdelis — suknelė buvo visa nuslinkusi nuo vieno pe- 
ties. Nemoku paaiškinti, tik aš kažkodėl susijaudinau, į 
galvą ėmė plūsti visokios mintys matant ją gulinčią ant 
lovos be jokios nuovokos. Toks jausmas, kad štai, įro- 
džiau jai, kas čia tikrasis šeimininkas. Suknelė jai buvo 
nusmukus nuo peties ir vienos kojinės pats viršus matė- 
si. Nežinau net kodėl, bet aš prisiminiau kitados matytą 
amerikiečių filmą (o gal tai buvo kokiam žurnale), ten 
vienas vyriškis parsivedė girtą merginą namo, nurengė 
ją 1r paguldė į lovą, nieko nepadoraus, tik paguldė ir nie- 
ko tokio nedarė, o rytą jinai pabudo su jo pižama. 

Na, aš irgi taip padariau. Nuvilkau jai suknelę, numo- 
viau kojines, bet kai kuriuos daiktus palikau, na lieme- 
nėlę ir dar šį tą, kad nebūtų jau visai gryna. Na, ji buvo 
kaip paveikslėlis — guli sau ant lovos, veik be nieko; te- 
tulė Anė sakydavo, kad moterys raištelius vietoj baltinių 
nešioja (nuo to ir vėžiu daugiau moterų suserga). Tarsi 
su bikini. 

Šitokios progos aš jau ilgai laukiau. Pasiėmiau sa- 
vo senutėlį fotoaparatą ir keletą kartų ją nufotografa- 
vau; būčiau daugiau fotografavęs, bet ji pradėjo krutė- 
ti, tad gavau susipakuoti ir nešti kudašių. 

Iškart išryškinau 1r padariau nuotraukas. Labai ne- 
prastai išėjo. Ne itin meniškos, užtat įdomios. 


Tąnakt bluosto nesudėjau — tokioj buvau būsenoj. 
Tarpais net galvojau, nusileisiu žemyn, apkvaišinsiu vėl 
1r dar pafotografuosiu — štai iki ko buvau prlėjęs. Iš tik- 
ro aš visai nesu toks, tik tą vakarą man kažkas užėjo dėl 
to, kas atsitiko, ir nuo nervinės įtampos. O dar mane blo- 
gai paveikė šampanas. Ir tai, ką jinai man pritauzijo. Tai 
buvo, kaip sakoma, visų aplinkybių kulminacija. 

Paskui daug kas įvyko, tik jau viskas buvo kitaip 
nei anksčiau. Kažkaip paaiškėjo, kad mes niekada ne- 
galėsime suartėti, jinai niekada negalės manęs supras- 
ti, manau, ji irgi būtų pasakiusi, jog aš negaliu arba ne- 
noriu suprasti jos. 

Na, o jei kalbėsim apie tai, ką aš jai padariau, tai yra 
nurengiau ją, tai paskui pagalvojau, kad ne taip blogai ir 
pasielgiau; ne kiekvienas būtų įstengęs laikyti pažabo- 
Jęs savo jausmus, paprasčiausiai pafotografuoti, ir vis- 
kas; taigi šis faktas beveik byloja mano naudai. 

Svarsčiau, ką toliau daryti, nusprendžiau, kad geriau- 
sia bus parašyti laišką. Ir parašiau štai ką: 

Apgailestauju del to, kas atsitiko praėjusį vaka- 
rą, net drįstu sakyti, kad Jūs dabar manot, jog 
niekada negalėsit man atleisti. 

Aš išties sakiau, jog nepavartosiu jėgos, jeigu 
Jūs manęs nepriversit. Manau, sutiksit, jog savo 
elgesiu Jūs privertėt mane taip pasielgti. 
Prašau suprasti, jog padariau tik tai, kas reika- 
lingiausia. Aš nuvilkau Jums suknelę, nes būgš- 
tavau, kad Jums vėl bus bloga. 

Aš elgiausi pagarbiai, kaip tik galima buvo elg- 
tis tokiomis aplinkybėmis. Prašau įvertinti tai, 
kad nenuejau tiek toli, kiek kiti būtų galėję. 
Daugiau nieko Jums nesakysiu. Tik tiek, kad tu- 
rėsit pabūti čia dar kurį laiką. 


Nuoširdžiai Jūsų ir t.t. 


Laiškas išėjo be jokio kreipinio. Negalėjau sugalvo- 
ti, kaip kreiptis į ją: „Brangioji Miranda“ atrodė per daug 
familiaru. 

Na, aš nulipau žemyn ir nunešiau jai pusrytį. Viskas 
buvo taip, kaip ir maniau. Jinai sėdėjo kėdėje ir įdėmiai 
pažvelgė į mane. Aš sakau, labas rytas, ji neatsako. Pas- 
kui klausiu kažko — jums atnešti traškučių ar kukurūzų 
dribsnių? — oji tyli ir stebeilija į mane. Tad palikau jai 
pusrytį ir laišką ant padėklo ir, išėjęs į išorinį rūsį, palū- 
kuriavau ten, o kai vėl įėjau, pamačiau, kad niekas nepa- 
liesta, laiškas neatplėštas, o ji, kaip ir pirma, sėdi ir ste- 
beilija į mane. Žinojau, kad nėra prasmės kalbėti su ja, 
jinai užsisklendė savyje amžiams, čia tai jau tikrai. 


Tai truko keletą dienų. Kiek žinau, ji gėrė tik vande- 
nį. Mažiausiai kartą per dieną, kai atnešdavau jai mais- 
to, o ji atsisakydavo valgyti, aš mėgindavau ją įkalbinė- 
ti. Vėl nunešiau jai laišką, ir šiuokart jinai jį perskaitė, 

bent jau jis buvo suplėšytas — vadinasi, nors rankose jį 
palaikė. Aš išbandžiau viską: švelniai su ja kalbėjau, dė- 
jausi esąs piktas, nuožmus, maldavau — viskas: veltui. 
Dažniausiai ji sėdėdavo, atsukus: man nugarą, tarsi nie- 
ko negirdėtų. Ir ko tik aš jai neatnešdavau: ir importinio 
šokolado, ir ikrų, geriausių produktų, kokių tik galima 
gauti už pinigus (Luise), bet ji nieko nepaliesdavo. 

Aš jau pradėjau rimtai nerimauti. Bet čia, vieną rytą, 
kai pas ją Įėjau, ji stovėjo prie lovos, atgręžusi man nu- 
garą, tačiau vos man įėjus, atsigręžė ir pasakė: „Labas 
rytas“. Bet kažkokiu keistu tonu. Pagiežingu. 

Labas rytas, sakau. Kaip malonu vėl išgirsti jūsų bal- 
selį. 

— Nejau? Tuoj bus nemalonu. Geriau jūs niekuomet 
nebūtumėt jo girdėjęs. 

Čia dar kaip pažiūrėsi, sakau. 

— Aš užmušiu jus. Aš supratau, kad jūs galėtumėt 
leisti man numirti iš bado. Kaip tik tai jūs ir padarytumėt. 

Aš, matyt, nė sykio per paskutines dienas neatnešiau 
jums jokio maisto? 

Na, į tai ji neturėjo ką atsakyti, tik stovėjo ir stebeili- 
J0 į mane įprastiniu savo stiliumi. 

— Dabar jūs laikot kalėjime ne mane. Jūs laikot kalė- 
jime savo mirtį. 

Jūs vis dėlto papusryčiaukit, sakau. 

Nuo tos dienos ji pradėjo valgyti normaliai, tik da- 
bar viskas buvo ne taip kaip seniau. Ji veik visą laiką 
tylėjo, o jeigu ir ką pasakydavo, tai labai kandžiai ir 
sarkastiškai, tokia pasidarė irzli, jog nebuvo nė kalbos, 
kad galima būtų su ja pasėdėti. Jeigu man pasitaikyda- 
vo užsibūti pas ją minutėlę kitą ilgiau, nei reikia, ji 
spjaute išspjaudavo: „Išeikite“. Sykį, neilgai trukus po 
to pokalbio, aš atnešiau jai skrebučių su keptomis pu- 
pomis — labai gerai tąsyk išėjo, o ji kaip svies viską į 
mane. Na, man taip ir panižo delnai smagiai uždrožti 

jai per ausį. Man jau viskas per gerklę lindo, ir nebe- 
mačiau jokios prasmės šitoje. istorijoje, juk viską dėl 
jos dariau, 0 jinai užsisklendė savyje nuo to vakaro. 
Mudu tarsi papuolėm į aklavietę. 


Na, o paskui vieną dieną jinai manęs kažko paprašė. 
Aš jau buvau įpratęs po vakarienės išeiti kuo greičiau, 
kol ji nepradėjo rėkti ant manęs, o tąkart ji sako, atseit 
pasilikit valandėlę. 

— Man reikia išsimaudyti. 

Šįvakar tai nepatogu, sakau. Nebuvau tam pasirengęs. 

— O rytoj? 

Kodėl gi ne. Jei duosit garbės žodį. 

— Aš duosiu jums garbės žodį. 

Ir ji tai pasakė taip šlykščiai, tokiu šiurkščiu tonu. Ži- 
nojau, ko vertas jos garbės žodis. 

— Ir aš noriu pasivaikščioti po išorinį rūsį. 

Ji atkišo į priekį rankas, o aš jas, žinoma, surišau. Tai 
buvo pirmas kartas, po ilgo laiko, kai prie jos prisilie- 
čiau. Na, kaip visada, atsisėdau ant laiptų prie išorinių 
durų, 0 ji ėmė vaikščioti aukštyn žemyn po rūsį — tokį 
ji turėjo keistą įprotį. Buvo labai vėjuota, net apačioj, rū- 
sy, buvo girdėti, kaip stūgauja vėjas, o čia tik jos Žings- 
niai ir vėjas viršuje. Ji ilgai tylėjo, bet aš Žinojau — nė 
pats nežinau kodėl, — kad ji nori pasikalbėti. 

— Ar jums teikia malonumo gyvenimas? — staiga ji 
paklausia. 

Nelabai, sakau. Taip atsargiai. Ji dar pavaikščiojo pir- 
myn atgal kokius keturis penkis kartus. Paskui ėmė niū- 
niuoti kažkokią melodiją. 

Gražus motyvas, sakau. 

— Jums patinka? 

Taip, sakau. 

— Tada man — ne. 

Dar pavaikštinėjo truputį, paskui sako: 

— Papasakokit ką nors. 

Apie ką? 

— Apie peteliškes. 

Ką apie peteliškes? 

— Na kodėl jūs jas kolekcionuojat? Kur randat? Na- 
gi. Pasakoktt. 

Na, tai gali pasirodyti keista, bet aš pradėjau pasako- 
ti, 1r kaskart, kai nutildavau, jinai man sakydavo: „Nagi, 
pasakokit toliau“. Aš turbūt pusę valandos kalbėjau, kol 
ji liovėsi vaikštinėjusi ir sako: „Užteks“. Tada nuėjo į sa- 
vo kambarį, aš atrišau jai rankas, ir ji iškart atsisėdo ant 
lovos, nugara į mane. Paklausiau, ar ji nenorėtų arbatos, 
bet ji neatsakė, ir tada supratau, kad ji verkia. Man tikrai 
kažkas imdavo darytis, kai ji verkdavo, man sunku bu- 
vo matyti ją nelaimingą. Priėjau prie jos ir sakau, pasa- 
kykit, ko jums reikia, aš viską jums nupirksiu. Jinai at- 
sigręžė į mane, taip, ji verkė, bet akys stačiai pykčiu 
spinduliavo, paskui atsistojo ir pajudėjo manęs link sa- 
Kkydama: „Nešdinkitės lauk, nešdinkitės!“ Siaubinga. Ji 
atrodė kaip išprotėjusi. 


Kitą dieną ji buvo ramut ramutėlė. Nepratarė nė žo- 
džio. Aš užkaliau vonios langą lentomis, viską paruo- 
šiau, ir jinai, žinoma, davė suprasti, jog pasirengusi eiti 
į viršų, kai pavaikštinėjo po išorinį rūsį (šįsyk tylėda- 
ma). Taigi užklijavau jai burną, surišau rankas ir nuve- 
džiau aukštyn; jinai išsimaudė ir išėjo, ir iškart ištiesė 
rankas, kad suriščiau ir užklijuočiau jai burną. 

Iš virtuvės aš visad išeidavau pirmas, ranka priturė- 
damas ją — dėl viso pikto, bet ten laiptelis buvo, aš net 
pats sykį esu nupuolęs nuo jo, galbūt todėl, kai ji par- 
krito, nieko blogo nepagalvojau, ir visai suprantama, 
kad šukos, buteliukai ir įvairūs kiti daiktai, kuriuos ji 
nešėsi rankšluostyje (rankas dabar aš jai surišdavau 
priekyje, ir jinai visus tuos daikčiukus prisispausdavo 

prie krūtinės), iškrito jai iš rankų ir su triukšmu nusiri- 
to takeliu. Jinai lyg niekur nieko atsistojo, pasilenkė ir 
trinasi kelius, na o aš, kaip paskutinis kvailys, atsiklau- 
pęs rankioju jos niekučius. Žinoma, laikiau ją už cha- 
lato, rankos nepaleidau, bet akis nukreipiau, ir tai bu- 
vo kone lemtinga klaida. 

Po akimirkos pajutau, jog gavau baisų smūgį. Laimė, 
į galvą ji nepataikė, o pataikė į petį, ir net ne į petį, 0 į 
švarko apykaklę. Šiaip ar taip, aš parpuoliau ant šono, 
mėgindamas išvengti antro smūgio. Buvau praradęs pu- 
siausvyrą ir negalėjau nutverti jai už rankų, bet į chalatą 
tebebuvau įsikibęs. Pamačiau, kad ji kažką laiko ranko- 
se, ir staiga supratau, jog tai senas kirvis, kuriuo atlikda- 
vau visokius smulkius darbus sode — kaip tik tą rytą juo 
nukirtau senos obels šaką, kurią naktį buvo nulaužęs vė- 
jas. Man akimoju tarsi viskas nušvito — supratau, kur 
pagaliau prašoviau. Palikau kirvį virtuvėje ant palangės, 
0 jinai jį nusižiūrėjo. Va taip — viena klaida, ir prarandi 
viską. 

Vieną akimirką aš atsidūriau jos valioje, ir tik per ste- 
buklą ji manęs nepriveikė. Ji vėl trenkė — vos spėjau 
ranką pakelti, kai pajutau stiprų smūgį į smilkinį, galvo- 
je man tik suskambėjo ir pasirodė, kad plūstelėjo krau- 
jas. Nežinau, kaip man tai pavyko, turbūt instinktyviai, 
bet aš išsisukau ir spyriau jai, ir ji parpuolė šonu, kone 
ant manęs, ir išgirdau, kaip kirvis dzingtelėjo į akmenį. 

Ranka pasiekiau kirvį, ištraukiau jį jai iš rankos ir nu- 
sviedžiau ant žolės, tada sugriebiau ją už rankų, kad 
nenusiplėštų pleistro — o jai tik šito ir tereikėjo. Na, 
mudu vėl grūmėmės, tik neilgai, ji, matyt, suprato, jog 
nėra prasmės; turėjo progą, bet praleido ją, todėl liovėsi 
priešinusis, ir aš įtraukiau ją pro duris ir nutempiau že- 
myn, į rūsį. Elgiausi su ja šiurkščiai — aš juk blogai jau- 
čiausi, o ir kraujas sruvo veidu. Įstūmiau ją į kambarį, 
bet prieš uždarant duris ir užšaunant sklendės jinai į ma- 

ne taip keistai pažiūrėjo. Man buvo nusispjaut, kad jos 
rankos ir burna užrištos. Tebus jai tai gera pamoka, pa- 
galvojau. 

Na, užlipau į viršų ir nusiploviau žaizdą. Pamatęs 
savo veidą veidrodyje, mažne nualpau — visas veidas 
buvo kruvinas. Ir vis dėlto man klaikiai pasisekė, kir- 
vis nebuvo per daug aštrus, jis tik nuslydo man per gal- 
vą; Žaizda pažiūrėti atrodė baisi, išdraskytais kraštais, 
bet negili. Prispaudžiau prie žaizdos medžiagos skiau- 
telę ir ilgai-taip sėdėjau. Tą vakarą stebėjaus neatsiste- 
bėjau savimi: niekad nemaniau, kad taip ramiai galiu 
žiūrėti į kraują. 

Dėl viso to, kas įvyko, aš labai krimtausi, ką ir kalbė- 
ti. Ir jei nebūčiau jautęsis silpnai, nežinau, ką būčiau jai 
padaręs. Tiesiog tai buvo paskutinis lašas, perpildęs tau- 
rę, kaip sakoma, ir man į galvą ėmė klysti visokios min- 
tys. Nežinau, ką būčiau jai padaręs, jeigu jinai ir toliau 
taip būtų elgusis. Na, bet ką čia apie tai dabar kalbėti. 


Kitą rytą man tebeskaudėjo galvą ir, kai nulipau že- 
myn, maniau sau, aš jai dar parodysiu, jeigu ji ims aikš- 
tytis, bet kai įėjau, stačiai apstulbau, nes ji iškart atsisto- 
jo ir klausia, kaip mano galva. Aš tuoj sumečiau iš jos 
tono, kad ji stengiasi būti kitokia. Gera. 

Laimė, kol kas nenumiriau, sakau. 

Ji atrodė labai išblyškusi ir labai rimta. Ištiesė rankas, 
pleistrą buvo nusiėmusi, bet, matyt, visą naktį pramiego- 
j0 surištom rankom (mat tebevilkėjo chalatą). Aš atrišau 
jai rankas. 

— Leiskit, pažiūrėsiu, kaip jūsų Žaizda. 

Aš žingtelėjau į šalį — ji kaip reikiant mane įbaugino. 

— Aš juk nieko rankose neturiu. Ar nuplovėt žaizdą? 

Taip. 

— Dezinfekavot? 

Viskas gerai. 

Na, ji nuėjo ir paėmė buteliuką detolio!?, pavilgė juo 
vatą ir sugrįžo. 

O ką dabar sumanėt? — klausiu. 

— Noriu patepti juo žaizdą. Sėskit. Nagi sėskit. 

Iš to, kaip ji tai pasakė, supratau, jog nieko pikto ne- 
sumaniusi. Keista, bet kartais iškart būdavo matyti, kad 
ji nemeluoja. 

Ji nuėmė nuo žaizdos pleistrą ir tvarstį, labai švelniai, 
aš pajutau, kaip ji krūptelėjo, pamačiusi visa tai — vaiz- 
delis buvo ne itin malonus, bet ji atsargutėliai išvalė 
žaizdą ir vėl uždėjo tvarstį. 

Labai dėkoju, sakau. 

— Aš apgailestauju... kad tai padariau. Ir norėčiau pa- 
dėkoti, kad jūs neatsilyginot man tuo pačiu. Turėjot tei- 
sę taip padaryti. 

Nebuvo lengva susilaikyti, kai jūs taip pasielgėte. 

— Nenoriu apie tai kalbėti. Tiesiog prašau man atleisti. 

Aš jums atleidžiu. 

— Ačiū. 

Viskas buvo pasakyta kažkaip oficialiai, ji nusigręžė 
ir ėmė valgyti pusrytį, o aš laukiau išoriniam rūsy. Kai 
pabeldžiau į duris, norėdamas sužinoti, ar galiu paimti 
indus, ji jau buvo apsirengusi ir pasiklojusi lovą; paklau- 
siau, gal jai ko nors reikia, bet ji atsakė „ne“. Tik pridū- 
rė, kad man reikia nusipirkti tepalo žaizdai tepti ir pada- 
vė padėklą, ir jos veidu nuslydo šypsenos šešėlis. Nieko 
ypatingo, žinoma, bet viskas vėl smarkiai pasikeitė. Net 
pagalvojau, kad gal ir vertėjo tai patirti. Tą rytą aš buvau 
tikrai laimingas. Regėjos, tarsi saulė vėl būtų pažvelgus 
pro debesį. 


Dvi ar tris dienas po to viskas ėjosi nei šiaip, nei taip. 
Ji veik nekalbėjo, bet nebuvo nei pikta, nei kandi. Pas- 


'"Dezinfekuojanti priemonė. 

kui sykį po pusryčių paprašė mane pasėdėti kaip anks- 
čiau — atseit nupieš mano portretą. Sumečiau, kad tai 
tik dingstis pakalbėti su manim. 

— Aš noriu, kad jūs man padėtumėt, — sako. 

Nagi nagi, sakau. 

— Turiu draugę, 0 ji — jaunuolį, kuris ją myli. 

Toliau, sakau. Nes ji sustojo. Matyt, norėjo pažiūrėti, 
ar aš užkibsiu. 

— Jis taip ją myli, jog nusprendė ją pagrobti. Ir dabar 
Jinai yra jo belaisvė. 

Koks sutapimas! 

— Argi ne? Na, ji nori ištrūkti iš jo nelaisvės, bet ne- 
nori jam niekuo pakenkti. Ir ji tiesiog nežino, kaip jai pa- 
sielgti. Ką jūs jai patartumėt? 

Turėti kantrybės, sakau. 

— Kas turi atsitikti, kad šitas Žmogus išleistų ją į 
laisvę? 

Visko gali atsitikti. 

— Na gerai. Baikim šitą žaidimą. Pasakykit, ką aš tu- 
riu padaryti, kad mane paleistumėt? 

Nežinojau, ką jai atsakyti, tik pagalvojau, jeigu tarsiu 
jai „pasilikite su manimi visados“, — mes paprasčiau- 
siai grįšim prie to, nuo ko pradėjom. 

— Mudu negalim susituokti. Jūs nepasitikit manimi. 

Kol kas ne. 

— O jeigu aš sugulčiau su jumis? 

Ji liovėsi piešusi. Aš nenorėjau į tai atsakyti. 

— Tai kaip? 

Nemaniau, kad jūs iš tokių, sakau. 

— Bet aš tiesiog stengiuosi išsiaiškinti jūsų kainą. 

Na, tarsi pirkdama naują skalbimo mašiną, ji aiškino- 
Si VISUS „UŽ“ Ir „prieš“. 

Jūs žinote, ko aš noriu. 

— Bet kaip tik šito aš ir nežinau! 

Jūs tatai puikiai Žinote. 


105 


— O Dieve! Klausykit. Atsakykit tiesiog „taip“ arba 
„ne“. Jūs norit, kad aš atsiduočiau jums? 

Kai mudviejų tokie santykiai — ne. 

— O kokie mudviejų santykiai? 

Aš maniau, kad jūs čia pati protingiausia. 

Ji giliai atsikvėpė. Man patiko ją truputį paerzinti. 

— Jums atrodo, aš tik ieškau būdo, kaip pabėgti. Kad 
1r ką padaryčiau, viskas bus tik dėl to? Ar ne? 

Aš sakau, taip. 

— O jeigu jaustumėte, kad aš taip elgiuosi dėl kažko- 
kios kitos priežasties? Todėl, kad jūs man patinkate? Ar- 
ba tiesiog dėl juoko. Tada jūs to norėtumėt? | 

Tai, apie ką kalbat, aš galiu nusipirkti Londone, kiek 
noriu ir kada noriu, sakau. 

Tas ją mažumą apmaldė. Ji vėl pradėjo piešti. Po va- 
landėlės sako: 

— Jūs mane čia laikote visai ne dėl to, kad aš jums pa- 
traukli kaip moteris? 

Jūs labai patraukli, sakau. Patraukliausia iš visų. 

— Jūs kaip kiniška dėžutė — išsiimi vieną dėžutę, o 
j0je — kita, — sako ji. 

Ir toliau piešė. Daugiau nebekalbėjom. Aš mėginau, 
bet ji pasakė, tai gadina pozą. 


Žinau, ką daugelis gali pagalvoti: jie gali pagalvoti, 
kad aš elgiuosi keistai. Žinau, dauguma vyrų tik ir gal- 
votų, kaip pasinaudoti situacija, o galimybių buvo daug. 
Galėjau pasinaudoti tuo pleistru. Būčiau užmigdęs ir da- 
ręs ką tinkamas, bet aš ne iš tokių. Ji buvo nelyginant 
vikšras, kurį reikia tris mėnesius maitinti, kol jis išsiris, 
o tu nori tai padaryti per keletą dienų. Žinojau, kad nie- 
ko gero mums neišeis, ji visąlaik taip skubėjo. Visi da- 
bar skuba greičiau viską įsigyti, vos tik pagalvoja apie 
ką nors, žiūrėk, tuoj ir užsimano įsigyti, bet aš ne toks, 
aš senamadiškas, man patinka galvoti apie ateitį ir kad 

viskas būtų savo laiku. Kaip kad dėdė Dikas sakydavo, 
kai didelę žuvį traukdavo, — lėtai, bet užtikrintai. 

Man svarbiausia buvo ją turėti, 0 to ji taip ir nesupra- 
to. Turėti ją prie savęs — to man visiškai užteko. Ir dau- 
giau nieko nereikėjo. Tiesiog norėjau turėti ją prie savęs 
ir kad viskas pagaliau būtų ramu. 


Praėjo dar dvi ar trys dienos. Dabar ji kalbėjo visai 
mažai, bet kartą po pietų paklausė: 

— Tai aš būsiu belaisvė iki gyvos galvos? 

Na, man pasirodė, kad ji tai šiaip sau pasakė, todėl 
nieko neatsakiau. 

— Gal mudviem vertėtų pamėginti vėl tapti draugais? 

Puiku, sakau. 

— Aš norėčiau išsimaudyti šįvakar. 

Gerai. 

— Ir dar — gal galėtumėm pasėdėti viršuje? Tai vis- 
kas dėl šito rūsio. Man kartais tiesiog protas maišosi — 
taip noriu iš čia ištrūkti. 

Žiūrėsim. 

Iš tikro, aš pakūriau židinį ir viską paruošiau. Patik- 
rinau, ar nieko neliko, kas jai galėtų pakliūti po ranka, 
kad mane užpultų. Nėra prasmės apsimetinėti, jog aš po 
senovei ja pasitikiu. 

Na, ji užlipo į viršų, ir viskas tarsi buvo kaip anks- 
čiau. Kai.ji išėjo iš vonios, aš surišau jai rankas, bet 
burnos neužklijavau, ir nusileidau paskui ją žemyn. 
Pastebėjau, kad ji smarkiai išsikvėpino prancūziškais 
kvepalais 1r plaukus į viršų susikėlė, kaip anąsyk, ir 
vilkėjo raudoną 1r baltą chalatėlį, kurį buvau jai nu- 
pirkęs. Ji panūdo išgerti chereso — mes jo tąkart taip 
ir neišgėrėm (buvo likę dar pusė butelio), ir aš įpy- 
liau vyno į stiklus, 0 ji stovėjo prie Židinio, žvelgė į 
ugnį ir tiesė prie ugnies pasišildyti tai vieną koją, tai 
kitą. Taip mudu stovėjom ir gėrėm, nieko nekalbėda- 

mi, tik ji porą sykių pažvelgė į mane taip keistai, tar- 
si žinotų kažką, apie ką nenumanau, ir aš dėl to bai- 
siai susinervinau. 

Na, ji išgėrė dar vieną stiklą ir vėl paprašė, kad įpilčiau. 

Paskui sako: „Sėskite“. Ir aš atsisėdau ant sofos, kur 
ji parodė. Valandėlę žiūrėjo į mane. Paskui atsistojo prie- 
šais mane, žiūri kažkaip labai keistai ir stypčioja nuo 
vienos kojos ant kitos. Paskui staiga išsilenkė ir klaste- 
lėjo man ant kelių. Aš stačiai apstulbau. Kažkaip jai pa- 
vyko rankas man už galvos užmesti ir, nespėjau nė susi- 
vokti, 0 ji jau mane bučiuoja, ir tiesiai į lūpas. Paskui 
galvą man ant peties pasidėjo. 

— Nebūkit toks įsitempęs, — sako. 

Aš tarsi sumedėjau. Jau to tai tikrai nelaukiau. 

— Apkabinkit mane, — sako. — Va taip. Argi jums 
nemalonu? Aš labai sunki? 

Ir vėl galvą man ant peties padėjo, o aš gavau laikyti 
ją už liemens. Ji visa buvo tokia šilta, kvapn!, ir, turiu pa- 
sakyti, jos chalatėlio iškirptė buvo labai gili, ir prasisky- 
rė jis virš kelių, bet, regėjos, ji to nė nepastebi ir kojas 
užsikėlė ant sofos. | 

Kas jums šovė į galvą? — klausiu. 

— Jūs labai įsitempęs, — sako. — Atsipalaiduokit. 
Juk nėra dėl ko jaudintis. 

Na, aš pamėginau atsipalaiduoti, ji tylutėliai gulėjo, 
bet jaučiau, kad čia kažkas ne taip. 

— Kodėl jums manęs nepabučiavus? 

Na, tuomet sumojau, jog ji iš tikrųjų kažką rezga. 
Pasimečiau, nežinojau, ką daryti, pabučiavau ją į vir- 
šugalvį. 

— Ne taip. 

Nenoriu, sakau. 

Ji atsisėdo, bet nuo mano kelių nenulipo, ir pažvelgė 
į mane. 

— Nenorite? 

Aš nusigręžiau — tai buvo sunku, mat ji surištom 
rankom apkabino mane per kaklą, ir aš nežinojau, ką pa- 
sakyti, kad ją sustabdyčiau. 

— Kodėl gi? 

Ji juokėsi iš manęs. 

Dar galiu per toli nueiti, sakau. 

— Bet juk ir aš galiu. 

Supratau, kad ji vėl juokiasi iš manęs, šaiposi. 

Aš žinau, koks aš esu, sakau. 

— Ir koks gi? 

Ne toks, kokie jums patinka. 

— Nejau jūs nežinot, jog būna akimirkų, kai kiekvie- 
nas vyriškis esti patrauklus? Ką? 

Ir lyg mostelėjo man per galvą, tarsi aš ką paiko bū- 
čiau pasakęs. 

Nežinojau, sakau. 

— Tai kas gi dar? 

Ogi tai, prie ko visa tai gali privesti. 

— Man nusispjaut, prie ko visa tai gali privesti. Ne- 
Jau jūs taip nieko nesuprantat? 

Ir tada staiga ji vėl ėmė mane bučiuoti — aš net jos 
liežuvį jaučiau. 

— Negi jums nemalonu? — klausia. 

Aš, Žinoma, gavau pasakyti, taip, atseit malonu. Bet ne- 
žinojau, kur ji iš tikro suka, ir dėl to nervinausi, be to, aš 
jau ir taip buvau susinervinęs dėl tų bučinių ir viso kito. 

— Nagi pabučiuokit mane. Pamėginkit. 

Ir pasuko mano galvą į save. Gavau ją bučiuoti, jos 
lūpos buvo labai malonios. Ir labai švelnios. 

Žinau, kad esu silpnavalis. Reikėjo jai tada tiesiai 
pasakyti, kad liautųsi šlykščiai elgtis. Man neužteko 
valios. Jaučiausi taip, tarsi mane kas būtų traukęs prieš 
mano valią. | 

Ji vėl prigludo galva prie manęs, ir aš negalėjau ma- 
tyti jos veido. 

— Nejau aš pirmoji mergina, kurią jūs bučiavote? 

Nekalbėkit paikysčių. 

— Nagi atsipalaiduokit. Liaukitės nervintis ir gė- 
dytis. 

Ir vėl pasigręžė į mane, ir vėl ėmė mane bučiuoti, ir 
akis užmerkė. Žinoma, nereikia pamiršti, kad ji buvo iš- 
gėrusi tris stiklus chereso. Tai, kas atsitiko paskui, mane 
visai išmušė iš vėžių, aš visas taip susijaudinau, juk pui- 
kiai suvokiau (dar kariuomenėj iš kažkur buvau girdė- 
jęs), kad jeigu esi džentelmenas, turi laikytis iki paties 
svarbiausio momento, taigi paprasčiausiai nežinojau, ką 
daryti. Pamaniau, jinai įsižeis, ir atsisėdau kaip įmany- 
damas tiesiau. Jinai atšlijo ir klausia: 

— Kas nors ne taip? Jums skauda? 

Taip, sakau. 

Ji nulipo man nuo kelių ir nuėmė surištas rankas man 
nuo kaklo, bet vis dar sėdėjo labai arti. 

— Ar neatrištumėt man rankų? 

Aš atsistojau, man buvo taip gėda, jog gavau prieiti 
prie lango ir apsimesti, neva taisau užuolaidą. Visą tą lai- 
ką ji stebėjo mane nuo sofos, atsiklaupusi ant kelių ir at- 
sirėmusi nugara į ją. 

— Ferdinandai, kas atsitiko? 

Nieko, sakau. 

— Nereikia bijoti. 

Aš ir nebijau. 

— Tuomet eikšekit. Išjunkit šviesą. Tegu dega tik ži- 
dinys. 

Padariau, kaip ji norėjo — užgesinau šviesą, bet vėl 
sugrįžau prie lango. 

— Nagi ateikit. — Tokiu meiliu balsu, kad sunku ir 
atsispirti. 

Sakau, visa tai netinka. Jūs tik apsimetat. 

— Jūs taip manot? 

Pati Žinot. 

— Kodėl jums neatėjus ir neįsitikinus? 

Aš nė nekrustelėjau; jau tada supratau, jog visa tai — 
baisi klaida. Tuomet ji priėjo prie Židinio ir atsistojo prie 
jo. Aš jau nebejaučiau susijaudinimo, tik kažkokį šaltį 
viduje. Tai buvo netikėta. O ji sako: 

— Pasėdėkim prie ugnies. 

Man ir čia gerai, sakau. 

Ir tada ji staiga priėjo prie manęs, paėmė mano ran- 
ką ir nuvedė prie židinio. Aš leidau jai tai daryti. Prie 
židinio ji ištiesė į mane rankas ir pažvelgė tokiu Žžvilgs- 
niu, jog aš atrišau jas. Ji iškart priėjo arti ir vėl mane 
pabučiavo — dėl to ji gavo kone ant pirštų galiukų pa- 
sistiebti. 

O paskui ji padarė tai, kas mane stačiai papiktino. 

Negalėjau patikėti savo akim, ji Žingtelėjo atgal, at- 
sirišo chalatėlį, o po juo — nieko. Stovi nuogut nuogu- 
tėlė. Tik blėstelėjau į ją, 0 ji taip stovėjo, šypsojo ir, 
buvo justi, laukė, kad aš žengčiau kitą žingsnį. Pakėlė 
rankas ir ėmė išleidinėti plaukus. Jinai tai darė tyčia, 
kad mane išprovokuotų — stovi visąi nuoga, apgaubta 
šešėlių, o ant jos ugnies atšvaitai blykčioja. Aš savom 
akim netikėjau, bet turėjau, žinoma, tikėti, nors niekaip 
negalėjau patikėti, jog visa tai iš tikrųjų vyksta. 

Tai buvo siaubinga, man paliko negera, aš ėmiau 
visas drebėti, man norėjosi atsidurti kitame pasaulio 
krašte. Tai buvo blogiau nei su prostitute — jos juk 
aš negerbiau, o su Miranda aš nežinojau, kur dėtis iš 
gėdos. 

Taip mudu stovėjom prie Židinio, jinai priešais ma- 
ne, ir čia ji krestelėjo galvą, tir plaukai pasileido ant pe- 
čių, o aš degte degiau iš gėdos. Paskui ji priėjo arčiau 
manęs ir ėmė vilkti man švarką, rišti kaklaraištį, pas- 
kui segti marškinių sagas, vieną po kitos. Aš buvau ne- 
lyginant vaškas jos rankose. Paskui ji ėmė traukti nuo 
manęs marškinius. 

O aš vis galvojau, liaukitės, liaukitės, tai negerai, bet 
pasakyti tai garsiai neužteko valios. Na, o paskui pasiju- 
tau besąs visai grynas, ir ji prigludo prie manęs, apsika- 
bino, tik aš visas įsitempiau, tarsi čia būčiau buvęs visai 
ne aš, o jinai visai ne jinai, bet kažkas kitas. Žinau, jog 
elgiausi tuomet ne taip kaip visi normalūs vyrai tokiais 
atvejais, nepadariau to, ko iš manęs buvo laukiama, na, 
0 jinai — nekalbėsiu čia, kaip jinai elgėsi, tik iš jos to 
kaip gyvas nesitikėjau. Atsigulė šalia manęs ant sofos ir 
visa kita, o man viduje viskas tarytum susitraukė. 

Per ją atrodžiau kaip paskutinis kvailys. Žinojau, ką 
ji pagalvojo, ji galvojo, štai kodėl aš su ja visada taip pa- 
garbiai elgiausi. Aš norėjau tai padaryti, norėjau parody- 
ti, kad galiu, norėjau įrodyti, kad tikrai ją gerbiu. Norė- 
jau, kad ji suprastų, jog aš tai moku, tik nenoriu, nes tai 
žemina mane ir žemina ją, nes visa tai šlykštu. 

Na, mudu gulėjom tylėdami gana ilgai, ir aš jaučiau, 
kaip ji mane niekina, mano, kad esu kažkoks iškrypėlis. 

Galiausiai ji atsikėlė nuo sofos, atsiklaupė ant kelių 
šalia manęs ir ėmė glostyti man galvą. 

— Tai atsitinka daugeliui vyrų, neverta nusiminti. 

Paklausęs jos galėjai pamanyti, kad ji jau tokia paty- 
rus, taip viską išmano. 

Vėl nuėjo prie židinio, apsivilko chalatėlį, atsisėdo ir 
nenuleidžia nuo manęs akių. Aš apsirengiau. Pasakiau 
jai, atseit Žinau, jog man niekada tai neišeis. Sukurpiau 
ilgiausią istoriją, kad ji manęs pagailėtų, nors tai, Žžino- 
ma, buvo gryniausias melas ir vargu ar ji patikėjo. Pri- 
paisčiau, kad atseit galiu patirti meilės jausmą, bet to ne- 
galiu padaryti. Todėl jos ir nepaleidžiu. 

— Bet argi jums nemalonu mane lytėti? Jums, regis, 
patiko mane bučiuoti? 

Aš pasakiau, bet viskas slypi tame, kas būna po bu- 
čiavimosi. 

— Man nereikėjo jūsų taip išgąsdinti. 

Jūs nekalta, sakau. Tiesiog aš ne toks kaip kiti. Nie- 
kas to nesupranta. 

— Aš suprantu. 

Aš sapnuoju tai, sakau. Tik iš tikro man nieko neiš- 
eina. 

— Tantalo kančios. 

Ir paaiškino, kas tas Tantalas. 

Paskui 1lgai tylėjo. Man baisiai magėjo ją užmigdyti. 
Nuboginti žemyn ir išsivaduoti nuo viso šito. Norėjosi 
būti vienam. 

— O koks daktaras jums pasakė, kad niekad negalė- 
sit to padaryti? 

Paprasčiausias daktaras. (Visa tai buvo melas. Aš, ži- 
noma, niekada pas jokį gydytoją nebuvau.) 

— Psichiatras? 

Dar kariuomenėj, sakau. Taip, psichiatras. 

— O kokius sapnus sapnuojate apie mane? 

Visokius. 

— Ir erotinius? 

Ir toliau sau varo ta pačia tema. Niekaip negali su- 
stoti. 

Na, sapnuoju, kad aš jus apkabinu, sakau. Ir viskas. 
Kad mes miegam kartu, vienas šalia kito, o už lango vė- 
jas ir lietus, ir panašiai. 

— Norite, mes taip pamėginsim dabar? 

Tas vis tiek nepadės. 

— Aš padarysiu tai, jeigu jūs tik norite. 

Nenoriu, sakau. Geriau jau jūs šito apskritai nebūtu- 
mėt pradėjusi, sakau. 

Jinai nutilo — regėjos, visą amžinybę tylėjo. 

— Kaip manot, kodėl aš taip pasielgiau? Tam, kad iš- 
trūkčiau? 

Na, bet juk ir ne iš meilės. 

— Pasakyti jums? — Ir atsistojo. — Jūs turite su- 
prasti, šiandien aš sulaužiau visus savo principus. O taip, 
kad galėčiau ištrūkti. Apie tai aš galvojau. Bet aš tikrai 
noriu padėti jums. Patikėkit manimi. Mėginau jums pa- 
rodyti, kad seksas — tai gyvenimo dalis, tai veikla, kaip 
ir visos kitos. Jame nėra nieko gėdingo, purvino, papras- 
čiausiai du žmonės džiaugiasi vienas kito kūnu. Tai kaip“ 
šokis. Kaip žaidimas. — Regis, ji laukė, kad ką nors pa- 
sakyčiau, bet aš tylėjau — tegu išsikalba. — Aš dėl jū- 
sų padariau tai, ko niekada gyvenime nebūčiau darius nė 
dėl vieno vyriškio. Ir... na, aš manau, jūs irgi turite ką 
nors dėl manęs padaryti. 

Žinoma, iškart supratau, kur link ji suka. Ji meistriš- 
kai mokėjo vynioti žodžius į vatą, taip, kad žmogus pa- 
sijustum iš tikro esąs jos skolininkas, tarsi ji visai ne pir- 
ma būtų tai pradėjusi. 

— Būkite geras, netylėkite, pasakykite ką nors. 

Ką? — klausiu. 

— Na, kad ir tai, jog suprantat, ką aš norėjau pasakyti. 

Suprantu. 

— Ir tai viskas? 

Man nesinori kalbėti. 

— Juk galėjot man iškart pasakyti. Galėjot sustabdy- 
ti mane pačioj pradžioj. 

Aš mėginau. 

Ji atsiklaupė ant kelių priešais ugnį. 

— Fantastika. Dabar mes dar labiau nutolom vienas 
nuo kito. 

Sakau, jūs pirma nekentėt manęs, o dabar turbūt ir 
niekinat. 

— Man jūsų gaila. Man gaila, kad jūs toks ir kad ne- 
matot, kokia aš. 

Aš labai puikiai matau, kokia jūs. Nemanyktit, j0g aš 
ir to nesugebu. 

Labai jau kandžiai aš tai pasakiau — man jau visko 
buvo per akis. Ji greitai atsigręžė į mane, paskui visa su- 
silenkė, veidą užsidengė rankomis. Man regis, dėjosi 
verkianti. Paskui galiausiai tyliai ištarė: 

— Prašau nuvesti mane žemyn. 

Taigi mudu nulipom žemyn. Kai jau buvom jos kam- 
bary, atrišau jai rankas ir jau buvau beišeinąs, ji pasigrę- 
Žė į mane ir sako: 

— Mes buvom nuogi vienas priešais kitą. Mes nega- 
lim būti dar labiau vienas nuo kito nutolę. 


Išėjęs 1š jos, aš buvau tarsi pamišęs. Nemoku paaiš- 
kinti. Nemiegojau visą naktį. Mintyse vis regėjau, kaip 
stoviu nuogas, kaip guliu ir kaip elgiuosi, ir ką ji galėjo 
pagalvoti. Tiesiog mačiau, kaip ji juokiasi 1š manęs ten, 
apačioje. Kaskart, kai pagalvodavau apie tai, visas ma- 
no kūnas imdavo tarsi degti. Aš nenorėjau, kad baigtųsi 
naktis. Norėjau, kad amžinai būtų šita tamsa. 

Aš vaikštinėjau ir vaikštinėjau viršuje, valandų va- 
landas: Galop sėdau į furgoną ir nudūmiau prie jūros. 
Lėkiau kaip pašėlęs, man buvo vis tiek, kas man gali 
atsitikti. 

Aš galėjau padaryti viską. Galėjau paprasčiausiai ją 
užmušti. Viskas, ką vėliau padariau, viskas buvo dėl ši- 
tos nakties. 

Taip išėjo, kad ji buvo kvaila, kvaila kaip bato aulas. 
Nors, žinoma, 1š tikro buvo ne taip, paprasčiausiai ji ne- 
suprato, kokios man reikia meilės. Iš tikro buvo daugy- 
bė būdų, kaip suteikti man malonumą. 

Ji niekuo nesiskyrė nuo kitų moterų — buvo ribota 
kaip ir visos. 

Aš daugiau jos nebegerbiau. Ji mane įsiutino, aš ilgai 
negalėjau nusiraminti. 

Todėl, kad aš tai puikiai galėjau padaryti. 

Tos fotografijos (tą dieną, kai ją užmigdžiau) — aš į 
jas kartais žiūrėdavau. Žiūrint į jas man nereikėjo sku- 
bėti. Ir jos man negalėjo įžūlauti. 

To ji niekada taip ir nesužinojo. 


Na, kitą rytą aš nusileidau žemyn, ir viskas buvo taip, 
tarsi nieko nė nebūtų atsitikę. Ji nė žodeliu neužsiminė 
apie tai, aš irgi. Atnešiau jai pusrytį, ji pasakė, jog Luise 
jai nieko nereikią, paskui išėjo į išorinį rūsį truputį pasi- 
vaikščioti, o paskui uždariau ją ir išėjau. Iš tikrųjų nuė- 
jau ir atsiguliau pamiegoti. 

Vakare viskas buvo kitaip. 

— Aš noriu su jumis pakalbėti. 

Gerai, sakau. 

— Aš visus būdus išmėginau. Liko tik vienas. Aš nu- 
sprendžiau vėl pradėti badauti. Nevalgysiu, kol manęs 
nepaleisite. 

Ačiū, kad perspėjote, sakau. 

— Nebent... 

Ak, yra dar ir „nebent“... 

— Nebent mes susitartume. 

Ji, regis, kažko laukė. Na ką gi, klostykit, sakau. 

— Aš sutinku su tuo, kad jūs ne iškart mane paleisite. 
Bet nesutinku daugiau gyventi čia, rūsyje. Aš noriu būti 
belaisve viršuje. Man reikia dienos šviesos ir gryno oro. 

Tai tiek, sakau. 

— Tai tiek. 

Ir turbūt nuo šio vakaro? 

— Šiaip ar taip, kuo greičiau. 

Manau, man reikėtų pasikviesti dailidę, dekoratorius 
1r visa kita. 

Ji atsidūsėjo — matyt, pradėjo suprasti. 

— Nereikia taip. Būkit geras, nereikia. — Ir pažiūrė- 
JO į mane taip keistai. — Kam tas sarkazmas. Aš juk ne- 
norėjau jūsų įskaudinti. 

Visa tai buvo beprasmiška, ji užmušė visą romantiką, 
pasidarė man lygiai tokia pat moterim kaip kitos, aš ne- 
begerbiau jos, joje nebeliko nieko, ką galima būtų gerb- 
ti. Supratau, kad ji gudrauja — užtenka ją tik išleisti iš 
rūsio, ir viskas — gaudyk vėją laukuose. 

Ir vis dėlto aš pagalvojau, man nieko neduos tas jos 
badavimas, tad geriausia būtų išlošti laiko. 

Kaip greitai? — klausiu. 

— Jūs galėtumėt laikyti mane viename iš miegamų- 
jų. Galima būtų užkalti ir uždaryti visus langus. Aš ten 
miegočiau. Ir galbūt jūs retsykiais leistumėt man pasė- 
dėt prie atviro lango surištom rankom ir užklijuota bur- 
na. Tai viskas, ko prašau. 

Tai viskas, sakau. Įdomu, ką pasakys Žmonės, kai pa- 
matys užkaltus langus? 

— Aš geriau mirsiu iš alkio, nei liksiu tam rūsy. Na, 
laikykit mane prirakintą prie grandinių viršuje. Aš su 
viskuo sutinku. Tik leiskit man kvėpuoti grynu oru ir 
matyti dienos šviesą. 

Aš pagalvosiu, sakau. 

— Ne, atsakykit dabar. 

Jūs pamiršot, kas čia šeimininkas. 

— Dabar. 

Negaliu jums atsakyti dabar. Man reikia pagalvoti. 

— Gerai. Rytoj rytą. Arba jūs pasakysit, kad aš galiu 
eiti į viršų, arba aš neprisiliesiu prie maisto. Ir tai bus to- 
lygų žŽmogžudystei. 

Ji buvo stačiai įtūžusi. Aš apsigręžiau ir išėjau. 


Tą naktį viską gerai apgalvojau. Žinojau, reikia lai- 
mėti laiko, turėjau apsimesti, kad su viskuo sutiksiu. Tik 
reikia, taip sakant, išbandyti visus ėjimus. 

Ir dar kai ką sugalvojau — tai, ką galėčiau padaryti, 
kai bus prieita prie reikalo. 

Kitą rytą, kai nulipau pas ją žemyn, pasakiau, kad 
atseit viską apgalvojau, kad atseit ją galima suprasti ir 
aš visapusiškai tai apsvarsčiau, ir visa kita, ir kad vie- 
ną kambarį viršuje galima pertvarkyti, tik tam reikės 
savaitės. Maniau, vėl ims aikštytis, bet ji viską priėmė 
normaliai. 

— Bet jeigu tai dar vienas atidėjimas, aš badausiu. 
Jūs tai Žinot? 

Rytoj pradėsiu, sakau. Bet tam reikia daug lentų ir 
specialių sklendžių. Gali prireikti dienos kitos, kol 
gausiu viską. 

Jinai tik žvilgtelėjo į mane tokiu nuožmiu žvilgsniu, 
o aš nieko — paėmiau kibirą ir išėjau. 

Po to viskas ėjosi sklandžiai, išskyrus tai, kad visą 
laiką turėjau apsimetinėti. Mes mažai tesikalbėjom, 
bet jinai man daugiau nebeįžūlavo. Vieną vakarą ji 
panūdo išsimaudyti ir kartu pažiūrėti tą kambarį ir 
kas ten padaryta. Na, aš numaniau, kad taip bus; pa- 
ruošiau lentas ir viską taip patvarkiau, kad atrodytų, 
neva rimtai užsiimuų miegamojo langu. Ji pareiškė no- 
rinti pastatyti tame kambaryje seną medinį krėslą (vi- 
sai kaip anksčiau, kai prašydavo manęs ko nors), tad 
aš kitą dieną jį nupirkau ir nunešiau jai į rūsį parody- 
ti. Ji pasakė nenorinti jo čia turėti, jo vieta ten, viršu- 
je. Ir visų tų daiktų, kurie stovėjo rūsy (turima ome- 
ny baldai), jai viršuje nereikią. Tai padaryti buvo vi- 
sai nesunku. Po to, kai pamatė tą kambarį ir išgręžio- 
tas skyles, ji, regis, iš tikro patikėjo, kad aš toks mul- 
kis ir leisiu jai persikelti į viršų. 

Planas buvo toks, kad aš nusileisiu žemyn ir nusi- 
vesiu ją į viršų, mudu pavakarieniausim, ir tada ji pir- 
mą kartą per visą tą laiką pernakvos viršuje ir ryte iš- 
vys dienos šviesą. 

Kartais ji būdavo net linksma. O mane juokas ėmė. 

Na, juokas tai ėmė, bet kai atėjo sutarta diena, aš la- 
bai susijaudinau. 


Kai nuėjau pas ją, šeštą valadą vakaro, pirmiausia ji 
pareiškė, kad užsikrėtė nuo manęs sloga, kurią aš pasi- 
gavau kirpykloje Luise. 

Bet ji buvo linksma, elgėsi kaip padėties šeimininkė 
ir, Žinoma, patylom juokėsi iš manęs. Bet juokiasi tas, 
kas juokiasi paskutinis. 

— Va čia aš susirinkau daiktus šiam vakarui. O visa 
kita galėsit pernešti rytoj. Ar viskas paruošta? 

Ji jau šito klausė per pietus, ir aš pasakiau „taip“. 

Taip, sakau, paruošta. 

— Tai eime. Jūs vėl mane surišit? 

Bet yra vienas dalykas, sakau. Viena sąlyga. 

— Sąlyga? 

Ji visa net iš veido išėjo. Matyt, iškart viską suprato. 

Aš vis galvojau, sakau. 

— Taip? — O akys tiesiog degte dega. 

Norėčiau jus nufotografuoti. 

— Mane? Bet juk jūs daug kartų mane fotografavote. 

Aš noriu kitokių fotografijų. 

— Nesuprantu, — sako. Bet mačiau, jog ji puikiai 
suprato. 

Noriu nufotografuoti jus tokią, kokia jūs buvote aną 
vakarą, sakau. 

Ji atsisėdo ant lovos krašto. 

— Na, toliau. 

Ir jūs turit atrodyti taip, tarsi pozuotumėt su malonu- 
mu, sakau. Ir pozos turi būti tokios, kokias aš pasakysiu. 

Na, ji sėdėjo ten, ant lovos kraštelio, ir tylėjo. Ma- 
niau, ji bent supyks. O ji tik sėdi ir šluostosi nosį. 

— Ir jeigu aš sutiksiu? 

Tada įvykdysiu savo dalį susitarimo, sakau. Man rei- 
kia turėti kaip apsiginti. Aš turiu jus taip nufotografuoti, 
kad jums būtų gėda, jei kas tas nuotraukas pamatytų. 

— Jūs norite pasakyti, kad jeigu nufotografuosite 
mane nepadoriomis pozomis, aš nedrįsiu kreiptis į poli- 
ciją, kai ištrūksiu 1š čia? 

Taip ir yra, sakau. Tiktai kam nepadoriomis. Papras- 
čiausiai, kad jums būtų gėda, jei šitos fotografijos būtų 
kur nors išspausdintos. Tai bus meninės fotografijos. 

— Ne. 

Aš teprašau jūsų padaryti tai, ką jūs pati neprašoma 
padarėt prieš keletą dienų. 

— Ne, ne, ne. 

Dabar supratau, ką jūs rezgat, sakau. 

— Tai, ką aš padariau tą vakarą, buvo neteisinga. Aš 
padariau tai... aš padariau tai iš nevilties, kad tarp mud- 
viejų — vien pyktis, įtarimas, neapykanta. O tai, ko jūs 
prašote — visai kas kita. Tai niekšiška. 

Nematau jokio skirtumo. 

Ji atsistojo ir nuėjo prie galinės sienos. 

Juk sykį jau tai padarėt, sakau. Ką jums reiškia pada- 
ryti tai vėl? 

— Dieve, Dieve, stačiai kažkoks beprotnamis. — Ir 
nužvelgė visą kambarį, tarsi manęs čia nė nebūtų ir ji kreip- 
tųsi į kažką kitą arba tarsi ji tuoj čia visas sienas išgriaus. 

Arba jūs tai padarysit, arba neišeisit iš čia visai. Jo- 
kių pasivaikščiojimų. Jokių maudynių. Nieko. 

Sakau jai, jums kurį laiką sekėsi man akis dumti. Jūs tik 
ir tesvajojat, kaip ištrūkti iš čia. Apmulkinti mane, o pas- 
kui užsiundyti ant manęs policiją. Jūs nėmaž ne geresnė už 
bet kurią gatvinę, sakau. Aš jus gerbiau, maniau, jūs aukš- 
čiau viso to. Maniau, jūs ne tokia kaip visos. O pasirodo, 
jūs nė kiek ne geresnė už kitas. Jūs pasirengusi bet kokiai 
bjaurasčiai, kad tik gautumėt tai, ko norit. 

— Liaukitės, liaukitės, — ėmė šaukti ji. 

Londone aš galiu turėti tokių kaip jūs kiek tik noru, 
dar ir labiau patyrusių. Ir kada noriu. Ir daryti su jomis 
galiu tai, ką noriu. 

— Jūs bjaurus, niekšingas, šlykštus išsigimėlis. 

Varykit toliau, sakau. Tokia kalba — kaip tik jūsų 
stilius. 

— Jūs laužote visus žmogiškus įstatymus, iškreipiat 
visus padorius santykius, sutrypiat su purvu viską, kas 
gali būti tarp vyro ir moters. 

Jau kam kalbėt, o jums geriau tylėt, sakau. Juk pati 
drabužėlius nusimetėt, pati prisiprašėt, tai ir gavot. 

— Lauk iš čia! Lauk! 

Ji tai rėkte išrėkė. 

Taip ar ne, sakau. 

Ji pasigręžė, čiupo nuo stalo rašalo buteliuką ir švei- 
tė į mane. 

Taip viskas ir buvo. Aš išėjau ir užsklendžiau duris. 
Vakarienės jai nenešiau, nusprendžiau, tegu paverda sa- 
vo sultyse. Pats suvalgiau vištieną, kurios jai dėl visa ko 
buvau paruošęs, ir išgėriau šampano, o likusį išpyliau į 
kriauklę. 


Nemoku paaiškinti, bet jaučiausi patenkintas. Supra- 
tau, jog pirma buvau silpnavalis, dabar atsimokėjau už 
viską, ką ji man kalbėjo ir ką apie mane galvojo. Pa- 
vaikštinėjau viršuje, nulipau žemyn ir dirstelėjau į jos 
kambarį — net juokas suėmė pagalvojus, kad ji ten, apa- 
čioje: dabar ji žemiau už mane visais atžvilgiais, ir taip 
bus visados. Gal pradžioje ji to ir nenusipelnė, bet pas- 
kui taip elgėsi, kad visai to nusipelnė. Aš turėjau rimtą 
pagrindą parodyti jai, kas yra kas. 


Na, galiausiai aš užmigau. Pažiūrėjau jos senas nuo- 
traukas, pavarčiau kai kurias knygas, ir man kilo šiokių 
tokių minčių. Buvo viena tokia knygutė, kuri vadinosi 
„Bateliai“, su labai įdomiomis nuotraukomis: ten buvo 
daugiausia merginų kojos su įvairiausiais bateliais, kai 

kurios merginos buvo tik su bateliais ir dirželiu; labai 
neįprastos nuotraukos, meniškos. 

Tačiau rytą, kai nulipau žemyn, pasibeldžiau ir lukte- 
lėjau kurį laiką, kaip kad visad darydavau, o kai įėjau, la- 
bai nustebau radęs ją lovoje — ji buvo užmigusi tiesiog 
su drabužiais ir užsiklojusi lovos uždangalu, ir iš pradžių 
tarsi nesuvokė, kur ji ir kas aš per vienas. Aš tik stovėjau 
ir laukiau, kol ji puls ant manęs, bet ji atsisėdo ant lovos 
krašto, pasidėjo rankas ant kelių, galvą nuleido ant del- 
nų, tarytum viskas aplinkui būtų visiškas košmaras ir ji- 
nai nenorėtų pabusti. 

Paskui ėmė kosėti. Tokiu krūtininiu kosuliu. Jinai at- 
rodė pasibaisėtinai. 

Na, aš nusprendžiau nieko jai nesakyti, nuėjau ir at- 
nešiau pusrytį. Jinai išgėrė kavą ir suvalgė košę, taigi ba- 
davimo tema buvo baigta, ir vėl atsisėdo kaip pirma — 
susilenkė ir galvą nuleido ant rankų. Žinojau aš jos 
žaidimus — nori sukelti gailestį. Ji atrodė visiškai su- 
gniuždyta, bet pamaniau, jog visa tai tėra poza, kad pri- 
verstų mane pulti ant kelių, prašyti atleidimo, o gal ir dar 
kokia kita gudrybė. 

Paklausiau, gal jai vaistų nuo peršalimo atnešti. Ma- 
čiau, kad ji tikrai negaluoja. 

Na, ji linktelėjo, bet galvos nepakėlė; aš suvaikščio- 
jau vaistų, o kai grįžau, ji tebesėdėjo ta pačia poza. Iškart 
matyti, kad vaidina. Tarytum širsta dėl kažko. Aš pagal- 
vojau, tegu sau širsta. Galiu ir palaukti. Paklausiau, gal 
jai ko reikia, ji papurtė galvą, ir aš išėjau. 


Per pietus, kai nulipau į apačią, ji gulėjo lovoj. Tik pa- 
žvelgė į mane per antklodės viršų, pasakė valgysianti 
truputį sriubos ir išgersianti arbatos. Na, aš visa tai atne- 
šiau ir išėjau. Maždaug taip pat buvo ir per vakarienę. 
Paprašė aspirino. Beveik nieko nevalgė. Bet juk jau ne- 

be pirmas kartas, kai ji tokį spektaklį ištaiso. Per visą tą 
dieną mudu nė dvidešimčia žodžių nepersimetėm. 


Kitą dieną viskas pasikartojo, ji gulėjo lovoje, kai aš 
įėjau. Bet jau nemiegojo, gulėjo ir stebėjo mane. 

Na kaip? — klausiu. Jinai neatsakė, gulėjo ir tylėjo. 

Aš sakau, jeigu jūs manot vedžioti mane už nosies vi- 
sais tais pokštais, gulinėdama lovoje, nieko neišdegs. 

Tada jau ji pravėrė burnelę. 

— Jūs ne žmogus. Jūs šlykštus, bjaurus kirminas, ku- 
ris tik masturbuotis ir tesugeba. 

Apsimečiau, kad negirdžiu; išėjau ir paruošiau jai 
pusrytį. Kai grįžau su puodeliu kavos, ji pasakė: 

— Nesiartinkit prie manęs. — Ir taip tūžmingai. 

Tarkim, aš jus čia palieku vieną, sakau, norėdamas 
paerzinti. Ką tada darysit? 

— Kad turėčiau jėgų, tai užmuščiau jus. Sutraišky- 
čiau kaip skorpioną. Taip ir padarysiu, vos pasijusiu ge- 
nau. Aš net į policiją neičiau. Kalėjimas jums — per 
daug švelni bausmė. Aš jus pati užmuščiau. 

Žinojau, ji pyksta, nes suprato, kad-jos žaidimas ne- 
pavyko. Aš juk irgi buvau persišaldęs, bet labai blogai 
nesijaučiau. 

Jūs per daug tauškiat, sakau. Pamiršot, kas čia šei- 
mininkas. O aš štai imsiu ir pamiršiu jus. Ir niekas ne- 
sužinos. 

Ji į tai tik akis užmerkė. 

Na, tada aš išėjau. Nuvažiavau į Luisą nupirkti mais- 
to. Per pietus ji, regis, miegojo, aš pasakiau, kad valgyti 
paruošta, jinai tik krustelėjo, tad aš išėjau. 

Per vakarienę ji tebebuvo lovoje, bet sėdėjo ir skaitė 
savo Šekspyrą, kurį jai buvau andai nupirkęs. 

Paklausiau, ar jai geriau. Sarkastišku tonu, žinoma. 

Na, ji skaitė toliau ir nė nemanė atsakyti, aš vos neiš- 
plėšiau iš rankų tos jos knygos, kad pamokyčiau, bet 

susivaldžiau. Po pusvalandžio, kai pats pavakarienia- 
vau, vėl nulipau pas ją, ji nebuvo prisilietusi prie mais- 
to, 1r kai aš atkreipiau dėmesį į šį faktą, ji pasakė: 

— Aš prastai jaučiuosi. Man turbūt gripas. — Ir vis 
dėlto jai užteko kvailumo čia pat paklausti: — O kaip jūs 
elgsitės, jei man prireiks gydytojo? 

Pagyvensim — pamatysim, sakau. 

— Labai skauda, kai kosčiu. 

Tai tik persišaldymas, sakau. 

— Ne, tai ne persišaldymas. — Ji tai tiesiog rėkte 
1išrėkė. 

Paprasčiausias persišaldymas, sakau. Ir liaukitės ap- 
simetinėjusi. Žinau aš jūsų žaidimėlius. 

— Aš visai neapsimetinėju. 

O ne, jūs nė sykio gyvenime neapsimetinėjot. Žino- 
ma, ne. 

— O Viešpatie, juk jūs ne žmogus, ne vyras. Jeigu jūs 
bent būtumėt vyras. 

Nagi pakartokit tai, sakau. Aš per vakarienę išgėriau 
dar šampano, radau Luise krautuvėlę, kur jį pusbuteliais 
pardavinėjo, tad nebuvau nusiteikęs kęsti jos paikysčių. 

— Aš pasakiau, kad jūs ne vyras. 

Ak šit kaip, sakau. Lipkit iš lovos. Mikliau, mikliau. 
Dabar aš čia įsakinėsiu. 

Man jau visko buvo per akis — kitam mano vietoj jau 
seniai kantrybė būtų trūkus. Priėjau prie jos ir nutrau- 
kiau antklodę, paskui sugriebiau už rankos ir patraukiau, 
0 ji ėmė muštis ir braižytis, vis taikydama į veidą. 

Na palaukit, sakau, aš jums parodysiu, iš kur kojos 
dygsta. 

Virves turėjau kišenėje ir, po nedidelių grumtynių, 
surišau jai rankas ir užklijavau burną. Gal ir per stip- 
riai surišau, bet ji pati kalta. Ir prie lovos trumpa vir- 
ve pririšau, 0 pats nuėjau ir atsinešiau fotoaparatą ir 

blykstę. Jinai priešinosi, kas be ko, ir galvą purtė, ir 
akimis žaibus svaidė, net dėjosi alpstanti, bet aš neat- 
sitraukiau. Nurengiau visus drabužius, ir nors iš pra- 
džių ji atsikalbinėjo, bet galiausiai darė viską — ir 
gulėjo, ir stovėjo, kaip buvo liepiama (aš tol nefotog- 
rafuodavau, kol ji nesutikdavo bendradarbiauti). Tai- 
gi nufotografavau ją taip, kaip norėjau. Fotografavau, 
kol baigėsi visos lemputės. 


Aš visai nekaltas. Iš kur galėjau Žinoti, kad ji dides- 
nis ligonis, nei atrodo? Regėjos, jinai tik persišaldžiusi. 

Nuotraukas išryškinau ir padariau tą pačią naktį. 
Geriausios buvo tos, kur veidą nukirpau. O be to, su 
užklijuota burna ji ir taip nekaip atrodė. Geriausios bu- 
vo tos, kur ji stovi su bateliais ant aukštų kulnų iš nu- 
garos. Prie lovos pririštos rankos suteikė, taip sakant, 
įdomų leitmotyvą. Turiu pasakyti, buvau visai paten- 
kintas tuo, kas išėjo. 

Kitą dieną, kai užėjau pas ją, ji jau buvo atsikėlusi, 
vilkėjo chalatėliu, tarytum manęs laukė. Tai, ką ji pada- 
rė, mane labai nustebino — ji žengė žingsnį į mane ir su- 
klupo priešais mane ant kelių. Tarsi būtų girta. Pastebė- 
jau, kad jos veidas degte dega, o ji pakėlė į mane akis ir 
verkia, tiesiog iki isterijos priėjo. 

— Aš labai sergu, — sako. — Man plaučių uždegi- 
mas. Arba pleuritas. Jūs turit iškviesti gydytoją. 

Aš sakau, kelkitės ir gulkit į lovą. Paskui nuėjau at- 
nešti jai kavos. 

Kai sugrįžau, pasakiau, jūs pati žinot, kad nesergat, 
jeigu jums būtų plaučių uždegimas, jūs net atsistot nepa- 
jėgtumėt. 

— Aš dūstu naktimis. Man čia labai skauda, aš galiu 
gulėti tik ant kairio šono. Būkit geras, pamatuokit tem- 
peratūrą, pats įsitikinsit. 

Na, pamatavau jai temperatūrą, buvo beveik trisde- 
šimt devyni laipsniai, bet aš Žinojau, kad yra visokių bū- 
dų gudrauti su temperatūra. 

— Čia taip trošku, nėra kuo kvėpuoti. 

Čia visiškai pakanka oro, sakau. Ji pati buvo kalta, 
nereikėjo manęs pirma mulkinti. 

Na bet, šiaip ar taip, nuvažiavau į Luisą ir nupirkau 
vaistinėje kažkokių vaistų nuo kraujo stazės, nuo gripo 
ir dar inhaliatorių, ir ji visa tai paėmė, neatsisakė. Pamė- 
gino valgyti vakarienės, bet negalėjo, ėmė vemti, atrodė 
visai išėjus iš veido, ir, turiu pasakyti, aš pirmą sykį pa- 
tikėjau, kad galbūt jinai ir iš tikro serga. Jos veidas buvo 
raudonas, plaukų sruogos sulipusios nuo prakaito, bet 
juk visa tai galima buvo padaryti tyčia. 

Išvaliau, ką ji buvo priteršusi, daviau jai vaistų ir jau 
buvau beišeinąs, bet čia ji paprašė manęs atsisėsti ant lo- 
vos, kad jai nereikėtų garsiai kalbėti. 

— Ar manot, aš galėčiau kalbėti.su jumis, jei taip sun- 
kiai nesirgčiau? Po viso to, ką jūs padarėt? 

Pati prisiprašėt, sakau. 

— Juk jūs matot, kad aš rimtai sergu. 

Tai gripas, sakau. Luise daug kas serga. 

— Tai ne gripas. Tai plaučių uždegimas. Ar dar kas 
nors baisesnio. Man sunku kvėpuoti. 

Viskas bus gerai, sakau. Tos geltonos tabletės padės. 
Vaistininkas sakė, kad tai patys geriausi vaistai. 

— Jeigu jūs neiškviesit gydytojo, tai bus tolygu 
žmogžudystei. Jūs mane nužudysite. 

Viskas jums bus gerai. Paprasčiausiai pakilo karštis, 
ir tiek. Vos tik ji prakalbo apie gydytoją, vėl ėmiau ją 
įtarti. 

— Gal galėtumėt nušluostyti man veidą su rankš- 
luostėlių. 

Keista, aš padariau, ko ji paprašė, ir pirmąkart per 
pastarąsias dienas man truputį pagailo jos. Iš tikro tai 

buvo moteriškas darbas. Noriu pasakyti, jog tokiomis 
valandėlėmis moteriai reikia moters pagalbos. Jinai 
padėkojo. 

Na, tai aš einu, sakau. 

— Neišeikite. Aš mirsiu, — ir pamėgino sulaikyti 
mane už rankos. 

Nepaistykit niekų, sakau. 

— Nagi paklausykit, paklausykit manęs, — ir stai- 
ga ji vėl pravirko; mačiau, kaip jos akys pritvinko aša- 
rų, ir ji ėmė mataruoti galvą ant pagalvės iš šono į šo- 
ną. Man, kaip jau minėjau, tą akimirką jos pagailo, tad 
vėl atsisėdau ant lovos, padaviau jai nosinę ir sakau, 
atseit nejaugi aš neiškviesčiau jai gydytojo, jeigu ji 
rimtai sirgtų. Net pasakiau, kad tebemyliu ją ir kad pra- 
šau ją atleisti ir panašiai. Bet ašaros plūdo jai iš akių, 
ir ji vargu ar ką girdėjo. Netgi kai aš jai pasakiau, kad 
Ji šiandien daug geriau atrodo nei vakar, kas, Žinoma, 
buvo ne visai tiesa. 

Galiausiai ji nurimo, mažumėlę pagulėjo užmerkto- 
mis akimis, paskui, kai aš sujudėjau, paklausė: 

— Ar įvykdysit mano prašymą? 

Kokį, sakau. 

— Pabūkit su manim čia, apačioje, ir palikit duris ati- 
darytas, kad įeitų oro. 

Na, aš sutikau, ir mes išjungėme šviesas jos kam- 
bary, tik išoriniam rūsy degė lemputė ir sukosi venti- 
liatorius, ir aš sėdėjau šalia jos gana ilgai. Staiga ji 
ėmė kvėpuoti kažkaip keistai — tankiai tankiai, tarsi 
būtų užbėgusi laiptais aukštyn, taip, juk ji skundėsi, 
kad ją dusina, paskui kažką pasakė keletą kartų — 
kartą išgirdau „nereikia“, paskui lyg ir mano vardą 
ištarė, bet labai neaiškiai, na ką gi, aš pamaniau, ji- 
nai užmigo, ir po to, kai pakviečiau ją vardu keletą 
kartų, o ji neatsakė, aš išėjau, užrakinau duris ir pri- 
sukau žadintuvą, kad rytoj anksčiau atsikelčiau. Ma- 

niau, ji taip lengvai užmigo, iš kur galėjau žinoti. Maniau, 
visa tai į gera, maniau, tabletės padarys savo ir rytoj jai 
bus geriau, maniau, kad blogiausia jau praėjo. Aš netgi 
jaučiau, jog tai, kad ji susirgo, kaip tik gerai, nes jeigu 
nebūtų susirgusi, būtų vėl iškilę visokių problemų, kaip 
anksčiau. 

Noriu pasakyti, jog visa tai atsitiko netikėtai. Žinau, 
kad tai, ką padariau kitą dieną, buvo klaida, bet ligi tos 
dienos aš maniau, jog viskas, ką darau, tik į gera ir kad 
turiu tam teisę. 


II 


Spalio 14 d. 7 


Jau septinta naktis. 

Visą laiką galvoju apie viena. Jeigu tik jie žinotų. Jei- 
gu tik jie Žinotų. 

Kad būtų bent su kuo pasidalyti nuoskauda. 

Štai ir mėginu papasakoti viską šitam bloknotui, kurį 
Jis nupirko man šįryt. Jis net geras. 

Ramybės. 

Giliai širdyje vis labiau bijau. Rami aš tik pažiūrėti. 

Nieko šlykštaus, jokio sekso. Bet jo akys — pami- 
šėlio akys. Pilkos, ir kažkur gilumoje glūdinti šviesa, 
irgi pilka. Iš pradžių aš visą laiką jį stebėjau. Maniau, 
jog viskas dėl sekso; jeigu pasigręždavau nugara, tai 
tik taip, kad jis negalėtų pulti ant manęs, ir visą laiką 
ausimis gaudžiau. Turėjau kiekvieną akimirką Žinoti, 
kuriam kambario kampe jis yra. 

Galia. Jinai tapo apčiuopiama realybe. 

Žinau, kad vandenilinė bomba yra baisus dalykas. 
Bet dabar man atrodo, kad būti tokiai silpnai — irgi 
baisu. 

Gaila, kad nemoku dziudo. Galėčiau priversti jį mels- 
ti pasigailėjimo. 

1toje požemio kriptoje taip trošku, atrodo, kad sie- 
nos traukiasi, aš visą laiką rašydama klausausi, ar neat- 
eina jis, ir mintys mano kaip prasti piešiniai, kuriuos rei- 
kėtų tuoj pat suplėšyti. 


5. Kolekcionierius | 29 


Mėginti mėginti mėginti pabėgti. 

Vien apie tai aš ir tegalvoju. 

Keistas dalykas. Jis mane keri. Aš jaučiu didžiausią 
panieką jam, pasišlykštėjimą, man grasus šitas kamba- 
rys, 0 namie visi iš proto kraustosi nuo nerimo. Net čia 
jaučiu, kaip jie nerimauja. 

Kaip jis gali mylėti mane? Kaip galima mylėti tą, ku- 
rio nepažįsti? 

Jis žūtbūt stengiasi man įtikti. Bet, matyt, tokie ir bū- 
na pamišėliai. Juk jie nėra pamišėliai savo valia ir turbūt 
patys būna sukrėsti, kaip ir visi normalūs Žmonės, jeigu 
galiausiai padaro ką nors siaubingo. 

Tik per pastarąsias porą dienų aš galiu štai taip sam- 
protauti apie jį. 

Visas kelias čionai, važiuojant furgonu, buvo tikras 
košmaras. Pykinimas ir baimė uždusti po pleistru, ku- 
riuo buvo užklijuota burna. Paskui — vėmimas. Ir bai- 
mė, kad būsiu nutempta į krūmus, išprievartauta ir už- 
mušta. Kai furgonas sustojo, aš neabejojau, kad taip ir 
bus; turbūt todėl ir pradėjau ožius lupti. Ne tik nuo to 
bjauraus chloroformo. (Man vis galvoje sukosi šiurpios 
istorijos, kurias Penė Lester pasakodavo mums prieš 
naktį mokyklos miegamajame, apie tai, kaip japonai iš- 
prievartavo jos motiną, ir aš vis kartojau sau, tik nesi- 
priešink, tik nesipriešink. Paskui dar kažkas Ledimonte 
kartą pasakė, kad, norint išprievartauti, reikia dviejų vy- 
rų. Moteris, kuri leidžiasi išprievartaujama vieno vyro, 
pati to nori.) Dabar aš žinau, kad jis to nedarys. Jis vėl 
panaudos chloroformą ar ką nors panašaus. Bet tą pirmą- 
ją naktį kartojau sau: tiktai nesipriešink. 

Aš dėkinga už tai, kad likau gyva. Aš siaubinga bai- 
lė, aš nenoriu mirti, aš aistringai myliu gyvenimą, aš 
anksčiau nė nenumaniau, kad taip noriu gyventi. Jeigu 
kada nors ištrūksiu 1š čia, jau niekada nebebūsiu tokia, 
kokia buvau. 

Man vis tiek, ką jis man darys. Kad tik likčiau gyva. 

Nepaliauju galvojus apie visas šlykštynes, kurias jis 
galėtų padaryti. 

Visur viską apžiūrėjau, manydama, gal rasiu kokį 
ginklą, bet niekur nieko tinkamo, netgi jeigu mokėčiau 
ir turėčiau jėgų tuo ginklu pasinaudoti. Kasnakt atremiu 
kėdę į geležines duris, kad bent žinočiau, jeigu jis kar- 
tais mėgintų negirdimas įsmukti į kambarį. 

Atgrasus, primityvus praustuvas ir klozetas. 

Didžiulės vientisos durys. Nė rakto skylutės, nieko. 

Tyla. Dabar aš jau pradėjau priprasti prie jos. Bet ji- 
nai baisi. Nė menkiausio garso. Toks jausmas, kad visą 
laiką kažko lauki. 

Gyva. Gyva, bet vis vien kaip mirusi. 

Knygų kolekcija apie meną. Beveik už penkiasdešimt 
svarų, aš sumečiau. Tą pirmąją naktį man staiga vožė į 
galvą mintis, kad visos tos knygos — man. Kad aš visai 
ne atsitiktinė auka. 

Ir dar šitie stalčiai, pilni drabužių: palaidinukių, si- 
Jonų, suknelių, visokiausių spalvų kojinių, nepaprastas 
apatinių drabužių komplektas, tarsi jie būtų skirti pra- 
leisti su kuo nors savaitgalį Paryžiuje, naktiniai marš- 
kiniai. Viskas maždaug mano dydžio. Truputį didoki, 
bet spalvos mano — jis sakė matęs, kokių spalvų dra- 
bužiais aš vilkiu. 

Rodės, mano gyvenimas klojasi puikiai. Jame buvo 
D. P. Bet net ir tai buvo keista. Kėlė jaudulį. 

O paskui — visa šita. 

Aš nusnūdau šviesoje, nepasiklojusi lovos. Būt bu- 
vę neblogai išgerti ko nors, bet pabūgau, kad jis galėjo 
ten ko nors įberti. Lig šiol bijau, kad jis gali ko nors 
įberti į maistą. 

Septynios paros. O rodos — septynios savaitės. 

Jis atrodė toks nekaltas ir susijaudinęs, kai sustabdė 
mane. Pasakė, kad pervažiavo šunį. Aš pagalvojau — 0 

jeigu tai mūsų Mistis. Jis nė iš tolo nepanašus į žmogų, 
kurį galima būtų įtarti. Visai ne „vilkiško“ tipo. 

Tarytum būčiau nukritusi nuo pasaulio krašto. Tary- 
tum staiga būtų atsiradęs pasaulio kraštas. 

Kiekvieną naktį darau tai, ko nedariau daugelį me- 
tų. Guliu ir meldžiuosi. Aš nesiklaupiu ant kelių — 
esu tikra, Dievas niekina keliaklupsčiautojus. Aš gu- 
liu ir prašau jo nuraminti M. ir T., ir Minę, ir Karoli- 
ną, kuri veikiausiai jaučiasi esanti kalta, ir visus ki- 
tus, net tuos, kuriems būtų visai neproša! pasijaudinti 
dėl manęs (arba dėl ko nors kito). Pavyzdžiui, Pirsą 
1 Antuanetę. Aš prašau. jo padėti šitam nelaiminga- 
jam, kurio valioje dabar esu. Aš prašau jo padėti 
man. Tegu jis neleidžia, kad aš būčiau išprievartauta, 
kankinama, užmušta. Prašau jo šviesos. 

Tiesiogine to žodžio prasme. Dienos šviesos. 

Niekaip neįstengiu susitaikyti su šita visiška tamsa. 
Jis nupirko man naktinę lempelę. Einu miegoti, palikusi 
degti lempelę prie lovos. Anksčiau aš tiesiog negesinda- 
vau šviesos. . 

Blogiausia — pabusti rytą. Pabundu, ir pirmą aki- 
mirką man dingojas, kad aš namie arba pas Karoliną. 
Paskui mane tarsi ištinka smūgis. 

Nežinau, ar aš tikiu Dievą. Aš aistringai meldžiausi 
jam furgone, kai maniau, jog greit mirsiu (girdžiu, kaip 
D. P. sako: štai ir įrodymas, kad netikite). Bet kai meldie- 
si, darosi lengviau. 

Išėjo kažkokios padrikos nuotrupos. Negaliu susi- 
kaupti. Aš taip apie daug ką galvojau, kad dabar negaliu 
galvoti apie ką nors viena. 

Bet nuo to man darosi lengviau. Net jeigu tai ir iliuzi- 
ja. Kaip tatai būna, kai skaičiuoji, kiek išleidai pinigų. Ir 
kiek liko. 

- Spalio 15 d. 


Tėvųjis neturėjo, išauginojįteta.Ašjątiesiogregiu. Lie- 
sa, blyškiu veidu 1r piktomis, kietai sučiauptomis lūpomis, 
gudriomis pilkomis akutėmis, nešioja neskoningas be- 
spalves skrybėles, panašias į gaubtuvą arbatinukui, ir ei- 
na iš proto dėl purvo ir dulkių. Purvas ir dulkės — tai vis- 
kas, kas išeina už jos siauro ir sudvisusio pasaulėlio ribų. 

Aš pasakiau jam, kad jis ieško motinos, kurios niekad 
neturėjo, bet jis, žinoma, nė klausyt nenorėjo. 

Jis netiki Dievo. Dėl to man taip norisi tikėti. | 

Papasakojau jam apie save. Apie T. ir M. tokiu žva- 
liu, dalykišku tonu. Jis žinojo apie M. Matyt, visas mies- 
tas Žino. 

Mano teorija tokia: aš turiu padėti jam liautis laikius 
save kankiniu. 

Gyvenimas kalėjime. Laikas tęsiasi be galo. 


Pirmas rytas. Jis pabeldė į duris ir lūkuriavo dešimt 
minučių (jis taip visad daro). Šitos dešimt minučių 
anaiptol nebuvo malonios — visos guodžiančios min- 
tys, kurias man pavyko sukaupti per naktį, išsilakstė, ir 
aš likau viena. Stovėjau tam rūsy ir sakiau sau: jeigu jis 
tai darys, nesipriešink, tiktai nesipriešink. Aš baudžiau- 
si jam pasakyti: darykit su manim ką norite, tiktai neuž- 
muškite. Neužmuškite manęs, tada jūs vėl galėsit daryti 
tai. Tarytum būčiau daugkartinio naudojimo daiktas. 

Bet viskas buvo visai kitaip. Jis įėjo, nerangiai su- 
stojo prie durų, ir staiga aš jį pažinau, pamačiusi be 
skrybėlės. Matyt, įsidėmiu žmonių bruožus, pati to ne- 
suvokdama. Aš pažinau jį, jis buvo Rotušės tarnauto- 
jas. Tai jis išlošė neregėtus pinigus Žirgų lenktynėse. Jo 
nuotrauka buvo laikraštyje. Mes dar visi kalbėjom, kad 
esam jį matę. 

Jis mėgino neigti tai, bet visas išraudo. Jis dėl visko 
rausta. 

Nėra nieko paprasčiau, kaip priversti jį užimti gyni- 
mosi poziciją. Jo veide tarytum sustingusi įgimtos nuos- 
kaudos išraiška. Jo veidas kaip avies. Ne, greičiau kaip 
žirafos. Tokios ilgos, kerėpliškos žirafos. Aš užverčiau 
jį klausimais, jis nenorėjo atsakinėti, jam nieko kito ne- 
liko, kaip apsimesti, kad aš tarsi nė neturėjau teisės klau- 
sinėti. Tarsi to jis visai nė nesitikėjo. 

Jis niekad neturėjo merginos. Bent jau tokios kaip aš. 

Skaistus berniukas. 

Šešių pėdų ūgio. Aštuoniais ar devyniais coliais aukš- 
tesnis už mane. Labai liesas, todėl atrodo aukštesnis, nei 
yra. Kerėpliškas. Rankos per daug didelės, nemalonios, 
mėsingos, šviesiai rausvos spalvos. Nevyriškos. Per 
daug išsišovęs Adomo obuolys, per daug platūs riešai, 
per daug ilgas smakras, viršutinė lūpa išsidavusi labiau 
nei apatinė, šnervių kraštai paraudę. Kalba taip, tarsi bū- 
tų kamuojamas adenoidų. Ir kažkokios keistos tarpinės 
intonacijos — intonacijos nekultūringo Žmogaus, besi- 
stengiančio kalbėti kultūringai. Dėl to jis nuolat papuo- 
la į keblią padėtį. Veidas per daug ištįsęs. Nykūs juodi 
plaukai. Jie banguojasi sušukuoti atgal, šiurkštūs. Stan- 
dūs. Visada tvarkingai sulaižyti. Sportinio kirpimo švar- 
kas, flanelinės kelnės, kaklaraištis su segtuku. Net segu- 
čiai rankogaliuose. 

Iš tų, kuriuos žmonės vadina „padoriais jaunuoliais“. 

Visiškai belytė būtybė (taip atrodo). 

Dažnai stovi nuleidęs rankas arba susidėjęs jas už 
nugaros, tarsi neturėtų nė menkiausio supratimo, ką 
jam su tom rankom daryti. Pagarbiai laukia mano nu- 
rodymų. 

Žuvies akys. Jos stebi. Tiktai tiek. Jokios išraiškos. 

Jo elgesys verčia mane būti kaprizingą. Darausi pa- 
naši į užgaidžią turtingą pirkėją, 0 jis — į pardavėją au- 
dinių parduotuvėj. 

Jo toks stilius. Apsimestinai nuolankus. Visą laiką tik 
atsiprašinėja. 

Aš sėdžiu, valgau, skaitau knygą, o jis mane stebi. 
Jeigu liepiu išeiti — išeina. 

Jis slapčiomis sekė mane beveik dvejus metus. Bevil- 
tiškai mane įsimylėjęs, jautėsi labai vienišas, suvokė, 
kad aš visada būsiu „aukščiau“ jo. Tai buvo siaubinga, 
jis kalbėjo taip padrikai; jis visad kalba užuolankomis, 
nieko nepasakys tiesiai, ir nuolat teisinasi. Sėdėjau ir 
klausiausi. Akių negalėjau pakelti. 

Jis atvėrė man širdį. Rodos, apliaukojo visą tą pasi- 
baisėtiną oranžinį kilimą. Kai nutilo, mes dar truputį pa- 
sėdėjom. Paskui jis pakilo eiti, 1r aš pasakiau jam, kad 
viską suprantu, kad niekam nieko nepasakysiu, jeigu jis 
parveš mane namo, bet jis išėjo atbulas iš kambario. Aš 
labai stengiausi parodyti, kad ir suprantu, ir užjaučiu, 
bet, matyt, tik išgąsdinau jį. 

Kitą rytą dar sykį pamėginau, sužinojau, kuo jis vardu 
(koks niekingas sutapimas!), buvau labai protinga, žiūrė- 
Jau į jį iš apačios į viršų, meldžiau jo ir vėl išgąsdinau. 

Per pietus pasakiau jam, kad matau, kaip jis gėdijasi 
to, ką padarė, ir kad dar nevėlu. Beldiesi į jo sąžinę, ir ji- 
nai tarsi atsiliepia, bet jokios graužaties ji nejaučia. Man 
gėda, sako jis, aš Žinau, man turėtų būti gėda. Aš pasa- 
kiau, kad jis neatrodo piktas žmogus. Jis atsakė, jog tai 
pirmas baisus poelgis jo gyvenime. 

Gal ir taip. Vadinasi, jis paprasčiausiai kaupė jėgas. 

Kariais man atrodo, kad jis elgiasi labai protingai. 
Mėgina sukelti mano užuojautą, dėdamasis, kad jis pats 
yra kažkokios trečios jėgos valioje. 

Tą vakarą nebesistengiau būti santūri, kalbėjau pik- 
tai, atžariai. O jis atrodė dar labiau nuskriaustas nei pa- 
prastai. Jam puikiai išeina nutaisyti nuskriausto žmo- 
gaus miną. 

Apraizgė mane savo nuoskaudų tinklu. 

Vis sakosi esąs „ne mano rato“. 

Aš žinau, kas jam esu. Peteliškė, kurią jis visą gy- 
venimą svajojo sugauti. Pamenu, kai pirmą sykį susi- 
tikau su D. P., jis sakė, kad kolekcionieriai — tai patys 
šlykščiausi galvijai. Jis, Žinoma, turėjo galvoje tuos, 
kurie kolekcionuoja meno kūrinius. Tąsyk aš jo nesu- 
pratau, pamaniau, jis tik stengiasi šokiruoti Karoli- 
ną — kartu ir mane. Bet jis, Žinoma, teisus. Kolekcio- 
navimas — tai antigyvenimas, antimenas, antiviskas. 


Aš rašau šitoje baisioje mirtinoje tyloje, tarsi jaus- 
čiausi normaliai. Bet tai netiesa. Man taip blogai, taip 
baisu, aš tokia vieniša. Vienatvė yra nepakeliama. Kas- 
kart, kai atsidaro durys, man norisi pulti ir išbėgti. Bet 
dabar, žinau, turiu kaupti jėgas, kad galėčiau pabėgti. 
Pergudrauti jį. Planuoti viską iš anksto. 

Išgyventi. 

Spalio 16 d. 


Diena. Dabar man turėtų būti natūros pamoka. Nejau 
pasaulis tebeegzistuoja? Nejau tebešviečia saulė? Šią- 
nakt man pasidingojo, kad aš mirsiu. Tai — mirtis. 
Tai — pragaras. Pragare juk nebus kitų žmonių. Nebent 
gal vienas, toks kaip jis. Ir velnias nebus panašus į vel- 
nią ir net gal bus gana patrauklus, bet panašus į jį. 

Šįryt aš jį piešiau. Norėjau perteikti jo veidą, iliust- 
ruoti visa tai. Nieko gero neišėjo, bet jam patiko. Jis pa- 
sakė, kad sumokės DU ŠIMTUS ginėjų už šitą teplionę. 
Visai išprotėjęs. 

Dėl manęs. Aš — jo beprotybė. 

Metų metais jis ieškojo, kur įkūnyti savo beprotybę. 
Ir surado mane. 


Negaliu rašyti šitoje beorėje. erdvėje. Niekam. Kai 
piešiu, visada įsivaizduoju, kad kažkas, kaip antai D. P., 
stovi man už nugaros. 

Visi tėvai turi būti panašūs į manuosius, tada visos se- 
serys bus tikrai seserimis. Jos turi būti viena kitai tuo, 
kuo esam mudvi su Mine. | 

Mano brangioji Mine. 

Aš čia jau daugiau kaip savaitė ir labai tavęs pasiil- 
gau, ir pasiilgau gryno oro, naujų veidų, visų tų žmonių, 
kurie mane erzindavo metro, naujų įspūdžių, kuriuos pa- 
tirdavau kiekvieną valandą, kiekvieną dieną, jeigu aš 

juos būčiau tada pastebėjus — noriu pasakyti, jeigu ta- 
da būčiau mokėjus įvertinti jų šviežumą. Labiausiai aš 
ilgiuosi gaivios dienos šviesos. Negaliu gyventi be švie- 
sos. Dirbtinė šviesa, visos linijos meluoja, todėl beveik 
pradedu svajoti apie tamsą. 

Aš dar nepapasakojau tau, kaip mėginau pabėgti. 
Galvojau apie pabėgimą visą naktį, negalėjau užmigti, 
čia taip tvanku, ir mano pilvas visai sutriko (jis labai 
stengiasi skaniai gaminti, bet veltui). Pamelavau, kad 
kažkas atsitiko lovai, o tada apsigręžiau ir puoliau bėg- 
ti. Bet neįstengiau užtrenkti durų, kad jis liktų užrakin- 
tas viduje, ir jis sučiupo mane kitame rūsy. Užtat pro 
rakto skylutę aš pamačiau dienos šviesą. 

Jis apgalvoja viską. Užrakina pakabinama spyna ati- 
darytas duris. Vis tiek vertėjo tai daryti. Visa rakto skylė 
šviesos. Vienintelį kartą per septynias dienas. Jis numa- 
tė, kad aš mėginsiu bėgti ir uždaryti jį rūsy. 

Po to tris dienas aš teikiausi jam rodyti savo nugarą 
arba niaurų veidą. Badavau. Miegojau. Kai buvau tikra, 
kad jis neateis, atsikeldavau iš lovos ir truputį pašokda- 
vau, skaičiau knygas apie meną, gėriau vandenį. Bet jo 
maisto neliečiau. 

Ir priverčiau jį sutikti su tam tikromis nuolaidomis. Jo 
sąlygos buvo šešios savaitės. Prieš savaitę man ir šešios 
valandos būtų buvę pernelyg daug. Aš verkiau. Jis nusi- 
leido iki keturių. Aš vis taip pat bijau būti su juo. Ištyri- 
nėjau kiekvieną šitos atgrasios kriptos colį — man ima 
rodytis, jog šitos akmeninės sienos pradeda apaugti ma- 
ne kaip suakmenėję upinių sraigių kiaukutai. Bet ketu- 
rios savaitės, šiaip ar taip, ne šešios. 

Regis, nebeturiu nei jėgų, nei valios, man atrodo, kad 
aš užkietėjau visomis to žodžio prasmėmis. 

Mine, vakar aš užlipau su juo laiptais į viršų. Pir- 
miausia — gaivus oras, daug erdvės, tai ne tas urvas, 
kurio 1lgis 1r plotis po dešimt pėdų, o aukštis — dvide- 
šimt (aš viską išmatavau), Žvaigždės virš galvos ir 

nuostabus, nuostabus oraš, nors drėgnas ir ūkanotas, 
bet vis tiek nuostabus. 

Maniau, gal kaip nors pavyks pabėgti. Bet jis tvirtai 
laikė mano ranką, be to, užklijavo man burną ir surišo 
rankas. Buvo visai tamsu. Tuščia. Jokių šviesų. Vien 
tamsa. Net nebūčiau žinojusi, kurion pusėn bėgti. 

Namas labai senas. Iš išorės gal net medinis, viduje vi- 
sur medinės sijos, grindys įdubusios ir labai žemos lubos. 
Iš tikro — puikus senas namas, apstatytas pagal moteriš- 
kų žurnalų kankinamai „gerą skonį“. Klaikiausi spalvų de- 
riniai, baldų stilių kratinys, miesčioniška tuštybė, netik- 
ros senienos, košmariški žalvariniai ornamentai. O jau pa- 
veikslai! Tu nepatikėtum, jeigu mėginčiau tau nupasako- 
ti, kokie jie pasibaisėtini. Jis sakė, kažkokia firma parin- 
ko baldus ir išdekoravo namą. Matyt, jie atsikratė visu 
šlamštu, užsigulėjusiu jų sandėliuose. 

Maudynė buvo tikra palaima. Žinojau, jis gali įsi- 
veržti (durys ne tik kad neužsirakina, bet ir kaip rei- 
kiant neprisispaudžia, prie jų prisuktas medinis strype- 
lis). Bet kažkodėl buvau tikra, kad jis neįeis. Kaip bu- 
vo malonu pamatyti vonią, pilną karšto vandens, ir 
normalų klozetą, ir man pasidarė beveik vis tiek, įeis 
Jis ar ne. Aš priverčiau jį laukti visą amžinybę. Už du- 
rų. Jis neprieštaravo. Buvo „geras“. 

Jis niekam neprieštarauja. 

Bet aš sumaniau būdą, kaip išsiųsti žinutę apie save. 
Įdėsiu raštelį į buteliuką ir nuleisiu. Galima aprišti bute- 
liuką ryškiu kaspinėliu. Gal kas nors ir pamatys kur nors 
kada. Kitą kartą taip ir padarysiu. 

Įsiklausiau, gal išgirsiu važiuojant.kokį automobilį, 
bet ne. Girdėjau ūktelint pelėdą. Praskrido lėktuvas. 

Kad žmonės būtų žinoję, virš ko jie skrenda. 

Visi mes taip skrendam, kiekvienas savo lėktuve. 

Vonios langas užkaltas lentomis. Didžiuliai varžtai. Vi- 
sur ieškojau kokio ginklo. Po vonia, už vamzdžių. Nie- 


139 


kur nieko. Bet jeigu ir būčiau radus, nežinau, kaip panau- 
dočiau. Aš stebiu jį, 0 jis mane. Neduodam vienas kitam 
jokio šanso. Pažiūrėti jis neatrodo labai stiprus, bet vis tiek 
daug stipresnis už mane. Reikia užklupti jį iš netyčių. 

Viskas aplinkui užrakinta užsklęsta. Mano rūsio du- 
ryse įtaisyta net signalizacija. 

Jis viską numatė. Pamaniau, įkišiu raštelį tarp drabu- 
žių, paruoštų vežti į skalbyklą. Bet jis neduoda skalbinių 
į skalbyklą. Kai paklausiau jo dėl paklodžių, jis pasakė: 
„Aš nupirksiu naujų, tik pasakykit, kai reikės“. 

Vienintelė viltis — pasinaudoti klozetu. 

Mine, aš ne tau rašau, aš tiesiog kalbu su savimi. 

Kai išėjau iš vonios su jo pirkta palaidinuke — aš iš- 
sirinkau mažiausiai pasibaisėtiną, — jis atsistojo (visą 
tą laiką jis sėdėjo prie durų). Jaučiausi kaip jauna mer- 
gaičiukė puotoj, besileidžianti didžiuliais laiptais. Jis 
buvo pritrenktas. Tikriausiai dėl to, kad pamatė mane 
vilkint „jo“ palaidinukę. Ir su palaidais plaukais. 

O gal tiesicg jį sukrėtė tai, kad aš nusiplėšiau pleist- 
rą. Šiaip ar taip, aš jam šypsojausi, visaip pataikavau, ir 
jis leido man pabūti be pleistro ir apžiūrėti namą. Laikė- 
si arti manęs. Puikiai supratau, kad užtektų padaryti bent 
vieną klaidingą žingsnį, ir jis iškart pultų ant manęs. 

Viršuje miegamieji, patys savaime nuostabūs, bet 
troškūs, negyvenami. Visur keistas, negyvas oras. Apa- 
čioje tai, ką jis vadina „svetaine“ — labai gražus kamba- 
rys, daug didesnis nei kiti, netaisyklingo kvadrato for- 
mos — visiškai netikėta šitame name, viena didžiulė 
skersinė sija remiasi į tris vertikalias sijas vidury kam- 
bario; yra ir daugiau sijų, jaukių kampelių, neįprastų 
kampų — joks architektas nesugalvotų nieko panašaus 
1r per tūkstantį metų. Ir visą šitą grožį, Žinoma, pražudo 
baldai. Porcelianinės antys virš nuostabaus senovinio Ži- 
dinio. Aš šito nepakėliau — paprašiau jo surišti man 
rankas priekyje, nukabinau tas pabaisas ir tėškiau į Židi- 
nio akmenis. 

Tas jį įskaudino lygiai taip kaip ir tas antausis, kurį rė- 
žiau jam, kai jis neleido man pabėgti. 

Jis verčia mane būti kitokią, man norisi šokti aplink 
Jį, sugluminti jį, apakinti, priblokšti. Jis toks lėtapėdis, 
be vaizduotės, negyvybingas. Kaip cinko baltalas. Aš 
suprantu, kad esu tarsi jo tironijoj. Jis verčia mane keis- 
tis, vaidinti. Puikuotis. Nepakenčiama silpnųjų tironija. 
Taip D. P. sykį yra pasakęs. 

Eilinis žmogus — civilizacijos rykštė. 

Bet jis toks eilinis, jog tai daro jį neeiliniu. 

Jis fotografuoja. Nori padaryti mano „portretą“. 

Paskui jis parodė savo peteliškes, kurios, man regis, bu- 
vo net gražios. Taip, gana dailiai sudėliotos, jų vargšai ne- 
gyvi sparneliai visi ištiesti vienu kampu. Ir aš pajutau tokį 
gailestį joms, vargšėms negyvoms peteliškėms — juk jos 
tokios pat aukos kaip ir aš. O tas, kuriomis labiausiai di- 
džiuojasi, jis vadina „aberacijomis“! 

Apačioje jis leido man žiūrėti, kaip jis taiso arbatą iš- 
oriniam rūsy, jis pasakė kažką juokingo, ir aš ėmiau 
Juoktis ar norėjau juoktis. 

Siaubinga. 

Staiga suvokiau, kad irgi einu iš proto, kad jis Žiau- 
riai žiauriai klastingas. Jam, žinoma, nė motais, ką jam 
prikalbėjau. Kad sukūliau jo apgailėtinas antis. Juk aš 
pagaliau čia, su juo (juk tai beprotybė, jis pagrobė ma- 
ne), juokiuosi iš jo ir pilu jam arbatą, tarytum būčiau ge- 
riausia jo bičiulė. 

Aš iškoneveikiau jį. Aš — tikra savo motinos duk- 
tė. Kalė. 

Štai taip, Mine. Kaip norėčiau, kad būtum šalia ir 
mudvi galėtume pakalbėti tamsoje. Kad aš bent galė- 
čiau su kuo nors pakalbėti keletą minučių. Su kuo nors 
artimu, mylimu. Tai, ką rašau, skamba daug šviesiau, 
daug linksmiau, nei iš tiesų yra. 

Vėl norisi verkti. Visa tai taip neteisinga. 

Spalio 17 d. 


Aš tiesiog nepakenčiamai pasikeičiau. 

Aš per daug su viskuo susitaikau. Iš pradžių maniau, 
j0g turiu prisiversti būti dalykiška, neleisti, kad jo nenor- 
malumas valdytų situaciją. Bet jis, matyt, viską numatė. 
Jis pasiekė to, kad aš elgiuos: būtent taip, kaip jis nori. 

Tai ne paprasčiausiai fantastiška situacija; tai fan- 
tastiškos situacijos fantastiškas variantas. Noriu pasa- 
kyti, kad dabar, kai esu jo valioje, jis nė nemano daryti 
nieko tokio, ko galima būtų tikėtis. Jis verčia mane 
jausti apgaulingą dėkingumą. Aš tokia vieniša. Jis tur- 
būt tai supranta. Ir naudojasi tuo, kad priverstų mane 
priklausyti nuo jo. 

Aš nerandu sau vietos, visai nesu tokia rami, kaip ga- 
li pasirodyti (kai skaitau, ką esu parašiusi). 

Paprasčiausiai reikės nepakeliamai ilgai laukti. Be 
galo be galo be galo ilgai. 

Tai, ką rašau, man atrodo nenatūralu. Tarytum du 
žmonės stengtųsi palaikyti pokalbį. 

Tai visiškai priešinga piešimui. Nupieši liniją ir iškart 
matai, gera jinai ar ne. O kai rašai, kiekviena eilutė atro- 
do teisinga, bet paskui perskaitai... 


Vakar vakare jis panūdo mane nufotografuoti. Lei- 
dau jam padaryti keletą nuotraukų. Manau, gal jis ne- 


rūpestingai paliks kur nors mano nuotraukas ir kas 

nors jas pamatys. Bet, regis, jis gyvena visai vienas. 
Veikiausiai. Jis, matyt, visą naktį praleido, ryškinda- 
mas ir darydamas nuotraukas (juk neatidavė jų ryškin- 
ti! Nemanau.). Daugybė mano atvaizdų, padarytų su 
blykste, ant blizgaus popieriaus. Mane erzino blykstė. 
Nuo jos skaudėjo akis. 

Šiandien nieko ypatingo neįvyko, nebent tai, kad mu- 
du susitarėm dėl mankštos. Apie dienos šviesą kol kas 
nėra nė kalbos. Bet aš galiu pasivaikščioti po išorinį rū- 
sį. Buvau surūgusi, ir to neslėpiau. Paprašiau jį išeiti po 
pietų, paskui paprašiau jį išeiti po vakarienės, ir jis abu 
kartus pakluso. Jis daro viską, kas jam liepiama. 

Nupirko man patefoną, plokštelių ir viską, kas buvo 
iIgiausiame pirkinių sąraše, kurį jam padaviau. Jam no- 
risi pirkti man visokius daiktus. Galiu prašyti ko tik no- 
riu. Išskyrus laisvę. 

Padovanojo man brangų šveicarišką laikroduką. Sa- 
kau, nešiosiu jį, kol esu čia, ir atiduosiu išeidama. Pasa- 
kiau, jog negaliu žiūrėti į šitą baisų oranžado spalvos ki- 
limą, ir jis nupirko man keletą indiškų ir turkiškų 
patiesalų. Tris indiškus kilimėlius ir vieną nuostabų tur- 
kišką kilimą — tamsiai raudoną, su rožiniu, oranžiniu ir 
sepijos raštu, su baltais kutais (jis sakė, jog tai vieninte- 
lis, kurį „jie“ turėjo, taigi jo skonis čia niekuo dėtas). 

Mano celė darosi labiau gyvenama. Grindys minkš- 
tos, spyruokliuoja. Aš sudaužiau visas jo atgrasias pe- 
lenines ir vazas. Atgrasūs papuošimai neturi teisės eg- 
zistuoti. 

Aš daug pranašesnė už jį. Žinau — tai žiauru, pasipū- 
tėliška. Bet taip yra. Žinoma, viskas dėl mano auklėji- 
mo, mokymosi privačioje mokykloje, dėl to noblesse 
oblige. Jaučiuosi turinti parodyti jam, „IB gyvena ir el- 
giasi padorūs Žmonės. 

Jis — šlykštumo įsikūnijimas. Bet juk žmogiško 
šlykštumo nesudaužysi. 

Prieš tris naktis patyriau keistą jausmą. Buvau taip 
susijaudinusi — juk aš išėjau iš tos kriptos. Man din- 
gojos, kad beveik visiškai valdau situaciją. Staiga pa- 
sirodė, jog visa tai — didelis nuotykis, apie kurį vieną 
gražią dieną pasakosiu visiems. Nelyginant šachmatų 
partija su mirtimi, kurią netikėtai laimėjau. Toks jaus- 
mas, kad buvau atsidūrus mirtino pavojaus akivaizdo- 
je, bet dabar viskas liko praeity. Kad jis net ketina ma- 
ne paleisti. 

Beprotybė. 

Aš turiu duoti jam vardą. Vadinsiu jį Kalibanu. 

Pjeras. Visą dieną praleidau su Pjeru, skaičiau apie 
Jį, Žiūrinėjau jo paveikslų reprodukcijas albume, gyve- 
nau jomis. Kaip aš galiu tapti gera dailininke, jei taip 
menkai teišmanau geometriją ir apskritai matematiką? 
Kalibanas turėtų nupirkti man knygų. Užsiimsiu geo- 
metrija. Neliko dvejonių dėl modernaus meno. Įsivaiz- 
davau Pjero paveikslus šalia Džeksono Poloko pa- 
veikslų, ne, netgi šalia Pikaso arba Matiso. Jo akys. 
Taip ir matau jo akis. 

Kaip daug Pjero paveiksluose pasako ranka. Netgi 
raukšlė ant rankovės. Aš visa tai Žinau, mums kalbėjo 
apie tai šimtus kartų, ir pati taip kalbėjau. Bet iš tikro 
tai pajutau tik šiandien. Pajutau, jog mūsų amžius — 
tai melo ir apsimetinėjimo amžius. Kiek daug Žmonės 
kalba apie tašizmą, apie kubizmą, apie tą ar aną „izmą“ 
ir taria ilgiausius žodžius — dideliausius, painiausius 
žodžius ir frazių krėkulus. Ir visa tai tik tam, kad būtų 
nuslėptas paprastas faktas: arba tu gali tapyti paveiks- 
lus, arba ne. 

Noriu tapyti kaip Berta Morizo. Turiu galvoje, ne 
mėgdžioti jos spalvas, formas ar tai, kas fiziškai įkū- 
nyta, o tapyti taip paprastai, su tokia pat šviesa. Neno- 
riu būti protinga, didi, „reikšminga“, nenoriu jokių 
gremėzdiškų menotyrininkų analizių. Aš noriu tapyti 

saulės šviesą vaikų veiduose, žydinčias gyvatvores ar 
gatvę po balandžio lietaus. 

Daiktų esmė. Ne patys daiktai. 

Šviesos žaismas net smulkiausiose detalėse. 

O gal aš per daug įsijaučiau? 

Esu prislėgta. 

Aš taip toli nuo visko. Nuo visko normalaus. Nuo 
šviesos. Nuo to, kuo noriu būti. 


Spalio 18 d. 


D. P.: — Tapai paveikslus visa savo esybe. Iš pradžių 
mokaisi šito. Paskui — kaip pasiseka. 

Puikus sprendimas: aš neturiu būti pasmerkta mirčiai. 

Šįryt nupiešiau daugybę vazos su vaisiais eskizų. 
Kadangi Kalibanas nori duoti, man nė motais, kiek su- 
gadinsiu popieriaus. Aš „iškabinau“ eskizus ir papra- 
šiau jį išrinkti geriausią. Ir, kas be ko, jis išrinko tuos, 
kurie buvo panašiausi į tą nelemtą vazą su vaisiais. Aš 
mėginau jam paaiškinti. Į padanges iškėliau vieną iš 
eskizų (kuris labiausiai patiko man). Jis mane suerzi- 
no: visa tai jam nieko nereiškia, ir jis, nusižeminusių 
tonu taręs „patikėsiu jūsų žodžiu“, davė man suprasti, 
j0g iš tikro tai jo visai nedomina. O aš jam — tik pra- 
mogaujantis vaikelis. 

Jis aklas, aklas, iš kito pasaulio. 

Pati kalta. Puikavausi prieš jį. Kaip jis galėjo supras- 
ti meno žavesį ir svarbą (ne mano meno, meno apskritai), 
kai aš buvau tokia tuščiagarbė? 

Po pietų mudu susiginčijom. Jis visad klausia manęs, 
ar galėtų pasilikti. Kartais jaučiuosi tokia vieniša, taip pa- 
vargusi nuo savo minčių, jog leidžiu. Noriu, kad jis pabū- 
tų su manim. Štai ką padaro kalėjimas. Bėgti, bėgti, bėgti. 

Ginčas kilo dėl branduolinio nusiginklavimo. Prieš 
keletą dienų turėjau abejonių. Dabar ne. 

Dialogas tarp Mirandos ir Kalibano. 

M. (Aš sėdėjau ant lovos, rūkiau. Kalibanas sėdėjo 
įprastoj vietoj, ant kėdės prie geležinių durų. Išoriniam 
rūsy sukosi ventiliatorius.) Ką jūs manot apie vandeni- 
linę bombą? 

K. Nieko ypatingo. 

M. Bet kažką jūs turit manyti. 

K. Tikiuosi, jinai ant jūsų nenukris. Nei ant manęs. 

M. Man susidarė įspūdis, kad jūs niekad negyvenot 
su žmonėmis, kurie rimtai žiūri į tai, kas vyksta, ir rim- 
tai viską svarsto. (Jis nutaisė nuskriausto žmogaus mi- 
ną.) Nagi pamėginkim dar kartą. Ką jūs manot apie van- 
denilinę bombą? 

K. Jeigu aš ką ir pasakysiu rimtai, jūs to rimtu nepa- 
laikysite. (Aš neatplėšiau nuo jo akių tol, kol jis vėl ne- 
prakalbo.) Juk tai akivaizdu. Nieko čia nepadarysi. Nie- 
kur nuo jos nedingsi. 

M. Jums vis tiek, kas atsitiks pasauliui? 

K. Na ir kas, jei būtų ne vis tiek? 

M. O Dieve! 

K. Mūsų juk niekas neklausia. 

M. Paklausykit, juk jeigu bus daug tokių, kurie ma- 
no, kad bomba — tai blogis ir kad padoriai tautai net 
mintis į galvą neateitų, jog galima ją turėti, nesvarbu, ko- 
kios būtų aplinkybės, vyriausybei teks kažką daryti. Ar- 
gi ne taip? 

K. Irgi mat radot viltį. 

M. Kaip jums atrodo, nuo ko prasidėjo krikščionybė? 
Ar dar kas nors? Nuo saujelės žmonių, kurie neprarado 
vilties. 

K. Na, o kas bus, jei rusai užpuls? (Jis mano, jog tai 
įtikinantis argumentas.) 

M. Jeigu reikėtų rinktis, ar mesti bombas ant jų, ar 
leistis jų užkariaujamiems, aš visada rinkčiausi antrą va- 
riantą. 

K. (Šachas ir matas.) Na, čia jau pacifizmas. 

M. Žinoma, pacifizmas, et jūs, šlapuke. Jei norit ži- 
noti, aš nuėjau visą kelią nuo Oldermastono iki Londo- 
no!!'. Ar Žinot, kad aš paaukojau daugybę valandų daly- 
dama lapelius, rašydama ant vokų adresus, įtikinėdama 
tokius pat nelaimėlius kaip jūs, kurie niekuo netiki ir ku- 
rie išties nusipelnė, kad ant jų būtų numesta bomba? 

K. Tas nieko neįrodo. 

M. Man kelia neviltį tai (čia aš gudrauju, aš ne viską 
Jam galėjau pasakyti — bet čia noriu užrašyti ne tik tai, 
ką iš tikrųjų pasakiau, bet ir tai, ką noriu pasakyti), kad 
žmonėms šiame pasaulyje trūksta užuojautos, meilės, 
sveiko proto. Neviltį kelia tai, kad kažkas gali papras- 
čiausiai svarstyti galimybę numesti bombą arba duoti 
įsakymą, kad ji būtų numesta. Neviltį kelia tai, kad taip 
mažai neabejingų Žmonių. Kad pasaulyje tiek daug Žiau- 
rumo ir beširdiškumo. Kad dideli pinigai gali paversti 
visiškai normalų jaunuolį piktavaliu ir beširdžiu žmogu- 
mi, gebančiu padaryti tai, ką jūs padarėt su manimi. 

K. Taip ir maniau, kad iki to prieisit. 

M. Juk jūs — neatskiriama viso to dalis.Viską, kas yra 
laisva ir padoru pasaulyje, — viską užrakinę šlykščiuose 
mažuose rūsiuose žmonės, kuriems nusispjaut į tai. 

K. Pažįstu aš tokius kaip jūs. Jūs manot, kad visas pa- 
saulis turi būti sutvarkytas tik taip, kaip jūs norit. 

M. Netauzykit niekų. 

K. Aš tarnavau kariuomenėj. Ir viską Žinau. Tokie 
kaip aš tik vykdo įsakymus (čia jau jis visai įsikarščia- 
vo), ir tegu tik pabando nevykdyti. 

M. Kam vis kalbėti apie tai, kas buvo. Dabar jūs tur- 
tingas. Jums nėra dėl ko jaustis nuskriaustam. 


"Oldermastono maršai— pavasarinės anglų taikos 
šalininkų ir judėjimo už branduolinį nusiginklavimą dalyvių de- 
monstracijos. Jos paprastai organizuojamos maršrutu Oldermasto- 
nas — Londonas ir baigiasi mitingu Trafalgaro aikštėje. 

K. Esmė ne pinigai. 

M. Šiaip ar taip, dabar niekas negali jums nieko 
įsakyti. 

K. Jūs manęs visai nesuprantat. 

M. Aš puikiai jus suprantu. Žinau, kad jūs visai ne te- 
dis!?. Bet širdies gilumoje jaučiatės toks esąs. Jums ne- 
pakeliama mintis, kad esat žemesnėj padėty nei kiti, kad 
nemokat aiškiai išreikšti savo minčių. Jie šėlsta ir daužo 
viską aplinkui, o jūs sėdit ir pykstat. Ir sakot, aš nepadė- 
siu pasauliui. Nė piršto nepajudinsiu dėl žmonijos. Rū- 
pinsiuos vien savimi, o Žmonija tegu pati savimi pasirū- 
pina. (Mane pagavo toks jausmas, jog aš be perstojo 
talžau jam per veidą, 0 jis krūpčioja.) Kokia kam nauda 
1š jūsų pinigų, jeigu jie nebus panaudoti pagal paskirtį? 
Ar jūs suprantat, apie ką aš kalbu? 

K. Taip. 

M. Jūs apie ką? 

K. O... jūsų tiesa. Kaip visada. 

M. O jūs kaip visada ironizuojate? 

K. Jūs kaip mano tetulė Anė. Amžinai postringauja 
apie tai, kaip Žmonės šiais laikais elgiasi. Kad visi vis- 
kam abejingi ir panašiai. 

M. Jūs kalbate taip, tarsi didžiuotumėtės tuo, kad esat 
neteisus. 

K. Ar gersit arbatos? 

M. (Viršžmogiškos valios pastangomis.) Na gerai, 
tarkim, jog visas tas gėris, kurį žmogus gali padaryti 
vardan žmonijos, iš tikrųjų nieko gero neduos. Tai juo- 
kinga, bet sakykim, kad viskas taip. Bet juk kalbama 


"Tedžiai — jaunuoliai, šeštajame šio amžiaus dešimtmety- 
je Didžiojoje Britanijoje protestavę prieš aukščiausiąją valdžią; 
rinkdavosi į triukšmingas grupes, sukeldavo peštynes, daužydavo 
vitrinas ir t.t. Vienas skiriamųjų tedžių bruožų buvo Edvardo VII 
epochos stiliaus drabužiai, iš ko ir kilo ši pravardė (Teddy — ma- 
žybinis Edvardo vardas.) 

apie kiekvieną iš mūsų. Nemanau, kad judėjimas už 
branduolinį nusiginklavimą gali labai paveikti vyriau- 
sybę. Ir tai yra vienas iš pirmųjų dalykų, kuriam reikia 
būti pasiruošus. Bet mes tai darome, kad išlaikytume 
savigarbą, kad parodytume sau ir kitiems, jog nesam 
abejingi žmonijos likimui. Tai padeda visiems kitiems, 
tinginiams, paniurėliams, praradusiems viltį, visiems, 
panašiems į jus, suprasti, jog yra neabejingų Žmonių. 
Mes stengiamės sugėdinti jus ir priversti susimąstyti 
apie tai. Ir pradėti veikti. (Tyla. Paskui aš užrikau.) 
Nagi pasakykit ką nors! 

K. Aš suprantu, kad tai negerai. 

M. Tai darykit ką nors! (Jis įsivampsojo į mane taip, 
tarsi būčiau liepus jam perplaukti Atlantą.) Paklausykit. 
Vienas mano bičiulis nužygiavo iki Amerikos oro laivy- 
no bazės Esekse. Ar esat girdėjęs apie tuos maršus? Juos, 
žinoma, sustabdė prie vartų, paskui prie jų priėjo apsau- 
gos seržantas, ir jie susiginčijo, ir užvirė labai karštas 
ginčas — mat tas seržantas .manė, kad amerikiečiai — 
tai viduramžių riteriai, gelbstintys damą bėdoje. Ir kad 
vandenilinės bombos yra būtinos ir panašiai. Pamažėle, 
kol virė visas šitas ginčas, maršo dalyviai ėmė suvokti, 
j0g šitas amerikietis ne toks jau blogas. Mat jis nuošir- 
džiai ir atvirai gynė savo pažiūras. Ir ne tik mano bičiu- 
liui taip atrodė. Vėliau visi su tuo sutiko. Svarbiausia yra 
jausti ir gyventi, vadovaujantis idealais, jeigu tik tie ide- 
alai neapsiriboja savo paties komforto idealu. Mano bi- 
čiulis tąkart pasakė, jog šitas amerikiečių seržantas yra 
jam artimesnis nei visi tie idiotai, vėpsantys į pražygiuo- 
jančią maršo dalyvių koloną. Tai visai kaip futbolas. Abi 
pusės trokšta nugalėti viena kitą, jos abi gali net nekęsti 
viena kitos, bet jeigu kas ateis ir ims įtikinėti juos, kad 
futbolas — paikas žaidimas, kurio neverta nei žaisti, nei 
gadinti dėl jo nervų, tada jie pasijus vieningi. Svarbiau- 
sia yra tas jausmas. Nejaugi nesuprantat? 

K. Aš maniau, mes kalbam apie vandenilinę bombą? 

M. Išeikit. Jūs mane išsekinot. Jūs tarytum jūra, ku- 
rioje vietoj vandens — vata. 

K. (Jis kaipmat atsistojo.) Man tikrai patinka klausy- 
tis jūsų. Ir aš visada galvoju apie tai, ką jūs pasakėt. 

M. Ne, jūs negalvojat. Viską, ką išgirstate iš manęs, 
jūs dedatės į galvą ir laikote suvyniojęs, pradanginda- 
mas visiems laikams. 

K. O jeigu aš norėčiau nusiųsti čekį tiems, na kaip ten 
juos... Kokiu adresu? 

M. Norit nusipirkti mano pritarimą? 

K. O kas čia blogo? 

M. Mums reikia pinigų. Bet dar labiau mums reikia 
atjautos. O man neatrodo, kad šia prasme jūs turite ką 
atiduoti. Jūs negalite laimėti futbolo rungtynių tik užpil- 
dęs kortelę. 

K. (Po nejaukios pauzės.) Tai iki vakaro. 

(Kalibanas išeina. Aš taip trenkiau kumščiu per pa- 
galvę, kad ji lig šiol žiūri į mane su priekaištu.) 


(Šįvakar — aš žinojau, kad taip padarysiu, kad savo 
pasieksiu, — įkalbinėdama, priekabiaudama priverčiau 
jį išrašyti čekį šimtui svarų, kurį jis pažadėjo rytoj pat iš- 
siųsti. Žinau, kad pasielgiau teisingai. Prieš metus bū- 
čiau griežtai laikiusis moralinės nuostatos. Kaip majorė 
Barbara“. Bet mums labai svarbu turėti pinigų. Koks 
skirtumas, iš kur ir kodėl mes juos gaunam.) 


5Majorė Barbara — Dž. B. Šo to paties pavadinimo pje- 
sės herojė, siekianti sužadinti žmonėms gerus jausmus, sąžiningu- 
mą, humaniškumą, niekinanti pinigus. 

Spalio 19 d. 


Aš buvau grynam ore. 

Visą dieną kopijavau (Pjerą) ir buvau tokios nuotai- 
kos, kai — normaliomis aplinkybėmis — man papras- 
čiausiai reikia kur nors išeiti, į kiną arba kavinę. Bet bū- 
tinai — išeiti. 

Aš priprašiau jį išvesti mane iš čia — buvau nuolan- 
ki it vergė. Suriškit mane, pasakiau jam, bet tik išveskit į 
lauką. 

Jis mane surišo, užklijavo burną, tvirtai laikė už ran- 
kos, ir mudu pasivaikščiojom po sodą. Gana didelį sodą. 
Buvo labai tamsu, ir aš tik tik įžvelgiau takelį ir kažko- 
kius medžius. Šis namas iš tiesų labai toli. Kažkokioj vi- 
sai atkampioj vietoj. 

Paskui staiga šitoj tamsoj pajutau, kad jam kažkas ne 
taip. Gerai nemačiau jo, bet mane staiga pagavo baimė, 
aš supratau, kad jis dabar mane pabučiuos ar dar blogiau. 
Jis mėgino kažką pasakyti, kad yra laimingas, o balsas 
toks kupinas įtampos. Užgniaužtas. Paskui jis sako, jūs 
manot, aš nemoku giliai jausti, aš moku. Kaip baisu pra- 
rasti žadą. Normaliomis aplinkybėmis liežuvis man pa- 
deda apsiginti nuo jo. Liežuvis ir žvilgsnis. Jis nuščiu- 
vo, bet jutau, kad jis susijaudinęs. 

O aš visą tą laiką traukiau į plaučius nuostabų sodo 
orą. Tokį tyrą tyrą, kad sunku net aprašyti. Tokį gyvą, 
pilną augalų ir laukų kvapų ir dar tūkstančių paslaptingų 
drėgnų nakties kvapų. 

Paskui pravažiavo automobilis. Vadinasi, priešais na- 
mą yra kelias ir juo važinėjama. Vos tik pasigirdo moto- 
ro ūžesys, jis tvirčiau suspaudė man ranką. Aš ėmiau 
melstis, kad automobilis sustotų, bet jo šviesos tik su- 
šmėžavo ir pradingo už namo. 

Laimė, aš jau anksčiau visa tai kaip reikiant apgalvo- 
jau. Jeigu pamėginsiu bėgti ir man nepasiseks, jis dau- 
giau niekad neišleis manęs į gryną orą. Todėl negaliu 
skubėti pirmai progai pasitaikius. Ir ten, sode, aš suvo- 
kiau, kad jis greičiau užmuš mane, negu išleis iš rankų. 
Jeigu kartais mėginčiau bėgti. (Šiaip ar taip, aš nė nebū- 
čiau galėjus — jis tarsi žnyplėmis suspaudęs laikė ma- 
no ranką.) 

Be tai buvo baisu. Žinoti, kad netoliese yra žmonių. 
Ir kad jie nieko nežino. 

Jis paklausė, ar nenorėčiau dar kartą pereiti per sodą. 
Bet aš papurčiau galvą. Man buvo per daug baisu. 

Kai nulipom į rūsį, pasakiau jam, kad noriu išsiaiš- 
kinti mudviejų santykius dėl sekso. 

Pasakiau, kad jeigu jis staiga užsimanys mane išprie- 
vartauti, aš nesipriešinsiu, leisiu daryti tai, ką jis nori, 
bet niekada daugiau su juo nekalbėsiu. Pasakiau, jog Ži- 
nau — jam irgi bus gėda. Vargšelis — jis ir taip atrodė 
ganėtinai susigėdęs. Tai buvo „tik akimirkos silpnu- 
mas“. Aš pareikalavau, kad mudu paspaustume vienas 
kitam ranką, bet, kertu lažybų, jis atsikvėpė su paleng- 
vėjimu, kai išsigavo iš čionai. 

Niekas nepatikėtų, kad įmanoma tokia situacija. Jis 
laiko mane visiška savo belaisve. Bet visur kitur aš — 
padėties šeimininkė. Suprantu, kad jis kaip tik to ir sie- 
kia — tai jo būdas išvengti mano nepasitenkinimo, kurį 
turėčiau jausti. 

Lygiai tas pat buvo praėjusį pavasarį, kai globojau 
Donaldą. Ėmiau priprasti prie minties, kad jis mano, kad 
aš apie jį Žinau viską. Ir pasijutau labai įskaudinta, kai jis 

staiga išvažiavo į Italiją, nepasakęs nė žodžio. Ne dėl to, 
kad buvau iki ausų įsimylėjusi jį, o dėl migloto suvoki- 
mo, kad jis mano, 0 jis išvažiavo, nepaprašęs leidimo. 


"Jis laiko mane visiškai izoliuotą. Jokių laikraščių. Jo- 
kio radijo. Jokio televizoriaus. Baisiai ilgiuosi informa- 
cijos. Niekad nieko panašaus nepatyriau. O dabar man 
regis, jog pasaulis liovėsi egzistavęs. 

Kasdien prašau jį nupirkti man laikraštį, bet šiuo at- 
žvilgiu jis visiškai nepalenkiamas. Be priežasties. Keis- 
ta. Suprantu, kad prašyti beprasmiška. Tai lygiai tas pats 
kaip paprašyti nuvežti į artimiausią stotį. 

Ir vis tiek nesiliausiu prašius. 

Jisai dievagojasi, kad nusiuntė pinigus į Judėjimo už 
branduolinį nusiginklavimą fondą, bet aš nesu tikra. Pa- 
prašysiu parodyti kvitą. 


Incidentas. Šiandien per pietus užsimaniau Vusterio 
padažo. Jis veik niekad neužmiršta atnešti iškart viską, 
ko man gali prireikti. Tik padažą pamiršta. Jis pakyla, iš- 
eina, nuima atviras duris sutvirtinančią sklendę, uždaro 
ir užrakina duris, paima padažą išoriniam rūsy, atrakina 
duris, vėl uždeda sklendę ir įeina. Ir stebisi, kad mane 
1ma juokas. 

Jis niekad nepraleidžia nė vienos detalės šitoje atida- 
rymo ir uždarymo procedūroje. Net jeigu man ir pavyk- 
tų ištrūkti į išorinį rūsį, kas toliau? Aš negalėsiu užrakin- 
ti jo savo rūsy, negalėsiu išeiti iš rūsio lauk. Vienintelė 
proga — kai jis įeina su padėklu. Kartais jis palieka ku- 
riam laikui atdaras duris neužtvirtintas. Taigi jeigu man 
pavyktų prasmukti pro jį, galima būtų uždaryti jį viduje. 
Bet jis nė už ką nejeis, jeigu aš stoviu prie durų. Papras- 
tai aš prieinu ir paimu iš jo padėklą. 

Aną dieną to nepadariau. Prisišliejau prie sienos pa- 
lei duris ir stoviu. Jis sako: „Prašom nueiti“. O aš įdū- 

riau į jį akis ir tyliu. Jis duoda man padėklą. Aš nekrei- 
piu dėmesio. Jis pastovėjo, nenuspręsdamas, ką dary- 
ti. Paskui, stebėdamas kiekvieną mano krustelėjimą, 
atsargutėliai pasilenkė ir padėjo padėklą ant slenksčio. 
Ir išėjo į išorinį rūsį. 

Aš buvau alkana. Jis paėmė viršų. 


Nieko gero. Negaliu užmigti. 

Buvo kažkokia keista diena. Net čia ji atrodo keista. 

Šįryt jis vėl mane fotografavo. Jam tai iš tikro teikia 
džiaugsmo. Jam patinka, kai aš šypsausi į objektyvą, to- 
dėl dusyk nutaisiau baisias grimasas. Jam tai visai nesu- 
kėlė linksmumo. Paskui viena ranka subloškiau plaukus 
į viršų ir atsistojau kaip pozuotoja. 

Iš jūsų išeitų gera pozuotoja, pasakė jis. Visai rim- 
tai. Jis nesuprato, kad aš norėjau pašiepti pačią poza- 
vimo idėją. 

Žinau, kodėl jam patinka fotografuoti. Jis tariasi tuo 
parodysiąs, jog jis irgi menininkas. Bet, Žinoma, jis ne- 
turi nė menkiausios gyslelės. Noriu pasakyti, jis tik tei- 
singai nustato vaizdo ryškumą, ir viskas. Jokios vaiz- 
duotės. 

Neįtikėtina. Slėpininga. Bet tarp mudviejų atsirado 
kažkoks ryšys. Šaipausi iš jo, visą laiką puldinėju, bet 
Jis jaučia, kada aš „minkšta“. Kada jis gali atsikirsti, 
manęs nesupykdydamas. Taigi mes pradedam svaidy- 
tis kandžiais žodeliais, ir mudviejų susikirtimai darosi 
beveik draugiški. Taip iš dalies yra todėl, kad aš čia to- 
kia vieniša, o iš dalies darau tai tyčia (noriu, kad jis at- 
sipalaiduotų: ir jo paties naudai, ir tam, kad vieną gra- 
Žią dieną jis galėtų padaryti klaidą), taigi visa tai iš da- 
lies — silpnumas, iš dalies — gudrumas, iš dalies — 
labdara. Bet egzistuoja dar kažkokia ketvirta dalis, ku- 
rios nemoku nusakyti žodžiais. Tai negali būti draugiš- 
kumas, aš jo nekenčiu. 

Veikiausiai reikalas tas, kad aš jį pažįstu. Tiesiog 
daug apie jį Žinau. O jeigu Žmogų gerai pažįsti, tai auto- 
matiškai tave suartina su juo. Net jeigu norėtum, kad jis 
atsidurtų kitoje planetoje. 

Pirmosios dienos. Aš negalėjau nieko daryti, kai jis 
buvo čia. Dėdavausi skaitanti, bet negalėdavau susi- 
kaupti. Dabar kartais užsimirštu, kad jis čia. Jis sėdi pa- 
lei duris, o aš skaitau savo krėsle, ir mes daromės pana- 
šūs į sutuoktinius, pragyvenusius sykiu dauge!l metų. 

Reikalas ne tas, kad aš pamiršau, kaip atrodo kiti 
žmonės. Tiesiog man neatrodo, kad tie kiti žmonės rea- 
liai egzistuoja. Vienintelė reali būtybė dabartiniam ma- 
no pasauly — Kalibanas. 

To neįmanoma suprasti. Tai tiesiog yra. 


Spalio 20 d. 


Vienuolikta ryto. 

Aš ką tik mėginau pabėgti. 

Nusprendžiau palaukti, kol jis atšaus duris, kurios 
atsidaro į išorę. Ir tada stumti jas iš visų jėgų. Durys 
apmuštos metalų tik iš mano pusės, jos medinės, bet 
siaubingai sunkios. Pamaniau, jeigu ištaikysiu gerą 
momentą, gal pavyks trinktelėti jam durimis ir parg- 
riauti. 

Ir vos durys prasivėrė, aš kad stūmiau jas iš visų jė- 
gų, kiek tik turėjau. Nuo smūgio jis nulėkė atgal, ir aš iš- 
puoliau iš kambario, bet viskas, žinoma, priklausė nuo 
to, kiek jis buvo priblokštas. O jis sau kaip niekur nieko. 
Greičiausiai visa smūgio jėga kliuvo pečiui, mat durys 
gana sunkiai vaikšto vyriais. 

Šiaip ar taip, jam pavyko sugriebti man už megztinio. 
Vieną akimirką atsiskleidė ta kita jo pusė, kurią visada 
Jaučiau: smurtas, neapykanta, ryžtas nė už ką manęs iš 
čia neišleisti. Taigi aš pasakiau, na gerai, išsilaisvinau iš 
JO ir nuėjau į kambarį. 

Jis pasakė, jūs galėjot mane sužeisti, juk durys labai 
sunkios. 

Aš atsakiau, kiekvieną sekundę, kurią mane čia lai- 
kot, jūs žeidžiat mane. 

Maniau, pacifistai prieš tai, kad žmonėms būtų kelia- 
mas skausmas, pasakė jis. 

Aš tik gūžtelėjau pečiais ir užsidegiau cigaretę. Ma- 
ne krėtė drebulys. 

Jis tylomis atliko įprastą rytinį ritualą. Sykį demonst- 
ratyviai pasitrynė petį. Tuo viskas ir baigėsi. 

Dabar aš ketinu rimtai paieškoti klibančių akmenų. 
Mintis apie tunelį. Aš, žinoma, ir anksčiau galvojau apie 
šitą galimybę, bet per daug rimtai neieškojau, nepastuk- 
senau kiekvieno akmens, nuo viršaus iki apačios palei 
visas sienas. 


Vakaras. Jis ką tik išėjo. Atnešė man vakarienę. Bet 
buvo labai tylus. Nepalankus. Aš net garsiai prajukau, 
kai jis išėjo, išnešdamas padėklą su indais. Jis elgiasi 
taip, tarsi man turėtų būti gėda. 

Dabar jau man nebeišdegs tas triukas su durimis. Ir 
nėra čia nė vieno blogai primūryto akmens. Viskas 
tvirtai užcementuota. Manau, jis ir tai numatė, kaip ir 
visa kita. 

Šiandien beveik visą dieną praleidau, galvodama apie 
savo padėtį. Kas bus su manimi? Dar niekad taip aiškiai 
nejaučiau ateities paslaptingumo, kaip kad jaučiu, būda- 
ma čia. Kas bus? Kas bus? 

Aš galvoju ne tik apie šiandieną, apie šią situaciją. 
Kas bus, kai išeisiu iš čia? Ką darysiu? Noriu ištekėti, 
noriu turėti vaikų, noriu įrodyti sau, jog visos santuo- 
kos nebūtinai turi būti tokios kaip T. ir M. santuoka. Aš 
tiksliai žinau, už kokio Žmogaus norėčiau ištekėti, tai 
bus tokio intelekto žmogus kaip D. P., tik man artimes- 
nio amžiaus ir tokios išvaizdos, kuri man patiktų. Ir be 
tos jo siaubingos silpnybės. Ir dar aš norėčiau įkūnyti 
tai, ką jaučiu apie gyvenimą. Nenoriu, kad mano suge- 
bėjimai nueitų niekais, nenoriu kurti tiktai dėl kūrybos. 
Noriu kurti grožį. Tiek santuoka, tiek motinystė kaip 
tik dėl šios priežasties ir baugina mane. Nenoriu, kad 
mane įtrauktų buities, daiktų liūnas, vaikų ir paauglių 

problemos, virtuvės ir parduotuvių pasaulis. Jaučiu, 
jog toji aš, kurios niekaip kitaip nepavadintum, kaip 
tingia karve, mielai pasinertų į visa tai, pamirštų, ką ki- 
tados norėjo padaryti, ir pavirstų į dideliausią kopūsto 
gūžę. Arba imtųsi apgailėtinų darbų, tokių kaip iliust- 
ravimas ar net komercinės reklamos, kad tik sudurtų 
galą su galu. Arba pavirstų į apgailėtiną, vaidingą gir- 
tuoklę kaip M. (ne, aš niekad nebūsiu tokia). Arba — 
dar blogiau — taptų tokia kaip Karolina, kuri taip jau- 
dulingai vaikosi modernaus meno ir moderniausių i1dė- 
jų, bet niekaip jų nepasiveja, nes sielos gelmėj visa tai 
jai svetima, tik ji pati to nesupranta. 

Čia, požemyje, aš vis galvoju ir galvoju. Pradedu su- 
prasti taj, apie ką anksčiau nesusimąstydavau. 

Du dalykai. M. Niekad anksčiau apie M. negalvojau 
objektyviai, kaip apie kitą žmogų. Man ji visad buvo mo- 
tina, kurios nekenčiau ir dėl kurios man buvo gėda. O juk 
iš visų man pažįstamų nelaimėlių ji pati didžiausia nelai- 
mėlė. Aš niekad jos pakankamai neužjaučiau. Per visus 
tuos metus (nuo tada, kai išvažiavau iš namų) aš neparo- 
džiau jai nė šimtosios dalies to dėmesio, kokį rodau visą 
paskutinę .savaitę šitai šlykščiai būtybei, gyvenančiai 
viršuje. Dabar jaučiu, kad galėčiau ją apgaubti savo mei- 
le. Nes niekad anksčiau, nė sykio per visus tuos metus, 
nejaučiau jai tokio gailesčio. Aš visad rasdavau sau pa- 
siteisinimą — sakydavau, aš gera ir pakanti visiems ki- 
tiems, ji vienintelis žmogus, su kuriuo negaliu būti tokia, 
juk turi būti nors viena išimtis iš bendros taisyklės. Va- 
dinasi, tai nesvarbu. Bet, žinoma, aš buvau neteisi. Bū- 
tent ji ir neturėjo tapti išimtimi. 

Mudvi su Mine taip dažnai niekindavom T. už tai, kad 
jis taikosi su M. O reikėjo tiesiog pulti priešais jį ant kelių. 

Antra, aš galvoju apie D. P. 

Kai pirmąkart susipažinau su juo, visiems skalambi- 
jau, koks jis nuostabus. Paskui prasidėjo reakcija, nu- 

sprendžiau, jog aš, kaip paika mokinukė, darau jį savo 
dievuku ir atsimušiau į kitą kraštutinumą. Visa tai buvo 
per daug emocionalu. 

Juk jis pakeitė mane labiau nei kas kitas. Labiau nei 
Londonas, labiau nei Sleidas. 

Ne tik todėl, kad jis kur kas geriau pažįsta gyvenimą. 
Kad turi tokią didelę menininko patirtį. Kad yra žino- 
mas. O todėl, kad jis sako tai, ką galvoja, ir tuo visad pri- 
verčia mane galvoti. Tai pats svarbiausias dalykas. Jis 
priverčia mane abejoti savimi. Kiek kartų aš nesutikau 
su jo nuomone! O paskui, po savaitės, ginčydamasi su 
kuo nors kitu, pagaunu save pateikiant tuos pačius argu- 
mentus, kokius jis pateiktų. Sprendžiu apie žmones pa- 
gal jo kriterijus. 

Jis tarsi nugremžė nuo manęs visą mano paikumą (na, 
šiaip ar taip, bent kažkokią jo dalį), mano kvailą smulk- 
meniškumą, pasipūtėlišką supratimą apie gyvenimą ir 
meną, ir šiuolaikinį meną. Mano fatališkumą. Aš visiš- 
kai pasikeičiau po to, kai jis pasakė negalįs pakęsti fata- 
liškų moterų. Aš net ir šitą Žodį pirmąkart išgirdau iš jo. 


Štai kokius naujus principus jis paskatino mane pri- 
imti. Arba tiesiogiai. Arba patvirtindamas vykstančius 
pasikeitimus. 


1. Jeigu esi tikras menininkas, atsiduodi visa savo 
esybe menui. Be menkiausių nuolaidų, antraip tu ne 
menininkas. Šiaip ar taip, ne toks, kokį D. P. vadina 
„kūrėju“. 

2. Nedaugiažodžiauk. Negražbyliauk 1š anksto pa- 
ruoštom temom, neskelbk iš anksto suformuotų idėjų, 
kad padarytum įspūdį žmonėms. 

3. Politikoje turilaikytis kairiųjų pažiūrų, nes tik socia- 
listai — nepaisant visų jų klaidų — yra neabejingi žmo- 
nėms. Jie jaučia, jie siekia padaryti gyvenimą geresnį. 

4. Tu visada turi kurti. Jeigu kuo nors tiki, privalai 
veikti. Gražbylystės apie tai, ką ketini veikti, tolygios 
puikavimuisi paveikslais, kurių dar nenupiešei. Tai pats 
baisiausias tonas. 

S. Jeigu išgyveni tikrai gilius jausmus, nesigėdyk jų 
parodyti. | 

6. Nesigėdyk prisipažinti, kad esi anglas. Neapsime- 
tinėk, kad tau labiau norėtųsi būti prancūzu, italu ar dar 
kuo nors. (Pirsas amžinai visiems pasakoja, kad jo mo- 
čiutė — amerikietė.) 

7. Bet nedaryk kompromisų aplinkai, iš kurios esi ki- 
lęs. Nutrauk visus saitus su viskuo, kas tau trukdo būti 
kūrėju. Jeigu išaugai tarp miesčionių (o M. ir T., kaip da- 
bar suprantu, tokie yra, nors ir šaiposi iš savo miesčio- 
niškos aplinkos), išsivaduok iš jų įtakos, numarink savo 
paties miesčioniškumą. Jeigu išaugai darbininkiškoj ap- 
linkoj, tegu ir tas tau netrukdo. Tai liečia kiekvieną kla- 
sę, nesvarbu, 1š kokios būtum kilęs, nes apriboti save 
klasine priklausomybe — primityvu ir kvaila. 

(Tai svarbu ne tik man. Juk kai Luizos draugas, šach- 
tininko sūnus iš Velso, susipažino su juo, juodu susigin- 
čijo, vienas prieš kitą šerius pašiaušė, ir mes visi buvom 
prieš D. P. dėl to, kad jis taip niekino darbininkus ir tai, 
kaip jie gyvena. Vadino juos gyvuliais, o ne žmonėmis. 
O Deividas Evansas, visas pergedęs, ėmė mikčioti, ne- 
drįskit man sakyti, kad mano tėvas — neraliuotas gyvu- 
lys ir aš turiu nuspirti jį nuo savo kelio, o D. P. atsakė, aš 
nė sykio gyvenime nesudaviau gyvuliui, 0 va žmogui su- 
duoti visad atsiras dingstis, bet žmonės, priversti gyven- 
ti kaip gyvuliai, nusipelno didžiausios užuojautos. O po 
kurio laiko Deividas Evansas atėjo pas mane ir prisipa- 
žino, jog būtent tą vakarą pasikeitė jo pažiūros.) 

8. Būk nepakantus politiniams žaidimams, susiju- 
siems su nacionaliniu klausimu. Būk nepakantus viskam 
politikoje, mene ir visur kitur, kas nėra tikra, gilu ir gy- 

vybiškai reikalinga. Nešvaistyk laiko kvailiems, nuval- 
kiotiems dalykams. Gyvenk rimtai. Nevaikščiok į kvai- 
lus filmus, net jei tau to ir norisi; neskaityk pigių laik- 
raštpalaikių; neklausyk sapaliojimų per radiją ar per 
televiziją; negaišk laiko, kalbėdamas apie nieką. Išnau- 
dok savo gyvenimą. 

Aš, matyt, visada norėjau tikėti šitais dalykais; aš 
miglotai tikėjau visu tuo dar prieš sutikdama jį. Bet jis 
privertė mane patikėti; ir pagalvojusi apie jį pasijuntu 
kalta, kai sulaužau taisykles. 

Ir jeigu aš jo dėka patikėjau visu tuo, vadinasi, jis su- 
kūrė naują mane — šiaip ar taip, didžiąją dalį. 

Ak, kad aš turėčiau krikštamotę fėją... Prašau tavęs, 
padaryk D. P. dvidešimčia metų jaunesnį. Ir, meldžiu, 
padaryk jį fiziškai patrauklesnį man. 

Kaip jis mane suniekintų už tai! 


Keista (aš net jaučiuosi: truputį kalta), bet šiandien 
man mažumą lengviau nei visą tą laiką, kol buvau čia. 
Toks jausmas, tarsi viskas išeis į gera. Tai iš dalies to- 
dėl, kad aš šį tą padariau šįryt. Tai yra dabar aišku, kad 
jeigu jis kada ir pultų mane, tai tik tada, jeigu aš pati 
sukelsiu jam pyktį. Kaip kad buvo šįryt. Kartais jis ste- 
bėtinai valdosi. 

Aš žinau — mane pagavo džiaugsmo kutulys dar ir 
dėl to, kad beveik visą dieną buvau ne čia. Visą laiką 
daugiausia galvojau apie D. P. Mintimis buvau jo pasau- 
lyje, ne čia. Aš tiek daug prisiminiau. Norėčiau visa tai 
užrašyti. Aš nardžiau prisiminimuose. Šiame pasaulyje 
D. P. pasaulis atrodo toks realus, toks gyvas ir nuosta- 
bus. Netgi jo bjauriosios pusės. 

Na, iš dalies ir dėl to, kad aš mėgavausi savo nelemta 
tuštybe. Prisiminiau, ką D. P. kalbėjo man 1r ką — ki- 
tiems. Žinojau, kad aš vis dėlto neeilinė ypata. Protinga, 
pradedanti susivokti gyvenime geriau nei daugelis ma- 

no bendraamžių. Netgi žinanti, kad niekad paikai nesi- 
didžiuosiu tuo, o būsiu dėkinga, baisiausiai laiminga 
(ypač po viso to, kas atsitiko), kad gyvenu šiame pasau- 
lyje, kad esu tokia, kokia esu — Miranda, kad tokių kaip 
aš daugiau nėra. 

Aš niekad niekam neparodysiu šitų užrašų. Net jeigu 
visa tai ir tiesa, vis tiek tai skamba tuščiagarbiškai. 

Lygiai taip pat aš niekad neparodau kitoms mergi- 
noms, jog žinau, kad esu daili; niekas nė nenumano, jog 
iš kailio nėriausi, kad tik nepasinaudočiau tuo savo pri- 
valumu — juk tai būtų buvę nesąžininga. Aš ignoruoda- 
vau susižavėjusius vyrų žvilgsnius — net pačių simpa- 
tiškiausių vyrų. 

Minė. Sykį audringai žavėjausi jos nauja suknute, kai 
ji rengėsi eiti į šokius. Ji pasakė, užsičiaupk. Tu tokia 
daili, kad tau nė puoštis nereikia. 

O D. P. pasakė: „Jūsų veidas gali būti visoks“. 

Žiauru. 

Spalio 21 d. 


Aš verčiu jį taisyti valgį geriau. Visai uždraudžiau 
pirkti šaldytus produktus. Man reikia vaisių, žalių dar- 
žovių. Jis paruošė žlėgtainį. Nupirko lašišos. Vakar aš 
užsakiau jam ikrų. Erzina tai, kad neužtenka fantazijos 
sugalvoti, kokių dar niekad neregėtų delikatesų galėčiau 
paprašyti. 

Kiaulė. 

Ikrai — tai kažkas nuostabaus. 


Šiandien aš vėl maudžiausi. Jis nedrįso atsakyti man. 
Atrodo, jis mano, kad jeigu „ledi“ negali išsimaudyti, 
kai jai to norisi, ji tuoj pat krenta negyva. 

Įmečiau į klozetą laiškelį. Įdėjau į mažutį plastmasinį 
buteliuką ir daug kartų apmuturiavau raudona juostele. 
Gal juosta atsivynios ir kas nors ją pastebės. Kur nors. 
Kada nors. Namą labai lengva surasti. Jis buvo paikas, 
kad išsiplepėjo man apie datą, parašytą virš durų. Gavau 
užbaigti laišką žodžiais: TAI NE APGAULĖ. Labai sun- 
ku parašyti taip, kad visa tai neatrodytų kvailas pokštas. 
Parašiau, kad kiekvienas, kuris paskambins ir praneš T., 
gaus dvidešimt penkis svarus. Mesiu butelį į jūrą (hm) 
kiekvieną kartą, kai tik maudysiuos. 

Jis nuėmė visus žalvarinius blizgučius nuo laiptų ir 
laiptų aikštelės. Ir visus šlykščius žalius, oranžinius ir 

ryškiai raudonų tonų paveikslus, vaizduojančius Žvejų 
kaimelius Majorkoje. 

Mėgstu būti viršuje. Arčiau laisvės. Viskas užrakin- 
ta. Visi langai, išeinantys į kelią, iš vidaus uždaryti lan- 
ginėmis. O kiti užrakinti spynomis. (Šįvakar pravažiavo 
du automobiliai, bet tai, matyt, visiškai nuošalus kelias.) 

Aš pradėjau jį šviesti. Šįvakar svetainėje (mano rankos, 
žinoma, buvo surištos) mudu peržiūrėjom reprodukcijų al- 
bumą. Savo nuomonės jis neturi. Man atrodo, jis beveik 
nė negirdi, ką aš kalbu. Galvoja tik apie tai, kad, sėdėda- 
mas šalia, šiukštu neprisiliestų prie manęs. Ir nesuprantu, 
ar tai dėl sekso, ar bijo, kad galiu iškrėsti kokį pokštą. 

Jeigu jis vis dėlto susitelkia ties paveikslais, tai sutin- 
ka su viskuo, ką aš sakau. Jeigu pasakyčiau, kad Mike- 
landželo „Dovydas“ panašus į keptuvę, jis atsakytų: 
„Taip, suprantu“. 

Yra tokių žmonių. Juk aš stovėdavau šalia jų metro, 
vaikščiodavau pro juos gatvėj, nugirsdavau, žinoma, jų 
pokalbius ir žinojau, kad jie egzistuoja. Bet iš tikro neti- 
kėjau, kad jie egzistuoja. Tokie visiškai akli. Tai atrodė 
visai neįmanoma. 


Dialogas. Jis sėdėjo tykiai, įsistebeilijęs į knygą ir dė- 
JOsi suprantąs, jog menas — tai kažkas nuostabaus (ži- 
noma, kad man įtiktų, o visai ne todėl, kad pats tuo tiki). 

M. Žinote, kas keisčiausia šiame name? Jame visai 
nėra knygų. Išskyrus tas, kurias nupirkote man. 

K. Viršuje yra. 

M. Apie peteliškes. 

K. Ir kitokių. 

M. Keletas menkaverčių detektyvų. Jūs bent kada 
nors skaitėt knygas? (Tyla.) Knygas apie svarbius daly- 
kus, parašytas žmonių, kurie iš tikro jaučia gyvenimą. O 
ne tas pigmenas, kurios imamos į traukinį, kad greičiau 
praeitų laikas. Suprantate — knygas? 

K. Lengvos knygos man labiau patinka. (Jis kaip tas 
boksininkas, kuriam iš visos širdies linki nokauto.) 

M. Galėtumėt paskaityti „Rugiuose prie bedugnės“. 
Aš beveik baigiau ją. Žinot, aš šitą knygą jau dukart skai- 
čiau, 0 juk esu už jus jaunesnė penkeriais metais. 

K. Perskaitysiu. 

M. Tai visai ne bausmė. 

K. Aš ją permečiau, kai nupirkau. 

M. Ir ji jums nepatiko. 

K. Pamėginsiu perskaityti. 

M. Jūs man įkyrėjot. 

Stojo tyla. Man atrodė, kad viskas nerealu — kad 
vaidinama pjesė, o aš negaliu prisiminti, ką gi joje vai- 
dinu. 


Aš dar anksčiau jo paklausiau, kam jis kolekcionuoja 
peteliškes. 

K. Tai duoda galimybę susitikti su padoresniais žmo- 
nėmis. | 

M. Bet juk negali žmogus tik dėl to jas kolekcionuoti. 

K. Aš turėjau mokytoją. Kai dar buvau visai vaikas. 
Jis parodė man, kaip tai daryti. Jis irgi kolekcionavo. 
Pats apie tai ne per daugiausia žinojo. Prismeiginėjo jas 
senu būdu. (Kalbama apie tai, kokiu kampu prismeigia- 
mi sparneliai. Šiuolaikinis būdas reikalauja, kad kam- 
pas būtų tiesus.) Ir dar — mano dėdė. Jis domėjosi gam- 
ta. Visad man padėdavo. 

M. Atrodo, jis buvo puikus žmogus. 

K. Žmonės, kurie domisi gamta, visada puikūs. Im- 
kim kad ir mūsų Vabzdžių sekciją. Tai Gamtos istorijos 
draugijos Entomologijos sekcija mūsų mieste. Jie Žiūri į 
žmogų taip, kaip jis to užsitarnauja. Nežiūri į tave iš 
aukšto. Nėra nieko panašaus. 

M. Bet anaiptol ne visi jie puikūs. (Bet jis nesuprato.) 

K. Jūs turit omeny snobus. Bet dauguma jų — pui- 
kūs. Padoresni už tuos, su kuriais tenka... man tenka... 
tai yra tekdavo turėti reikalų. 

M. Ar jūsų draugai neniekino jūsų? Ar jie nemanė, jog 
tai ne visai vyriškas užsiėmimas? 

K. Aš neturėjau draugų. Tik bendradarbių. (Vėliau jis 
prisipažino, kad jam krėsdavo kvailus pokštus.) 

M. Kokie tai buvo pokštai? 

K. Paprasčiausiai kvaili pokštai. 


Aš nebetęsiau pokalbio. Nors kartais sukildavo ne- 
įveikiamas troškimas prisikasti iki pačios gelmės, i1š- 
traukti iš jo tai, apie ką jis negeidžia kalbėti. Bet tai ne- 
gerai. Galėtum pamanyti, jog man rūpi jis 1r jo murkš- 
linas, niūkus, nieko vertas gyvenimas. 


Kai vartoji Žodžius — kiek atsiranda spragų. Pa- 
vyzdžiui, kaip Kalibanas sėdi — labai įsitempęs ir šiek 
tiek palinkęs į priekį. Kodėl? Kad sutrikęs? O gal kad 
visad pasirengęs šuoliui, jeigu aš kartais pulčiau bėg- 
tt? Aš galiu tai nupiešti. Galiu nupiešti jo veidą, akių, 
burnos išraišką, bet žodžiai... jie visi tokie nuvalkioti, 
Jie tiek kartų buvo vartojami kitiems žmonėms ir ki- 
tiems daiktams aprašyti. Aš rašau: „Jis nusišypsojo“. 
Ką tai reiškia? Tarsi plakatėlis vaikų darželyje: ropė su 
šypsena lyg pusmėnulis. O va jeigu aš nupieščiau šitą 
šypseną... 

Žodžiai tokie neišraiškingi, taip baisiai primityvūs, 
palyginti su piešiniu, tapybos darbu, skulptūra. „Aš sė- 
dėjau ant lovos, o jis — prie durų, ir mudu šnekėjomės, 
ir aš mėginau įkalbėti jį panaudoti pinigus savo išsilavi- 
nimui, ir jis pasakė, kad taip ir padarys, bet manęs tai ne- 
įtikino“. Tarsi išdrika teplionė ant švaraus lapo. 

Tarsi mėgintum piešti nulūžusiu grafitu. 

Visa tai — mano pačios samprotavimai. 

Man reikia susitikti su D. P. Jis išvardytų man dešim- 
tis knygų, kur visa tai pasakyta daug geriau. 

Nekenčiu nemokšiškumo! Kalibano nemokšiškumo, 
savo pačios nemokšiškumo, viso pasaulio nemokšišku- 
mo! Ak, aš galėčiau mokytis ir mokytis, ir mokytis. Iki 
ašarų norisi mokytis. 

Užklijuota burna ir surištos rankos. 

Paguldysiu dienoraštį miegoti, jis gyvena po mano 
čiužinių. Tada melsiu Dievo, kad suteiktų man galimy- 
bę mokytis. 

Spalio 22 d. 


Šiandien — dvi savaitės. Žymiu dienas ant širmos 
šono, kaip Robinzonas Kruzas. 

Jaučiuosi prislėgta. Nemiegu. Aš turiu turiu turiu pa- 
bėgti. | 

Pasidariau labai išblyškusi. Visą laiką jaučiuosi sil- 
pna, kaip ligonis. 

Šita baisi tyla. 

Jis visai neturi gailesčio. Visai nesuprantamas. Ko jis 
nori? Kas turi įvykti? 

Juk jis mato, kad aš pradedu sirgti. 

Šįvakar pasakiau jam, kad man reikia dienos šviesos. 
Pasakiau, pažiūrėkit į mane! Matot, kokia aš išbalusi? 

Rytoj, rytoj. Jis niekad nesako „ne“ iškart. 

iandien pagalvojau, kad jis gali išlaikyt mane čia 

visą gyvenimą. Tai nebūtų labai ilgai, aš greitai mir- 
siu. Absurdas, velniava kažkokia, bet nėra kaip pa- 
bėgti. Vėl mėginau ieškoti klibančių akmenų. Galė- 
čiau išrausti tunelį palei duris arba tunelį tiesiai į lau- 
ką. Bet tada jis turėti būti mažiausiai dvidešimties pė- 
dų ilgio. Kiek žemių! Atsidurti viduje kaip spąstuose. 
Negaliu to daryti. Geriau numirti. Vadinasi, turiu 
rausti tunelį palei duris. Bet tam padaryti reikia lai- 
ko. Aš turiu būti tikra, kad jo nebus mažiausiai šešias 
valandas. Trys valandos — tuneliui, dvi — kad iš- 
laužčiau išorines duris. Jaučiu, jog tai vienintelis ma- 

no šansas, aš neturiu jo prarasti, neturiu visko suga- 
dinti dėl to, kad nepakankamai pasiruošiau. 


Negaliu miegoti. 
Reikia kažką daryti. 


Parašysiu apie tai, kaip pirmą kartą susitikau su D. P. 

Karolina pasakė, o, tai Miranda. Mano dukterėčia. Ir 
toliau sau šlykščiausiu būdu pasakojo jam apie mane (tai 
buvo vieną šeštadienio rytą, parduotuvėje), aš nežino- 
jau, kur akis dėti, nors jau seniai norėjau su juo susipa- 
žinti. Karolina buvo pasakojusi man apie jį. 

Man iškart patiko, kaip jis elgiasi su Karolina, ga- 
na šaltai, neslėpdamas, kad jam nuobodu. Nesisteng- 
damas prisidailinti prie jos, kaip kad paprastai būna. 
Grįžtant namo ji be paliovos kalbėjo apie jį. Aš su- 
pratau, jis ją šokiravo, nors ji ir nenorėjo to pripažin- 
ti. Dvejos skyrybos ir, be to, visiškai akivaizdu, kad 
jis ne pačios geriausios nuomonės apie ją. Taigi nuo 
pat pradžių man norėjosi jį ginti. 

Paskui sutikau jį, vaikščiojantį po Hito parką. Labai 
norėjau vėl jį sutikti, o kartu buvo gėda, kad noriu. 

Kaip jis ėjo. Visiškai paskendęs mintyse, judesiai 
tikslūs. Vilkėjo puikų senutėlį mėlynos gelumbės paltą. 
Veik nieko nekalbėjo — supratau, jis nelabai nori eiti su 
mumis (su Karolina), bet prisivijo mus; tiesiog ėjo į tą 
pačią pusę, 0 iš nugarų vargu ar iškart atpažino, jog tai 
mudvi. Ir galbūt (vis dėlto aš pilna tuštybės) viskas pra- 
sidėjo nuo to, kas atsitiko, kai Karolina prakalbo tuo 
kvailu „pažangių pažiūrų moters“ stiliumi — mudu per- 
simetėm žvilgsniais. Aš supratau, kad jis susierzinęs, o 
jis suprato, kad man gėda. Ir jis patraukė su mumis į 
Kenvudą, o Karolina toliau postringavo. 

Lig tol, kol ištarė, sustojusi priešais Rembrantą: „Ar 
jums neatrodo, kad jam darosi šiek tiek nuobodu įpusė- 

jus darbą — aš noriu pasakyti, jog man niekad nepa- 
vyksta pajusti to, ką turėčiau pajusti. Suprantat?“ Ir ji 
kvailai nusijuokė, tarytum sakydama, ak, tik paklausy- 
kit, ką aš kalbu. 

O aš žiūrėjau į jį, 1r ūmai jo veidas akimirką sustingo, 
tarsi jis būtų užkluptas 1š netyčių. Jis nenumanė, kad aš 
matau — kažkas vos vos pasikeitė jo burnos linijoje. Jis 
tik blėstelėjo į ją. Netgi, sakyčiau, linksmai. Bet tonas 
buvo visiškai ledinis. 

— Man reikia eiti. Sudie. 

„Sudie“ buvo skirtas man. Juo jis tarytum nubraukė 
mane. Arba klausė: „Tu gali taikytis su tuo?“ Man regis 
(kai dabar viską prisimenu), jis norėjo mane pamokyti. 
Aš turėjau pasirinkti, kuriuo keliu eiti: Karolinos ar jo. 

Ir jis nuėjo, mes net nespėjom nieko jam pasakyti, o 
Karolina žvelgė jam įkandin, gūžčiodama pečiais, pas- 
kui pažvelgė į mane ir tarė: „Na jau na“. 

Žiūrėjau, kaip jis tolsta, susikišęs rankas į kišenes. 
Buvau visa išraudus. Karolina, pagauta įtūžio, stengėsi 
kiek įmanoma gražiau išsisukti iš keblios padėties. („Jis 
visad toks, tyčia taip daro“.) Ir visą kelią namo šaipėsi iš 
Jo tapybos („antrarūšis Polas Nešas“ — tai buvo tiesiog 
juokingai nesąžininga). O aš taip siutau ant jos ir kartu 
gailėjau. Negalėjau nė žodžio ištarti. Aš neturėjau jos 
gailėti, bet ir negalėjau pasakyti, kad jis teisus. 

Karolina ir M. turi visas savybes, kurių aš nekenčiu, 
Jei jas turi kitos moterys. Po to įvykio mane labai ilgai 
kamavo neviltis pagalvojus, kiek manyje turėtų būti 
bjaurumo, pretenzingumo kartu su jų krauju. Kas be ko, 
kartais aš žaviuosi Karolina. Jos gyvenimu. Entuziazmu. 
Gerumu. Ir netgi jos pretenzingumu, kuris atrodo toks 
baisus šalia kažko tikro — na, bet tai geriau nei nieko. 
Kai jinai atvažiuodavo pas mus, aš tik apie ją ir tegalvo- 
davau. Labai mėgdavau viešėti pas ją. Ji stojo mano pu- 
sėn, kai įsiliepsnojo didysis šeimos karas dėl mano atei- 

ties. Bet visa tai buvo, kol aš pradėjau gyventi su ja ir 
permačiau ją kiaurai. Kol užaugau. (Samprotauju kaip 
Griežta Jauna Moteris.) 

Paskui, po savaitės, susidūriau su juo lifte metro. 
Mes buvom ten vienudu. Aš pasakiau: „Sveiki!“ — 
labai jau linksmu tonu. Ir vėl paraudau. Jis tik linkte- 
lėjo, tarsi nenorėdamas kalbėti, o paskui, kai nusilei- 
dom žemyn (gryniausia tuštybė: man buvo nepakelia- 
ma, kad jis gali pamanyti, jog mudvi su Karolina vie- 
no galo), aš pasakiau, man labai gaila, kad mano te- 
tulė pasakė tai Kenvude. 

Ji mane erzina, pasakė jis. Supratau, jam nesinori kal- 
bėti apie tai. Kai ėjom prie platformos, aš pasakiau, ji pa- 
prasčiausiai labai bijo atsilikti nuo laiko. 

O jūs? Ir jis šyptelėjo man, gana sausai. Pamaniau, 
jam nepatinka, kad aš tarsi mėginu.suvienyti „mus abu“ 
prieš „ją“. 

Mes ėjom pro kino afišą, ir jis pasakė, labai geras fil- 
mas. Matėt? Tai nueikit. | 

Kai išėjom į platformą, jis pasakė, ateikit kokią die- 
ną. Tik be tos velnio neštos tetulės. Ir nusišypsojo. Taip 
linksmai, valiūkiškai. Visai kaip berniokas. Viskam abe- 
jingas. 

Taigi aš nuėjau. Vieną šeštadienio rytą. Jis nustebo. 
Teko prasėdėti maždaug dvidešimt minučių tylint: jis 
klausėsi paslaptingos indiškos muzikos. Atidaręs duris 
iškart nuėjo prie sofos ir atsigulė užmerktom akim, tar- 
si man nė nebūtų derėję ateiti (ypač neperspėjus K.), ir 
dar pajutau, kad jis mažumėlę persistengia, kad iš tik- 
ro tai tik poza. Niekaip negalėjau atsipalaiduoti. Galop 
jis paklausė apie mane, ganėtinai sausai, tarsi jam tai 
būtų visai neįdomu. O aš, paikša, stengiausi padaryti 
jam įspūdį. Kaip tik to ir nereikėjo daryti. Puikuotis. 
Galvoje nepaliovė kirbėjus mintis, jog jis visai nenorė- 
j0, kad aš ateičiau. 

Staiga jis mane pertraukė ir ėmė vedžioti po kamba- 
rį. Privertė pamatyti tai, kas ten yra. 

Jo dirbtuvė. Pats nuostabiausias kambarys pasaulyje. 
Ten aš visad jaučiausi laiminga. Viskas taip harmonin- 
ga. Viskas išreiškia pačią jo esmę (tai ne tyčia, jis nepa- 
kenčia „dekoratyvinių interjerų“, niekučių, žurnalo Vo- 
gue stiliaus gudrybių). Bet jo dirbtuvė — tai jis pats. 
Tuanetė, turinti kvailą moterišką supratimą apie griežtą 
gerą skonį (iš žurnalo House and Garden), tvirtina, esą 
kambarys „sujauktas“. Aš galėjau jai galvą nusukt. Jau- 
ti, kad čia žmogus gyvena pilnakraujį gyvenimą, čia dir- 
ba, čia mąsto, jog visa tai — jo paties dalis. 

Ir mudu tarsi atitirpom. Aš lioviausi stengusis atrody- 
ti protingesnė, negu esu. 

Jis parodė, kaip išgauna „miglos“ efektą. Ypatingas 
guašas. Ir visokiausi savo paties pasigaminti įrankiai. 

Atėjo jo bičiuliai. Barberis ir Fransė Krukšenkai. Jis 
išbėrė, tai Miranda Grėj, nepakenčiu jos tetos, viską vie- 
nu kartu, ir jie prapliupo juoktis, jie buvo seni jo bičiu- 
liai. Aš susiruošiau eiti. Bet jie ėjo pasivaikščioti, jie už- 
suko jo pasiimti, ir mane pasikvietė kartu. Tai buvo 
Barberio Krukšenko pasiūlymas; jis mėtė į mane gun- 
dančius žvilgsnius. 

O jeigu teta mus pamatys, pasakė D. P. Barberis turi 
pačią blogiausią reputaciją Kornvalyje. 

Aš atsakiau, ji mano teta, o ne duenja. 

Taigi mes visi patraukėm į „Sveikatos slėnio“ barą, 
o paskui nuėjom į Kenvudą. Fransė papasakojo man, 
kad jie gyvena Kornvalyje, ir pirmąkart gyvenime pa- 
sijutau sava tarp vyresniosios kartos Žmonių — aš juos 
supratau, tai buvo tikri žmonės. Tuo pat metu negalė- 
Jau nematyti, kad Barberis kiek apsimetinėja. Visi tie 
jo klastūniški pašmaikštavimai. Tuo tarpu visas rimtas 
šnekas pradėdavo D. P. Aš visai nenoriu pasakyti, kad 
Jis nebuvo linksmas. Tik jis turi tokią nepaprastą savy- 

bę — užčiuopia pačią dalyko esmę. Vienu metu, kai jis 
nuėjo atnešti visiems gėrimų, Barberis paklausė, kiek 
laiko aš pažįstu D. P. Paskui pasakė, Viešpatie, kaip 
gaila, kad nesutikau tokio žmogaus kaip D. P., kai bu- 
vau studentas. Ir tyli mažutė Fransė pridūrė, mes ma- 
nom, kad jis tiesiog nuostabus. Vienas iš nedaugelio. Ji 
nepatikslino, iš kokio „nedaugelio“, bet aš supratau, ką 
ji norėjo pasakyti. 

Kenvude D. P. pasistengė, kad mes išsiskirtume. Nu- 
vedė mane tiesiai prie to Rembranto paveikslo ir ėmė 
kalbėti apie jį, nė kiek nepritildydamas balso, 1r aš buvau 
tokia apgailėtina, kad sutrikau, nes kiti lankytojai dirs- 
čiojo į mus. Pagalvojau, mes atrodom kaip tėvas su duk- 
ra. Jis papasakojo man apie aplinkybes, kokiomis buvo 
nutapytas paveikslas: ką galbūt jautė Rembrantas, jį ta- 
pydamas, ką stengėsi išreikšti ir kaip jam tai pavyko. 
Tarsi aš nieko nenutuokčiau apie meną. Tarsi jis norėtų, 
kad aš atsikratyčiau tirštos savo klaidingo supratimo 
apie meną miglos. 

Mes išėjom laukan ir ėmėm lūkuriuoti Krukšenkų. Jis 
pasakė, šitas paveikslas mane labai jaudina. Ir pažvelgė 
į mane taip, tarsi manytų, jog aš imsiu juoktis. Jam kar- 
tais užeina tokios drovumo akimirkos. 

Aš pasakiau, dabar jis ir mane jaudina. 

Bet jis tik šyptelėjo. Negali būti. Tai ateis sulig am- 
žium. 

Iš kur jūs Žinot? 

Manau, yra žmonių, kuriuos paprasčiausiai jaudina 
didūs meno kūriniai, pasakė jis. Bet niekad nesutikau to- 
kių Žmonių tarp dailininkų. Aš ir pats ne toks. Kai žiūriu 
į tą paveikslą, tegalvoju vien apie kūrėjo didį meistriš- 
kumą, kurio siekiau visą gyvenimą. Ir dabar žinau, kad 
nepasieksiu. Niekada. Jūs jauna. Jūs galite tai suprasti. 
Bet kol kas dar negalite to jausti. 

Aš pasakiau, ne, atrodo, galiu. 

Tuomet labai blogai, atsakė jis. Jūs turėtumėt nepai- 
syti nesėkmių. Būdama tokio amžiaus. Nesistenkit atro- 
dyti tokia suaugusi kaip mes, pridūrė paskui. Antraip aš 
jus imsiu niekinti. 

Jis pasakė, jūs tarsi vaikas, kuris stiepiasi pažiūrėti 
per aukštą tvorą. 

Tai buvo pirmas mūsų Gekalbis, Jį siutino tai, kad aš 
jam patinku. Nelyginant profesorių Higinsą. 

Paskui, kai Krukšenkai išėjo iš rūmų ir patraukė prie 
mūsų, jis įspėjo mane, jog Barberis — mergininkas. Jei- 
gu jis pakvies susitikti, atsisakykit. 

Nustebusi pažvelgiau į jį. Tai ne dėl jūsų, negaliu 
žiūrėti, kaip Fransė kenčia, pasakė jis, šypsodamasis 
juodviem. 

Kai grįžom į Hampstedą, atsisveikinau su jais ir pa- 
traukiau namo. Visą kelią galvojau ir staiga suvokiau, 
jog D. P. stengėsi, kad mudu su Barberiu neliktume vie- 
nudu. Krukšenkai (Barberis) kvietė mane -aplankyti 
juos, jeigu kada būsiu Kornvalyje. | 

D. P. pasakė, pasimatysime kokią dieną. Tarsi jam bū- 
tų nesvarbu, pasimatysim ar ne. 

Karolinai pasakiau sutikusi D. P. atsitiktinai. Jis atsi- 
prašinėjęs (melas). Jeigu jinai prieštaraujanti, aš nesusi- 
tikinėsiu su juo. Bet susitikimai su juo man duoda stimu- 
13, sukelia naujų idėjų, man būtina susitikinėti su tokiais 
žmonėmis. Visa tai buvo labai negražu, žinojau, ji pasi- 
elgs padoriai, jeigu viską taip pateiksiu. Atseit aš pati sau 
šeimininkė ir taip toliau. 

O ji pasakė, brangute, aš juk ne kokia davatka, tu ži- 
nai, bet jo reputacija... turi būti kažkokia ugnis, per daug 
jau dūmų. 

Aš atsakiau, girdėjau apie tai. Bet juk turiu galvą ant 
pečių. 

Ji pati kalta. Jai nereikėjo primygtinai reikalauti, kad 
vadinčiau ją Karolina ir elgčiausi su ja kaip su sau lygia. 


175 


Aš negaliu Žiūrėti į ją kaip į tetą, su derama pagarba. 
Kaip į vyresniąją, kurios patarimų reikėtų paisyti. 

Viskas keičiasi. Aš nepaliauju galvojus apie jį: apie 
tai, ką jis pasakė, ir ką aš atsakiau, ir kaip mes abu, pasi- 
rodo, nesupratom, ką nori pasakyti kitas. Ne, jis supra- 
to, manau. Jis daug greičiau nei aš moka pasverti visas 
galimybes. O aš čia taip sparčiai augu. Nelyginant gry- 
bas. O gal tiesiog praradau dvasinę pusiausvyrą? Gal vi- 
sa tai tėra sapnas? Įsiduriu sau pieštuku. Bet gal ir tai 
man sapnuojasi? 

Jeigu jis įeitų dabar pro šias duris, aš pulčiau jam į 
glėbį. Norėčiau, kad jis savaičių savaites laikytų mano 
ranką. Aš noriu pasakyti, dabar manau, jog galėčiau my- 
lėti jį kitaip — taip, kaip jis nori. 


Spalio 23 d. 


Visa bėda glūdi manyje pačioje. Elgiuosi su K. kaip 
tikra šlerva. Jokio gailesčio. Be viso kito, aš dar ir nega- 
liu būti viena, kada noriu. Šįryt išsikovojau, kad jis leis- 
tų man pavaikščioti po išorinį rūsį. Pasirodė, jog girdžiu, 
kaip kažkur toli burzgia traktorius. Ir čirškauja žvirbliai. 
Taigi, dienos šviesa, žvirbliai. Praskrido lėktuvas. Pa- 
plūdau ašarom. 

Mano jausmai visai sujaukti; kaip išgąsdintos bež- 
džionėlės narve. Šiąnakt man pasidingojo, jog einu iš 
proto, tad ėmiau rašyti ir rašiau rašiau rašiau, kol atsidū- 
riau tame kitame pasaulyje. Kad išsivaduočiau — jeigu 
1r ne iš tikro, tai bent dvasiškai. Kad įrodyčiau, jog tas ki- 
tas pasaulis tebeegzistuoja. 

Dariau eskizus paveikslui, kurį piešiu, kai būsiu laisva. 
Vaizdas į sodą pro atviras duris. Išreiškus žodžiais tai skam- 
ba kvailai. Bet aš matau tą paveikslą labai savitai, viskas 
juoda, tamsiai ruda, tamsu, tamsiai pilka, slėpiningos kam- 
puotos formos šešėlyje, jos nueina tolyn, o ten — švelnus, 
gelsvai balsvas šviesos nutviekstų durų stačiakampis. Kaž- 
kas panašaus į horizontalų šviesos spindulį. 

Po vakarienės liepiau K. dingti iš čia, o pati užbaiginė- 
jau „Emą“. Aš — Ema Vudhaus. Užjaučiu ją, jaučiu kaip 
Jinai, jaučiu save joje. Mano snobizmas kitoks nei jos, bet 
aš suprantu jos snobizmą. Suprantu jos pedantiškumą. Jis 
mane žavi. Aš suprantu, jinai elgiasi neteisingai, stengia- 

si organizuoti kitų Žmonių gyvenimus taip, kaip jai atrodo 
geriau, ji nemato, jog ponas Naitlis — tai žmogus, kokių 
būna vienas iš milijono. Kurį laiką ji elgiasi kvailai, tačiau 
skaitai ir visą laiką jauti, kad iš esmės ji protinga, kupina 
gyvybės. Mąsto kūrybiškai, pasiryžusi laikytis pačių aukš- 
čiausių principų. Tikras žmogus. Jos trūkumai — tai ma- 
no trūkumai: reikia pasiekti, kad jos gerosios savybės tap- 
tų ir mano gerosiomis savybėmis. 

Ir visą dieną aš nepaliauju galvojus... Naktį aš vėl ra- 
šysiu apie D. P. 


Buvo metas, kai nunešiau jam pažiūrėti kai kuriuos 
savo darbus. Išrinkau tuos, kurie, mano galva, jam turė- 
tų patikti (ne tuos, kurie buvo laikomi labiausiai pavy- 
kusiais, kaip, pavyzdžiui, Ledimonto peizažas). Jis per- 
žiūrėjo juos tylėdamas, nė žodelio netardamas. Netgi kai 
pamatė mano pačius geriausius darbus (tokius kaip 
„Karmen Aivinhe“) — bent tuomet aš laikiau juos ge- 
riausiais. Galop jis pasakė, jie nėra labai nusisekę. Man 
taip atrodo. Bet šiek tiek geresni, nei tikėjausi. Atrodė, 
tarsi jis būtų atsigręžęs ir trenkęs man kumščiu per vei- 
dą — aš neįstengiau nuslėpti šito jausmo. O jis pasakė, 
kokia būtų nauda, jeigu galvočiau apie jūsų jausmus. Aš 
juk matau, kad esat puiki piešėja, ganėtinai gerai jaučiat 
spalvą ir panašiai, esat jautri. Visa tai yra. Bet jei to ne- 
būtų, jūs nebūtumėt patekusi į Sleidą. 

Norėjau, kad jis nutiltų, bet jis kalbėjo toliau. Jūs ne- 
abejotinai esat mačiusi daugybę puikių darbų. Vengiate 
per daug akivaizdaus plagijavimo. Bet va šitas jūsų se- 
sers portretas — juk tai Kokoška, šiaip ar taip, labai pa- 
našu. Turbūt jis pastebėjo, kaip aš paraudau, nes pasakė, 
ką, sugriovau iliuzijas? Taip ir reikia. 

Tas mane visai užmušė. Žinau, kad jis buvo teisus: iš- 
ties būtų buvę juokinga, jeigu jis būtų pasakęs ne tai, ką 
galvoja. Jeigu būtų vaidinęs gero dėdulės vaidmenį. Bet 

j0 žodžiai įskaudino. Tarsi būčiau gavus daugybę antau- 
sių. Aš juk nusprendžiau, kad jam patiks bent kai kurie 
mano darbai. O dar blogiau man paliko nuo jo šaltumo. 
Jis atrodė toks rimtas, tarsi skaitytų ligos istoriją. Vei- 
de — nė šešėlio humoro ar užuojautos, netgi sarkazmo. 
Ir ūmai pasidarė daug daug vyresnis už mane. 

Jis pasakė, reikia suprasti, jog sugebėjimas gerai tapy- 
ti — tiek akademine, tiek technine prasme — yra pačiam 
sąrašo gale.Aš noriu pasakyti, jūs tą sugebate. Kaip ir tūks- 
tančiai kitų. Bet to, ko aš ieškau, čia nėra. Nėra, ir tiek. 

Paskui pridūrė, žinau, tai skaudina. Tiesą sakant, aš 
beveik norėjau pasakyti, kad neneštumėt man savo dar- 
bų. Paskui pagalvojau... jumyse yra kažkoks troškimas. 
Jūs tai išlaikysit. 

Jūs Žžinojot, kad nieko gero nepamatysit, pasakiau. 

Maždaug to ir tikėjausi. Pamirškim, kad buvot juos 
čia atnešusi. Bet aš Žinojau — tai iššūkis. 

Pasakiau, paaiškinkit man smulkiau, kas čia negerai. 
Ir atkišau jam vieną lapą, kuriame buvo nupieštas gatvės 
vaizdelis. 

Jis pasakė, grafiškai čia viskas gerai, kompozicija irgi 
gera; aš negaliu čia visko nagrinėti detaliai. Bet tai ne gy- 
vas menas. Tai ne jūsų kūno dalis. Nemanau, kad jūs, bū- 
dama tokio amžiaus, suprasite tai. To neįmanoma išmoky- 
ti. Tai arba ateina vieną dieną savaime, arba ne. Sleide jus 
moko išreikšti asmenybę — asmenybę apskritai. Bet kad 
ir kaip gerai jūs išmoktumėt perteikti asmenybę linija ar 
spalva, nieko neišeis, jeigu neturite ko perteikti. Visa tai — 
sėkmės dalykas. Grynas atsitiktinumas. 

Jis kalbėjo ne lygiai — su pertrūkiais. Paskui nutilo. 
Aš paklausiau, ar man juos visus sudraskyti. O jis sako, 
dabar jau jūs puolat į isteriją. 

Aš pasakiau, man tiek dar daug reikia išmokti. 

Jis atsistojo ir pasakė, man regis, jūs turit kažką tokio. 
Nežinau. Tarp moterų tai retai pasitaiko. Na, aš noriu pa- 

sakyti, daugelis moterų siekia išmokti kažką gerai dary- 
ti — jos turi omeny nagingumą, nuojautą, gerą skonį ir 
panašiai. Ir jos niekaip nesupranta, kad jeigu tu trokšti 
pasiekti savo paties esmę, forma, kurią įgauna tavo me- 
nas, tau visiškai neturi jokios reikšmės. Nesvarbu, kas 
tai bus — žodžiai, spalvos ar garsai. Kas tik nori. 

Aš pasakiau, kalbėkit toliau. 

Tai tolygu tavo balsui, dėstė jis. Tu susitaikai su savo 
balsu ir kalbi, kaip gali, nes kito pasirinkimo neturi. Bet 
svarbu, ką tu kalbi. Būtent tai 1r skiria tikrą meną nuo vi- 
so likusio. Tipelių, įvaldžiusių piešimo techniką, visais 
laikais netrūko. O juolab šiais didžiais visuotinio išsila- 
vinimo laikais. Jis sėdėjo ant sofos ir kalbėjo man į nu- 
garą. Aš stebeilijau pro langą. Maniau, neišlaikysiu ir 
pratrūksiu raudoti. 

Kritikai mėgsta gražbyliauti apie didelius technikos 
laimėjimus. Visiška beprasmybė, tuščias žargonas. Me- 
nas negailestingas. Su žodžių pagalba jūs galite išvengti 
bausmės, net jeigu įvykdėte žmogžudystę. Bet paveiks- 
las, jis nelyginant langas į pačias jūsų sielos gelmes. O 
jūs čia pristatėt daugybę langelių, kuriuose tik ir tema- 
tyti kitų madingų dailininkų paveikslai. Jis priėjo, atsi- 
stojo šalia manęs ir išrinko vieną abstraktų etiudą, kurį 
buvau nupiešusi namuose. Jūs čia kažką norite pasakyti 
apie Nikolsoną-arba Pasmorą. Ne apie save. Jūs tarytum 
naudojate fotoaparatą. Ir kaip trompe-I'oeil“ yra tik iš- 
klydusi iš kelio fotografija, taip ir svetimo stiliaus nau- 
dojimas mene yra paprasčiausias fotografavimas. Jūs čia 
fotografuojate. Ne daugiau. * 

Aš niekada neišmoksiu, sakau. 

Bet jums dabar reikia pamiršti, ką mokėjot, pasakė jis. 
Jūs jau beveik visko išmokote. O visa kita priklauso nuo 
sėkmės. Na, gal ne tiktai. Reikia drąsos. Ir kantrybės. 


'* Vaizdas, sudarąs optinę iliuziją (pranc.). 

Mes kalbėjom valandų valandas. Kalbėjo jis, o aš 
klausiausi. 

Tai buvo nelyginant vėjas ir saulės šviesa. Nupūtė vi- 
sus voratinklius ir apšvietė viską aplinkui. Dabar, kai ra- 
šau tai, ką jis kalbėjo, viskas atrodo taip akivaizdu. Bet 
esmė ta, kaip jis tai kalbėjo. Jis yra vienintelis žmogus, 
kuris sako būtent tai, ką galvoja, kai kalba apie meną. 
Jeigu jis vieną gražią dieną prabiltų kitaip, tai būtų tarsi 
šventvagystė. 

O juk jis ir pats puikus dailininkas, ir Žinau, jog kada 
nors jis taps žymiu dailininku, ir tai man daro didesnę 
įtaką, nei derėtų. Man svarbu ne tik tai, koks jis dabar 
yra, bet ir koks bus. 

Pamenu, praėjus kuriam laikui, jis pasakė (vėl kaip 
profesorius Higinsas), nemanau, kad iš jūsų kas nors iš- 
eis. Jūs per daug graži. Jūsų kelias — meilės menas, o ne 
meilė menui. 

Aš atsakiau, einu į Hitą, nusiskandinsiu. 

Netekėkit. Pasistenkit išgyventi tragišką meilės istori- 
ją. Arba tegu jums kiaušidės išpjauna. Ar dar ką nors pa- 
našaus. Ir grybštelėjo mane tokiu piktu žvilgsniu — jis 
moka taip pažvelgti iš padilbų. Bet šįsyk žvilgsnis buvo ne 
tik piktas. Jame buvo justi kažkoks berniokiškas išgąstis. 
Tarsi būtų pasakęs kažką, — ko, kaip pats žinojo, nederė- 
josakyti, — kadpamatytų, kokia bus mano reakcija. Ir stai- 
ga jis pasirodė man daug jaunesnis už mane. 

Jis taip dažnai man atrodo jaunas, negaliu paaiškinti 
kodėl. Gal todėl, kad jis privertė mane pažvelgti į save iš 
šalies ir suprasti, kokios mano pasenusios ir ribotos pa- 
žiūros. Tie, kurie mus moko, kemša mums į galvas senas 
idėjas, senas pažiūras, seną gyvenimo būdą. Tarytum 
sluoksnis po sluoksnio beria ant augalų senas žemes; kur 
jau tiems vargšams augaliukams prasimušti pro šitą plu- 
tą 1r tapti jaunais žaliais ūgliais. 

Bet D. P. prasimušė. Labai ilgai aš neįstengiau įžvelg- 
ti jame tos gaivios žalumos. Dabar jau įžvelgiu. 

Spalio 24 d. 


Dar viena bjauri diena. Pasistengiau, kad ji būtų 
bjauri 1r Kalibanui. Kartais jis mane taip dirgina, kad 
norisi jį aprėkti. Jo išvaizda čia niekuo dėta, nors ir ji 
pakankamai kokti. Jis visad toks respektabilus, kelnių 
kantas visad sulaidytas, marškiniai visad švarūs. Man 
tikrai atrodo, kad jeigu dabar būtų nešiojamos krakmo- 
lytos apykaklės, jis būtų daug laimingesnis. Toks visiš- 
kai senamadiškas. Ir visą laiką stovi. Pats didžiausias 
stovėtojas iš visų man pažįstamų žmonių. Ir amžinai su 
tokia mina, tarsi norėtų pasakyti: „Atleiskit“, bet dabar 
aš jau supratau, kad šita mina iš tikro reiškia pasiten- 
kinimą savimi. Gryniausias mėgavimasis tuo, kad aš 
esu jo valioje, kad jis ištisas dienas gali praleisti, ap- 
žiūrinėdamas mane. Jam nusispjaut, ką aš kalbu, ką 
jaučių — mano jausmai jam nieko nereiškia, jam svar- 
bu tik, kad jis mane pagavo. 

Galėčiau rėkalioti jam į veidą visokius keiksmažo- 
džius ištisą dieną — jam tai būtų nė motais. Jam reika- 
linga aš, mano išvaizda, mano išorė, 0 ne mano jausmai, 
mintys, siela, net ne mano kūnas. Niekas, kas manyje yra 
žmogiška. 

Jis — kolekcionierius. Kolekcionavimas — tai kaž- 
kas negyvo, užpildžiusio visą jo esybę. 

Labiausiai mane erzina jo kalbos maniera. Štampas 
po štampo, štampas po štampo, ir visi tokie pasenę, tarsi 

jis visą gyvenimą būtų praleidęs su pagyvenusiais žmo- 
nėmis. Šiandien per pietus jis pasakė, aš teiravausi dėl tų 
plokštelių, dėl kurių buvo padarytas užsakymas. O aš sa- 
kau, kodėl jums paprasčiausiai nepasakius: „Aš klausiau 
apie plokšteles, kurių jūs prašėt?“ 

Jis atsakė, žinau, mano kalba nėra taisyklinga, bet 
aš stengiuosi kalbėti taisyklingai. Aš nesiginčijau. Tai 
ji visą apibūdina. Jis stengiasi elgtis „teisingai“ ir „pa- 
doriai“, pagal taisykles, kurios egzistavo dar prieš 
mums gimstant. 

Aš suprantu — tai graudu, suprantu, jis — skurdaus 
miesčioniško pasaulio, apgailėtino tarpinio socialinio 
sluoksnio auka, šlykščiai ir baikščiai besistengianti 
mėgdžioti „grietinėlės“ gyvenimo stilių. Anksčiau ma- 
niau, jog tas sluoksnis, kuriam priklauso ir M., yra pats 
baisiausias. Vis golfas ir džinas, ir bridžas, 1r automobi- 
liai, būtent tokia tartis, 1r reikiama suma pinigų banke, ir 
išsilavinimas būtent toj mokykloj, ir neapykanta menui 
(nes teatre, be kalėdinės pantomimos ir vietinio teatro 
pigaus spektakliuko, juk jie nieko nematė, o Pikaso 1r 
Bartokas jiems — tik keiksmažodžiai arba pajuokos ob- 
jektas). Žinoma, visa tai šlykštu. Bet Kalibano Anglija 
dar šlykštesnė. 

Mane ima pykinti, kai galvoju apie aklumą, negyvą 
abejingumą, konservatyvumą, nerangumą ir, Žinoma, 
viską nustelbiantį pavydulingą pyktį, apėmusius di- 
džiąją dalį Anglijos žmonių. 

D. P. dažnai kalba apie Paryžiaus žiurkes. Apie 
tuos, kurie nebenori sugrįžti į Angliją. Aš juos pui- 
kiai suprantu. Toks jausmas, kad Anglija smaugia, 
dusina viską, kas nauja, gyva ir originalu, traiško ne- 
lyginant garinis volas. Iš čia ir randasi tokios nesėk- 
mės, tokie tragiški likimai kaip Matjaus Smito ir Au- 
gusto Džono — jie tapo Paryžiaus Žiurkėmis ir gyva- 
lioja Gogeno, Matiso ar dar kažkieno šešėlyje... D. P. 

sako, kad ir jis kitados gyvaliojo Brako šešėlyje, bet 
vieną rytą staiga pabudo ir suprato, jog viskas, ką jis 
sukūrė per penkerius metus, — melas, nes buvo pa- 
grįsta Brako, o ne jo paties regėjimu ir jausmais. 

Fotografavimas. 

Kaip tik dėl to, kad Anglijoje taip maža vilties, ten- 
ka bėgti į Paryžių ar dar kur nors į užsienį. Bet reikia 
prisiversti pažvelgti tiesai į akis — bėgti į Paryžių, va- 
dinasi, nusiristi žemyn (D. P. žodžiai), nors Paryžius 
čia niekuo dėtas — ką gali pasakyti prieš šitą miestą! 
Tiesiog reikia susidurti akis į akį su Anglija, su tave su- 
pančios aplinkos abejingumu (tai vis D. P. žodžiai ir 
mintys), pakelti ant savo pečių visos Anglijos kaliba- 
niškumo mirtiną sunkį. 

Tikri šventieji — tai tokie kaip Muras ir Suderlendas, 
kurie kovoja už tai, kad čia, Anglijoje, būtų anglų meni- 
ninkais. Kaip ir Konsteblis, ir Palmeris, ir Bleikas. 


Anądien įdomiai išėjo — mudu klausėmės džia- 
zo, — aš sakau, koka muzika, kertat? O jis atsako, kar- 
tais, sode. Aš sakau, Viešpatie, tiesiog neįtikėtina, kad 
galima taip atsilikti nuo gyvenimo. O jis tik numykė, a, 
štai kokia jūs prasme. 

Kaip lietus — nesiliaujantis, niūrus. Nuplaunantis 
spalvas. 


Pamiršau parašyti, kokį košmarišką sapną mačiau 
šiąnakt. Regis, tie sapnai aplanko mane paryčiui — tur- 
būt dėl to, kad kambaryje tvanku, nes aš jame visą naktį 
būnu užrakinta. (Koks palengvėjimas, kai jis ateina, ati- 
daro duris ir įjungia ventiliatorių. Prašiau jo leisti man 
iškart išeiti į išorinį rūsį ir įkvėpti daugiau oro, bet jis vi- 
sad verčia mane pirma papusryčiauti. O kadangi bijau, 
kad jis gali manęs neleisti išeiti ten pusvalandžiui ir po 
pusryčių, tai primygtinai ir neprašau.) 

O sapnas buvo toks. Aš nutapiau paveikslą. Nepame- 
nu, kaip jis atrodė, tik buvau juo labai patenkinta. Sap- 
navau, kad aš namuose. Išėjau kažkur ir, kol manęs ne- 
buvo, pajutau, jog kažkas atsitiko. Leidausi namo. 
Įpuoliau į kambarį, o ten, prie mažyčio stalelio, sėdi M. 
(Minė stovėjo prie sienos, išsigandusi, rodos, D. P. ten 
irgi buvo, ir dar kažkokie Žmonės, neaišku kodėl), o pa- 
veikslas visas supjaustytas į dideles 1lgas juostas. M. lai- 
ko rankoj sodo žirkles ir badikuoja jomis stalo viršų, 1r 
aš matau, kad ji net pergedusi iš pykčio. Ir staiga paju- 
tau tą patį — pašėlusį pyktį 1r neapykantą. 

Ir pabudau. Niekad nejaučiau tokio pykčio M., netgi 
tą sykį, kai ji buvo girta ir talžė man per veidą to atgra- 
nu, kaip stovėjau su degančiu nuo jos antausio skruostu, 
pamenu tą gėdą ir nuoskaudą, ir sukrėtimą... ir pajutau 
jai tokį gailestį. Paskui nuėjau ir atsisėdau prie jos ant lo- 
vos, ir paėmiau jos ranką, ir ji verkė, ir aš jai atleidau ir 
užsistojau už ją, kai kalbėjomės su tėčiu ir Mine. Bet ši- 
tas sapnas atrodė toks tikroviškas, visai kaip gyvenime. 

Aš atleidau jai ir tai, kad ji mėgino sutrukdyti man 
tapti dailininke. Tėvai niekad nesupranta savo vaikų (ne, 
aš savo vaikus suprasiu), ir žinau, kad jie norėjo sūnaus 
ir kad jis taptų chirurgu, juk T. taip juo ir nesugebėjo tap- 
ti. Užtat Karmen netrukus taps chirurge. Noriu pasaky- 
ti, aš nepykstu ant jų už tai, kad jie taip priešinosi mano 
siekiams, gindami savuosius. Aš laimėjau, vadinasi, tu- 
riu atleisti. 

Bet ta neapykanta sapne. Ji buvo tokia tikroviška. 

Nenumanau, kaip atsiburti nuo jos. Galėčiau papasa- 
koti apie tai D. P. Bet aš tik bejėgiškai kraiglioju pieštu- 
ku bloknote. 

Niekas, kam neteko sėdėti požeminiam kalėjime, ne- 
įstengs įsivaizduoti, kokia čia tvyro mirtina tyla. Nė gar- 
selio, nebent aš kokį sukeliu. Todėl man kartais dingo- 

jas, kad aš jau numiriau. Mane palaidojo. Nė garselio iš 
išorės, kad galėčiau įsitikinti, jog dar esu gyva. Dažnai 
užsidedu plokštelę. Ne tam, kad klausyčiausi' muzi- 
kos, — tiesiog, kad bent ką girdėčiau. 

Ir dar mane dažnai apninka keistas jausmas. Dingo- 
jas, kad aš apkurtau. Ir man reikia sukelti kokį garsą, at- 
sikrenkšti, kad įsitikinčiau, jog viskas gerai. Prisimenu 
mažytę japoniukę, kurią surado tarp griuvėsių Chirosi- 
moj. Aplinkui — viskas mirę, 0 ji dainavo dainelę lėlei. 


Spalio 25 d. 


Aš turiu turiu turiu bėgti. 

Šiandien vien apie tai ir tegalvoju. Į galvą atklysta pa- 
čios beprotiškiausios mintys. Jis toks gudtus, tiesiog ne- 
įtikėtina. Apsidraudęs nuo visų netikėtumų. 

Gali atrodyti, jog aš nė nemėginu bėgti. Bet bėda ta, 
kad aš negaliu mėginti tai daryti kasdien. Turi būti ilges- 
nės pertraukos tarp mėginimų. O kiekviena diena — to- 
lygu savaitei laisvėj. 

Jėga nieko nepadarysi. Reikia veikti gudrumu. 


Atvirai kalbant, aš negaliu pavartoti smurto prieš 
žmogų. Jau vien apie tai pagalvojus man linksta keliai. 
Sykį mudu su Donaldu buvom nusigavę iki Vaitčepe- 
lio">, paskui vaikštinėjom po Ist Endą ir pamatėm, kaip 
gauja tedžių apsupo dvejetą pagyvenusių indų. Mes per- 
ėjom į kitą gatvės pusę, man tiesiog pasidarė negera. Te- 
džiai rėkaliojo, gainiojosi juos, stumdė nuo šaligatvio į 
gatvę. Donaldas pasakė, ką čia padarysi, ir mes abu, ap- 
simetę, esą mes čia niekuo dėti, nuskubėjom tolyn. Bet 
tai buvo gyvuliška — jų smurtas ir mūsų bijojimas to 
smurto. Jeigu jis dabar ateitų čia, atsiklauptų ir pats pa- 
duotų man žarsteklį, aš negalėčiau tvoti jam. 


5Vaitčepelis — viena iš skurdžiausių Ist Endo vietų. 

Beprasmiška. Daugiau kaip pusę valandos migdausi, 
bet niekaip neužmiegu. Šitie užrašai čia — tai tarytum 
narkotikas. Vien apie juos ir tegalvoju, nekantriai laukiu, 
kada vėl galėsiu jų imtis. Šiandien perskaičiau tai, ką pa- 
rašiau apie D. P. užvakar. Atrodo, išėjo gyvai. Žinau, vi- 
sa tai skamba gyvai todėl, kad mano vaizduotė užpildo 
tas vietas, kurios būtų nesuprantamos pašaliniam žmo- 
gui. Noriu pasakyti, jog vėl prabilo mano tuštybė. Bet ši- 
ta galimybė atgaivinti praeitį atrodo tokia burtinga. O 
dabartyje aš gyventi stačiai negaliu. Išeisiu iš proto. 

iandien prisiminiau, kaip atsivedžiau Pirsą ir Antu- 
anetę susipažinti su juo. Ir koks jis pasirodė baisus. Tik- 
nau, aš pati buvau kvaila, tiesiog kvaila. Jie atvažiavo 
pas mane į Hampstedą išgerti kavos, ir mes sutarėm eiti 
į kiną, bet buvo milžiniška eilė. Ir aš leidausi įkalbama 
užeiti su jais pas D. P. 

Viskas dėl tos mano tuštybės. Aš per daug apie jį pa- 
sakojau. Na, jie ir pradėjo daryti užuominas, esą aš ne- 
galinti su juo taip bičiuliautis, jeigu nedrįstanti užeiti su 
jais pas jį. Taip ir užkibau ant meškerės. 

Jau prie durų supratau, kad jis nepatenkintas, bet vis 
dėlto pakvietė pakilti į viršų. Ir tai buvo siaubinga. Siau- 
binga. Pirsas mėtė pačias banaliausias ir pigiausias idė- 
jas, o Antuanetė taip stengėsi atrodyti seksualia katyte, 
jog beveik pati save parodijavo. Aš mėginau visų atsi- 
prašinėti dėl visų. D. P. buvo kažkokios paslaptingos 
nuotaikos. Žinojau, jis moka atsiriboti, bet šiuokart iš 
kailio nėrėsi — taip norėjo pasirodyti kuo didesniu stor- 
žieviu. O juk galėjo suprasti, kad Pirsas tik stengiasi pa- 
slėpti savo nepasitikėjimą. 

Jie mėgino pakreipti pokalbį taip, kad D. P. aptarinė- 
tų savo paties darbus, bet jis nepasidavė. Ėmė elgtis 
bjauriai. Netgi plūdosi. Išdėjo į šuns dienas ir Sleidą, ir 
daugybę dailininkų, nors Žinau, kad iš tikro jis taip ne- 
mano. Žinoma, jam pavyko šokiruoti Pirsą ir mane, bet 


188 


Antuanetė — jinai jį prašoko viskuo. Ir vaipėsi, ir blaks- 
tienom lapsėjo, ir žarstėsi dar bjauresniais žodžiais nei 
jis. Tada jis pakeitė taktiką. Ėmė pertraukinėti mus, vos 
tik praverdavom burnas (mane irgi). 

Ir tada aš padariau dar didesnę kvailystę, tarsi ma- 
ža būt buvę to, kad juos pas jį atsitempiau. Pokalbis 
kurį laiką nutrūko, ir jis aiškiai pamanė, jog dabar iš- 
eisim. Bet aš, kaip paskutinė idiotė, pagalvojau, kad 
Antuanetei ir Pirsui, atrodo, darosi smagu, nes jie 
jaučia, jog mudu su juo ne taip jau gerai pažįstami. Ir 
dabar man reikia jiems įrodyti, kad aš galiu jį saujoje 
turėti. 

Ir aš pasakiau, gal paklausytume plokštelės, D. P.? 

Valandėlę atrodė, jis atsakys neigiamai, bet paskui 
pasakė, o kodėl gi ne? Paklausykim ko nors, kas turi ką 
pasakyti. Dėl įvairovės. Ir, nepasiūlęs mums išsirinkti 
plokštelės, jis nuėjo ir įjungė grotuvą. 

Paskui atsigulė ant sofos ir užsimerkė — kaip visa- 
da, — o Pirsas ir Antuanetė, kas be ko, pagalvojo, kad 
tai paprasčiausia poza. 

Pasigirdo švelnus, keistas, virpantis garsas, ir įsiVy- 
ravo tokia sunki, įtempta atmosfera; noriu pasakyti, kad 
prie viso to mums tik šitos muzikos ir tetrūko. Pirsas pra- 
dėjo vaipytis, o Antuanetė — ne, ji nekikeno, ji per daug 
gracinga, kad taip darytų, bet iš jos lūpų išsprūdo kažkas 
labai panašaus. Aš irgi, turiu prisipažinti, nusišypsojau. 
O Pirsas išsivalė mažuoju pirštu ausį ir parėmė kaktą iš- 
skėstais pirštais, 1r purtė galvą kaskart, kai tas instru- 
mentas (aš tada nežinojau, kas tai per daiktas) suvibruo- 
davo. Antuanetė stačiai duso nuo juoko. Tai buvo 
siaubinga. Žinojau, kad jis negali to negirdėti. 

Jis girdėjo. Pamatė, kaip Pirsas vėl išsivalė ausis. Ir 
Pirsas suprato, kad jį užmatė, ir nutaisė protingą veido 
išraišką, ir nusišypsojo, tarsi sakydamas: „„Nekreipkit 
į mus dėmesio“. D. P. pašoko ir išjungė patefoną. Ir pa- 

klausė, jums nepatinka? O Pirsas atsakė, o ką, tai turi 
patikti? 

Aš pasakiau, Pirsai, tai nejuokinga. 

Pirsas atsakė, bet juk aš nekėliau jokio triukšmo. Ar 
tai būtinai turi mums patikti? 

D. P. pasakė, dinkit iš čia. 

O Antuanetė pasakė, žinote, man tai primena Bičemą: 
du skeletai atlieka lytinį aktą ant skardinio stogo. 

Tada D. P. sako (o veidas jo tiesiog bauginantis, tarsi 
jame būtų įsikūnijęs pats šėtonas): pirmiausia, džiau- 
giuosi, kad jūs žavitės Bičemu. Pompastiškas išperstak- 
lynis dirigentukas, piestu stojęs prieš kiekvieną to meto 
naujovę. Antra, jeigu jūs nesugebate atskirti klavesino 
nuo visokio šlamšto, aš jums nieko negaliu padėti. Tre- 
čia (Pirsui), kaip gyvas nesu matęs tokio savimi paten- 
kinto jauno dykūno kaip jūs, o jūs (tai man)... ar šitie jū- 
sų draugai? 

Aš tylėjau, tarsi mietą prarijusi, buvau baisingai įsiu- 
tusi, jie mane įsiutino, bet dešimtkart daugiau buvau su- 
trikuši nei įsiutusi. 

Pirsas gūžtelėjo pečiais, Antuanetė atrodė sumišusi, 
tačiau vis dėlto buvo justi, kad ji, ta karvė neraliuota, sta- 
čiai nesitveria iš smagumo. O aš buvau visa raudona. Aš 
ir dabar raustu, kai pagalvoju apie tai (ir apie tai, kas at- 
sitiko vėliau. Kaip jis galėjo?). 

Šalčiau, pasakė Pirsas. Būta čia ko — dėl kažkokios 
plokštelės. Matyt, jis supyko, jeigu nesuprato, kokią lep- 
telėjo nesąmonę. 

Jūs manot, kad tai dėl plokštelės? — pratrūko D. P. 
Ar tiesa? Dėl plokštelės? Ar jūs, kaip ir tos paikos kalės 
tetulė, manote, kad Rembrantui buvo mažumėlę nuobo- 
du tapyti paveikslus? Ar manot, kad Bachas darė grima- 
sas ir kiknojo, šitai rašydamas? Jūs taip manot? 

Pirsas tarsi visas subliūško, regėjos, net truputį apsi- 
gando. Tai ką, JŪS TAIP MANOT? — rėkte išrėkė D. P. 

Jis buvo siaubingas. Ir dėl to, kad pats viską pradėjo, 
nusprendęs elgtis būtent taip, ir dar dėl to, kad mes pa- 
prastai nematom, kaip prasiveržia aistra. Ir tuo jis buvo 
nuostabus! Aš juk išaugau tarp Žmonių, įpratusių slėpti 
savo aistras. O jis buvo toks, koks yra. Nuogas. Virpan- 
tis iš pykčio. 

Pirsas pasakė, juk mums ne tiek metų kiek jums. Tai 
nuskambėjo gailiai, silpnai. Ir atskleidė, koks jis iš tik- 
rųjų. 

Viešpatie, pasakė D. P. Juk jūs studijuojate dailę. 
DAILĘ. 

Ranka nekyla parašyti, ką jis paskui pasakė. Jo Žo- 
džiai pribloškė net Antuanetę. 

Tada mes apsigręžėm ir išėjom. Dirbtuvės durys 
užsitrenkė mums pavymui, vos tik atsidūrėme laiptų 
aikštelėje. Apačioje aš sušnypščiau: nykit iš čia, ir 1š- 
stūmiau juos. Brangute, juk jis tave užmuš, pasakė 
Antuanetė. Aš uždariau duris ir luktelėjau. Po valan- 
dėlės vėl išgirdau muziką. Užlipau laiptais aukštyn ir 
labai iš lėto atidariau dirbtuvės duris. Gal jis ir išgir- 
do, nežinau, bet nepažiūrėjo į mano pusę, ir aš, atsi- 
sėdusi ant taburetės prie durų, tylutėliai sėdėjau, kol 
baigėsi muzika. 

Jis paklausė, ko jums reikia, Miranda? 

Noriu jūsų atsiprašyti, pasakiau. Ir kad jūs atsiprašy- 
tumėte manęs. 

Jis nuėjo prie lango ir įsistebeilijo į jį. 

Aš žinau, kad buvau kvaila, pasakiau, ir gal aš iš tie- 
sų menka, bet aš nesu kalė. 

Jis atsakė, jūs stengiatės (manau, jis norėjo pasakyti, 
jūs stengiatės būti kale). 

Aš sakau, juk jūs galėjot tiesiog pasakyti, kad išeitu- 
me. Mes būtume supratę. 

Jis tylėjo. Paskui atsigręžė ir pažvelgė į mane. Aš pa- 
sakiau, atleiskite man. 

Tada jis pasakė, eikit namo. Juk negalim mudu su- 
gulti. Kai atsistojau, jis pasakė, džiaugiuosi, kad sugrį- 
žot. Jūs šaunuolė. Paskui pridūrė, aš žinojau, kad jūs 
sugrįšit. 

Aš ėmiau lipti laiptais Žemyn, o jis išėjo man pavy- 
mui. Aš nenoriu su jumis miegoti; aš kalbu apie situaci- 
ją, kurioje atsidūrėm. Tai ne mums. Jūs suprantat? 

Žinoma, suprantu, pasakiau. 

Ir toliau lipau žemyn. Kupina moteriškumo. Norėjau, 
kad jis pajustų, jog esu įsižeidusi. 

Kai dariau laukujes duris, jis pasakė, aš vėl smigau. 
Ir, matyt, pamatė, kad nesupratau, nes dar pridūrė, geriu. 

Paskui pasakė, aš jums paskambinsiu. 

Ir paskambino. Nusivedė mane į koncertą, kur rusų 
orkestras grojo Šostakovičių. Ir buvo man mielas. Taip, 
būtent. Nors taip ir neatsiprašė. 


Spalio 26 d. 


Aš netikiu juo. Juk jis nupirko šitą namą. Jeigu jis ma- 
ne paleis, jam teks manimi pasikliauti. Arba parduoti na- 
mą ir dingti, kol aš galėsiu (galėčiau) pranešti policijai. 
Tačiau jis nedarys nei vieno, nei kito. 

Tai labai slegia. Aš turiu tikėti, kad jis laikysis savo 
žodžio. 

Jis leidžia dėl manęs krūvas pinigų. Jau turbūt porą 
šimtų svarų išleido. Perka kokią tik noriu knygą, plokš- 
telę, drabužius. Žino visus mano dydžius. Aš nupiešiu 
tai, ko noriu, sumaišau spalvas, kad jis žinotų, kokių 
spalvų pirkti drabužius. Jis man net apatinius baltinius 
perka. Negaliu apsivilkti tų juodų ir raudonų apdarėlių, 
kurių jis man buvo pripirkęs anksčiau. Paprašiau jį nu- 
pirkti ką nors kuklesnio „Marks and Spencer“ parduotu- 
vėje. O jis klausia, ar galiu nupirkti daug iškart? Žinoma, 
Jam turėtų būti tikra kančia pirkti man kai kuriuos daly- 
kus (kaip, pavyzdžiui, jis jaučiasi vaistinėje?), todėl ir 
nori nupirkti viską vienu kartu. Bet ką apie jį žmonės pa- 
galvos? Tuzinas kelnaičių, trys apatinukai, krūva nakti- 
nių marškinių ir liemenėlių. Aš paklausiau, ką jam pasa- 
kė, kai jis viso to paprašė, ir jis išraudo. Manau, jie 
pagalvojo, kad man vieno šulo trūksta, atsakė jis. Ir pir- 
mąkart nuo to laiko, kai aš čia, mane pagavo juokas. 

Kaskart, kai jis ką nors man nuperka, aš galvoju, štai 
dar vienas įrodymas, kad jis neketina manęs žudyti ar 
padaryti man ką nors šlykštaus. 


7. Kolekaionierius | 9 3 


To neturėtų būti, bet dabar aš džiaugiuosi, kai jis grįž- 
ta per pietus iš savo pasivažinėjimų. Visad atveža dau- 
gybę paketų paketėlių. Toks jausmas, tarsi visą laiką bū- 
tų Kalėdos, ir net nereikia dėkoti Kalėdų Seniui. Kartais 
jis man atveža to, ko aš visai neprašiau. Visada atveža 
gėlių, o tai malonu. Šokoladinių saldainių, bet jis jų su- 
valgo daugiau nei aš. Ir vis klausia, ko man dar nupirkti. 

Suprantu, jis — šėtonas, rodantis man pasaulį, kurį 
aš galiu užvaldyti. Todėl nesutinku jam parsiduoti. Jis 
daug leidžia pinigų dėl manęs smulkmenoms, bet žinau, 
jis nori, kad paprašyčiau ko nors didelio. Jis slopsta kaip 
nori, kad aš likčiau jam skolinga. Neišdegs. 

Šiandien man į galvą atklydo baisi mintis: juk jie gali 
įtarti D. P. Karolina būtinai duos policijai jo adresą. 
Vargšas. Jis bus sarkastiškas, ir policijai tai nepatiks. 

Šiandien pamėginau nupiešti jo portretą. Keista. Vi- 
siškai beviltiška. Nė mažiausio panašumo. 

Aš puikiai pamenu, jis neaukštas, tik pora colių di- 
desnis už mane. (Visad svajojau apie aukštus vyrus. Tik- 
ra paikystė.) 

"Bepradedąs plikti, ir nosis jo žydiška, nors jis ir ne 
žydas (bet jeigu ir būtų žydas, man vis tiek). Ir veidas 
pernelyg platus. Pavargęs ir sukritęs, ir susimetęs į 
raukšles, kurios sustingusios tarsi kaukė, ir sunku bū- 
na patikėti, jog šitas veidas iš tiesų išreiškia jo jaus- 
mus. Kartais atrodo, kad štai pavyko pagauti kažką iš 
po kaukės, bet niekad nesu tuo tikra. Kartais jis nutai- 
so ypač sausą veido išraišką — būtent man. Net matau, 
kaip ji randasi. Bet čia nėra jokios apgaulės, tiesiog D. 
P. Gyvenimas yra tam tikra prasme pokštas, ir būtų 
kvaila Žiūrėti į jį rimtai. Tik į meną reikia Žiūrėti rim- 
tai, 0 į visa kita — truputį su ironija. Tik jokiu būdu ne 
tą dieną, kai bus numesta atominė bomba, o „didžiojo 
pikniko dieną“. „Kai vyks didysis piknikas“. Jis Žiūri į 

viską kiek liguistai. Kaip tik tai jam padeda išgyventi, 
išlikti sveikam. 

Neaukštas, kresnas, plačių skruostų, kumpanosis, ko 
gero, net labiau panašus į turką. Iš pažiūros niekaip ne- 
pasakytum, kad anglas. 

Aš turiu kvailą supratimą apie tikrai anglišką išvaiz- 
dą. Vyrai iš reklaminių žurnalų viršelių. 

Ledimonto mokyklos auklėtiniai. 


Spalio 27 d. 


Išrausti tunelį prie durų — vienintelis mano šansas. 
Jaučiu, jog turiu tai kuo greičiau pamėginti. Atrodo, su- 
galvojau, ką daryti, kad jo čia kuo ilgiau nebūtų. Šian- 
dien labai atidžiai apžiūrėjau duris. Medinės, iš mano 
pusės apkaltos geležies lakštais. Klaikiai tvirtos. Jokiais 
būdais neišversčiau nei nuimčiau nuo vyrių. O ir jis pa- 
sistengė, kad aš čia nerasčiau nieko, kuo tai galima būtų 
padaryti. 

Ėmiau rinkti šiokius tokius „įrankius“. Stiklinė — 
ją galima sudaužyti. Vis aštrus daiktas. Šakutė ir du ar- 
batiniai šaukšteliai. Aliumininiai, bet gali praversti. 
Labiausiai man reikia ko nors stipraus ir aštraus, kuo 
galėčiau gramdyti cementą tarp akmenų. Jeigu pavyks 
prasirausti pro akmenis, nebus per daug sunku išsikas- 
ti į išorinį rūsį. 

Jaučiuosi esanti labai praktiška. Dalykiška. Nors dar 
nieko nepadariau. 

Kupina vilčių. Kodėl — nežinau. Bet vilčių turiu. 

Spalio 28 d. 


D. P. menininkas. Karolinos pasakymas, jog D. P. 
„antrarūšis Polas Nešas“ — tikra bjaurastis, bet jame 
kažkas yra. Žinoma, jo darbuose nėra to, ką jis pavadin- 
tų „fotografija“. Bet jie nėra visiškai saviti. Manau, jis 
paprasčiausiai priėjo prie tokių pat išvadų. Ir arba jis ma- 
to, kad jo peizažuose yra kažko nešiško, arba ne. Ir vie- 
nu, ir kitu atveju jį galima kritikuoti. Už tai, kad jis ne- 
sugeba to pamatyti arba kad nenori to pripažinti. 

Aš stengiuosi būti objektyvi jo atžvilgiu. Turiu ome- 
nyje jo trūkumus. 

Jo neapykanta abstrakčiai tapybai, net tokiems žmo- 
nėms kaip Džeksonas Polokas ir Nikolsonas. Kodėl? 
Protu aš jau beveik sutinku su juo, bet vis dar jaučiu, 
kokie nuostabūs kai kurie paveikslai, kuriuos jis pei- 
kia. Man rodos, jis per daug pavydus. Pernelyg daug 
ką smerkia. 

Man vis tiek. Aš tiesiog stengiuosi būti sąžininga, 
kalbėdama apie jį, ir apie save. Jis nekenčia žmonių, ku- 
rie „apie nieką giliau nesusimąsto“, 0 jis — susimąsto. 
Netgi per daug. Bet jis iš tų Žmonių, kurie laikosi savo 
principų (jeigu kalbama ne apie moteris). Šalia jo dau- 
gelis tokių, kurie laiko save, taip sakant, principingais, 
atrodo nelyginant tuščios konservų skardinės. 

(Pamenu, kaip sykį jis pasakė apie Mondrianą: „Es- 
mė ne ta, patinka jums tai ar ne, 0 ta, ar turi jums tai pa- 

tikti“. Noriu pasakyti, jis nemėgsta abstraktaus meno iš 
principo. Jis ignoruoja tai, ką jaučia.) 

Tai, kas blogiausia, palikau pabaigai. Moterys. 

Tai atsitiko trečią, o gal ketvirtą kartą, kai aš pas jį 
atėjau. 

Pas jį buvo ta moteris, vardu Nilsen. Tikriausiai (tą 
tik dabar supratau) jie mylėjosi prieš man ateinant. Aš 
buvau tokia naivi. Bet jie, regis, neturėjo nieko prieš, 
kad aš atėjau. Antraip juk galėjo ir neatidaryti, kai pa- 
skambinau į duris. Ji buvo man labai miela, tiesiog vi- 
sa švytėte švytėjo, tarsi norėdama pabrėžti, kad ji 
čia — namuose: Jai turbūt apie keturiasdešimt, bet ką 
jis Joje rado? Paskui, jau praėjus nemažai laiko, atro- 
do, buvo gegužė, aš užėjau pas jį vakare. Aš dieną 
prieš tai buvau užėjus, bet jo nebuvo namie (o gal bu- 
vo su kuo nors lovoj?), bet šiuokart jis buvo namie, 
vienas, ir mudu kurį laiką šnekučiavome (jis papasako- 
jo man apie Džoną Mintoną), o paskui uždėjo tą indiš- 
ką plokštelę, ir mes tylėjome. Bet tąsyk jis neužsimer- 
kė — žiūrėjo įspyręs akis į mane, ir aš pasijutau nejau- 
kiai. Kai muzika baigėsi, stojo tyla, tada sakau, apvers- 
ti plokštelę? Bet jis atsakė, ne. Jis sėdėjo šešėlyje, ir aš 
gerai jo nemačiau. 

Staiga jis pasakė, nori, ateik pas mane. 

Aš pasakiau, ne, nenoriu. Jis užklupo mane taip netikė- 
tai, ir mano atsakymas nuskambėjo kvailai. Išgąstingai. 

Jis pasakė, neatplėšdamas akių nuo manęs, prieš de- 
šimt metų būčiau tave vedęs. Ir tai būt buvusi mano ant- 
roji pražūtinga santuoka. 

Iš tikro tai nebuvo jau taip netikėta. Tai brendo dau- 
gelį savaičių. 

Jis atsistojo ir priėjo prie manęs. Tu tikra, kad nenori? 

Aš visai ne to čia atėjau, pasakiau. 

Visa tai buvo taip nepanašu į jį. Taip tiesmukiška. Bet 
dabar manau, esu tuo tikra, kad jis buvo geras. Tyčia taip 

šiurkštavo, kad būtų aišku. Lygiai taip pat, kaip kartais 
leisdavo man išlošti šachmatų partiją su juo. 

Išėjo išvirti turkiškos kavos ir pasakė pro duris, jūs 
elgiatės klaidinamai. Aš nuėjau ir atsistojau tarpdury, o 
jis neatitraukė akių nuo kavos indo. Paskui grybštelėjo 
mane žvilgsniu. Galiu galvą guldyti, kad jūs kartais pati 
to norite. 

Kiek jums metų? — paklausiau. 

Galėčiau būt jums tėvas. Šitą norėjot pasakyti? 

Nepakenčiu palaidų santykių, sakau. Ir visai ne tai tu- 
rėjau galvoje. | 

Jis atgręžė man nugarą. Aš supykau ant jo — jis pa- 
sirodė toks neatsakingas. Ir pridūriau, be to, jūs visai 
man nesat patrauklus šia prasme. 

Jis paklausė, tebestovėdamas nugara į mane, ką jūs 
turite galvoje, sakydama „palaidi santykiai“? 

Aš atsakiau, kai einama į lovą dėl pasitenkinimo. Tie- 
siog dėl sekso. Be meilės. 

Jis atsakė, tada aš palaidas. Niekad neguliu su tomis, 
kurias myliu. Pakako vieno karto. 

Aš sakau, juk jūs pats saugojot mane nuo Barberio 
Krukšenko. 

O dabar saugau nuo savęs. O pats neatitraukia akių 
nuo kavos indo. Pamenat Učelo paveikslą Ašmelo mu- 
ziejuj? „Medžioklė“. Ne? Kompozicija sukrečia iš kar- 
to, iš pirmo žvilgsnio. Jau nekalbant apie kitus techni- 
nius dalykus. Tiesiog iškart suvoki, kad paveikslas be 
priekaištų. Profesoriai, turintys Vidurio Europos pavar- 
des, visą gyvenimą atiduoda, kad sužinotų, kokia jame 
slypi paslaptis, kodėl gi iš pirmo žvilgsnio pajunti jo to- 
bulumą. Dabar aš suprantu, kad jūs irgi turite tą didžią 
vidinę paslaptį. Dievai žino, kas tai per paslaptis. Aš ne- 
su Vidurio Europos profesorius, man visai nesvarbu, 
kaip tai išeina. Bet jumyse tai yra. Jūs — nelyginant Še- 
ratono medžio dirbiniai. Jūs nesubyrėsit į dalis. 

Ir visa tai jis išsakė tokiu dalykišku tonu. 

Žinoma, tai paprasčiausias atsitiktinumas, tarė jis. 
Genai. 

Jis nukėlė kavos indą nuo ugnies paskutinę akimirką. 
Tik va kas įdomu, pasakė jis, kas tai per purpurinis at- 
spindys jūsų žvilgsnyje? Kas tai galėtų būti? Aistra? Ar 
stop signalas? 

Jis stovėjo ir žiūrėjo į mane sausu žvilgsniu. 

Aš pasakiau, šiaip ar taip, ne noras eiti su jumis į lovą. 

O jeigu su kuo kitu? 

Su niekuo. 

Aš atsisėdau ant sofos, o jis ant aukštos taburetės ša- 
lia varstoto. 

Aš jus šokiravau? 

Mane įspėjo. 

Tetulė? 

Taip. 

Jis nusigręžė 1r labai iš lengvo, labai atsargiai išpilstė 
Į puodukus kavą. 

Paskui vėl prabilo, visą gyvenimą man reikėjo mote- 
rų. Tačiau jos tik sukėlė man širdgėlą. Ir daugiausia tos, 
kurioms puoselėjau pačius tyriausius, pačius kilniausius 
jausmus. Štai, pažvelkit, — jis parodė į dviejų savo sū- 
nų fotografijas, — tai puikūs kilnių santykių vaisiai. 

Aš nuėjau, pasiėmiau kavą ir atsišliejau į varstotą, to- 
liau nuo jo. 

Robertas tik ketveriais metais jaunesnis už jus. Dar 
negerkite. Tegu nusistovi. 

Atrodė, kad jam nėra smagu kalbėti. Tačiau būtina. 
Tarytum jis gintųsi. Nori, kad aš juo nusivilčiau, ir sy- 
kių — kad užjausčiau. 

Jis pasakė, aistra — juk tai paprasta. Tarpusavio su- 
pratimas atsiranda iškart. Arba abu nori sugulti, arba 
vienas nenori. Bet meilė... Moterys, kurias mylėjau, vi- 
sad kaltino mane egoizmu. Ir tas mano egoizmas jas 

traukia, o paskui atstumia nuo manęs. O žinote, ką jos 
laiko egoizmu? Jis gramdė klijų likučius nuo baltos ir 
žydros kiniškos vazos, kurią nusipirko Portobelo gat- 
vėje ir suklijavo: du pasiutiškai įtūžę raiteliai vejasi 
mažutį baikštų danielių. Trumpapirštės, pasitikinčios 
rankos. Esmė ne ta, kad aš piešiu paveikslus savaip, 
gyvenu savaip, kalbu savaip, — jos nieko neturi prieš 
tai. Jas tai net jaudina. Bet jos pakęsti negali, kai man 
nepatinka, kad jos pačios nesugeba elgtis savaip. 

Jis kalbėjo su manimi taip, tarsi aš būčiau vyras. 

Tokie žmonės kaip jūsų velnio nešta tetulė mano, jog 
aš cinikas, šeimos židinių griovėjas. Ištvirkėlis. O aš gy- 
venime nesu suvedžiojęs moters. Man patinka moterys, 
patinka moters kūnas, man patinka, kad net pati tuščiau- 
sia boba tampa nuostabia moterimi, kai nuo jos nuslen- 
ka drabužiai, kai jai atrodo, kad ji žengia ryžtingą 1r bai- 
sų žingsnį. Visos jos taip mano pirmą kartą. O žinote, ko 
visai neturi jūsų lyties atstovės? 

Jis pažvelgė į mane įkypai, tad aš papurčiau galvą. 

Nekaltumo. Vienintelis kartas, kai jį galima paste- 
bėti, tai kai moteris nusirenginėja ir negali pakelti į ta- 
ve akių (tada ir aš negalėjau). Tik tą pirmąją botičeliš- 
ką akimirką, kai ji nusirengia pirmą kartą. Labai grei- 
tai šitas Žiedas nuvysta. Motulė Ieva paima viršų. Pa- 
draika. Anadiomenės vaidmuo baigtas. 

O kas ji tokia? — paklausiau. 

Jis paaiškino. Aš pagalvojau, nereikia leisti jam taip 
kalbėti su manimi, jis tarsi mane tinklais apraizgo. Net- 
gi nepagalvojau — pajutau. 

Jis pasakė, aš daug esu sutikęs Moterų ir merginų, to- 
kių kaip jūs. Kai kurias gerai pažinojau, kai kurias suve- 
džiojau prieš jų prigimtį ir savo prigimtį, dvi net buvau 
vedęs. Kitų apskritai nepažinojau, tiesiog stovėjau šalia 
jų parodoje arba metro, bet tai nesvarbu. 

Paskui po valandėlės paklausė: jūs skaitėt Jungą? 

Ne, atsakiau. 

Jis sugalvojo pavadinimą į jus panašioms moteriškos 
lyties atstovėms. Nors tai vis tiek nepadeda. Liga nuo to 
nepalengvėja. 

Pasakykit man pavadinimą, paprašiau. 

Ligoms beprasmiška sakyti, kaip jos vadinasi. 

Paskui užkrito keista tyla, tarsi mes patys ir viskas ap- 
link mus būtų sustoję, atrodė, jis tikėjosi iš manęs kito- 
kios reakcijos. Gal tikėjosi, kad supyksiu ar būsiu šoki- 
ruota. Aš ir pykau, ir buvau šokiruota, tik vėliau (ir visai 
ne dėl to). Bet džiaugiuosi, kad tąkart nepabėgau. Tai bu- 
vo toks vakaras, kai staiga pasijunti suaugusi. Staiga su- 
vokiau, kad dabar turiu rinktis: ar elgtis kaip šokiruotai 
mergiūkštei, kuri prieš metus tokiu pat laiku dar bėgiojo 
į mokyklą, ar būti suaugusiai. 

Jūs keista mergaičiukė, galop nutraukė jis tylą. 

Senamadiška, pridūriau aš. 

Jei nebūtumėt tokia daili, su jumis būtų velniškai 
nuobodu. 

Ačiū. 

Iš tikro aš nė nemaniau, kad jūs eisit su manim į lovą, 
pasakė jis. | 

Žinau. 

Jo žvilgsnis ilgai buvo įsmeigtas į mane. Paskui jo 
nuotaika pasikeitė, jis išsitraukė šachmatų lentą, 1r mu- 
du žaidėm šachmatais, ir jis leido man išlošti. Jis nieku 
gyvu neprisipažintų to, bet esu tikra — jis tai tyčia pa- 
darė. Mes beveik nieko nekalbėjom, regėjos, bendrau- 
jam per šachmatų figūras, ir tai, kad aš jį sumušiau, bu- 
vo kažkaip simboliška. Jis norėjo, kad tai pajausčiau. 
Nežinau, ką būtent. Nežinau, ar jis norėjo, kad pamaty- 
čiau, kaip mano „dorybė“ paima viršų prieš jo „nedory- 
bę“, ar turėjo galvoje kažką subtilesnio, na maždaug, 
kad pralaimėjęs kartais pasirodo besąs laimėjęs. 

Kitą kartą, kai nuėjau pas jį, jis padovanojo man savo 
piešinį — indas turkiškai kavai virti ir du puodeliai ant 
varstoto. Nuostabus piešinys, visiškai paprastas, nupieš- 
tas be jokio blaškymosi ar nervingumo, be savimylos, 
kaip kad būna gabios dailės studentės, piešiančios pa- 
prastus daiktus — tokios kaip aš. 

Tik du puodeliai ir mažytis varinis kavos indas, ir jo 
ranka. Ar tiesiog kažkieno ranka. Gulinti šalia vieno 
puodelio kaip gipso atlieja. Kitoje pusėje jis parašė Ap- 
rės'* ir datą. O žemiau — pour „une“ princesse lointai- 
ne". „Une“ jis labai storai pabraukė. 

Norėjau dar parašyti apie Tuanetę. Bet esu labai pa- 
vargusi. Kai rašau, norisi rūkyti, o nuo rūkymo čia pasi- 
daro trošku. 


'ėpo to (pranc.) 
"vienai tolimai princesei (pranc.) 

Spalio 29 d. 


„(Rytas.) Jis išvažiavo. Kur? Į Luisą. 

Tuanetė. - 

Po tos istorijos su plokštele praėjo mėnuo. Aš turėjau 
nuvokti — jau taip ji man murkė, taip gudriai Žžvilgčiojo 
į mane. Pamaniau, turbūt susimetė su Pirsu. O paskui 
vieną vakarą paskambinau į duris, žiūriu — neužrakin- 
tos, tad atidariau ir pažvelgiau į viršų, 1r kaip tik tuo me- 
tu Tuanetė atidarė duris ir pažvelgė žemyn. Ir taip mud- 
vi žvelgėm viena į kitą. Paskui jinai išėjo į laiptų aikštelę 
rengdamasi. Nieko nepasakė, tiesiog pamojo man, kad 
lipčiau aukštyn. Bet blogiausia buvo tai, kad aš buvau 
raudona kaip aguona, o ji ne. Jai buvo tiesiog smagu. 

Liaukis, tai neturėtų tavęs šokiruoti, pasakė ji. Jis 
tuoj grįš. Išėjo atnešti... Bet aš jau neišgirdau ko, puo- 
liau lauk. 

Niekad nemėginau rimtai analizuoti, kas mane taip 
supykdė, taip šokiravo, kodėl man buvo taip skaudu. Ir 
Donaldas, ir Pirsas, ir Deividas — visi žino, kad Londo- 
ne ji elgiasi lygiai taip kaip anksčiau Stokholme. Ji pati 
man pasakojo, ir jie taip pat. O D. P. juk papasakojo man, 
koks jis pats yra. 

Tai nebuvo pavydas. Kaip galėjo toks žmogus kaip D. 
P. suartėti su ja — tokia tikroviška, paviršutiniška, tokia 
apgaulinga ir pasileidusia. Kita vertus, o kodėl jis turėtų 
su manimi skaitytis? Tam nėra nė menkiausios priežasties. 

Jis dvidešimt vieneriais metais vyresnis už mane. De- 
vyneriais metais jaunesnis už T. 

Paskui labai ilgai aš bjaurėjausi ne D. P., o savimi. Sa- 
vo pačios bukumu. Prisiverčiau susitikti su Tuanete, 
klausytis jos plepalų. Ji visiškai nesipuikavo. Manau, D. 
P. jai uždraudė tai daryti. 

Ji sugrįžo pas jį kitą dieną. Sakėsi norėjusi atsiprašy- 
ti. Ir (jos žodžiais tariant) „tiesiog taip išėjo“. 

Aš taip pavydėjau. Jaučiausi esanti daug vyresnė už 
juodu. O jie elgėsi kaip išdykę vaikai. Džiaugėsi turį pa- 
slaptį. Paskui man šovė į galvą, gal aš frigidiška? Man 
buvo nepakeliama matyti D. P. Galiausiai — maždaug 
po savaitės — jis man paskambino vieną vakarą į na- 
mus, pas Karoliną. Jo balse nebuvo justi kaltės. Pasa- 
kiau, esu baisiai užimta ir negaliu susitikti su juo. Ne, ir 
šįvakar negalėsiu užeiti. Jeigu jis būtų primygtinai pra- 
šęs, būčiau atsisakinėjusi. Jis jau buvo bededąs ragelį, 1r 
aš pasakiau, kad užeisiu rytoj. Taip norėjau, kad jis pa- 
matytų, jog aš įsižeidusi. Juk telefonu neįmanoma paro- 
dyti, kad esi įsižeidęs. 

O Karolina pasakė, man regis, tu per dažnai su juo su- 
sitikinėji. 

Aš pasakiau, jis turi romaną su ta švede. 

Mudvi net pasišnekėjom šia tema. Aš buvau bešališ- 
ka. Aš jį gyniau. Bet kai atsiguliau į lovą, kaltinau jį vi- 
sokiom nedorybėm. Valandų valandas. 

Kitą dieną jis pirmiausia paklausė (be jokio apsime- 
tinėjimo): ar ji pripaistė jums visokių bjaurysčių? 

Aš atsakiau, visai ne. Anaiptol. Ir pridūriau, tarsi man 
būtų vis tiek, o kodėl ji turėtų? 

Jis nusišypsojo. Tarytum norėdamas pasakyti, Žinau, 
žinau, ką tu jauti. Ir man pašoko noras trenkti jam per 
veidą. Nebegalėjau daugiau apsimesti, kad man vis tiek, 
1r dėl to jaučiausi dar blogiau. 

O jis pasakė, vyrai yra niekšai. 

Aš atsakiau, niekšingiausia tai, kad jie gali tai pripa- 
žinti su šypsena veide. 

Tas tiesa, pasakė jis. Ir nutilo. Aš apgailestavau, kad 
atėjau, kad neišbraukiau jo iš savo gyvenimo. Dirste- 
lėjau į miegamojo duris. Jos buvo praviros, mačiau lo- 
vos galą. 

Paskui pasakiau, aš tiesiog nemoku dalyti savo gyve- 
nimo kaip vagono į kupė. Štai ir viskas. 

Paklausykit, Miranda, tie ilgi dvidešimt metų, kurie 
skiria mudu. Aš geriau pažįstu gyvenimą, gyvenau 1|- 
giau, daugiau išdaviau ir daugiau mačiau žmonių, ku- 
riuos kas nors išdavė. Jūsų toks amžius, kai per kraštus 
trykšta idealai. Jums atrodo, kad jeigu aš kartais sugebu 
atskirti, kas mene yra trivialu ir kas svarbu, vadinasi, aš 
turiu būti dorybingas. Bet aš nenoriu būti dorybingas. 
Jus traukia prie manęs (jeigu iš tikro traukia) mano atvi- 
rumas. Ir patirtis. Bet ne gerumas. Aš nesu geras Žžmo- 
gus. Ir galbūt iš moralinės pusės esu net jaunesnis už jus. 
Ar suprantat, ką noriu pasakyti? 

Jis kalbėjo būtent tai, ką aš jaučiau. Aš buvau sustin- 
gusi, o jis išlaikė lankstumą, o juk turėjo būti atvirkščiai. 
Ir čia tik mano kaltė. Ir man-vis neišėjo iš galvos tai, kad 
jis pakvietė mane į koncertą, o paskui sugrįžo čia, pas ją. 
Prisiminiau tuos kartus, kai skambindavau jam į duris ir 
niekas neatsiliepdavo. Dabar suprantu, tai buvo pats tik- 
riausias seksualinis pavydas, nors tada viskas atrodė 
principų išdavystė. (Aš ir dabar niekuo nesu tikra, gal- 
voje tokia sumaištis. Nesugebu sveikai protauti.) 

Pasakiau, norėčiau paklausyti Ravio Šankaro. Juk 
negalėjau pasakyti, aš jums atleidžiu. 

Paklausėm plokštelės. Paskui žaidėm šachmatais. Ir 
jis laimėjo. Ir nė žodelio apie Tuanetę, tik jau paskui, ant 
laiptų, jis pasakė, su tuo viskas baigta. 

Aš nieko neatsakiau. 

Ji paprasčiausiai pasismagino, pasakė jis. 


206 


Bet viskas buvo nebe taip kaip anksčiau. Tarytum bū- 
tume sudarę paliaubas. Mudu dar buvome keletą kartų 
susitikę, bet niekad nebūdavome dviese. Aš parašiau 
jam du laiškus iš Ispanijos, ir jis atsakė atviruku. Paskui 
mačiau jį kartą spalio pradžioj. Bet apie tai parašysiu vė- 
liau. Dar parašysiu apie keistą pokalbį su ta Nilsen. 


Štai dar ką Tuanetė papasakojo. Jis kalbėjo apie sū- 
nus, ir man taip pagailo jo. Kaip jie prašė nevažiuoti pas 
juos į tą jų pižonišką mokyklą, o susitikti su juo mieste. 
Gėdijasi, kad kas nors gali jį pamatyti. Kaip Robertas 
(jis mokosi Malbore'* kalba su juo iš aukšto. 

Su manim apie juos jis niekad nekalbėdavo. Gal šir- 
dies gilumoje jis mano, kad ir aš iš to paties molio. 

Išpuikusi miesčioniukė iš privataus pensiono. 


(Vakaras.) Šiandien vėl mėginau iš atminties nupieš- 
ti D. P. portretą. Beviltiška. 

Po vakarienės K. sėdėjo pas mane ir skaitė „Rugiuo- 
se prie bedugnės“. Keletą sykių sugavau jį žiūrint, kiek 
dar liko puslapių perskaityti. 

Skaito tik tam, kad man parodytų, kaip stengiasi. 

Šįvakar ėjau pro paradines duris (po vonios) ir sakau 
jam, na, ačiū už puikų vakarą, sudie. Ir truktelėjau duris, 
tarsi norėdama atidaryti. Jos, žinoma, buvo užrakintos. 
Turbūt užsikirto, sakau. Jis net nenusišypsojo — stovė- 
jo ir žiūrėjo į mane. Aš sakau, juokauju, žinoma. Supra- 
tau, atsakė jis. Kažkaip keista — aš pasijutau visiška 
kvaile. Ir tik todėl, kad jis nenusišypsojo. 


Zinoma, D. P. norėjo, kad sugulčiau su juo. Nežinau 


kodėl, bet dabar tai suprantu daug geriau nei tada. Jis 
šokiravo mane, ieškojo priekabių, provokavo — bet ne 


''Malboro koledžas -— privilegijuota privati berniukų 
mokykla. Įkurta 1843 m. 

kaip nors storžieviškai, ne. Netiesiogiai. Jis jokiais bū- 
dais nevertė manęs ko nors daryti. Nė kartelio neprisilie- 
tė prie manęs. Aš noriu pasakyti, kad jis net savaip ger- 
bė mane. Nemanau, kad jis pats tą suvokė. Jis stengėsi 
šokiruoti mane ir šitaip mane patraukti prie savęs arba 
atstumti. Kaip išeis. 


Šiandien K. vėl fotografavo. Nedaug. Pasakiau, kad 
skauda akis nuo blykstės. Ir man nepatinka, kai jis man 
vis įsakinėja daryti tai viena, tai kita. Jis stačiai keliak- 
lupsčiauja prieš mane: prašyčiau, gal malonėtumėte... 
Na, jis, žinoma, nesako „malonėkite“. Bet atrodo keista, 
kad nesako. 

Jums reikėtų dalyvauti grožio konkursuose, pasakė 
jis, persukdamas juostą. 

Dėkui, sakau. (Mes kalbam kaip du pamišėliai, pama- 
čiau tai tik dabar, kai užrašiau. Jis kalba taip, tarytum bū- 
čiau laisva ir galėčiau bet kurią akimirką išeiti, o aš atsa- 
kau taip pat.) 

Dedu galvą, jūs pritrenkiančiai atrodytumėt su tuo 
kaip ten jį vadina, pasakė jis. 

Pažvelgiau į jį suglumusi. Na tas, prancūziškas mau- 
dymosi daikčiukas, kaip jis? 

Bikinis? — paklausiau. 

Negaliu juk aš leisti jam su manimi taip kalbėti, todėl 
nudūriau jį lediniu žvilgsniu. Ar tą jūs turit omeny? 

Na, tik nufotografuoti, pasakė jis ir visas išraudo. 

Įstabiausia tai, jog aš žinau, kad jis tik tai ir turėjo gal- 
voje. Nieko nešvankaus, jokių užuominų, tiesiog nevy- 
kusiai pasakė. Kaip visada. Turėjo galvoje būtent tai, ką 
pasakė. Būtų įdomu nufotografuoti mane su bikiniu. 

Anksčiau aš maniau, tai glūdi jame. Labai giliai pa- 
slėpta, bet glūdi. 

Dabar aš taip nemanau. Nemanau, kad jis turi ką nors 
užslėpto. Jam tiesiog nėra ko slėpti. 

Spalio 30 d. 


Malonus vakarinis pasivaikščiojimas. Platus giedro 
dangaus skliautas, be mėnulio, visur prižarstyta baltų 
žvaigždžių tarytum deimantų, ir nuostabus vėjelis. Vaka- 
ris. Aš priverčiau jį vaikščiot ir vaikščiot su manim aplink 
sodą — mes padarėm gal dešimt ar dvylika ratų. Šnarėjo 
šakos, toli miške ūkavo pelėda. Ir dangus — nepažabotas, 
laisvas, vien Iš Vėjo ir oro, iš erdvės ir žvaigždžių. 

Vėjas, kūpantis tolimų vietų kvapais. Valtim. Jūra. Aš 
neabejoju, kad užuodžiau jūros dvelksmą. Paklausiau 
(žinoma, vėliau, juk sode man buvo užklijuota burna), ar 
jūra toli? Jis atsakė, už dešimt mylių. Netoli Luiso? Ne- 
galiu pasakyti. Tarsi kas nors kitas jam būtų griežtai už- 
draudęs kalbėti. (Aš dažnai jaučiu, bendraudama su juo, 
tarsi niekinga, mažutė, susigūžusi geraširdystė vergiškai 
paklūsta niekšybei: ir pykčiui.) 

O viduje — ten viskas buvo kitaip. Mes vėl kalbėjom 
apie jo šeimą. Įmečiau kaip reikiant. Tyčia geriu (trupu- 
tį), kad ir jis prisigertų ir prarastų budrumą, bet lig šiol 
jis nė taurelės prie lūpų nepriglaudė. Nors ir sakosi ne- 
sąs blaivininkas. Taigi ir šiuo atžvilgiu jis lyg kalėjimo 
prižiūrėtojas. Nepasiduoda suvedžiojamas. 


M. Papasakokit man daugiau apie savo šeimą. 
K. Kad nėra daugiau ką ir pasakoti. Tai, kas jus 


domintų. 

M. Tai ne atsakymas. 

K. Viskas taip, ką sakiau. 

M. Kaip sakiau. 

K. Anksčiau visi sakydavo, kad aš taisyklingai kalbu 
angliškai. Kol jus sutikau. 

M. Tai nesvarbu. 

K. Jūs, matyt, visad geriausius pažymius gaudavot. 

M. Taip. 

K. O aš turėjau prastus pažymius iš matematikos ir 
biologijos. 

M. (Aš tuo metu skaičiavau akis — megztinis iš labai 
brangios prancūziškos vilnos.) Puiku, septyniolika, aš- 
tuoniolika, devyniolika... 

K. Aš dar laimėjau prizą mėgstamiausio užsiėmimo 
konkurse. | 

M. Šaunuolis. Papasakokit daugiau apie savo tėvą. 

K. Jau pasakojau. Jis buvo firmos atstovas. Raštinės 
reikmenų ir galanterijos prekių. 

M. Komivojažierius. 

K. Dabar juos vadina atstovais. 

M. Jis žuvo autoavarijoje prieš karą. Jūsų motina su- 
siėjo su kitu vyriškiu. 

K. Ji buvo menkysta. Kaip ir aš. (Aš nudūriau jį šaltu 
žvilgsniu. Ačiū Dievui, jo humoro jausmas retai kada 
prasiveržia.) 

M. Ir tetulė jus priglobė. 

K. Taip. 

M. Kaip ponia Džo ir Pipas. 

K. Kas? 

M. Nesvarbu. 

K. Ji gera. Jei ne ji, būtų tekę eiti į prieglaudą. 

M. O jūsų pusseserė Meiblė? Jūs nieko apie ją nepa- 
sakojote. 

K. Ji vyresnė už mane. Jai trisdešimt. Ji dar turi vy- 
resnį brolį, jis po karo išvažiavo į Australiją pas dėdę Sti- 


210 


vą. Dėdė — tikras australas. Per amžius ten gyveno. Aš 
j0 niekad nesu matęs. 

M. O kokių kitų giminių turit? 

K. Yra dėdės Diko giminių. Bet jie su tetule Ane ne- 
labai sutaria. 

M. Jūs nesakėt, kaip Meiblė atrodo. 

K. Ji Iuoša. Epileptikė. Labai protinga. Ir visur kai- 
šioja nosį — nori viską apie visus Žinoti. 

M. Ar ji nevaikšto? 

K. Tik apie namus. Mes išveždavom ją vežimėlyje. 

M. Man regis, aš ją mačiau. 

K. Jūs labai akyla. 

M. Ar jums jos negaila? 

K. Taip išeina, tarsi visą laiką turėtum jos gailėti. Tai 
tetulė Anė kalta. 

M. Nagi nagi. 

K. Ji, sakytum, viską daro taip, kad viskas aplinkui 
irgi atrodo nenormalu. Man sunku paaiškinti. Tarsi nie- 
kas aplinkui neturėtų teisės būti normalus. Aš nenoriu 
pasakyti, kad ji visą laiką skundžiasi. Ji paprasčiausiai 
žiūri, ir reikia visą laiką būti pašėlusiai budriam. Na, 
pavyzdžiui, vieną vakarą nieko negalvodamas aš sa- 
kau: „Šįryt kone pavėlavau į autobusą, gavau į padus 
duoti“. Ir čia jau tetulė, kaip kaži ką, progos nepraleis, 
tuoj išmes: „Na ir džiaukis, kad gali bėgioti“. O Meib- 
lė net burnos nepravers, bet jau taip pažiūrės, kad nors 
gyvas į žemę lįsk. 

M. Kokia niekšybė! 

K. Kiekvieną žodį turi rūpestingai apgalvoti. 

M. Rūpestingai. 

K. Na taip, rūpestingai. 

M. Kodėl jūs nuo jų nepabėgot? Neišsinuomojot 
kambario? 

K. Vis pagalvodavau apie tai. 

M. Todėl, kad šios dvi moterys būtų likusios vienud- 
vi. Jūs pasielgėt kaip džentelmenas. 

K. Jau greičiau kaip koks kliukšis. (Jis taip apgailė- 
tinai stengiasi būti ciniškas.) 

M. O dabar jodvi kartina gyvenimą giminaičiams 
Australijoje. 

K. Tikriausiai. 

M. Ar jos rašo? 

K. Taip. Tik ne Merblė. 

M. Ar nepaskaitytumėt man kurio nors laiško? 

K. O kam? 

M. Man būtų įdomu. 

K. (Sunki vidinė kova.) Kaip tik vieną gavau šįryt. Tu- 
riu jį su savim. (Po ilgų derybų, įkalbinėjimų, jis galiau- 
siai išsitraukė laišką iš kišenės.) Juk jos kvėšos. 

M. Tai nesvarbu. Perskaitykit garsiai. Viską iš eilės. 


Jis sėdėjo prie durų, 0 aš mezgiau, mezgiau, mez- 
giau... Nepamenu laiško žodis žodin, bet jis skambėjo 
maždaug taip: Brangusis Fredai (ji taip mane vadina, 
jai nepatinka vardas Ferdinandas, pasakė jis ir visas iš- 
raudo iš sumišimo). Labai džiaugiuosi gavusi tavo at- 
sakymą ir, kaip rašiau paskutiniame laiške, tai tavo pi- 
nigai, Dievas tau buvo labai gailestingas, ir tu turi įver- 
tinti jo gerumą, ir be reikalo žengei šitą Žingsnį, tavo 
dėdė Stivas sako — nekilnojamasis turtas tik pridaro 
daugiau rūpesčių nei jis to vertas. Pastebėjau, tu vengi 
atsakyti į mano klausimus, ar ateina kokia moteris va- 
lyti. Aš žinau, kokie yra vyrai, ir atmink, kad ne veltui 
sakoma, jog švara ir Dievui prie širdies. Fredai, aš Ži- 
nau, kad neturiu tokios teisės ir tu buvai mums labai 
dosnus, bet dėdė Stivas ir berniukai, ir Gertė niekaip 
nesupranta, kodėl su mumis neatvažiavai, Gertė net pa- 
sakė, kaip tik šįryt, kad turėtum būti čia, tavo vieta čia, 
tarp artimųjų, tik nemanyk, jog aš nedėkinga. Meldžiu 

Viešpatį, kad man atleistų, bet viskas taip nuostabu, o 
Meiblės tu nė nepažintum — taip įdegė čionykštėj sau- 
lėj, ir čia labai gera, jeigu ne tos dulkės. Viskas čia la- 
bai greitai tepasi, ir gyvena jie čia visai kitaip, nei mes 
gyvenom namuose, ir angliškai kalba daugiau kaip 
amerikiečiai (netgi dėdė Stivas). Taigi man nebūtų gai- 
la sugrįžti namo į Blekstouno gatvę, drėgmė ir dulkės 
man gerokai įgriso, tikiuosi, tu padarei ką liepiau, iš- 
vėdinai kambarius ir patalynę, kaip mokiau, ir suradai 
gerą valytoją, kaip ir sau, manau. 

Fredai, aš labai jaudinuos, kad visų tų pinigų ant vėjo 
nenupūstum, nepamesk galvos, juk dabar tiek daug ne- 
sąžiningų gudručių (ji turi galvoje moteris, paaiškino 
jis). Aš tave auginau ir auklėjau kaip mokėdama, ir jeigu 
tu išklysi 1š kelio, tai vis tiek, kad aš išklydau. Meiblei 
šito nerodysiu, ji sako, tau ne prie širdies tokie dalykai. 
Suprantu, kad tu jau suaugęs (ji nori pasakyti, kad man 
jau daugiau kaip dvidešimt vieneri, paaiškino jis), bet aš 
vis tiek dėl tavęs nerimauju, kai taip viskas atsitiko (ji tu- 
ri galvoje tai, jog aš likau našlaičiu, paaiškino jis). 

Mums patiko Melburnas, tai didžiulis miestas. Kitą 
savaitę vėl važiuojam į Brisbeiną, paviešėsim pas Bobą 
su žmona. Ji parašė gražų laišką. Sutiks mus stotyje. Dė- 
dė Stivas, Gertė ir berniukai siunčia linkėjimus. Taip pat 
1r Meiblė, ir tave amžinai mylinti aš. 

Paskui ji rašo, kad aš nesijaudinčiau dėl pinigų, jų dar 
pakanka. Ir vėl primena, kad nusisamdyčiau nebejauną 
moterį tvarkyti namo, mat jaunos dabar nieko nemoka 
dorai daryti. 

(Paskui mudu ilgai tylėjome.) 


M. Kaip jums atrodo, ar tai geras laiškas? 
K. Ji visad taip rašo. 

M. Man nuo jo tiesiog vemt verčia. 

K. Ko norėti, ji neturi jokio išsilavinimo. 

M. Bet juk svarbu ne tai, kaip ji rašo, o kokios mintys 
j0s galvoje. 

K. Ji mane priglobė. 

M. Na žinoma. Priglobė ir laikė, ir tebelaiko iki šiol. 
Pavertė jus visišku kvailiu. 

K. Širdingai dėkoju. 

M. Bet juk taip yra! 

K. Na, jūsų tiesa. Kaip visada. 

M. Liaukitės taip kalbėjęs! (Aš padėjau mezginį ir už- 
simerkiau.) 

K. Šiaip ar taip, ji turbūt perpus mažiau įsakinėjo man 
nei jūs. 

M. Aš jums neįsakinėju. Aš paprasčiausiai stengiuo- 
Si jus šio to išmokyti. 

K. Jūs mokote mane jos nekęsti 1r galvoti taip, kaip 
jūs galvojate, o paskui išvažiuosite, ir aš liksiu visai vie- 
nas. 

M. Ak, kaip jums savęs gaila. 

K. Va šito jūs niekada nesuprasit. Jums užtenka tik 
įeiti į kambarį, ir jūs jau visiems patinkat, mokat pakal- 
bėti su kiekvienu ir suprantat įvairiausius dalykus, bet 
kai... 

M. Nagi liaukitės inkšti. Ir be to Žiūrėti į jus koktu. 


Aš paėmiau mezginį ir padėjau į šalį. Atsigręžiau, o 
jis stovi praverta burna, tarsi mėgindamas kažką sakyti. 
Ir aš supratau, kad jį įskaudinau, žinoma, jis to nusipel- 
nė, bet man jo pagailo. Jis atrodė toks niūrus. Ir aš pa- 
galvojau, juk jis leido man pasivaikščioti sode. Ir pasi- 
jutau esanti niekšinga. 

Priėjau prie jo ir atsiprašiau, ir ištiesiau jam ranką, bet 
jis nepanoro jos paspausti. Keista, jis iš tikro turi orumo 
jausmą, jis tikrai įsižeidė (gal čia viskas ir slypi?) ir to 
neslėpė. Tada aš paėmiau jam už rankos, vėl pasodinau. 
ir pasakiau, o dabar aš jums papasakosiu pasaką. 

Kartą, seniai seniai (pradėjau aš, o jis tokiu skaus- 
mingu skausmingu žvilgsniu žvelgė į grindis), gyve- 
no baisi pabaisa, kuri pagrobė princesę ir uždarė sa- 
vo pilies požemyje. Kiekvieną vakarą pabaisa vers- 
davo princesę atsisėsti šalia jo ir kartoti: „Jūs nuosta- 
bus, milorde“. Bet kiekvieną vakarą ji sakydavo: „Tu 
labai bjaurus, pabaisa“. Ir pabaisa atrodė labai įskau- 
dintas ir liūdnai žvelgė į grindis. Ir štai vieną vakarą 
princesė pasakė: „Jeigu tu padarysi tą ir aną, tu gali 
tapti tikrai nuostabus“. „Aš negaliu, negaliu“, — at- 
sakė pabaisa. Tada princesė sako: „O tu pamėgink““. 
Bet pabaisa tik pakartojo: „Aš negaliu, negaliu“. Taip 
buvo kiekvieną vakarą. Pabaisa prašė, kad princesė 
pameluotų, bet ji nemelavo. Tad princesė ėmė many- 
ti, jog jam patinka būti pabaisa, ir dar labai bjauria. 
Ir štai vieną dieną ji užmatė pabaisą verkiant. Tai bu- 
vo po to, kai ji gal penkiasdešimtą kartą patvirtino, 
kad jis bjaurus. Ir tada ji pasakė: „Tu tapsi labai gra- 
žus, jeigu padaryti vieną dalyką. Ar padarysi?“ Ir pa- 
galiau jis sutiko ir pažadėjo padaryti tai, ko ji papra- 
šys. Ir ji pasakė: „Tada išleisk mane į laisvę“. Ir pa- 
baisa ją paleido. Ir staiga jis pavirto gražiu princu, 
kuris anksčiau buvo užburtas. Ir princas išėjo su 
princese iš pilies, ir jie ilgai ir laimingai gyveno. 

Žinau, buvo kvaila tai pasakoti. Beprasmiška. Jis ty- 
lėjo ir stebeilijo į grindis. 

Aš pasakiau, o dabar jūsų eilė papasakoti pasaką. 

O jis tepasakė, aš myliu jus. 

Taip, jis tąsyk elgėsi labai kilniai, o aš pasijutau tokia 
menka ir niekšinga. Tas mano amžinas šaipymasis, dy- 
gios pastabos, neapykanta jam ir noras tai parodyti. 
Keista, mudu sėdėjome tylėdami, žvelgėm vienas į kitą, 
ir mane užplūdo, jau nebe pirmą kartą, kažkoks keistas 
artumo jausmas — ne meilės, ne potraukio, ne simpati- 
jos, jokiu būdu. Tačiau bendro likimo. Tarsi būtume pa- 

tyrę laivo sudužimą ir atsidūrę saloje... ne, ant plausto... 
Kartu. Prieš savo valią, bet kartu. Neišvengiamai kartu. 

Aš pernelyg gerai suvokiu, koks liūdnas jo gyveni- 
mas. Ir jo apgailėtinos tetulės, ir pusseserės, ir visų jų gi- 
minaičių Australijoje. Juste juntu visą tokio nykaus be- 
viltiško gyvenimo sunkį. Kaip žmonės iš Henrio Muro 
piešinių — susigūžę tuneliuose per žaibo karą. Žmonės, 
kuriems neduota matyti, jausti, šokti, piešti, verkti 
skambant muzikai; neduota jausti pasaulio ir vakarų vė- 
j0. Jiems neduota būti tiesiogine to žodžio prasme. 

Tik tie trys žodžiai. Aš jus myliu. 

Jie nuskambėjo taip beviltiškai. Jis juos pasakė taip, 
kaip kad būtų pasakęs: „Aš sergu vėžiu“. 

Tai jo pasaka. 


Spalio 31 d. 


Nieko neišeina. Šįvakar aš surengiau jam psichoana- 
lizės seansą. 

Jis visad toks sustingęs, kai sėdi šalia manęs. 

Mudu žiūrėjom Gojos graviūras. Gal dėl visko kal- 
tos pačios graviūros, bet man pasirodė, jog jis sėdi ir 
tik dedasi Žiūrįs į jas, o iš tikro galvoja apie tai, kaip 
arti mes sėdim. 

Tas jo susikaustymas. Tiesiog absurdas. Aš kalbėjau 
su juo taip, tarsi jis būtų visiškai normalus. Tarsi nebūtų 
maniakas, įkalinęs mane šitam rūsy. O mielas jaunuolis, 

Tai todėl, kad aš daugiau nieko nematau. Jis tampa 
norma. Aš pamirštu su kuo nors jį lyginti. 


Dar kartą apie D. P. Tai atsitiko netrukus po to ledinio 
dušo (taip jis apibūdino mano darbus). Vieną vakarą aš 
kažkaip nenustygau vietoj. Nuėjau pas jį į butą. Apie de- 
šimtą valandą. Jis vilkėjo chalatą. 

Kaip tik rengiausi miegoti, pasakė. 

O aš norėjau truputį paklausyti rnuzikos. Tuoj išeisiu. 
Bet neišėjau. 

Jis pasakė, jau vėlu. 

O aš pasakiau, kad man į žemes norisi kastis, Diena 
buvo šlykšti, o dar Karolina pripaistė visokių niekų per 
vakarienę. 

Jis leido man užlipti į viršų, pasodino ant sofos, už- 
dėjo plokštelę ir išjungė šviesą, ir kambarį užplūdo 
mėnulio šviesa. Ji krito per stoglangį ir gulė man ant 
kelių — nuostabi sidabriška lėtai dangumi plaukiančio 
mėnulio šviesa. O jis sėdėjo fotelyje kitame kambario 
gale, paskendęs šešėliuose. 

Ak, ta muzika. . 

Goldbergo „Variacijos“. 

Ten yra viena variacija, beveik pačiam gale, labai lė- 
to tempo, labai paprasta ir labai liūdna, bet tokia nuosta- 
b1 — nenusakysi nei žodžiais, nei piešiniu, nieku kitu, 
tik muzika, taip nuostabiai plaukiančia mėnulio švieso- 
je. Mėnulio muzika, sidabriška, tolima, iškilni. 

Ir mudu vienudu kambaryje. Jokios praeities, jokios 
ateities. Tik gilus šios akimirkos suvokimas. Jausmas, 
kad štai tuoj viskas baigsis, išnyks — muzika, mes, mė- 
nulis, viskas aplinkui. Kad štai jei dabar prasiskverbsi į 
pačią esmę, surasi liūdesį, amžiną ir nesibaigiantį, bet 
nuostabų, sidabrišką, nelyginant Kristaus veidas. 

Ir priimsi šitą liūdesį. Suvoksi, kad apsimetinėti, ne- 
va gyvenimas — viena linksmybė, būtų išdavimas. Iš- 
davimas tų, kuriems liūdna dabar, ir tų, kuriems kažka- 
da buvo liūdna, išdavimas šitos muzikos, šitos tiesos. 

Visas tas Londono bruzdesys, nerimas, pigmenos ir 
tikri reikalai, karjeros siekimas, aistros, menas, moky- 
masis, pašėlęs troškimas įgauti patyrimo, ir šalia to — 
staiga užkritusi tyla ir šito kambario ramybė, kūpėte kū- 
panti muzika ir sidabriška šviesa. 

Tarytum guli ant nugaros, kaip anuomet Ispanijoje, 
kai miegojome kieme, ir Žiūri į viršų pro figmedžių ša- 
kas į žvaigždžių koridorius, bekraštes jūras, žvaigždžių 
okeanus. Jautiesi esąs visatos dalis. 

Aš verkiau. Tylomis. 

Paskui jis pasakė, dabar gal jau galiu eiti miegoti? 
Švelniai, mažumėlę šaipydamasis iš manęs, nuleisda- 

mas mane atgal ant žemės. Ir aš išėjau. Rodos, mes 
nieko vienas kitam nepasakėm. Nepamenu. Jo veide 
klydinėjo tas jo vos Žymus sausokas šypsuliukas. Jis 
matė, kad aš susijaudinusi. 

Buvo nuostabiai taktiškas. 

Būčiau sutikus tą vakarą pasilikti su juo. Jei būtų pa- 
prašęs. Jei būtų priėjęs ir pabučiavęs. 

Ne dėl jo, tiesiog tam, kad pajusčiau, jog esu gyva. 


Lapkričio I d. 


Naujas mėnuo, nauja laimė. Mintis apie tunelį kirba 
man galvoje, bet sunkumas tas, kad nėra kuo išgremžti 
cemento. Ir štai vakar, kai išoriniam rūsy dariau „kalėji- 
mo mankštą“, užmačiau vinį. Didžiulė sena vinis gulėjo 
palei sieną tolimam kampe. Išmečiau nosinę, kad pasi- 
lenkusi geriau ją pamatyčiau. Pakelti jos negalėjau, jis 
taip budriai seka mane. O ir surištomis rankomis tai ne- 
labai patogu. Šiandien, kai jau buvau visai netoli vinies 
(jis visad sėdi ant laiptų viršaus), aš paprašiau (tyčia), 
subėgiokit man cigaretės. Jos ant kėdės prie durų. Žino- 
ma, jis nesutiko. Ką dabar rezgat? — paklausė. 

Aš būsiu čia, nepajudėsiu nė iš vietos. 

O kodėl pati nepasiimat? 

Tiesiog kartais norisi prisiminti laikus, kai vyrai bu- 
vo man malonūs. Tik tiek. 

Aš nė nesitikėjau, kad tai suveiks. Bet suveikė. Jis 
staiga nusprendė, kad aš nieko tokio negaliu padaryti, 
nieko negaliu rasti ir paimti. (Kai išeinu čia, jis viską už- 
daro į spintą.) Ir jis dingo pro duris. Tiktai sekundei. Aš 
žaibo greičiu pasilenkiau, paėmiau vinį ir įsimečiau į si- 
jono kišenę — tyčia jį apsivilkau — ir stoviu kaip sto- 
vėjus, kai jis įpuolė atgal. Taip aš įsigijau vinį. Ir įtiki- 
nau Jh, j0g manimi galima pasikliauti. Vienu šūviu 
numušiau du zuikius. 

Niekai, o rodos toks didelis laimėjimas. 

Pradėjau po truputį įgyvendinti savo planus. Jau daug 
dienų įtikinėjau Kalibaną, kad nesuprantu, kodėl reikia 
slėpti nuo M. ir T., 1r visų kitų, ar aš gyva, ar ne. Jis bent 
galėtų pranešti jiems, kad aš gyva ir sveika. Šįvakar po 
vakarienės pasakiau jam, kad juk galima nupirkti popie- 
riaus Vulvorto parduotuvėje, daryti visa tai su pirštinėm 
ir taip toliau. Jis, kaip visada, stengėsi nuo to išsisukti. 
Bet aš nedaviau jam ramybės. Sutryniau į miltus visus jo 
argumentus. Ir galop man pasirodė, kad jis taikosi su 
mintimi, jog iš tikrųjų gali tai padaryti. 

Pasakiau jam, galima išsiųsti laišką iš Londono, kad 
policija būtų suklaidinta. Ir kad aš norėčiau daugybės 
daiktų iš Londono. Man reikėjo, kad jis išvažiuotų bent 
trim keturiom valandom. Dėl signalizacijos. O tada aš 
galėsiu pradėti rausti savo tunelį. Ir išsamprotavau, kad 
jeigu šio rūsio (ir išorinio taip pat) sienos iš atskirų ak- 
menų, 0 ne iš vientiso akmens, vadinasi, už jų turi būti 
žemė. Man tereikia prasigauti pro akmenų sienelę, o ten 
jau bus minkšta žemė (taip aš įsivaizdavau). 

Tikriausiai tai beprotiška idėja. Bet aš stačiai degte 
degu — taip norisi pamėginti. 


Toji Nilsen. 

Aš ją dar porą kartų sutikau, kai D. P. turėjo svečių. 
Vienas jų buvo jos vyras, danas, jis kažką kažkur impor- 
tuoja. Jis puikiai kalbėjo angliškai, taip puikiai, jog at- 
rodė, kad neteisingai. Dirbtinai. 

Susitikau ją vieną dieną kirpykloje: ji ėjo iš jos, o aš 
atėjau susitarti su kirpėja dėl Karolinos. Jos veide iškart 
atsirado ta šleikščiai saldi išraiška, kurią tokios moterys 
kaip ji mėgsta nutaisyti, kai susitinka su mano amžiaus 
mergaitėmis. Minė vadina ją „sveiki atvykę į suaugusių 
moterų klaną“. Tai reiškia, kad jos su tavim elgsis kaip 
su suaugusia, bet iš tikrųjų nė viena iš jų suaugusia ta- 
vęs nelaiko tr, šiaip ar taip, tau pavydi. 

Ji pavaišinsianti mane kava. Aš buvau tikra paik- 
ša, reikėjo ką nors sumeluoti. Prasidėjo vogravimai 
apie mane, apie jos dukterį, apie meną. Ji daug ką pa- 
žįstanti ir mėgino man padaryti įspūdį pavardėmis. 
Bet aš gerbiu tuos, kurie supranta ir jaučia meną. Ne 
tuos, kurie ką nors girdėjo apie jį ar kurie pažįsta ko- 
kią garsenybę. 

Žinau, ji ne lesbietė, bet ji tiesiog gaudyte gaudė 
kiekvieną mano žodį. Bijojo prabilti apie tai, kas vi- 
siems ir taip akivaizdu, bet sykiu norėjo, kad jos apie 
tai paklaustum. 

Ji tarytum sakyte sako, juk jūs nežinote, kokie santy- 
kiai tarp manęs ir D. P. Nagi paklauskit manęs apie tai. 

Ji tauškėjo apie Šarlotės gatvę ketvirtojo dešimtme- 
čio pabaigoje ir apie karą. Apie Dilaną Tomą. Apie D. P. 

Jūs jam patinkat, pasakė ji. | 

Žinau, atsakiau. 

Bet buvau pritrenkta. Ir dėl to, kad ji tai Žino (nejau 
jis jai pasakė?), ir dėl to, kad jai norisi kalbėti šia tema. 
Aš jaučiau, jai norėjosi. 

Jis visad įsimyli gražutes, pasakė ji. 

Ji stačiai slopo — taip jai norėjosi pakalbėti apie tai. 

Paskui prakalbo apie dukterį. 

Jai dabar šešiolika, pasakė. Niekaip negaliu surasti su 
ja bendros šnekos. Kartais, kai kalbu su ja, jaučiuosi 
kaip laukinis žvėris zoologijos sode. O ji stovi anapus 
narvo ir stebi mane. 

Aš pajutau, kad ji jau yra sakiusi tai kažkam. Arba 
kažkur skaičiusi. To niekada nenuslėpsi. 

Visos jos vienodos, tos suaugusios moterys. Ir visai 
ne paaugliai, ne dukterys kitokios. Mes nepasikeitėm, 
mes tiesiog jauni. Pasikeitė tie paiki vidutinio amžiaus 
žmonės, kurie kaip įmanydami stengiasi įrodyti, jog jie 
dar jauni. Beviltiškai ir kvailai stengiasi būti tokie kaip 
mes. Bet jie negali būti tokie kaip mes. Mes nenorim ši- 

to. Mes nenorim, kad jie nešiotų mūsų stiliaus drabu- 
žius, kalbėtų, kaip kalbam mes, turėtų tuos pačius inte- 
resus. Jie taip nevykusiai mus mėgdžioja, jog neįmano- 
ma jų gerbti. 


Bet kaip tik šis susitikimas padėjo man suprasti, kad 
D. P. myli mane (kad aš jį traukiu). Kad tarp mudviejų 
esama kažkokio giluminio ryšio: kad jis myli mane sa- 
viškai, o man jis labai patinka (ne seksualiai) irgi saviš- 
kai. Toks jausmas, jog mes apčiuopomis artėjame prie 
kompromiso. Tarp mūsų tvyro neišsipildžiusių troškimų 
ūkas 1r liūdesys. Vargu ar tai būtų suprantama kitiems 
žmonėms (tokiems kaip N.). 

Du žmonės dykumoje stengiasi surasti vienas kitą ir 
oazę, kur jie galėtų gyventi kartu. 

Aš vis labiau ir labiau imu taip manyti — koks Žiau- 
rus likimas, atskyręs mus tais dvidešimčia metų. Kodėl 
jis ne mano metų arba aš ne jo? Dabar man amžiaus skir- 
tumas nustojo buvęs tuo svarbiausiu faktoriumi, dėl ku- 
rio apie meilę negali būti nė kalbos; amžiaus skirtumas 
tapo nelyginant tarp mudviejų iškilusi žiauri likimo sie- 
na. Tik dabar man nebeatrodo, jog šita siena stūkso tarp 
mūsų, — jinai skiria mus. 

Lapkričio 2 d. 


Po vakarienės jis įteikė man rašomojo popieriaus ir 
padiktavo absurdišką laišką, kurį turėjau parašyti. 

Paskui prasidėjo nemalonumai. Aš buvau iš anksto 
parašiusi mažytį raštelį smulkiausia rašysena ir slapčia 
įdėjau į voką, kai jis nematė. Popierėlis buvo labai ma- 
žas — net pačiuose geriausiuose detektyviniuose ro- 
manuose jis nebūtų buvęs pastebėtas. 

Bet jis pastebėjo. 

Tas labai jį prislėgė. Jis staiga pamatė viską, kas 
vyksta, šaltoje realybės šviesoje. Bet labiausiai jį pri- 
trenkė tai, kad aš jo bijau. Jis nė minties neturėjo mane 
užmušti ar išprievartauti, O tai jau šis tas. 

Aš leidau jam kurį laiką papykti, bet paskui sten- 
giausi būti jam gera (nes Žinojau, jog turiu pasiekti, kad 
jis išsiųstų tą laišką). Stačiai iš kailio nėriausi. Dar nie- 
kad nebuvau jo mačiusi taip susierzinusio. 

Gal vis dėlto baikim visa tai, ir išleiskit mane namo? 

Ne. 

Tai ko jūs tada norit iš manęs? Nusitempt į lovą? 

Jis taip į mane pažiūrėjo, tarsi aš iš tikrųjų būčiau el- 
gusis nepadoriai. 

Tada mane pagavo įkvėpimas. Aš ėmiau vaidinti ša- 
radą. Jam paklusnią rytų vergę. Jam patinka, kai aš 
kvailioju. Mano krečiamos didžiausios kvailystės jam 
atrodo sąmojingos. Jis net stengiasi įsijungti į jas, ne- 

rangiai mėgdžiodamas mane lyg žirafa. (Teisybė, ir aš 
visa tai darau ne taip jau puikiai.) 

Žodžiu, jis leido man parašyti dar vieną laišką. 

Tada įkalbėjau jį nuvažiuoti į Londoną (viskas pagal 
mano planą). Padaviau jam absurdišką pirkinių sąrašą 
(daugelio daiktų man visiškai nereikia, bet norėjau už- 
laikyti jį kuo ilgiau). Pasakiau, kad neįmanoma išaiškin- 
ti, iš kur laiškas, jeigu jis išsiųstas iš Londono. Galų ga- 
liausiai jis sutiko. Dievina, kai aš jam įtaikauju, tikras 
galvijas. 

Ir dar vienas prašymas — tikriau ne, aš neprašau jo, 
o įsakau. Liepiau jam pamėginti nupirkti vieną Džor- 
džo Pastono paveikslą. Daviau galerijų sąrašą, kur jis 
galėtų rasti D. P. paveikslų. Net mėginau įkalbėti jį nu- 
eiti į dirbtuvę. 

Bet vos išgirdęs, kad dirbtuvė Hampstede, jis iškart 
pajuto, jog čia kažkuo kvepia. Panūdo išsiaiškinti, ar aš 
pažįstų tą Džordžą Pastoną. Pasakiau, ne, tik Žinau var- 
dą. Bet tai nuskambėjo nelabai įtikinamai; be to, aš būgš- 
tavau, kad D. P. paveikslų niekur negalima nupirkti. Tad 
pasakiau, atseit jis mano atsitiktinis pažįstamas, gerokai 
pagyvenęs, bet labai geras tapytojas, jam dabar striuka 
su pinigais, ir aš labai norėčiau turėti jo paveikslų. Galė- 
tume pakabinti juos ant sienų. Jeigu jūs nupirktumėt pa- 
veikslų tiesiai iš jo, būtų pigiau, nes nereikėtų mokėti ga- 
lerijai, bet aš matau, jūs bijot, pasakiau, tad baikim šitas 
šnekas. Jisai, žinoma, ant šitos meškerės neužkibo. 

Pasidomėjo, gal šitas D. P. koks šiuolaikinis teplio- 
rius. Aš tik nudūriau jį žvilgsniu. 

K. Aš pajuokavau. 

M. Nevertėjo. 

Po valandžiukės K. pasakė, juk jis norės Žinoti, kas aš 
per vienas ir 1š kur. 

Patariau jam, ką atsakyti, ir jis pasakė, pagalvosiu. O 
tai Kalibano kalba reiškia „ne“. Žinoma, aš per daug ti- 

kėjausi, 0 ir vargu ar įmanoma kokioj galerijoj nusipirk- 
ti jo paveikslų. 

Bet aš nė nesijaudinu, nes rytoj šiuo metu čia jau ne- 
ketinu būti. Ruošiuosi pabėgti. 

Jis išvažiuos po pusryčių. Paliks man pietus. Tad aš 
turėsiu keturias ar penkias valandas (žinoma, jei jis ne- 
sigriebs gudrybių ir negrįš be pirkinių, nors anksčiau 
viską padarydavo ką liepiamas). 

Šįvakar man gaila Kalibano. Jis tikrai kentės, kai 
manęs nebus. Jam nieko neliks. Jis bus vienas su savo 
kompleksais — ir socialiniais, ir seksualiniais, vienas 
su savo bergždumu ir tuštumu. Pats kaltas. Man jo vi- 
siškai negaila. Bet ne taip jau visiškai. 


226 


Lapkričio 4 d. 


Vakar negalėjau rašyti. Man viskas jau įgriso. 

Kokia aš buvau kvaila. Vakar jo nebuvo visą dieną. 
Turėjau į valias laiko pabėgti. Bet nebuvau visko kaip 
reikiant pasvėrusi. Įsivaizdavau, kaip nusigausiu iki 
minkšto priemolio Žemės ir semsiu ją saujomis. Vinis 
pasirodė esanti niekam tikusi — su ja niekaip neįveik- 
si cemento. Aš pamaniau, greičiau sutrupės vinis. Bu- 
vo pasiutusiai sunku. Prireikė valandų, kol išėmiau 
vieną akmenį: Už jo pasirodė besąs kitas akmuo, dar 
didesnis, klintinis, aš net jo krašto neapčiuopiau. Iš- 
krapščiau dar vieną akmenį iš sienos, bet ir tas nepa- 
dėjo. Už jo toks pat dideliausias akmuo. Mane apėmė 
visiška neviltis, supratau, kad su tuneliu nieko neišeis. 
Ėmiau pašėlusiai trankyti duris, mėginau išlaužti jas su 
vinimi, bet tik susižeidžiau ranką. Štai ir viskas. Visų 
mano pastangų rezultatas — skaudama ranka ir nulau- 
žyti nagai. 

Be įrankių man neužteks jėgų. Su įrankiais irgi. 

Galop sudėjau atgal akmenis, sutryniau cementą kaip 
galėdama, sumaišiau su vandeniu ir talku ir užtepiau 
plyšius, kad užmaskuočiau skylę. Viena iš būdingų nuo- 
taikų, kurios mane čia apima: aš staiga nusprendžiau, 
kad kasti reikės daug dienų, kad buvo kvaila manyti, jog 
suspėsiu per keletą valandų. 

Sugaišau daug laiko, kad paslėpčiau pėdsakus. 

Bet veltui, iš ten vis byrėjo kažkokie gabaliukai, be 
to, aš pasirinkau pačią matomiausią vietą, tad jis tikrai 
pamatys. 

Ir aš pasidaviau. Staiga nusprendžiau, kad visa tai 
niekinga, kvaila, beprasmiška. Nelyginant prastas pieši- 
nys. Nepataisoma. 

Kai jis galiausiai grįžo, iškart viską pamatė. Amžinai 
viską iššniukštinėja vos čia įėjęs. Patikrino, ar giliai nu- 
sirausiau. Aš sėdėjau ant lovos ir žiūrėjau. Paskui švys- 
telėjau į jį vinį. 


Jis vėl užcementavo akmenis. Pasakė, jog rūsys iš- 
mūrytas 1š didžiulių klinties luitų. 

Aš su juo nekalbėjau visą vakarą, net nežvilgtelėjau 
į pirkinius, nors mačiau, kad tarp jų yra paveikslas su 
rėmais. Išgėriau migdomųjų ir iškart po vakarienės at- 
siguliau. 

Šįryt (nubudau labai anksti) prieš jam ateinant nu- 
sprendžiau elgtis taip, tarsi nieko nebūtų nė atsitikę. 
Normaliai. 

Nepasiduoti. 

Aš išvyniojau visus jo pirkinius. Pirmiausia pa- 
veikslą — tai buvo D. P. piešinys. Mergina (jauna mo- 
teris), nuoga, piešinys visiškai nepanašus į tuos, ku- 
riuos lig šiol buvau mačiusi, manau, jis turėtų būti ga- 
nėtinai senas. Bet pieštas jo. Jam būdingas linijos pa- 
prastumas, neapykanta nervingumui, išoriniam gražu- 
mui. Ji pusiau nusigręžusi, užkabina ar nukabina nuo 
kablio suknutę. Ar dailaus veido? Sunku pasakyti. 
Stambokas Majolio stiliaus kūnas. Paveikslas nepaly- 
ginamai prastesnis už vėlesnius jo darbus. 

Bet tikras. - 

Išvyniojau paveikslą ir pabučiavau. Žiūrėjau į tas li- 
nijas ne kaip į linijas, o kaip į kažką, ką lytėjo jo ranka. 
Visą rytą. Ir dabar irgi. 

Ne meilė. Žmoniškumas. 

Kalibanas nustebo, kad aš atrodžiau tokia linksma, 
kai jis įėjo. Padėkojau jam už pirkinius. Pasakiau, nega- 
lima juk būti tikra belaisve, jeigu nemėgini bėgti. O da- 
bar pamirškim apie tai, sutarta? 

Jis papasakojo, kad apskambino visas galerijas, ku- 
rias aš jam paminėjau. Ir rado tik šitą vieną paveikslą. 

Labai jums dėkoju. Ar galiu pasikabinti jį čia, apačio- 
je? O kai išvažiuosiu, atiduosiu jį jums. (Nė nemanau. 
Jis pasakė, jog geriau pasikabins kokį nors mano pieši- 
nį.) 

Paklausiau, ar išsiuntė mano laišką. Jis pasakė „taip“, 
bet aš pamačiau, kad jis išraudo. Pasakiau, kad tikiu juo 
ir kad būtų niekšinga neišsiųsti laiško, ir kad jis — esu 
tikra — taip nepasielgė. 

O aš beveik tikra, jis jį suplėšė ir išmetė lygiai taip pat 
kaip ir čekį. Tai jo stilius. Bet kad ir ką aš jam sakyčiau, 
niekas nepadės. Tad nusprendžiau dėtis tikinti, neva jis 
išsiuntė laišką. 

Vidurnaktis. Turėjau liautis rašiusi. Jis atėjo. 

Klausėmės jo pirktų plokštelių. 

Bartoko „Muzika mušamiesiems ir čelestai“. 

Nuostabu. 

Jos klausydamasi prisiminiau, kaip pernai vasarą mes 
keturiese važiavom į Koliurą ir drauge su prancūzais 
studentais kopėm pro bugienius į bokštą. Bugieniai. Vi- 
siškai naujos spalvos: nuostabūs kaštoninės spalvos at- 
spalviai, rausvai rudi, ugniniai, kraujo spalvos ten, kur 
nupjauta žievė. Cikados. Laisva žydra jūra pro kamie- 
nus, ir kaitra, ir kvapai visko, kas sudega šitoje kaitroje. 
Pirsas, aš 1r visi kiti, išskyrus Minę, mažumėlę apkvai- 
tom. Užsnūdom paunksnėje, o kai pakirdom, pro medžių 
lapiją išvydom žydrą dangaus kobaltą, ir aš pagalvojau, 
kad neįmanoma viso to nutapyti, neįmanoma dirbtinė- 
mis spalvomis perteikti šito gyvo dangaus mėlio. Umai 

pajutau, jog nebenoriu daugiau tapyti, jog tapyba — tai 
tik noras pasirodyti; reikia pažinti aplinkinį pasaulį ir 
kuo daugiau patirti. 

Įstabiai gražus ir švarus saulės diskas už kraujo rau- 
donumo kamienų. 

Grįžtant aš 1lgai šnekučiavau su mielu droviu vaiki- 
nu. Žanu Luji. Jo prastas anglų kalbos mokėjimas, o ma- 
no — prancūzų netrukdė mudviem suprasti vienas kitą. 
Jis taip drovėjosi. Bijojo Pirso. Pavydėjo jam. Pavydė- 
j0, kad šis, paikas įžūlėlis, lyg niekur nieko apkabina 
mane per pečius. O paskui paaiškėjo, kad Žanas Luji 
rengiasi tapti dvasininku. 

Tada Pirsas ėmė šiurkščiai elgtis su juo. Ak, tas kvai- 
las, nevykęs, grynai angliškas žiaurumas: tikras vyras 
niekada neturi rodyti silpnumo. Pirsas negalėjo supras- 
ti, kad vargšui Žanui Luji aš patikau, kad aš jam buvau 
seksualiai patraukli, bet tai buvo visai ne drovumas, tai 
buvo pasiryžimas likti dvasininku netgi gyvenant pasau- 
lietišką gyvenimą. Tiesiog neįtikėtinomis valios pastan- 
gomis susitarti su pačiu savimi. Tarsi vienu kartu sunai- 
kinti visus savo paveikslus ir vėl viską pradėti nuo 
pradžių. Tik jam reikėjo daryti tai kasdien. Kaskart, kai 
pamatydavo jam patinkančią merginą. O Pirsas tesuge- 
bėjo pasakyti tiek: „Kertu lažybų, jis sapnuoja apie tave 
nešvankius sapnus“. 

Na ir atgrasūs tie pasipūtę, nejautrūs privilegijuotų 
mokyklų auklėtiniai. Pirsas nesiliauja tvirtinęs, kaip jis 
nevirškina savo mokyklos Stou. Tarsi tai ką nors išspręs- 
tų, tarsi jei tu ko nors nekenti, tai nustoja tave veikę. Aš 
visad matau, kai Pirsas ko nors nesuvokia. Iškart pasida- 
ro ciniškas, ima šnekėti iššaukiamai. 

Kai po 1lgo laiko papasakojau apie tai D. P., jis tik pa- 
sakė, gaila varliūkščio, turbūt ant kelių meldžiasi, kad 
jus pamirštų. 

Žiūrėjom, kaip Pirsas svaido akmenis į jūrą... kurgi 
tai buvo?.. kažkur netoli Valencijos. Toks gražus, nely- 
ginant jaunas dievaitis, kūnas auksiškai rudas, plaukai 
tamsūs. Sų maudymosi glaudėmis. Ir Minė pasakė (ji 
gulėjo šalia manęs, ak, kaip aiškiai visa tai regiu), ji pa- 
sakė, juk būtų nuostabu, jeigu jis būtų nebylys. 

O paskui paklausė, ar tu galėtum su juo mylėtis? 

Atsakiau, ne. O paskui, nežinau. 

Čia priėjo Pirsas ir paklausė, ko ji taip šypso. 

Manda ką tik pasakė man vieną paslaptį. Apie tave. 

Pirsas mėgino padrožti sąmojį, bet nepavyko, tad nu- 
ėjo su Piteriu paimti priešpiečių iš automobilio. 

Įdomu, kokia paslaptis, panūdau sužinoti. 

Kūnas paguldo ant menčių protą, pasakė ji. 

Na ir gudreiva ta Karmen Grėj, visad žino, ką sumesti. 

Taip ir žinojau, kad taip pasakysi, tarė Minė. Ji pirštu 
kažką kraigliojo smėlyje, o aš gulėjau ant pilvo ir žiūrė- 
jau. Ji paaiškino, aš tiesiog norėjau pasakyti, jis toks 
nuostabiai gražus, jog kartais pamiršti, koks jis kvailas. 
Tau gali šaut į galvą mintis — „galėčiau ištekėti už jo ir 
perauklėti“. Argi ne? Bet juk supranti, kad tai neįmano- 
ma. Arba imsi ir atsigulsi su juo, tiesiog dėl įdomumo, o 
paskui vieną gražią dieną staiga pajusi, kad įsimylėjai jo 
kūną ir negali be jo gyventi. Ir užstrigsi amžinai su tuo 
apgailėtinu proteliu. 

Paskui ji paklausė, ar tavęs tai nebaugina? 

Ne daugiau nei visi kiti dalykai. | 

Bet aš rimtai. Jeigu ištekėsi už jo, aš nebenorėsiu ta- 
vęs pažinti. | 

Ir ji iš tikro kalbėjo rimtai. Tas greitas drovus pilkų 
akių Žvilgsnis, persmeigiantis lyg ietimi. Aš pakilau, pa- 
kštelėjau jai į skruostą ir nuėjau padėti vaikinams. O ji 
liko sėdėti kaip sėdėjus, nepakeldama akių nuo smėlio. 

Mudvi abi esam pernelyg įžvalgios. Ir nieko čia ne- 
padarysi. Minė visad sako, aš esu tikra tuo, aš elgiuosi 

taip. Tai turi būti žmogus, kuris bent būtų tau lygus, ge- 
bantis viską matyti ir suprasti kaip ir tu. O kūniški daly- 
kai turi būti antrojė vietoje. Ir aš visad slapčiomis būgš- 
tavau, kad Karmen taip niekad ir neištekės. Viskas 
pernelyg sudėtinga, netėlpa į jokius rėmus. 

Bet dabar aš galvoju apie D. P., lyginu jį su Pirsu. Ir 
Pirsas neturi jokių privalumų. Vien auksiškai įdegusį 
kūną, be tikslo svaidantį į jūrą akmenukus. 

Lapkričio 5 d. 


Na ir pakėliau aš jam šįvakar vėją. 

Sudūkau svaidyti ant žemės daiktus. Pradžioje pagal- 
ves, paskui — lėkštes. Man seniai nagai niežtėjo išdau- 
žyti jas. 

Bet mane tikrai buvo pagavus tūžmastis. Kaip kokią 
išdirgėlę. O jis kentėjo. Pliuškis. Reikėjo tiesiog rėžti 
man antausį. 

Jis vis dėlto sučiupo mane, kad nesudaužyčiau dar 
vienos jo šlykščios lėkštės. Mes retai lytim vienas kitą. 
Man tai buvo atgrasu. Tarsi ledinis vanduo. 

Paskaičiau jam paskaitą. Išklojau viską, koks jis yra 
ir ką turėtų gyvenime daryti. Bet jis neklauso. Jam patin- 
ka, kai aš apie jį kalbu. Bet visai nesvarbu, ką kalbu. 

Neberašysiu daugiau. Skaitau „Jausmus ir nuovoku- 
mą“!? ir turiu greičiau sužinoti, kas gi nutiks Marianai. 
Mariana — tai aš. Eleonora — irgi aš, tokia, kokia turė- 
čiau būti. 


O jeigu jis Žus autoavarijoje? Arba jį ištiks insultas? 
Ar dar kas nors? 

Aš mirsiu. 

Aš juk neišsigausiu iš čia. Viskas, ko pasiekiau užva- 
kar, tai tik patvirtina. 


'*"Sense and Sensibility“ (1811) — anglų rašytojos Džeinės 
Ostin romanas. 

Lapkričio 6 d. 


Vidudienis. Sėdžiu be pietų. 

Dar vienas mėginimas ištrūkti. Vieną akimirką atro- 
dė, jog pavyks. Bet nieko panašaus. Jis tikras šėtonas. 

Suvaidinau, neva man apendicito priepuolis. Suma- 
niau tai senų seniausiai. Laikiau tai atsargoj, kaip pasku- 
tinę priemonę. Nenorėjau, kad viskas nueitų šuniui ant 
uodegos dėl blogo pasirengimo. Nerašiau apie tai, būgš- 
tavau, kad užrašai gali pakliūti jam į rankas. 

Išsitepiau veidą talku. Kai jis rytą pabeldė į duris, 
greit prarijau sutaupytą druską su vandeniu ir susigrū- 
dau pirštus į burną. Apskaičiuota buvo tiksliai: jis įėjo ir 
pamatė, kad aš bloguoju. Suvaidinau atsakančiai. Susi- 
rangiau ant lovos, plaukai išdraikyti, rankomis laikausi 
už pilvo. Neapsirengusi, su pižama ir chalatu. Ir pavai- 
toju truputį — atseit narsiai pakeliu skausmą. O jis sto- 
vi prie lovos ir vis klausia, kas jums yra, kas atsitiko? Ir 
prasidėjo beviltiškas trūkinėjantis pokalbis, Kalibanas 
kaip įmanydamas stengėsi išsisukti, nenorėjo vežti ma- 
nęs į ligoninę, o aš primygtinai to reikalavau. Ir staiga jis 
jau lyg ir sutiko. Sumurmėjo kažką panašaus į „tai galas“ 
ir išpuolė lauk. 

Išgirdau, kaip atsivėrė geležinės durys (aš tebegulė- 
jau veidu į sieną), bet sklendė nebuvo užšauta. Paskui 
atsivėrė išorinės durys. Ir tyla. Buvo taip keista. Vis- 
kas taip staiga išsipildė. Suveikė. Apsimoviau pirmas 

po ranka pakliuvusias kojines, įsispyriau į batus ir 
liuoktelėjau prie durų. Jos pasidavė per porą centimet- 
rų — neuždarytos. Aš pagalvojau, o gal tai spąstai. To- 
dėl toliau vaidinau: atidariau duris, pašaukiau jį silpnu 
balseliu, pasvyrinėjau po išorinį rūsį ir — laiptais 
aukštyn. Pro plyšį sruvo šviesa — vadinasi, jis neuž- 
darė 1r laukujų durų. Man šmėstelėjo mintis: taip jis ir 
turėjo pasielgti, pas jokį gydytoją jis neis. Jis tiesiog 
pabėgo. Prileido kelnes. Bet jis gaus išvažiuoti furgo- 
nu. Vadinasi, aš turėčiau išgirsti motoro garsą. Bet nie- 
ko neišgirdau. Luktelėjau keletą minučių, turėjau susi- 
protėti, bet neužteko jėgų laukti. Atlapojau duris ir 1š- 
puoliau lauk. Jis stovėjo ten. Tiesiog už durų. Nu- 
tviekstas dienos šviesos. 

Laukė. 

Aš negalėjau dėtis serganti. Juk buvau apsiavusi ba- 
telius. Jis rankoje turėjo kažkokį daiktą (plaktuką?), 
akys keistai išplėstos, aš buvau tikra, jis rengėsi mane 
pulti. Mes valandėlę stovėjom tarsi sustingę, nežinoda- 
mi, ką daryti. Tada aš apsigręžiau ir puoliau atgal. Neži- 
nau kodėl, bet net nesusimąsčiau. Jis metėsi paskui ma- 
ne, bet pamatęs, kad įbėgau į savo kambarį, sustojo 
(pasąmonėje buvau tikra, jog taip ir bus — vienintelė 
priedanga nuo jo — čia, apačioje). Girdėjau, kaip jis pri- 
ėjo prie durų ir užšovė skląstį. 

Esu tikra, kad viską padariau teisingai. Tas išgelbėjo 
man gyvybę. Jei būčiau šaukusi ar mėginusi bėgti, jis 
būtų negyvai mane užtvatinęs. Būna akimirkų, kai jį tar- 
si kas apsėda — visiškai praranda savikontrolę. 

Jis pergudravo. 


(Vidurnaktis.) Jis atnešė man vakarienę čia, į apačią. 
Neištarė nė žodžio. Visą dieną piešiau jį — pasakojimas 
paveikslėliuose. „Šiurpi pasaka apie nekaltą berniuką“. 
Absurdas. Bet man reikia kažkaip atsiriboti nuo realy- 

bės, nuo baimės. Pasaka prasideda mielo, nekalto kler- 
ko nuotykiais, o baigiasi tuo, kad jis pavirsta riaumojan- 
čia pabaisa iš siaubo filmų. 

Jam išeinant aš parodžiau tuos paveikslėlius. Jis ne- 
sijuokė, tik atidžiai juos peržiūrėjo. 

Visiškai nieko keisto, ik diniais Turėjo omenyje, kad 


0-0 0 


Aš vienas iš kolekcijos pavyzdžių. Ir vos tik pamėgi- 
nu suplasnoti sparneliais, kad ištrūkčiau 1š tos eilės, jis 
ima manęs nekęsti. Aš turiu būti negyva, prismeigta seg- 
tuku, visada vienoda, visada graži. Jis supranta, jog iš 
dalies esu graži dėl to, kad esu gyva, bet 1š tikro jis nori 
manęs mirusios. Jis nori manęs gyvos, bet tarsi miru- 
sios. Šiandien pajutau tai ypač stipriai. Tai, kad aš gyva, 
nuolat keičiuosi, galvoju kitaip nei jis, kartais būnu blo- 
gos nuotaikos, — visa tai jį pradeda erzinti. 

Jis kietas kaip titnagas; nepajudinamas, neperkalba- 
mas. Sykį jis man parodė indą, vadinamą marintuvu. Va 
tokiam marintuve aš ir sėdžiu. Mušu sparneliais į stiklą. 
O kadangi jis permatomas, man atrodo, kad galiu ištrūk- 
ti. Kad yra vilties. Bet tai tik iliuzija. 

Aplinkui stora stiklo siena. 

Lapkričio 7 d. 


Kaip lėtai slenka dienos. Nepakeliamai ilga šian- 
diena. 

Vienintelė mano paguoda — D. P. paveikslas. Jis vis 
labiau ir labiau traukia mane. Jis čia — vienintelis gy- 
vas, unikalus, sukurtas daiktas. Į jį pirmiausia pasižiūrių 
vos pabudus ir paskiausia — eidama miegoti. Stoviu 
priešais jį, žiūriu, neatplėšdama akių. Pažįstu kiekvieną 
liniją. Viena koja jam nepavyko. Ir visa kompozicija 
kiek šlubuoja, tarytum kažkur kažkokio mažmožio stig- 
tų. Tačiau paveikslas gyvas. 

Po vakarienės (mes vėl normaliai bendraujam) Kali- 
banas padavė man „Rugiuose prie bedugnės“ ir pasakė, 
perskaičiau. Iš jo tono iškart supratau, ką norėjo pasaky- 
ti — „ir nieko ypatingo čia nėra“ 

Miegoti nesinori, užrašysiu dialogą. 


M. Na? 

K. Nesuprantu, kam visa tai. 

M. Bet jūs juk suprantat, jog tai pats nuostabiausias 
darbas apie paauglių psichologiją, koks buvo kada nors 
parašytas. 

K. Man regis, jis be ryšio. 

M. Žinoma, be ryšio. Bet jis ir pats tai supranta ir 
stengiasi išreikšti savo jausmus, jis tikras Žmogus, ne- 
paisant visų jo trūkumų. Nejau jums jo net negaila? 

K. Man nepatinka, kaip jis kalba. 

M. O man nepatinka, kaip jūs kalbat. Bet juk aš ne- 
manau, kad man žema elgtis su jumis dėmesingai ir su 
užuojauta. 

K. Na, aš manau, tai protinga knyga. Protingai para- 
šyta ir panašiai. 

M. Aš jums daviau paskaityti tą knygą, manydama, 
kad jis jums bus artimas. Juk jūs irgi Holdenas Kolfildas. 
Jis netelpa į jokius rėmus, jūs — irgi. 

K. Ir nenuostabu — pažiūrėkit, kaip jis elgiasi. Jis nė 
nemėgina į juos įtilpti. 

M. Jis mėgina suteikti savo gyvenimui bent kokią 
prasmę, išlikti doras. 

K. Tai netikroviška. Mokytis pižoniškoj mokykloj, 
kai tėvai aptekę pinigais. Jis taip nesielgtų. Aš taip 
manau. 

M. Aš supratau, kas jūs. Jūs marių senis. 

K. Čia dar kas? 

M. Siaubingas seniokas, kurį Sindbadui teko vilkti 
ant nugaros. Ir jūs toks pat. Užsiropščiat ant nugaros vis- 
kam, kas gyvas, kas stengiasi būti sąžiningas ir laisvas, 
1r slegiat, slegiat. 


Daugiau nebepasakosiu. Mudu susiginčijom — tik- 
riau ne, su juo neįmanoma ginčytis, aš ką nors sakau, o 
jis 1šsisukinėja. 

Tai tiesa. Jis marių senis. Nepakenčiu tokių kvailių 
kaip Kalibanas, prislėgtų jų pačių ribotumo, egoizmo, 
menkumo. O mažuma turi tempti visą tą sunkį. Gydy- 
tojai, mokytojai, menininkai — Žinoma, ir tarp jų yra 
išdavikų — tik į juos galima dėti vilties, į mus. 

Juk ir aš — viena iš jų. 

Aš — viena iš jų. Aš tai jaučiu ir mėginu įrodyti. Su- 
pratau tai paskutiniais metais mokykloje, Ledimonte. 
Tokių, kurie ne viskam abejingi, buvo nedaug, o kvailių, 

snobų, būsimų debiutančių, tėvelių dukryčių, puošeivų, 
seksualių katyčių, — tokių buvo į valias. Niekada nebe- 
grįšiu į Ledimontą. Nes niekada nepakenčiau tos dusi- 
nančios atmosferos: viskas turi būti daroma „kaip pride- 
ra“, bendraujama su „reikiamais“ žmonėmis, elgiamasi 
„padoriai“. (Boadicija parašė ant mano pažangumo pa- 
žymėjimo: „nepaisant jos keistų politinių pažiūrų“ — ir 
kaip ji drįso?) Aš nenoriu būti sava šitame klane. 

Kodėl mes turime toleruoti šitą gyvulišką kalibaniš- 
kumą? Kodėl gyvi, kūrybingi ir dori žmonės turi būti 
kankinami pasaulį užplūdusių ėdrūnų? 

Šitoje situacijoje — aš tos mažumos atstovė. 

Kankinė. Belaisvė, kuriai atimta galimybė augti. Ati- 
duota šitos amžinos pagiežos malonei, prislėgta neapy- 
kantos ir pavydo girnų, šito pasaulio kalibanizmo. Nes 
jie visi nekenčia mūsų už tai, kad mes ne tokie kaip jie, 
kad jie patys ne tokie kaip mes. Jie persekioja mus, stu- 
mia mus lauk, siunčia į Koventrį žūti, šaiposi iš mūsų, 
žiovauja mums į veidą, užsidengia akis ir užsikemša au- 
sis. Jie daro viską, kad tik nematytų mūsų, kad tik nepa- 
rodytų mums pagarbos. Jie šunlaižiauja didžiausiems iš 
mūsų, kai mes mirštam. Jie moka tūkstančių tūkstančius 
už Van Gogo ar Modiljanio paveikslus, į kuriuos spjau- 
dė, kai jie buvo tapomi. Kvatojo iš jų. Laidė šiurkščius 
sąmojus. 

Nekenčiu jų. 

Nekenčiu neišsiauklėjimo ir neišsilavinimo. Neken- 
čiu pasipūtėliškumo ir apgaulės. Nekenčiu pavydo ir pa- 
giežos. Nekenčiu irzlumo, menkystės, smulkmenišku- 
mo. Nekenčiu vidutinių nykių žmogelių, kurie 
nesigėdija, kad yra nykūs ir pilki. Nekenčiu tų, kuriuos 
D. P. vadina „naujaisiais žmonėmis“, tų naujųjų iškilė- 
lių su savo automobiliais, pinigais, televizoriais, neken- 
čiu jų kvailo vulgarumo, šliaužiojimo prieš senąją bur- 
žuaziją 1r noro ją mėgdžioti. 


239 


Myliu sąžiningumą, laisvę, norą duoti. Myliu kūrimą, 
darbą, myliu pilnavertį gyvenimą, myliu viską, kas yra 
priešinga sėdėjimui, stebėjimui, mėgdžiojimui, sielos 
sustabarėjimui. 

D. P. šaipėsi iš manęs, kad esu leiboristė (kitados). 
Pamenu, jis pasakė, ar jūs bent suvokiat, kad palaikot 
partiją, kurios dėka atsirado visi tie naujieji iškilėliai? 

Aš pasakiau (buvau priblokšta — juk sprendžiant iš 
to, ką jis visad kalbėdavo, jį patį laikiau leiboristu, be to, 
žinojau, jog anksčiau jis buvo komunistas), man rodos, 
jau geriau tie „naujieji“ nei skurdžiai. 

O jis pasakė, tie „naujieji“ irgi skurdžiai. Tik jų nauja 
skurdo forma. Anie neturi nė skatiko kišenėj, o šitie ne- 
turi sielos. 

Ir nei iš šio, nei 1š to paklausė, ar jūs skaitėt ,„Majorę 
Barbarą“? 

Ten įrodoma, jog pirma Žmones reikia ištraukti iš ma- 
terialinio skurdo, o tik tada gelbėti jų sielas. 

Tik jie pamiršo vieną dalyką, pasakė jis. Jie sukūrė 
Gerovės Šalį, bet pamiršo pačią Barbarą. Gausybė, per- 
teklius, ir nė vienos gyvos sielos aplinkui. 

Žinau, jis ne visai teisus (perdeda). Žmogus turi būti 
kairysis. Visi padorūs Žmonės, kuriuos pažįstu, pasisa- 
ko prieš konservatorius. Bet supratau, ką jis jaučia, aš ir 
pati vis dažniau ir dažniau jaučiu tą patį — kaip tie nu- 
sipenėję „naujieji žmonės“ viską aplinkui slegia mirtinu 
sluogu. Viską gadina. Vulgarizuoja. Prievartauja gamtą, 
kaip kad sako T., kai jį apima žemvaldiškos nuotaikos. 
Visur masinė produkcija. Masinė kultūra. 

Aš suprantu, mes turim atremti bandą, sukontroliuoti 
stichinį minios bėgimą — nelyginant filmuose apie 
Laukinius Vakarus. Dirbti dėl šių Žmonių, būti jiems pa- 
kantūs. Niekada neužsidarysiu dramblio kaulo bokšte, 
nieko negali būti šlykščiau nei slėptis nuo gyvenimo 
vien dėl to, kad jis tau nepatinka. Bet tarpais baugu pa- 


240) 


galvoti, kokia kova yra gyvenimas, jeigu Žiūrėsi į jį rim- 
tai. 

Visa tai tik šnekos. Tikriausiai aš sutiksiu Žmogų, 
kurį pamilsiu, ištekėsiu už jo, ir viskas atrodys kitaip, 
ir man bus vis tiek. Tapsiu „miela moteryte“. Pereisiu 
į priešo pusę. 

Bet dabar jaučiu būtent taip. Kad aš priklausau kaž- 
kokiai grupei žmonių, kurie turi atsilaikyti prieš minią. 
Nežinau, kas jie tokie — žymūs Žmonės, mirę ir gyvi, 
tie, kurie grūmėsi už teisybę, kūrė ir tapė tikrus darbus; 
ir niekam, išskyrus man, nežinomi, nemokantys meluo- 
ti, kurie stengiasi gyventi ne rankas sudėję, būti huma- 
niški ir protingi. Taip, būtent tokie kaip D. P., nepaisant 
visų jo trūkumų. Jo Trūkumo. 

Tie žmonės ne visada geri. Jie turi silpnybių. Kartais 
jie pasineria į seksą, užgeria. Kartais jiems dreba kinkos, 
mėgsta pinigus. Pasėdi dramblio kaulo bokšte. Bet kaž- 
kokia jų sielos dalelė visada su mumis. 

Su nedaugeliu. 


Lapkričio 9 d. 


Aš tuščiagarbė. Aš nesu viena iš jų. Aš tik noriu būti 
su jais, 0 tai ne tas pats. 

Žinoma, Kalibanas ne tipiškas „naujasis“. Jis bevil- 
tiškai atsilikęs nuo laiko (pavyzdžiui, patefoną jis vadi- 
na „gramofonu“). Ir jam trūksta pasitikėjimo savimi. 
„Naujieji“ nejaučia gėdos dėl savęs. Pamenu, T. yra sa- 
kęs, jog visi jie laiko save lygiais geriausiems Žmonėms, 
vos tik įsigyja televizorių ir automobilį. Bet širdies gilu- 
moje Kalibanas toks pat kaip ir jie — šita neapykanta 
viskam, kas neįprasta, noras visus matuoti vienu matu. 
Ir jo visiškas nemokėjimas leisti pinigus. Kam žmogui 
pinigai, jeigu jis nežino, kur juos panaudoti? ' 

Man silpna daros, pagalvojus apie tai, kiek pinigų 
Kalibanas išlošė; ir apie visus kitus į jį panašius Žmones, 
kurie išlošia pinigų. Tokius savimylas ir piktus. 

Tądien D. P. pasakė, sąžiningas skurdžius skiriasi 
nuo vulgaraus turtuolio tik tuo, kad neturi pinigų. Skur- 
das verčia Žmogų turėti gerų ypatybių ir didžiuotis kitais 
dalykais, ne pinigais. Kai toks Žmogus staiga praturtėja, 
jis nežino, ką daryti su tais turtais. Pamiršta visas buvu- 
sias savo dorybes, kurios, beje, nė nebuvo tikros dory- 
bės. Dabar jis mano, jog pagrindinė dorybė — daryti pi- 
nigus ir juos kleisti. Jis neįsivaizduoja, jog yra Žmonių, 
kuriems pinigai — niekis. Jog patys nuostabiausi daly- 
kai neturi nieko bendro su pinigais. 

Aš nesu nuoširdi. Vis dėlto norisi turėti pinigų. 
Bet — Žinau, jog tai negerai. Aš tikiu D. P. — ne dėl to, 
kad jis sako tai; matau, jog tai tiesa — jam beveik visai 
nerūpi pinigai. Jis turi jų medžiagoms, pragyvenimui, 
kūrybinėms atostogoms kartą per metus, ir to jam pakan- 
ka. Yra dešimtys kitų Žmonių — Piteris, Bilis Makdo- 
naldas, Stefanas. Jie negyvena pinigų pasaulyje. Jeigu 
jie turi pinigų, tai juos leidžia. Jeigu ne — apsieina be jų. 

Tokiems žmonėms kaip Kalibanas neužtenka proto, 
kaip elgtis su pinigais. Vos gavę nedidelę sumą, jie, kaip 
tie naujieji iškilėliai, pradeda elgtis gyvuliškai. Visi tie 
siaubingi Žmonės, kurie man nedavė pinigų, kai rinkau 
juos. Pakakdavo vieno žvilgsnio, iškart būdavo aišku. 
Žmonės iš buržuazijos sluoksnio duodavo — jiems ne- 
patogu atsakyti, kai jų įkyriai prašo. Inteligentai duoda- 
vo ar bent sąžiningai pasakydavo, kad neduos. Nesigė- 
dijo atsakyti. Bet tie naujieji iškilėliai — jiems ir pinigų 
gaila, ir pripažinti tai gėda. Kaip tas šlykštus tipas 
Hampstede (tikrai vienas iš tų), kuris pareiškė: aš duo- 
siu jums pusę dolerio, jeigu įrodysite, kad tie pinigai ne- 
nueis kam nors į kišenę. Jam atrodė, jog jis labai sąmo- 
jingas. 

Aš nusigręžiau nuo jo, o be reikalo: juk vaikai svar- 
biau už mano išdidumą. Vėliau pati įnešiau pusę dole- 
rio UŽ jį. 

Bet lig šiol jo nekenčiu. 

Kalibanui atsitiko taip, tarsi jis būtų išgėręs visą bu- 
telį viskio. O gerti jis nemoka. Vienintelis dalykas, dėl 
kurio jis išlaikė padorumą, tai neturtas. Pririštas prie na- 
mų, prie darbo. 

Tarsi aklą Žmogų būtų kas pasodinęs į greitą automo- 
bilį — tegu važiuoja, kur ir kaip jam patinka. 

Baigsiu maloniu dalyku. Šiandien jis atnešė man Ba- 
cho plokštelę, jau du kartus jos klausiausi. Kalibanas sa- 
ko, ji graži, bet jis nėra muzikalus. Šiaip ar taip, sėdėjo 


243 


nutaisęs deramą miną. Perklausysiu dar kartą tas vietas, 
kurios man patinka. Gulėsiu lovoje tamsoje, klausysiuos 
muzikos ir įsivaizduosiu, kad aš su D. P., jis guli už- 
merktom akim, ir aš matau jo įdubusį skruostą ir žydiš- 
ką nosį; guli tarsi ant savo paties antkapio. Tik jokio mir- 
ties pėdsako jame. 


Netgi taip būna. Šįvakar Kalibanas atėjo vėlai. 

Kur buvot, iškart užsipuoliau jį. Jis tik pažiūrėjo nu- 
stebęs, nieko neatsakė. Aš pasakiau, man pasirodė, kad 
jūsų taip ilgai nebuvo. 

Juokinga. Aš norėjau, kad jis ateitų. Man dažnai to 
norisi. 

Aš tokia vieniša. 


Lapkričio 10 d. 


Šįvakar mudu ginčijomės dėl pinigų. Aš pareiškiau, 
j0g didžiąją jų dalį jis turįs išdalyti. Gėdinau jį, mėginau 
įkalbėti išdalyti bent dalį jų. Bet jis niekuo netiki. Čia ir 
visa bėda. Kaip tas žmogus iš Hampstedo, Kalibanas ne- 
tiki tais, kurie renka pinigus ir iš tikro panaudoja juos pa- 
gal paskirtį. Jam atrodo, jog visi yra nedori, visi stengia- 
si prisigvelbti pinigų ir su jais nesiskirti. 

Beprasmiška sakyti, jog Žinau, kad tie pinigai bus pa- 
naudoti geriems tikslams. Jis klausia, o iš kur jūs Žinot? 
Aš, žinoma, negaliu pasakyti. Tegaliu atsakyti, jog ne- 
abejoju, kad jie tikrai nueis ten, kur jų reikia. Tada jis nu- 
sišypso, tarsi būčiau naivi mergaitė ir neturėčiau jokios 
teisės apie nieką spręsti. 

Aš apkaltinau jį (nelabai piktai), kad jis taip ir neiš- 
siuntė čekjo Judėjimui už branduolinį nusiginklavimą. 
Kursčiau jį parodyti kvitą. Jis pasakė, esą tai buvusi ano- 
niminė dovana, jis neužrašė savo adreso. Man panižo 
liežuvį pasakyti, kai išeisiu į laisvę, patikrinsiu. Bet su- 
siturėjau. Nes tai būtų dar viena priežastis, dėl kurios jis 
nenorėtų manęs išleisti. Jis išraudo, kaip ir anąsyk, kai 
pamelavo dėl laiško T. ir M. 

Kalbu ne apie dosnumo stoką, ne apie šykštumą. 
Noriu pasakyti (jeigu pamiršim, kokia absurdiška situ- 
acija), kad jis man labai dosnus. Leidžia dėl manęs 
šimtus svarų. Jis stačiai žudo mane savo gerumu. Api- 

pila mane saldainiais, cigaretėmis, visokiais skanumy- 
nais, gėlėmis. Aną vakarą pasakiau, norėčiau prancū- 
ziškų kvepalų — tai buvo tik užgaida, bet visas mano 
kambarys pakvipęs dezodorantais. Aš dažnai maudau- 
si, nors vis tiek nesijaučiu švari. Pasakiau, va norėčiau 
nueiti ir pauostyti įvairių kvepalų, kad pati išsirink- 
čiau, kurie man patinka. Rytą jis pasirodė su keturioli- 
ka skirtingų buteliukų. Jis išnaršė visas vaistines ir 
parfumerijos krautuvėles. Beprotybė. Išleido keturias- 
dešimt svarų. Gyvenu tarsi „Tūkstančio ir vienos nak- 
ties“ pasakose. Mylimiausia haremo žmona. Bet vie- 
ninteliai kvepalai, kurių iš tikro norisi, — tai laisvė. 

Jei galėčiau pastatyti prieš jį iš bado mirštantį vai- 
ką, pavalgydinti jį, padaryti taip, kad jis matytų, kaip 
vaikas sveiksta ir auga, esu tikra, jis nepagailėtų tam 
pinigų. Bet viskas, už ką jis moka 1r ko nemato, kelia 
jam įtarimą. Jis netiki jokiu kitu pasauliu, išskyrus tą, 
kuriame gyvena, kurį mato. Iš tikro jis pats yra kalinys; 
įkalintas savo paties bjauriame ankštame šiandieninia- 
me pasaulyje. 

Lapkričio 12 d. 


Priešpaskutinė naktis. Nedrįstu nė galvoti apie tai, 
kad gali nepavykti pabėgti. Paskutiniu metu vis pri- 
mindavau jam apie terminą. Bet dabar manau, jog 
reikėjo priminti jam tai staiga, netikėtai. Šiandien nu- 
sprendžiau, jog rytoj vakare surengsiu mažytę šven- 
tę. Pasakysiu, kad mano jausmai jo atžvilgiu pasikei- 
tė, kad noriu būti jam draugė ir globoti jį Londone. 

Tai netgi nebūtų melas, aš jaučiu jo atžvilgiu kaž- 
kokią man pačiai nesuprantamą atsakomybę. Jis taip 
dažnai kelia man neapykantą, atrodo, amžinai turė- 
čiau jo nekęsti. Tačiau taip nėra. Gailestis ima viršų, 
ir aš noriu jam padėti. Galvoju apie Žmones, su ku- 
riais galėčiau jį supažindinti. Galima būtų suvesti jį 
su Karolinos bičiuliu psichiatru. Būsiu kaip Ema ir 
pasistengsiu apvesdinti jį, tik sėkmingiau. Su kokia 
nors Harieta Smit, su kuria jis būtų ramus, sveikas ir 
laimingas. 

Žinau, turiu būti plieninė, turiu pasirengti tam, kad jis 
manęs neišleis. Visą laiką kartoju sau, jog tėra vienas 
šansas iš šimto, kad jis mane paleis. 

D. P. 

Nemačiau jo du mėnesius, daugiau nei du mėne- 
sius. Buvau Prancūzijoj, Ispanijoj, paskui namie. 
(Mėginau nueiti pas jį porą kartų, bet jis visą rugsėjį 

buvo išvykęs.) Atsiuntė atviruką, atsakydamas į ma- 
no laiškus. Ir viskas. 

Paskambinau jam pirmąjį vakarą, kai grįžau su Karo- 
lina, ir paklausiau, ar galiu užbėgti. Jis pasakė rytoj, šį- 
vakar turįs Žmonių. 

Atrodė, jis džiaugiasi mane matydamas. Stengiausi 
dėtis, jog man vis tiek, kaip atrodau. Nors 1š tikro labai 
stengiausi gerai atrodyti. 

Pasakojau jam apie Prancūziją, Ispaniją, apie Gojos 
paveikslus, apie Albi ir apskritai apie viską. Apie Pirsą. 
Jis klausėsi, nieko nepasakojo apie save, o paskui paro- 
dė keletą paveikslų 1š tų, kuriuos nutapė, būdamas Heb- 
ridų salose. Ir man paliko gėda. Juk nė vienas iš mūsų 
beveik nieko nenuveikėm, mat buvom taip užsiėmę (bu- 
vo apėmęs pernelyg didelis tingulys), kaitindamiesi sau- 
lėje ir žiūrinėdami didžiųjų meistrų paveikslus. | 

Aš pasakiau (po to, kai liejausi kone visą valandą), 
kad per daug tauškiu. 

Jis atsakė, na ir kas čia toki0. 

Jis valė kažkokia rūgštimi rūdis nuo seno geležinio 
rato. Nužiūrėjo jį kažkiokioj sendaikčių krautuvėlėj 
Edinburge ir atsivežė į Londoną. Palei ratą ėjo kažkokie 
keisti buki dantys, D. P. manė, jog tas ratas nuo bažny- 
čios laikrodžio. Grakštūs kūgiški stipinai. Labai gražu. 

Kurį laiką tylėjome. Stovėjau šalia jo, atsirėmusi į 
varstotą, žiūrėjau, kaip jis valo rūdis. Paskui jis pasakė, 
aš pasiilgau jūsų. 

Aš atsakiau, negali būti. 

Jis pasakė, jūs drumsčiat man ramybę. 

Tada paklausiau (žirgu taikydamasi į jo pėstininką), 
ar matėt Antuanetę? 

Jis atsakė, ne. Juk, rodos, sakiau, kad išmečiau ją 
lauk. Ir pažvelgė įkypai. Nelyginant driežas. Jus tai te- 
bešokiruoja? Aš papurčiau galvą. 

Atleidžiat? 

Aš pasakiau, jūs niekuo nekaltas. 

Aš nuolat galvojau apie jus Hebridų salose. Norėjau 
jums daug ką parodyti. 

O man norėjosi, kad jūs būtumėt su mumis Ispanijo- 
je, pasakiau. 

Dabar jis įnikęs valė dantis švitro popieriumi. Pasa- 
kė, jis labai senas, pažiūrėkit, kaip surūdijęs. Paskui 
pridūrė, tuo pačiu tonu, tiesą sakant, aš nusprendžiau, 
kad norėčiau jus vesti. Aš nieko neatsakiau, akių nepa- 
kėliau į Jį. 

Jis kalbėjo toliau, aš pakviečiau jus ateiti, kai būsiu 
vienas, nes daug apie tai galvojau. Aš dvigubai vyresnis 
už jus ir turėčiau susidoroti su tokiais dalykais pasi- 
vaikščiojęs — Dievas mato, tai ne pirmas sykis. Ne, 
leiskit man užbaigti. Buvau nusprendęs liautis susitiki- 
nėjęs su jumis. Ketinau pasakyti jums tai, kai atėjot. Ne- 
galiu leisti jums ir toliau trikdyti mano ramybę. O tai ne- 
išvengiama, jei ir toliau čia lankysitės. Nemanykit, kad 
aš aplinkiniais keliais prašau jūsų rankos. Aš stengiuosi 
padaryti tai visiškai neįmanomu dalyku. Jūs žinot, koks 
aš esu, žinot, kad pagal metus tinku jums į tėvus, kad esu 
visiškai nepatikimas. Be to, jūs visai manęs ir nemylit. 

Nemoku paaiškinti, pasakiau. Nerandu tinkamų 
žodžių. 

Būtent, atsakė jis. Jis valėsi rankas benzinu. Labai 
šaltai, tarsi chirurgas klinikoje. Dėl to aš prašau jūsų pa- 
likti mane, kad vėl atgaučiau ramybę. 

Aš stebeilijau į jo rankas. Buvau priblokšta. 

Tam tikrais atžvilgiais jūs vyresnė nei aš, pasakė jis. 
Jūs nieko iš tikro nemylėjote. Ir gal niekada nepamilsi- 
te. Jis pasakė, meilė paprasčiausiai aplanko tave. Vyrus. 
Tada vėl tampi kaip dvidešimtmetis, kenti kaip dvide- 
šimtmetis. Ir netenki galvos kaip dvidešimtmetis. Jums 
gali pasirodyti, kad aš dabar samprotauju labai protin- 
gai, bet taip nėra. Kai paskambinot, aš vos kelnių nepri- 

leidau iš susijaudinimo. Aš — įsimylėjęs seniokas. Nu- 
valkiotas komedijos personažas. Visai banalus. Ir net ne- 
juokingas. 

Kodėl jūs manot, kad aš niekada iš tikro nepamilsiu, 
paklausiau. Jis siaubingai ilgai valėsi rankas. 

Jis pasakė, aš sakiau „gal“. 

Juk man tik dvidešimt. 

Jis pasakė, mažytis šermukšnis jau yra šermukšnis. 
Bet aš tikrai sakiau „gal“. 

Ir jūs visai ne senas. Tai neturi nieko bendro su mūsų 
amžiumi. 

Jis pažvelgė į mane, man pasirodė, kiek įžeistu 
žvilgsniu, nusišypsojo 1r pasakė, jūs turit man palikti 
bent kokią išeitį. 

Mes nuėjome virti kavos — siaubinga ankšta virtuvė- 
lė, ir aš pagalvojau, negalėčiau ryžtis gyventi čia su juo, 
stengtis sukurti šeimyninę aplinką. Mane nei 1š šio, nei iš 
to užplūdo niekšingo miesčioniško bailumo banga. 

Jis pasakė, stovėdamas į mane nugara, kol jūs nebu- 
vot išvažiavus, maniau, tai eilinis susižavėjimas. Šiaip 
ar taip, stengiausi taip manyti. Todėl taip ir pasielgiau su 
ta jūsų bičiule iš Švedijos. Kad išguičiau jus iš savęs. Bet 
jūs sugrįždavot. Mintyse. Grįždavot ir grįždavot, į šiau- 
rę. Regėjos, tarsi gyvenu kažkur, sodyboj, ir naktį vis iš- 
einu į sodą. Ir žiūriu į pietus. Suprantat? 

Taip, pasakiau. 

Taigi, man reikia jūsų. O ne to kito dalyko. 

Paskui pridūrė, kartais jūs pažvelgiat tokiu žvilgsniu. 
Visiškai ne vaikišku. 

O kokiu? 

Žvilgsniu moters, kokia kada nors tapsite. 

Puikios moters? 

Daug puikesnės nei puikios. 

Nėra žodžių nusakyti, kaip jis tai pasakė. Liūdnai, be- 
veik nenoriai. Švelniai, bet su kažkokiu kartėliu. Ir rim- 

tai. Neerzindamas, visai ne sausai. Bet iš pačių sielos 
gelmių. Visą tą laiką, kai kalbėjomės, aš nepakėliau gal- 
vos, bet tie žodžiai privertė mane pažvelgti į jį, 1r mud- 
viejų akys susitiko, ir aš Žinau, tą akimirką tarp mudvie- 
jų kažkas įvyko. Aš tai juste pajutau. Kone fiziškai. Mes 
pasikeitėm. Jis pasakė tai, ką galvojo, ir aš jį supratau. 

Jis stovėjo, įverpęs į mane akis, ir man pasidarė ne- 
jauku. O jis vis žiūrėjo. Aš pasakiau, būkit geras, nežiū- 
rėkit taip. 

Jis priėjo, apkabino mane per pečius ir švelniai nuve- 
dė prie durų. Jis pasakė, tu labai graži, kartais tiesiog 
nuostabi. Tu jautri, kupina siekių, stengiesi būti sąžinin- 
ga, tau pavyksta suderinti jaunystę ir natūralumą, bet 
kartu būti pedantiškai 1r kiek senamadiškai. Tu netgi ne- 
prastai žaidi šachmatais. Kaip tik tokią dukterį aš ir no- 
rėčiau turėti. Turbūt todėl buvai man taip reikalinga tuos 
paskutinius kelis mėnesius. 

Jis stumtelėjo mane pro duris, veidu į laiptinę, ir aš 
nemačiau jo veido. 

Neturėčiau sakyti šito, kad tau neapsisuktų galva. Ir 
neatsisuk, antraip ji gali apsisukti tiesiogine to žodžio 
prasme. O dabar eik. 

Pajutau, kaip jis spustelėjo man pečius. Pabučiavo į 
pakaušį. Ir išstūmė. Nulipau du ar tris laiptelius, tada 
sustojau ir atsigręžiau. Jis šypsojo, bet ta šypsena bu- 
vo liūdna. 

Aš pasakiau, tegu tai būna neilgam. 

Jis tik palingavo galvą. Nežinau, ar jis norėjo pasakyti 
„taip, neilgam“, ar „neverta tikėtis, jog tai neilgam“. Gal 
jis 1r pats nežinojo. Bet atrodė liūdnas. Labai liūdnas. 

Žinoma, aš atrodžiau liūdna. Bet iš tikro liūdesio ne- 
jaučiau. Šiaip ar taip, tai nebuvo liūdesys, kuris užgula 
širdį, apima tave visą. Man net buvo malonu. Tikra niek- 
šybė, bet taip buvo. Eidama namo net dainavau. Buvo 
taip romantiška, taip paslaptinga. Gyventi. 

Man atrodė, aš žinau, kad jo nemyliu. Aš laimėjau tą 
žaidimą. 

Ir kas gi atsitiko po to? 

Pirmąsias porą dienų vis galvojau, kad jis paskambins, 
kad tai buvo jo užgaida. Paskui pagalvojau, kad nematy- 
siu jo mėnesius, o gal metus, ir tai pasirodė absurdiška. Ne- 
reikalinga. Neįtikėtinai kvaila. Mane siutinojo silpnumas. 
Nusprendžiau, jeigu jau jis toks, tegul eina po galais. 

Tai truko neilgai. Aš nusprendžiau nuspręsti, jog visa 
tai tik į gera. Jis buvo teisus. Geriausia nutraukti visus 
saitus. Susikaupti darbui. Būti praktiškai, dalykiškai, 
žodžiu, tokiai, kokia aš iš tikro visai nesu. 

Ir visą tą laiką man kirbėjo mintis — ar aš jį myliu? 
Bet juk jeigu kyla tiek abejonių, tai vargu. 

O dabar turiu parašyti, ką jaučiu dabar. Todėl, kad aš 
vėl pasikeičiau. Žinau tai. Jaučiu. 


Išorė. Suprantu, kad idiotiška susidaryti išankstinę 
nuomonę apie išorę. Jausti susijaudinimą, kai bučiuojie- 
si su Pirsu. Kartais neatplėšti nuo jo akių (žinoma, kai jis 
to nemato, antraip ims pūstis), nuolat jausti, koks jis gra- 
žus. Tarytum nuostabiai nupiešta bjaurastis. Pamiršti 
apie bjaurumą. Aš juk žinau, kad morališkai ir psicholo- 
giškai Pirsas yra atgrasus — paprasčiausiai bukas, nuo- 
bodus veidmainis. 

Bet net ir čia aš pasikeičiau. 

Aš įsivaizduoju, kaip D. P. apkabinęs glamonėja mane. 

Manyje tūno kažkoks bjaurus iškrypęs smalsumas — 
noriu pasakyti, kad D. P. turėjo tiek daug moterų ir jis 
turbūt labiau patyręs lovoje. 

Galiu įsivaizduoti, kaip mudu mylimės, ir man visai 
nebjauru. Jis labai patyręs ir švelnus. Įdomu. Viską įsi- 
vaizduoju, tik ne tai. Jei tai reikės daryti visą gyvenimą. 

Ir dar tas jo silpnumas. Jaučiu, kad jis tikriausiai ka- 
da nors išduos mane. O aš visad įsivaizdavau santuoką 

kaip kokią jaunatvišką avantiūrą: du bendraamžiai kar- 
tu leidžiasi į kelionę, kartu daro atradimus, kartu auga, 
bręsta. O ką aš jam papasakosiu, ką parodysiu? Padėti 
galėtų tiktai jis. 

Aš taip mažai mačiau gyvenime. Žinau, jog D. P. dau- 
geliu atžvilgių yra žmogaus idealas. Jo gebėjimas atskir- 
ti, kas svarbu, jo nepriklausomybė, nenoras daryti tai, ką 
daro kiti. Jo laikymasis nuošaly. Man reikia Žmogaus, 
turinčio šitas savybes. Bet nė vienas iš man pažįstamų 
žmonių neturi jų, išskyrus D. P. Sleide yra vaikinų, ku- 
rie iš pirmo žvilgsnio atrodo turį šitas savybes, bet juk 
jie tokie jauni. Mūsų amžiuj ne taip jau sunku būti atvi- 
ram ir nusispjauti į visas elgesio normas. 

Gal porą sykių man buvo atklydusi mintis, ar tik ne- 
bus čia kokie spąstai. Kaip aukojimasis žaidžiant šach- 
matais. O jeigu aš taip, jau ant laiptų, būčiau pasakiusi, 
darykit ką norit su manimi, tik nevarykit? 

"Ne, to apie jį negalima net pagalvoti. 

Ką daro laikas. Prieš dvejus metus man nė mintis 
nebūtų atėjusi, kad galiu pamilti tokį pagyvenusį 
žmogų. Ledimonte aš visad garsiausiai pasisakyda- 
vau už vienodą amžių. Pamenu, bene labiausiai bjau- 
rėjausi, kai Suzana Grilet ištekėjo už Bjauriojo Baro- 
neto, kone tris kartus vyresnio už ją. Mudvi su Mine 
dažnai kalbėdavom apie tai, kad reikia saugotis pa- 
milti vyrus, „tėviškai“ globojančius savo žmonas (M. 
atvejis), ir juolab tekėti už tų, kurie tik į tėvus tinka. 
Dabar aš visiškai kitaip nusiteikusi. Manau, man rei- 
kia daug vyresnio Žmogaus, nes savo amžiaus vaiki- 
nus permatau kiaurai. Nemanau, kad D. P. elgtųsi su 
savo Žmona tėviškai. 

Beprasmiška. Galiu visą naktį rašyti argumentus „už“ 
If „prieš“. 

Ema. Nei nepatyrusi mergina, nei patyrusi moteris, 
ir ta baisi problema — kas tas vienintelis jis? Kaliba- 

nas — tai ponas Eltonas. Pirsas — Frankas Čerčilis. 
Bet ar D. P. — tai ponas Naitlis? 

Kas be ko, ir nuo D. P. gyvenimo būdo, ir nuo jo pa- 
žiūrų ponas Naitlis karste apsiverstų. Bet ponas Naitlis 
niekad nebūtų veidmainiavęs. Juk jis nekentė apsimeti- 
nėjimo, egoizmo, snobizmo. | 

Be to, jų abiejų toks pats vardas, kurio aš pakęsti 
negaliu. Džordžas. Ar tik tame neglūdi kokia užslėpta 
prasmė? | 

Lapkričio 18 d. 


Nevalgiau penkias dienas. Tik gėriau truputį van- 
dens. Jis neša man maistą, bet aš nepaėmiau nė kriaukš- 
liuko. 

Rytoj vėl pradėsiu valgyti. 

Prieš pusvalandį atsistojau ir staiga pajutau, kad alps- 
tu. Gavau vėl atsisėsti. Iki tol nesijaučiau taip blogai. Tik 
truputį skaudėjo pilvą ir buvo silpna. Bet šitas silpnu- 
mas — visai kas kita. Įspėjimas. 

Neturiu jokio noro mirti dėl jo. 

Visiškai nejaučiau alkio. Tokia buvo didelė neapy- 
kanta jam ir jo niekšingumui. 

Jo gėdingam bailumui. 

Jo egoizmui. 

Jo kanibalizmui. 


Lapkričio 19 d. 


Visą tą laiką nenorėjau nieko rašyti. Kartais panūsda- 
vau imtis dienoraščio. Paskui atrodydavo, kad tai silp- 
numas. Tarytum sutikimas priimti viską, kas vyksta. Juk 
aš žinau, kad vos tik užrašau ką nors, iškart perdegu, nu- 
siraminu. Bet dabar, man regis, reikia viską užrašyti. 
Kaip protokolą. Jis man tai padarė. 

Išniekino. 


Jeigu ir buvo tarp mudviejų bent kokio draugiškumo, 
žmogiškumo, simpatijos — viso to nebeliko nė pėdsako. 

Nuo šiol mes tapom priešais. Abipusiškai. Jis prišne- 
kėjo tokių dalykų, iš kurių aišku, kad jis 1rgi manęs ne- 
kenčia. 

Jis piktinasi pačiu mano egzistavimu. Kaip tik taip. 

Jis ir pats tai dar nevisiškai suvokia, nes šiuo metu 
stengiasi su manim gražiai elgtis. Bet tas metas netruks 
ateiti. Vieną gražią dieną jis pabus ir tars sau: „Aš jos ne- 
kenčiu“. 

Šlykštu. 

Kai atsigodau po chloroformo, pasijutau gulinti lovo- 
je. Buvau vien su kelnaitėm ir liemenėliu, visa kita jis 
buvo nuvilkęs. 

Mane pagavo tūžmas, tą pirmąjį vakarą. Beprotybė, 
sumišusi su pasišlykštėjimu. Įsivaizdavau jo šlykščias 
rankas, su triumfu čiupinėjančias mano kūną. Kaip jis 
mauna man kojines. Šlykštynė. 

Paskui pagalvojau apie tai, ką jis man galėjo padary- 
ti. Ir nepadarė. Nusprendžiau nekelti vėjo. 

Bet tylėti. 

Juk šaukti ant ko nors reikštų, jog dar yra kažkoks 
kontaktas. 

Nuo tada man į galvą atklydo dar du dalykai. 

Pirma: jis toks keistas, kad galėjo mane nurengti, vi- 
siškai nieko negalvodamas, vadovaudamasis kažkokiu 
beprotišku supratimu, kas „tinka“ ir kas ne. O gal tiesiog 
manė, jog aš negaliu gulėti lovoje su drabužiais. 

Galimas daiktas, jis man tiesiog norėjo priminti. Apie 
tai, ką jis būtų galėjęs padaryti, bet nepadarė. Apie savo 
riteriškumą. Su tuo aš sutinku. Man tikrai pasisekė. 

Bet mane net baugina tai, kad jis man nieko nepada- 
rė. Kas jis iš tikro? 

Dabar tarp mudviejų — gilus tarpeklis. Apie tiltų tie- 
simą negali būti nė kalbos. 


Dabar jis sako, kad paleis mane po keturių savaičių. 
Tuščios kalbos. Netikiu juo. Įspėjau, kad pasistengsiu jį 
užmušti. Dabar galėčiau. Nė kiek nesvyruodama. 


Supratau, kokia buvau neteisi. Kokia akla. 

Aš pati parsidaviau Kalibanui. Leidau jam kleisti dėl 
manęs tiek pinigų, ir nors tikinau save, jog čia nieko blo- 
go, iš tikro taip nėra. Aš kažkaip miglotai buvau jam dė- 
kinga, dėl to stengiausi elgtis su juo gražiai. Netgi kai er- 
zinau jį, Šaipiausi, purkštavau. Netgi kai daužiau jo 
daiktus. Nes juk visa tai bylojo, kad jis man kažką reiš- 
kia. O reikėjo parodyti, kad jis man niekas. Nuo šiol taip 
1r bus — ledas. 

Užšaldysiu jį mirtinai. 

Jis visais atžvilgiais menkesnis už mane. Vienintelis 
j0 privalumas yra tai, kad jis laiko mane čia. Tik tokią ga- 
l13 jis ir teturi. Jis nieko nemoka daryti geriau už ma- 

ne — nei elgtis, nei mąstyti, nei kalbėti. Tikras marių se- 
nis, kurio neatsikratysi, jeigu kaip nors nenupurtysi nuo 
kupros. 

Tai reikia padaryti per jėgą. 

Štai sėdžiu čia ir galvoju apie Dievą. Regis, dau- 
giau nebetikiu Dievo. Galvoju ne tik apie save, gal- 
voju apie milijonus žmonių, kurie taip gyveno per 
karą. Apie Anę Frank. Ir dar apie tolimą praeitį, isto- 
riją. Dabar aš jaučiu, žinau, kad Dievas į mūsų reika- 
lus nesikiša. Jis leidžia mums kentėti. Jeigu meldiesi 
už laisvę, tau gali palengvėti vien dėl to, kad meldie- 
si, arba dėl to, kad aplinkybės taip susiklosto ir atne- 
ša tau laisvę. Bet Dievas negirdi. Jame nėra nieko 
žmogiško — nei gebėjimo girdėti, nei matyti, nei gai- 
lesčio, nei troškimo padėti. Aš Žinau, gal Dievas ir 
sukūrė pasaulį, pagrindinius materijos ir evoliucijos 
dėsnius. Bet jam visai nerūpi individai. Jo buvo toks 
sumanymas: vieni žmonės yra laimingi, kiti liūdni, 
vieniems sekasi, kitiems — ne. Kas liūdi, kas džiau- 
giasi — jis nežino, jam neįdomu. Taigi iš tikro Die- 
vas neegzistuoja. 

Paskutinėmis dienomis jaučiu, kad praradau tikėji- 
mą. Pasijutau tarytum švaresnė, galvoje nebe tokia su- 
maištis, akyse nušvito. Tačiau vis dėlto tikiu kažkokį 
Dievą. Bet jis toks nutolęs, šaltas, toks matematiškas. 
Suprantu, kad reikia gyventi taip, tarsi Dievo nėra. 
Maldos, garbinimas, giesmių giedojimas — visa tai 
nereikalingos paikystės. 

Stengiuosi paaiškinti, kodėl išsižadu savo princi- 
pų (kad niekad nepanaudosiu smurto). Aš jų neatsi- 
sakau, tik suprantu, jog kartais tenka juos sulaužyti, 
kad išliktum. Beprasmiška tikėti sėkme, Apvaizda ar 
tuo, kad Dievas bus tau gailestingas. Reikia veikti ir 
kovoti pačiam. 

Dangus visiškai tuščias. Nuostabiai tyras ir tuščias. 

Tarsi architektai ir statybininkai gyventų visuose tuo-. 
se namuose, kuriuos jie pastatė! Juk tai būtų neįmano- 
ma. Tai akivaizdu, kaip aš anksčiau to nesupratau. Die- 
vas turi būti, bet jis negali nieko Žinoti apie mus. 


(Tas pats vakaras.) Visą dieną elgiausi su juo bjauriai. 
Jis keletą sykių mėgino užkalbinti mane, bet aš užčiaup- 
davau jį. Ar aš nenoriu, kad jis man ką nors atneštų? Nie- 
ko nenoriu, atsakiau. Aš jūsų belaisvė. Jeigu duosite man 
valgyti, aš valgysiu, kad palaikyčiau gyvastį. Nuo šiol 
mūsų santykiai — tik kalinio ir prižiūrėtojo santykiai. O 
dabar palikit mane vieną. | 

Laimė, aš čia turiu ką skaityti. Jis vis atneša man ci- 
garečių ir maisto (jeigu neatneš — neprašysiu). Tai vis- 
kas, ko man reikia iš jo. 

Jis — ne Žmogus; jis — tuščia erdvė, įgavusi Žmo- 
gaus pavidalą. 


Lapkričio 20 d. 


Man regis, jis greitai gailėsis, kad apskritai atkreipė į 
mane dėmesį. Šiandien atnešė pietums keptų pupų. Aš 
skaičiau, sėdėdama ant lovos. Jis pastovėjo valandėlę ir jau 
buvo beeinąs prie durų. Aš liuoktelėjau prie stalo, stvėriau 
lėkštę ir tėškiau į jį. Nepakenčiu keptų pupų, ir jis tai Žino, 
tiesiog jam tingėjosi. Aš visai netūžau, tik apsimečiau. Jis 
stovėjo nudūręs akis žemėn, jo visad tokius švarius drabu- 
žius puošė šlykštaus oranžinės spalvos padažo dribsniai. 
Nenoriu jokių pietų, mečiau jam. Ir nusigręžiau. 

Visą dieną šlamščiau šokoladą. Jis pasirodė tik atėjus 
vakarienės metui. Atnešė ikrų, rūkytos lašišos, šalto viš- 
čiuko (jis perka juos kažkur paruoštus) — mano mėgs- 
tamus valgius — ir dar daugybę gardumynų, kuriuos, jis 
žino, aš mėgstu, gudrus niekšas. Gudrus ne todėl, kad 
juos perka, o todėl, kad aš negaliu būti nedėkinga už tai 
(žinoma, aš jam nesakiau, kad esu dėkinga, bet daugiau 
nesielgiau su juo šiurkščiai), be to, jis pateikia visa tai 
taip nuolankiai, su tokia mina, bylote bylojančia „pra- 
šom, neverta dėkoti, aš to nusipelniau“. Kai jis dengė 
stalą vakarienei, aš kone pratrūkau kvatotis. Siaubinga. 
Norėjosi griūti ant sofos ir rėkti. Jis liko ištikimas sau. 
O aš — uždaryta. 

Čia, rūsyje, mano mintys keičiasi nenusakomai grei- 
tai. Vieną akimirką aš kupina ryžto pasielgti vienaip, o 
po valandos — visai kitaip. 

Beprasmiška. Iš prigimties aš nemoku nekęsti. Tary- 
tum manyje kasdien būtų gaminamas tam tikras kiekis 
kysiu juos savyje, jie vis tiek veršis lauk. 

Aš visai nebuvau maloni jam — nenoriu būti maloni 
ir nebūsiu. Tačiau grūmiausi pati su savimi, kad nesielg- 
čiau įprastai (na, nesakyčiau tokių dalykų kaip „buvo la- 
bai skanu“). Aš taip nieko ir nepasakiau. Kai jis paklau- 
sė: „Ar jūs daugiau nieko nenorėsite?“ (nelyginant 
liokajus), aš atsakiau: „Ne, jūs laisvas“ ir nusigręžiau. 
Jeigu jis būtų matęs mano veidą, jį būtų ištikęs šokas. Aš 
šypsojau, o kai jis uždarė duris, pratrūkau juoktis. Nega- 
lėjau susitvardyti. Isterija. 

Paskutinėmis dienomis užsiimu bala žino kuo. Spok- 
sau į save veidrodyje. Kartais atrodau pati sau nereali, 
ūmai pasidingoja, tarytum priešais mane — visai ne ma- 
no atspindys. Gaunu nukreipti žvilgsnį į šalį. Apžiūrinė- 
ju savo veidą, akis, mėginu suprasti, ką jos sako. Kas aš 
tokia. Kodėl aš čia. 

Aš tokia vieniša. Man reikia bent retsykiais pažvelgti 
į protingo žmogaus veidą. Kiekvienas, kuris buvo užda- 
rytas taip kaip aš, supras mane. Pradedi suvokti savo eg- 
zistavimą labai savotiškai. Kaip niekad anksčiau. Kas- 
dieniam gyvenime taip daug savęs atiduodi kitiems 
žmonėms, taip daug ką savyje slopini. Žiūriu į savo vei- 
dą, jo mimiką, tarytum žiūrėčiau į kažką kitą. Mėginu 
pati save permatyti. 

Sėdžiu pati su savimi. 

Kartais jaučiuosi tarytum užburta — tada parodau 
pati sau liežuvį 1r suraukiu nosį, kad atsiburčiau. 

Sėdžiu čia visiškoj tyloj su savo pačios atspindžių, 
kažkokioj paslaptingoj nebūty. 

Transe. 

Lapkričio 21 d. 


Vidurnaktis. Negaliu užmigti. 

Nekenčiu savęs. 

Šįvakar vos netapau žmogžude. 

Niekad nebeįstengsiu būti tokia, kokia buvau. 

Sunku rašyti. Surištom rankom. Šiaip ne taip nusi- 
plėšiau pleistrą. 

Viskas prasidėjo per pietus. Supratau, jog teks per- 
veikti save, kad nesielgčiau su juo gražiai. Nes paju- 
tau, kad turiu su kuo nors pakalbėti. Kad ir su juo. 
Vis žmogiška būtybė. Kai po pietų jis išėjo, aš kone 
pasišaukiau jį atgal. Tai, ką jaučiau, aiškiai skyrėsi 
nuo to, ką nusprendžiau jausti prieš dvi dienas. Taigi 
aš priėmiau naują sprendimą. Čia, apačioje, su nie- 
kuo negalėjau suduoti jam. Visą laiką stebiu jį su šita 
mintimi galvoje. Jis niekad neatgręžia man nugaros. 
Be to, nėra kuo ir suduoti. Taigi pagalvojau — reikia 
kaip nors nusigauti į viršų ir surasti ką nors, kokį 
nors ginklą. Man atklydo į galvą kelios mintys. 

Bijojau, kad antraip papulsiu į senus spąstus — im- 
siu jo gailėti. 

Taigi per vakarienę buvau jam kiek malonesnė ir pa- 
sakiau, kad man reikia išsimaudyti (taip iš tikro ir bu- 
vo). Jis išėjo, sugrįžo, ir mes pakilom į viršų. Ir ten, 
kaip koks ženklas, duodamas būtent man, gulėjo nedi- 
delis kirvukas. Virtuvėj ant palangės, prie pat durų. Jis, 

matyt, kapojo malkas lauke ir užmiršo paslėpti. Aš juk 
dabar visą laiką būnu apačioje. 

Mudu įėjom į namą pernelyg greitai, ir aš nieko ne- 
spėjau padaryti. 

Bet gulėdama vonioje aš viską apsvarsčiau. Nuspren- 
džiau, jog tai neišvengiama. Reikia pastverti kirvį ir 
duoti jam bukuoju galu, apsvaiginti. Neturėjau nė men- 
kiausio supratimo, kur geriausia duoti ar su kokia jėga. 

Paskui paprašiau iš karto nuvesti mane atgal. Kai 
ėjom pro virtuvės duris, išmečiau talką ir visus maudy- 
mosi reikmenis ir žingtelėjau į šalį, arčiau lango, tarsi 
norėdama pamatyti, kur jie nuriedėjo. Jis — kaip aš ir 
norėjau — pasilenkė ir ėmė juos rinkti. Aš visai nesi- 
jaudinau, labai atsargiai paėmiau kirvį, net neįsibrė- 
žiau, ir nusitaikiau bukuoju galu. Ir čia... Tarytum bū- 
čiau prabudus iš baisaus sapno. Aš turėjau jam suduo- 
ti, bet negalėjau, ir vis dėlto turėjau suduoti. 

Tada jis ėmė tiestis (visa tai įvyko per akimirką), 
ir aš trenkiau jam. Bet jis pasigręžė, ir aš ne visai pa- 
taikiau. O gal trenkiau nepakankamai stipriai. Žo- 
džiu, sudaviau paskutinę akimirką, apimta visiškos 
panikos. Jis parvirto ant šono, bet Žinojau, kad jis ne- 
apsvaigęs — jis tebelaikė mane, ir aš staiga suvo- 
kiau, kad jeigu jo neužmušiu, jis užmuš mane. Vėl 
trenkiau, bet jis iškėlė ranką ir tuo pat metu kojos 
spyriu parvertė mane. 

Tai buvo stačiai siaubinga. Mudu abu ėmėmės ant 
žemės, sunkiai šnopuodami, tarsi žvėrys. Ir staiga pa- 
mačiau, kaip visa tai — na, nežinau — negarbinga. 
Skamba absurdiškai, bet taip yra. Kaip ant žemės gu- 
linti statula. Kaip įkūni moteris, nerangiai mėginanti 
pakilti nuo žolės. 

Mes atsistojom, jis šiurkščiai pastūmė mane į duris, vis 
dar stipriai laikydamas. Ir viskas. Mane buvo pagavęs 
keistas pojūtis, kad ir jis jaučia tą patį — pasibjaurėjimą. 

Aš pagalvojau, kad gal kas nors girdėjo, net jeigu aš 
ir negalėjau šaukti. Bet buvo vėjuota. Šlapia ir šalta. Var- 
gu ar kas galėjo vaikštinėti tokiu oru. 

Gulėjau lovoje. Verkti nustojau greitai. Ilgai gulėjau 
tamsoje ir mąsčiau. 


Lapkričio 22 d. 


Man gėda. Kad taip nusižeminau. 

Aš priėjau prie daugybės išvadų. Daug galvojau. 

Smurtas ir jėga — tai blogai. Jeigu 1muosi1 smurto, 
vadinasi, nusileidžiu iki jo lygio. Tai reiškia, kad aš ne- 
betikiu proto jėga, užuojauta ir žmogiškumu. Kad galiu 
padėti nelaimėliams tik iš tuščiagarbiškumo, o ne dėl to, 
kad nuoširdžiai juos užjaučiu. Prisiminiau Ledimontą ir 
mergaites, kurias ten globojau. Kad ir Selę Merdžison. 
Globojau ją, tiesiog kad įrodyčiau vestalėms, jog esu 
protingesnė už jas. Kad Selė man padarys tai, ko joms 
nedarys niekada. Padėjau Donaldui ir Pirsui (Pirsą irgi 
globojau tam tikra prasme), bet jie abu — patrauklūs 
jaunuoliai. Turbūt buvo šimtai kitų, kuriems reikalinga 
globa, užuojauta daug labiau nei tuodviem. Šiaip ar taip, 
dauguma mergiščių kuo mieliausiai būtų sutikusios glo- 
boti būtent tuodu. 

Kalibano atžvilgiu aš pernelyg greitai praradau viltį. 
Man reikia pradėti į jį žiūrėti visiškai kitaip. „Kalinio ir pri- 
žiūrėtojo“ principas buvo kvailystė. Daugiau nebepurkš- 
tausiu ant jo. Tylėsiu, kai jis mane erzins. Elgsiuos su juo 
kaip su žmogumi, kuriam reikia užuojautos ir supratimo. 
Ir toliau stengsiuos mokyti jį suprasti meną. Ir ne tik. 

Vienintelis būdas tai padaryti — elgtis teisingai. 
„Elgtis teisingai“ ne ta prasme, kaip tai buvo supranta- 
ma Ledimonte. O taip, kaip man pačiai atrodo teisinga. 
Savaip. 

Aš laikau save doru žmogumi. Ir to visai nesigėdiju. 
Ir neleisiu, kad Kalibanas paverstų mane nedora būtybe; 
nors jis viso to ir nusipelnė: ir mano neapykantos, ir kar- 
tėlio, ir smūgio kirviu. 


(Vėliau.) Buvau jam maloni. Tai yra nebuvau tokia 
katė kaip pastaruoju metu. Vos tik jis atėjo, įkalbėjau jį 
leisti apžiūrėti jo galvą, patepiau žaizdą vaistais. Jis ner- 
vinosi. Tai dėl manęs jis krūpčioja iš baimės. Nepasitiki 
manimi. Man nereikėjo privesti jį iki tokios būsenos. 

Bet visa tai labai sunku. Kai aš elgiuosi su juo bjau- 
riai, jis nutaiso tokią gailią miną, jog pati savęs imu ne- 
kęsti. Bet vos tik pradedu su juo elgtis gražiai, jo balse ir 
elgesyje atsiranda toks pasitenkinimas (jis labai atsar- 
gus, visą dieną buvo kuo nuolankiausias, ir, žinoma, nė 
menkiausio priekaišto dėl vakar vakaro), jog man vėl 
magėte maga jį siutinti, skaldyti antausius. 

Tarsi vaikščiočiau ant įtempto lyno. 

Bet atmosfera praskaidrėjo. 


(Naktis.) Po vakarienės mėginau išaiškinti K., ko 
reikia ieškoti abstrakčiam mene. Beviltiška. Jis įsikalė 
į savo vargšę makaulę, jog piešti paveikslus — reiškia 
paprasčiausia Žaisti pieštuku ar teptuku, kol išgausi fo- 
tografinį panašumą (dėl to jis niekaip nesupranta, ko- 
dėl aš „neištrinu“). Jis mano, jog kurti šiaip dailias 
kompozicijas (kaip Beno Nikolsono) yra beveik amo- 
ralu. Aš matau, išeina gražus raštas, sako jis. Bet jis 
nieku gyvu nesutinka, jog šitas „gražus raštas“ — tai 
meno kūrinys. Mat reikalas tas, kad jam kai kurie žo- 
džiai turi kažkokį siaubingai stiprų atspalvį. Viskas, 
kas susiję su menu, trikdo jį (ir net, man regis, traukia). 
Menas apskritai šiek tiek amoralus. Jis žino, jog dideli 
meno darbai yra dideli, bet „didelis“ — reiškia uždary- 
tas muziejuose ir apie jį kalbama, kai norima pasirody- 


266 


ti. Gyvas menas, šiuolaikinis menas, jį šokiruoja. Su 
juo neįmanoma kalbėti apie tai, nes jau vien žodis „me- 
nas“ sukelia jo galvoje begalę šokiruojančių, nuodė- 
mingų minčių. 

Kaip norėčiau žinoti, ar daug pasaulyje tokių žmo- 
nių kaip jis. Kas be ko, aš žinau, didžiajai daugumai, 
ypač „naujiesiems“, visiškai nusispjaut į meną. Bet ar 
tai dėl to, kad jie tokie kaip jis? Ar jiems paprasčiau- 
siai vis tiek? Aš noriu pasakyti, ar jis Jiems tikrai ke- 
lia nuobodį (ir yra visiškai nereikalingas jų gyveni- 
me), ar slapčia šokiruoja juos ir baugina, todėl jie 
priversti dėtis, esą jiems nuobodu? 


Lapkričio 23 d. 


Ką tik baigiau skaityti „Šeštadienio vakarą, sekma- 
dienio rytą“. Knyga sukrėtė mane. Sukrėtė ir pati knyga, 
1r tai, kad perskaičiau ją čia. 

Ji sukrėtė mane taip pat kaip 1r „Kelias į viršūnes“, 
kurią skaičiau pernai. Aš suprantu, jie visi labai protin- 
gi, nuostabu, kai gali taip rašyti kaip Alanas Silitou. 
Tikroviškai, be jokios apgaulės. Sakyti tai, ką galvoji. 
Jeigu jis būtų dailininkas, būtų nuostabu (būtų kaip 
Džonas Bretbis, net geriau), jis galėtų atvaizduoti dro- 
bėje Notingemą, ir kaip tai būtų nuostabu perteikta 
spalvomis. Jis taip gerai tai pavaizdavo, viską, ką ma- 
tė, visi Žavėtųsi juo. Bet neužtenka rašyti gerai (noriu 
pasakyti, parinkti tinkamus žodžius ir t. t.), kad būtum 
geras rašytojas. Man, pavyzdžiui, atrodo, kad „Šešta- 
dienio vakarą, sekmadienio rytą“ — šlykšti knyga. Ar- 
tūras Sitonas — šlykštus. O šlykščiausia yra tai, kad 
Alanas Silitou neparodo, kad jis pats šlykštisi savo jau- 
nuoju herojum. Man regis, iš tikro šie rašytojai mano, 
J0g jų herojai yra puikūs jaunuoliai. 

Man nepatinka, kad Artūrui Sitonui visai nė motais, 
kas dedasi už jo paties siauro pasaulėlio ribų. Jis niek- 
šingas, ribotas, egoistiškas ir Žiaurus. O dėl to, kad yra 
įžūlus, nepakenčia savo darbo ir turi pasisekimą tarp 
moterų, visi mano, jog jis žmogus, kupinas gyvybės ir 
energijos. 

Vienintelis dalykas, kuris man patinka, tai jausmas, 
kad jame slypi gėris, tik iki jo reikia prieiti, tinkamai jį 
panaudoti. 

Šitų žmonių vidinė būsena. Abejingumas viskam, kas 
dedasi pasaulyje. Gyvenime. 

Buvimas tarsi dėžėje. 

Gal Alanas Silitou norėjo pasmerkti visuomenę, gim- 
dančią tokius žmones. Bet jis tai nepakankamai aiškiai 
išreiškia. Aš Žinau, kas jam atsitiko: jis įsimylėjo tai, ką 
vaizduoja. Pradėjo vaizduoti viską taip, kaip yra, rašyti 
apie bjaurastis, paskui tos bjaurastys pagavo jį, ir jis ėmė 
sukčiauti. Viską gražinti. 

Ir dar knyga mane sukrėtė dėl Kalibano. Aš matau, 
j0g jis turi kažką Artūro Sitono, tik jame visa tai apvers- 
ta aukštyn kojom. Aš noriu pasakyti, kad jis lygiai taip 
pat nekenčia visko, kas neįprasta, ir visų, kurie yra kito- 
kie negu jis. Jis toks pat egoistas, tik tas jo egoizmas kaž- 
koks nedoras, nes jis mano, jog dėl visko kaltas gyveni- 
mas, ir tai leidžia jam ramia sąžinė rūpintis vien savimi. 
Ir dar jis yra užsispyręs. 

Knyga mane sukrėtė dar ir dėl to, kad aš pagalvo- 
jau, jog dabar visi, išskyrus mus (o ir mes irgi ne be 
nuodėmių), taip pat egoistiški ir žiaurūs, tik vienų 
egoizmas ir žiaurumas užslėpti, tūno giliai, įgavę 
kažkokias iškreiptas formas, o kitų — visiškai aki- 
vaizdūs, apnuoginti. Religija pasmerkta myriop, nie- 
kas negali sustabdyti šitų „naujųjų Žmonių“, jie daro- 
si vis stipresni ir stipresni ir galiausiai sutrauks mus 
tarsi liūnas. 

Ne, to nebus. Nes yra tokių kaip Deividas. Tokių kaip 
Alanas Silitou (viršelyje rašoma, jog jis — darbininko 
sūnus). Noriu pasakyti, jog protingi „naujieji Žmonės“ 
visada tam priešinsis ir pereis mūsų pusėn. „Naujieji“ 
sužlugdys patys save per savo kvailumą. Jie išstums 
protinguosius iš savo tarpo. Ypač jaunus. Juk mums rei- 

kia kažko daugiau nei pinigai ar galimybė neatsilikti nuo 
pažįstamų, būti kaip visi. 

Bet tai jau kova. Tarsi būtum apgultame mieste. Kai 
esi iš visų pusių apsuptas. Ir reikia išsilaikyti. 

Tai kova tarp Kalibano ir manęs. Jis — „naujųjų“ at- 
stovas, 0 aš — „mažumos“. 

Aš turiu kautis savo ginklais. Ne jo. Neturi būti jokio 
egoizmo, žiaurumo, gėdos ar apmaudo. 

Jis dar blogesnis už tokius kaip Artūras Sitonas. 

Jeigu Artūras Sitonas pamatys modernišką skulptūrą, 
kuri jam nepatinka, jis sudaužys ją. O Kalibanas uždengs 
ją brezentu. Nežinau, kas blogiau. Bet manau, Kalibano 
atvejis. 


Lapkričio 24 d. 


Stačiai 1š proto kraustaus, kaip noriu iš čia ištrūkti. 
Neteikia palengvėjimo nei piešimas, nei muzikos klau- 
symas, nei skaitymas. Deginte degina noras (turbūt vi- 
siems kaliniams taip yra) matyti kitus žmones. Kaliba- 
nas yra tik pusiau asmuo, netgi pačiom geriausiom 
akimirkom. Aš noriu matyti daugybę nepažįstamų vei- 
dų. Kaip, kamuojama siaubingo troškulio, norėčiau ger- 
ti vandenį stiklinėmis. Būtent taip. Sykį skaičiau, jog 
žmogus gali ištverti ne daugiau kaip dešimt metų kalėji- 
mo ir ne daugiau kaip metus — vienatvės. 

Neįmanoma įsivaizduoti, kas yra kalėjimas, kol pats 
to nepatiri. Manai, na, bus marios laiko mąstyti, skaity- 
ti, ne taip jau blogai.Bet tai tikrai blogai. Laikas tarytum 
pristojęs. Guldau galvą, kad visi pasaulio laikrodžiai at- 
siliko visą amžinybę nuo tada, kai atsidūriau čia. 

Man nederėtų skųstis. Tai prabangus kalėjimas. 

Bet tas jo niekšiškas gudravimas dėl laikraščių, radi- 
jo ir panašiai. Aš niekad pernelyg nesidomėjau laikraš- 
čiais ar radijo Žiniomis. Bet būti visiškai atskirtai. Taip 
keista. Jaučiu, jog praradau be kokią orientaciją. 

Valandų valandas guliu ir galvoju, kaip pabėgti. 

Be galo. 

Lapkričio 25 d. 


(Diena.) Šįryt kalbėjausi su juo. Jis man pozavo. Pas- 
kui paklausiau, ko gi jis vis dėlto iš manęs nori. Kad tap- 
čiau jo meiluže? Bet tai jį šokiravo. Jis nuraudo ir pasa- 
kė, kad tai gali nusipirkti Londone. 

Aš pasakiau, jog jis kaip kiniška dėžė. Taip ir yra. 

Giliausiai paslėpta dežutė yra tai, ką aš turėčiau pa- 
milti; visomis prasmėmis. Ir kūnu, ir siela. Gerbti jį, my- 
lėti. Tai absoliučiai neįmanoma — net jeigu man pavyk- 
tų įveikti fizinį pasišlykštėjimą, argi galėsiu kada nors į 
Jį Žiūrėti kitaip nei iš viršaus į apačią? 

Jis mušasi galva į akmeninę sieną. 

Nenoriu mirti. Jaučiuosi esanti pasirengusi ištverti 
viską. Visada norėsiu gyventi. Aš išgyvensiu. 

Lapkričio 26 d. 


Vienintelė neįprasta jo savybė — tai, kaip jis mane 
myli. Eiliniai „naujieji“ nesugeba nieko mylėti taip, kaip 
jis myli mane. Aklai. Visiškai. Kaip Dantė Beatričę. 

Mėgaujasi tuo, kad beviltiškai įsimylėjęs mane. Tur- 
būt tą patį patyrė ir Dantė. Svajoti žinant, kad viskas be- 
viltiška, ir iš patirties semtis geros kūrybinės medžiagos. 

Nors, žinoma, Kalibanas iš to nieko negali paimti, 1š- 
skyrus savo paties liūdną pasitenkinimą. 

Žmonės, kurie nieko nekuria. Nekenčiu jų. 


Kaip aš bijojau mirti tomis pirmosiomis dienomis. 
Nenoriu mirti, nes visą laiką galvoju apie ateitį. Man be- 
protiškai maga sužinoti, ką man atneš gyvenimas. Kas 
man atsitiks, kas iš manęs išeis, kokia aš būsiu po pen- 
kerių metų, po dešimties, po trisdešimties. Už kokio vy- 
riškio ištekėsiu, kur gyvensiu, kokias vietas aplankysiu. 
Vaikai. Ir tai nėra vien savanaudiškas smalsumas. Aš gy- 
venu tokiu metu, kuris yra pats netinkamiausias mirti vi- 
soje žmonijos istorijoje. Skrydžiai į kosmosą, mokslas, 
visas pasaulis bunda ir stiepiasi aukštyn. Prasideda nau- 
jas amžius. Aš Žinau, jis kupinas pavojų. Bet nuostabu 
gyventi šiame naujame amžiuje. 

Tai — mano amžius. Myliu, dievinu jį. 

Šiandien man galvoje sukasi įvairios mintys. Viena 
tokia: nekūrybingas žmogus plius galimybė kurti lygu 
blogam žmogui. 

Kita mintis: mėginimas jį užmušti reiškė, jog aš sulau- 
žiau savo principus. Kai kurie žmonės pasakytų — tu tesi 
lašas, ir tavo žodžio sulaužymas irgi tėra lašas, tai visai ne- 
svarbu. Bet visas blogis pasaulyje susideda 1š tokių laše- 
lių. Kvaila kalbėti apie tokių mažų lašelių nereikšmingu- 
mą. Maži lašeliai ir vandenynas — tolygūs dalykai. 


Įsivaizdavau (ir ne pirmą kartą), kad gyvenu su 
D. P. Jis apgaudinėja mane, jis palieka mane, jis Žiau- 
rus man ir ciniškas, aš nusivylusi. Šitose fantazijose 
beveik nėra jokio sekso, mudu tiesiog gyvenam kar- 
tu. Ganėtinai romantiškoj aplinkoj. Šiaurės gamto- 
vaizdžiai, jūra ir salos. Balti namai. Kartais — Vidur- 
žemio jūra. Mes kartu, ir labai artimi dvasiškai. O de- 
talės — pačios kvailiausios, iš madingų žurnalų. Bet 
dvasinis artumas yra. Tai kažkas realaus. Ir situaci- 
jos, kurias įsivaizduoju (kai jis mane palieka), visiš- 
kai realios. Aš noriu pasakyti, jog man 1š tikro skau- 
du galvoti apie jas. 


Kartais beveik visiškai puolu į neviltį. Juk niekas 
nežino, jog aš dar gyva. Mane laiko mirusia, visi jau 
susitaikė su šita mintimi. Taip jau yra, ir niekur nuo 
to nedingsi. O aš sėdžiu čia ant lovos ir įsivaizduoju 
ateitį: mano beatodairiška meilė kažkokiam Žmogui; 
žinau, jog nieko negaliu dalyti pusiau, negaliu mylėti 
pusiau, žinau, jog manyje kūpėte kūpa meilė, ir aš 
pasirengusi atiduoti viską — širdį, kūną, protą ir sie- 
14 tokiam storžieviui kaip D. P. Kuris mane išduos. 
Turiu tokią nuojautą. Šitose fantazijose apie gyveni- 
mą su juo pradžioje viskas švelnu ir protinga, bet aš 

žinau, jog iš tikro taip nebūtų. Būtų aistra ir šėlas. 
Pavydas. Nusivylimas. Kartėlis. Kažkas manyje žūtų. 
Jame irgi. 

Jeigu jis myli mane 1š tikro, jis nebūtų galėjęs manęs 
pavaryti. 

Jeigu jis myli mane iš tikro, jis turėjo mane pavaryti. 


Lapkričio 27 d. 


Vidurnaktis. 

Aš niekada nepabėgsiu. Tai mane varo 1š proto. Aš tu- 
riu turiu turiu kažką daryti. Toks jausmas, lyg būčiau pa- 
čioje žemės šerdy. Ir žemės sunkis visa savo jėga spau- 
džia šitą mažytę dėželę. Dėželė darosi vis mažesnė 
mažesnė mažesnė. Aš jaučiu, kaip jinai traukiasi. 

Kartais man norisi rėkti. Kol užkims balsas. Iki 
mirties. 

Neįmanoma parašyti apie tai. Nėra tam žodžių. 

Visiška neviltis. 


Visą dieną taip jaučiausi. Nepaliaujama panika, kuri, 
rodos, tęsiasi be galo. 


Apie kąjis galvojo, kai pirmąsyk atvežė mane čionai? 

Kažkas išėjo ne taip, kaip jis buvo sumanęs. Aš el- 
giuosi kitaip nei jo svajonių mergina. Jis pasičiupo ma- 
ne tarsi katę maiše. 

Gal dėl to jis manęs ir nepaleidžia? Laukia, kol pasi- 
rodys jo svajonių Miranda? 

Gal man reikia tapti jo svajonių mergina? Apkabin- 
ti jį 1r bučiuoti. Girti jį, pritariamai plekšnoti, glostyti. 
Bučiuoti. 

„Aš visai ne tą turėjau galvoje. Bet tai, ką parašiau, pri- 
vertė mane susimąstyti. 

Gal aš tikrai turiu jį bučiuoti? Ir ne tik. Mylėtis su jūo. 
Kad išsklaidyčiau Užburtojo Princo apžavus. 

Prieš parašydama sakinį galvoju valandų valandas. 

Aš turiu pasiekti, kad jis pajaustų, jog mane jaudina 
jo kilniadvasiškumas ir taip toliau, ir taip toliau... 

Tai neįtikėtina. 

Jis turės sureaguoti. 

Esu tikra, jog sugebėsiu tai padaryti. Šiaip ar taip, jis 
tiesiog skrupulingai švarus. Jis visada kvepia muilu. 

Su tokiom mintim ir einu miegoti. 


Lapkričio 28 d. 


Šiandien aš priėmiau siaubingai svarbų sprendimą. 

Vaizdavausi esanti lovoje su juo. 

Beprasmiška tik bučiuoti jį. Jam reikia sukelti tokį 
baisų šoką, kad jam tektų paleisti mane. Juk niekas ne- 
gali laikyti tavęs įkalintos, jeigu tu jam atsidavei. 

Aš būsiu jo valioje. Niekada negalėsiu kreiptis į poli- 
ciją. Tenorėsiu vieno — kad viskas būtų užglaistyta. 

Juk tai akivaizdu. Tiesiog į akis krenta. 

Kaip valdovės paaukojimas žaidžiant šachmatais. 

Kaip piešiant. Negalima svyruoti brėžiant liniją. Drą- 
sumas ir yra linija. 

Aš apgalvojau visus sekso dalykus. Gerai būtų žino- 
ti daugiau apie vyrus, geriau būtų viską Žinoti pačiai, o 
ne iš pasakojimų ar knygų, kurias tik pusiau supranti, 
bet aš nusprendžiau leisti jam daryti tai, ką Pirsas no- 
rėjo padaryti Ispanijoje — mylėtis škotiškai. Nusi- 
tempti mane į lovą, jeigu jis panorės. Myluoti mane. 
Bet nenueiti iki galo. Pasakysiu jam, jog dabar ne me- 
tas, jog dabar mano dienos, jeigu jis mėgins eiti perne- 
lyg toli. Bet man rodos, jis bus taip priblokštas, jog ga- 
lėsiu priversti jį paklusti. Na, noriu pasakyti, kad aš jį 
viliosiu. Suprantu, jog devyniasdešimt devyni vyrai iš 
šimto tokiose situacijose yra nevaldomi, ir tai didelė ri- 
zika, bet Kalibanas, man rodos, kaip tik šimtasis. Jis 
sustos, jei paprašysiu. 

Bet jeigu ir prieis iki to. Jeigu ir nesustos. Aš vis tiek 
surizikuosiu. 

Yra dvi priežastys. Viena — reikia priversti jį mane 
paleisti. Antroji slypi manyje pačioje. Juk lapkričio 7 d. 
parašiau: „„Myliu pilnavertį gyvenimą, myliu viską, kas 
yra priešinga sėdėjimui ir pasyviam stebėjimui“. Bet ar 
aš gyvenu pilnavertį gyvenimą? Sėdžiu ir stebiu. Ir ne tik 
čia. Su D. P. irgi. 

Visos tos seserų vestalių kalbos, jog „reikia tausoti sa- 
ve“ būsimam gyvenimo draugui. Aš visada šaipiausi iš 
to. Ir vis dėlto kažkas mane visada sulaikydavo. 

Noriu pasakyti, mano pačios kūnas. 

Reikia įveikti šitą menkystę. 

Aš nugrimzdau į keistą neviltį. Kažkas turi atsitikti, 
sakau sau. Bet niekas neatsitiks, jeigu pati nieko neda- 
rysiu. 

Turiu veikti. 

Ir dar aš parašiau (kai rašai, užslėptos prasmės rėkte 
rėkia tau į veidą — skaitai ir staiga tarytum supranti, jog 
esi kurčia): „Aš turiu kovoti savo ginklais. Ne jo. Neturi 
būti jokio egoizmo, žiaurumo, apmaudo ar pykčio“. 

Vadinasi, mano ginklai — kilniadvasiškumas (ati- 
duodu save) ir švelnumas (teks bučiuoti šitą galviją), ir 
begėdiškumas (aš darau tai, ką darau, savo laisva valia), 
1r atleidimas (jis negali savęs suvaldyti). 

Net jeigu ir kūdikis. Jo kūdikis. Kas tik nori. Dėl 
laisvės. | 

Kuo daugiau galvoju apie tai, tuo labiau esu tikra, jog 
tai vienintelė išeitis. 

Jis turi kažkokią paslaptį. Negali būti, kad jis nejaustų 
man fizinio potraukio. 

O gal jis kaip vyras „niekam tikęs“? 

Kad ir kas tai būtų, viskas turėtų paaiškėti. 

Žinosime, kas ir kaip. 

Paskutinėmis dienomis beveik nerašau apie D. P. Bet 
daug galvoju apie jį. Pradedu ir baigiu kiekvieną dieną 
tuo, kad žiūriu į jo paveikslą. Imu jausti neapykantą tai 
merginai, kuri jam pozavo. Tikriausiai ji buvo jo meilu- 
žė. O gal ji buvo jo pirmoji žmona? Paklausiu jo, kai iš- 
sigausiu iš čia. 

Nes pirmiausia, ką aš neabejotinai ketinu daryti — 
po to, kai pamatysiu artimuosius, — tai nueiti pas jį. Pa- 
sakyti jam, kad nuolat galvojau apie jį. Kad jis pats svar- 
biausias žmogus mano gyvenime. Pats tikriausias. Kad 
aš pavyduliauju visoms moterims, su kuriomis jis kada 
nors mylėjosi. Aš vis dar negaliu pasakyti, jog myliu jį. 
Bet dabar pradedu suprasti, jog tai dėl to, kad dar neži- 
nau, kas yra meilė. Aš esu Ema-šu jos kvailutėmis siau- 
bingai protingomis teorijomis apie meilę ir santuoką, o 
meilė ateina pas mus įvairiai, skirtingais apdarais ir skir- 
tingais veidais, ir galbūt reikia daug laiko, kad priimtum 
ją ir galėtum pavadinti meile. 

Galimas daiktas, jis bus man sausas ir šaltas, kai ateis 
ta valanda. Pasakys, aš pernelyg jauna, jis niekad apie tai 
rimtai negalvojo, ir dar tūkstančius kitų dalykų. Bet aš 
nebijau. Rizikuosiu. 

O gal jis turi romaną su kokia moterim, ir tas roma- 
nas pačiame įkarštyje. 

O aš pasakyčiau, sugrįžau, nes nebesu tikra, kad ne- 
myliu jūsų. 

Pasakyčiau, aš buvau apsinuoginusi prieš žmogų, ku- 
ris man šlykštus. Aš labai žemai puoliau. 

Ir leisčiau jam viską. 

Bet aš vis tiek nepakęsčiau, jeigu jis būtų man neišti- 
kimas. Suvestų viską į seksą. Manyje viskas sunyktų, 
numirtų, jeigu taip atsitiktų. 

Suprantu, aš samprotauju labai nešiuolaikiškai. 

Bet būtent tai aš iš tikro jaučiu. 

Seksas nėra svarbiausias dalykas. Svarbiausia — 
meilė. 

Šiandien norėjau paprašyti Kalibano išsiųsti laišką 
D. P. Beprotybė. Žinoma, jis nepadarys to. Ims pavydu- 
liauti. Bet man taip maga užlipti laiptais, atlapoti dirbtu- 
vės duris ir pamatyti jį prie varstoto, žvelgiantį per petį į 
mane, tarsi jam būtų visai neįdomu, kas atėjo. Kaip jis 
stovi ten, vos vos šypsodamas, ir jo akys, kurios iškart 
viską supranta. 

Beprasmiška. Galvoju apie kainą, o paveikslas dar 
nepradėtas. 

Rytoj. Aš turiu veikti dabar. 

Iš tikro pradėjau šiandien. Triskart pavadinau jį Fer- 
dinandu (ne Kalibanu) ir pagyriau jo pasibaisėtiną naują 
kaklaraištį. Šypsojausi jam ir stengiausi apsimesti, kad 
viskas, ką jis daro, man patinka. Kas be ko, jis neparodė, 
kad būtų ką nors pastebėjęs. Bet jis nė nenumano, kas jo 
laukia rytoj. 


Negaliu užmigti. Atsikėliau ir uždėjau D. P. plokšte- 
Ig — Bacho kūrinį klavikordui. Gal jis irgi klausosi jos 
ir galvoja apie mane. Man labiausiai patinka ta dalis, ku- 
ri eina po jo mėgstamos: jis mėgsta Penktąją invenciją, 
o aš — Šeštąją. Taigi, klausydamiesi Bacho, mes irgi 
greta. Anksčiau Bachas man visad atrodė nuobodus. Da- 
bar jis užvaldo mane visą, jis toks žmogiškas, toks p1il- 
nas jausmų, švelnumo, nuostabių tonų, toks paprastas ir 
gilus, — aš groju ir groju tą plokštelę, kaip kad kadaise 
kopijuodavau patinkančius paveikslus. 


Aš svarstau, gal pakaks to, kad apkabinsiu jį ir pabu- 


čiuosiu. Ir viskas. Bet jam gali tai patikti. Ir taip viskas 
tęsis be galo. Ne, reikia šoko. 

Viskas, kas atsitiko, susiję su mano šeimininkišku 
požiūriu į gyvenimą. Aš visada žinojau, kur einu, ko no- 
riu, kaip viskas turi įvykti. Ir viskas išties vykdavo taip, 
kaip aš norėjau, ir man atrodė savaime suprantama, kad 
taip ir turi būti, nes aš Žinau, ko noriu. Bet man papras- 
čiausiai visur sekėsi. 

Aš visad stengiausi reguliuoti gyvenimą, bet dabar 
atėjo metas leisti gyvenimui reguliuoti mane. 


Lapkričio 30 d. 


O Dieve! 

Aš padariau kažką baisaus. 

Turiu parašyti apie tai. Pažiūrėti 1š Šalies. 

Tai neįtikėtina. Kad aš galėjau padaryti tai. Kad atsi- 
tiko tai, kas atsitiko. Kad jis yra toks, koks yra. Kad aš 
esu tokia, kokia esu. Kad viskas liko taip, kaip yra. 

Ir dar net blogiau. 


Šįryt aš nusprendžiau tai padaryti. Supratau, jog tu- 
riu padaryti kažką nepaprasto. Sukelti šoką ir sau, ir jam. 

Susitariau, kad jis leis man išsimaudyti. Buvau malo- 
ni jam visą dieną. 

Po vonios ilgai pusčiausi. Marios kvepalų. Atsistojau 
priešais židinį, demonstruodama jam apnuogintas kojas. 
Nervinausi. Nebuvau tikra, ar sugebėsiu tai padaryti. O 
dar surištom rankom. Bet aš greitai išlenkiau tris stiklus 
chereso. 

Tada užsimerkiau ir ėmiausi reikalo. 

Pasodinau jį ir pati atsisėdau jam ant kelių. Jis buvo 
toks įsitempęs, toks priblokštas, jog gavau tęsti toliau. 
Jeigu jis būtų sugriebęs mane, sulaikęs, turbūt būčiau 
liovusis. Mano chalatėlis tarsi netyčiom prasiskyrė, o 
Kalibanas ir toliau taip sėdėjo su manimi ant kelių. 
Tarsi mes būtume visiškai nepažįstami ir tai papras- 
čiausiai kvailas Žaidimas jaunimo vakarėly. Du nepa- 

žįstami Žmonės susitiko vakarėly, be to, jie nelabai vie- 
nas kitam prie širdies. 

Man pačiai buvo tiesiog šlykštu, bet aš susijaudri- 
nau. Tarytum manyje tūnanti moteris staiga metėsi prie 
j0 — vyriškio. Nemoku paaiškinti, bet pajutau, kad jis 
pasimetė ir nežino, ką daryti. Kad jis nekaltas, niekad 
neturėjęs moters. Sena moteriškė iš Korko miestuko 
jauną dvasiškį vilioti padūko. Turbūt aš buvau girta. 

Gavau priversti jį pabučiuoti mane. Jis lyg ir mė- 
gino dėtis bijąs prarasti savitvardą. Na ir kas čia to- 
kio, sakau. Ir vėl pabučiavau jį. Tada jis atsakė į bu- 
činį, bet taip, tarsi būtų norėjęs savo nelemtomis 
siauromis, niekad nieko nebučiavusiomis lūpomis su- 
traiškyti man žandikaulį. Jo lūpos buvo malonios. 
Nuo jo dvelkė švara, ir aš užsimerkiau. Man nebuvo 
nemalonu. 

Bet paskui jis staiga pasitraukė ir nuėjo prie lan- 
go. Ir nenorėjo grįžti. Jei būtų galėjęs, būtų pabėgęs, 
bet negalėjo, tad atsistojo prie savo rašomojo stalo, 
pusiau nusigręžęs, 0 aš pusiau apsinuoginusi atsi- 
klaupiau prie židinio ir paleidau plaukus, kad nekiltų 
jokių abejonių. Galiausiai turėjau atsikelti, prieiti prie 
j0 ir atvesti prie židinio. Priprašiau, kad atrištų man 
rankas, jis buvo tarytum transe, ir tada nurengiau jį 1r 
pati nusirengiau. | 

Pasakiau, nereikia nervintis, aš noriu to. Elkitės na- 
tūraliai. Bet jis neklausė, nenorėjo. Aš padariau viską, 
kas buvo įmanoma. | 

Bet nieko neįvyko. Jis taip ir neatitirpo. Tiesa, vieną 
kartą apkabino mane labai stipriai. Bet tai buvo nenatū- 
ralu. Jis tarytum beviltiškai mėgino imituoti tai, ką, kaip 
jam atrodo, reikėtų daryti tokiais atvejais. Graudžiai ne- 
įtikinama. 

Jis negali to padaryti. 

Jis ne vyras. 

Aš atsikėliau, mudu gulėjom ant sofos, atsiklaupiau 
šalia jo ir pasakiau, nereikia nusiminti. Motiniškai pa- 
guodžiau jį. Paskui mes apsirengėm. 

Ir palengva viskas išaiškėjo. Visa tiesa apie jį. O vė- 
liau ir tai, koks jis iš tikro. 

Vienas psichiatras pasakęs jam, kad jis niekada nega- 
lėsiąs to padaryti. 

Jis prisipažino dažnai įsivaizdavęs mudu gulint lovo- 
je. Tik gulint. Daugiau nieko. Aš pasiūliau taip ir pada- 
ryti. Bet jis nenorėjo. Pačioje sielos gelmėj, šalia Žiau- 
rumo ir pagiežos, glūdi neįtikėtina nekaltybė. Ir jinai 
valdo jo poelgius. Jis ją saugo. 

Jis pasakė, jog myli mane, netgi taip. 

Aš atsakiau, jūs mylite ne mane, o savo meilę. Tai ne 
meilė, tai egoizmas. Jūs galvojate visai ne apie mane, 0 
apie tai, ką man jaučiate. 

Aš nežinau, kas tai, pasakė jis. 

O paskui aš padariau klaidą. Pajutau, jog mano auko- 
jimasis pasirodė esąs tuščias, ir man norėjosi, kad jis 
bent įvertintų tai, ką padariau, kad paleistų mane — aš 
pamėginau visa tai jam išsakyti. Ir tada atsiskleidė jo tik- 
roji esybė. 

Jis stačiai įtūžo. Nenorėjo su manim nė kalbėti. 

Mes dar labiau nutolom vienas nuo kito. Pasakiau, 
kad man gaila jo, ir jis užsipuolė mane. Tai buvo siaubin- 
ga. Aš pravirkau. 

Baisus šaltis, nežmoniškumas. 

Būti jo nelaisvėj. Be jokios vilties. Be galo. 

Ir galiausiai suvokti, koks jis iš tikro yra. 

Neįmanoma suprasti. Kas jis? Ko jis nori? Kodėl aš 
čia, jeigu jis negali to padaryti? 

Tarytum būčiau uždegusi ugnį tamsoje, mėgindama 
sušildyti mus abu. O uždegusi ugnį, tik pamačiau jo tik- 
rąjį veidą. 

Galų gale aš jam pasakiau, mes negalime likti sveti- 
mi. Mes buvome apsinuoginę vienas prieš kitą. 
Bet mes esam svetimi. 


Dabar man lengviau. 

Džiaugiuosi, kad neatsitiko nieko blogesnio. Buvo 
tikra beprotybė rizikuoti. 

Dar gerai, kad likau gyva. 


Gruodžio I d. 


Jis buvo atėjęs čionai į apačią, išleido mane į išorinį 
rūsį, viskas labai aišku. Jis pyksta ant manęs. Niekada 
dar nebuvo toks piktas. Jis ne šiaip sau suirzęs. Tai giliai 
užslėptas pyktis. 

Mane nuo to ima tūžmas. Niekas niekada nesupras, 
kiek man kainavo vakarykštis vakaras. Kiek reikėjo 
pastangų tam, kad surizikuočiau atiduoti save, pamė- 
ginčiau suprasti. Užgniaužčiau savyje visus įgimtus 
instinktus. 

Jis pats kaltas. Ir tas nesuprantamas vyriškas mąs- 
tymas. Aš daugiau nebegaliu būti maloni jam. Jie pu- 
čiasi, jeigu tu jiems atsakai, ir nekenčia tavęs, jeigu su- 
tinki. Protingi vyrai turėtų nekęsti savęs už tai. Už ne- 
logiškumą. 

Pagiežingi vyrai ir įskaudintos moterys. 

Žinoma, dabar aš žinau jo paslaptį. Jam tai grasu. 

Aš vis galvoju ir galvoju apie tai. 

Jis, matyt, žinojo, kad nieko man negali padaryti. Ir vis 
dėito kalbėjo man apie meilę. Tai turėtų kažką reikšti. 

Manau, reikalas toks. Jis negali patirti pasitenkinimo 
kaip bet kuris normalus vyras. Jis mėgaujasi tuo, kad lai- 
ko mane uždaręs. Ir galvoja apie visus kitus vyrus, kurie 
pavydėtų jam, jei žinotų. Kad jis turi mane. 

Taigi mano pastangos būti jam maloniai yra juokin- 
gos. Aš noriu būti jam tokia bjauri, kad jam būtų nemie- 

la laikyti mane čia. Vėl ketinu badauti. Nenoriu turėti su 
juo nieko bendro. 


Į galvą atklysta keistų minčių. 

Kad aš pirmąkart gyvenime padariau kažką origina- 
laus. Kažką tokio, ką vargu ar būtų padaręs kas nors ki- 
tas. Aš sukaupiau visas jėgas, kai mudu buvome nuogi. 
Supratau, ką reiškia „sukaupti jėgas“. 

Galas Ledimonto auklėtinei. Ji numirė. 


Pamenu, kai vairavau Pirso automobilį kažkur prie 
Karkasono. Visi norėjo, kad aš sustočiau. O aš norėjau 
važiuoti aštuoniasdešimt mylių per valandą greičiu. Ir 
spaudžiau pedalą, kol pasiekiau to. Visi buvo baisiausiai 
išsigandę. Aš irgi. 

Bet įrodžiau, kad galiu. 


(Vėlyva popietė.) Visą popietę vėl skaičiau „„Audrą“. 
Visai kitas įspūdis, dabar, kai jau įvyko tai, kas įvyko. 
Gailestį, kurį Šekspyras jaučia savo Kalibanui, aš irgi 
Jaučiu savajam (po neapykanta ir pasišlykštėjimu). Pu- 
siaužmogiai. 

„Ir elgesiu, ir išvaizda bjaurus?““. 

„Šlykštusis verge, joks gėris neprilimpa prie tavęs“. 

„Tik rimbu tave paveikti galima, ne gerumu“. 


PROSP.: Nors tu galvijas, — žmoniškai elgiausi. 
Drauge oloj gyvenome, kol man dukrą 
Išniekint pasikėsinai. 

KAL.: O-ho-ho-ho! Ak, kad pavykę būtų! 
Tu sutrukdei. Tai kalibanų būčiau 
Priveisęs saloje. 


20 Čia ir toliau cituojama V. Šekspyro „Audra“ (vertė A. Miški- 
nis). 

Prospero neapykanta. Jo įsitikinimas, jog gerai elgtis 
su Kalibanu beprasmiška. 

Stefanas ir Trinkulas — futbolo totalizatoriai. Jų vy- 
nas — jo išlošti pinigai. 

III veiksmas, II scena: „Taip gera man, kad, vos pa- 
budęs, vėl šaukiuosi miegą“. Vargšas Kalibanas. Bet tik 
todėl, kad jis tai nieko neišlošė. 

„Išpildysiu ir būsiu protingesnis“. 

„Koks puikus naujas pasaulis“. 

Koks bjaurus naujas pasaulis. 


Jis ką tik išėjo. Aš pasakiau, kad badausiu, kol jis 
leis man būti viršuje. Noriu gaivaus oro ir dienos švie- 
sos kasdien. Jis išsisukinėjo. Ėmė širsti. Pasidarė sar- 
kastiškas. Tiesiai šviesiai pasakė, kad aš „pamiršau, 
kas čia šeimininkas“. 

Jis pasikeitė. Dabar jis mane baugina. 

Leidau jam iki rytojaus ryto apsispręsti, ką daryti. 

Gruodžio 2 d. 


Aš persikelsiu į viršų. Jis rengiasi pertvarkyti man 
vieną kambarį. Pasakė, jog tai užtruks maždaug savaitę. 
Aš sutikau, bet jeigu tai dar vienas atidėjimas... 

Pažiūrėsim. 


Šiąnakt gulėjau ir galvojau apie D. P. Vaizdavausi 
esanti jo glėbyje. Norėjau būti jo glėbyje. Man taip rei- 
kia jo nuostabaus, fantastiško normalumo. 

Jo palaidumas, ir tas yra kūrybiškas. Kupinas gyvy- 
bės. Net jeigu ir skaudina. Jis kuria aplinkui save meilę, 
gyvenimą, jaudulį; jis gyvena, ir žmonės, kuriuos jis 
myli, prisimena jį. 

Kartais ir man pačiai to norėdavosi. Laisvos meilės. 
Kartais, būdavo, pasižiūriu į kokį nors jaunuolį metro ar- 
ba į vyriškį ir pagalvoju, įdomu, koks jis lovoje. Pasižiū- 
riu į jų lūpas, rankas, nutaisau rimtą miną ir įsivaizduoju 
save su jais lovoje. 

Kad ir Tuanetė — miega su kuo papuola. Anksčiau aš 
maniau, kad tai nešvaru. Bet meilė, kad ir kokia ji bū- 
tų, — tai nuostabu. Net jeigu tai būtų tik seksas. Vienin- 
telis bjaurus dalykas — tai šita ledinė, negyva, absoliu- 
ti nemeilė tarp Kalibano ir manęs. 


Šįryt įsivaizdavau, kad man pavyko pabėgti ir kad 
Kalibanas stojo prieš teismą. Aš kalbėjau jo naudai. Pa- 

sakiau, kad jo atvejis tragiškas, jam reikia užuojautos ir 
psichiatro pagalbos. Atleidimo. 
Tai nebuvo kilnumas. Aš tiesiog per daug jį niekinu, 
kad nekęsčiau. 
Keista. Visiškai netikėta, kad aš stočiau jį ginti. 
Žinau, jog niekada negalėčiau su juo vėl susitikti: 
Niekada jo neišgydyčiau. Nes jo liga — aš. 


Gruodžio 3 d. 


Va 1msiu ir užmegsiu romaniuką su D. P. 

Ištekėsiu už jo, jeigu jis panorės. 

Noriu leistis į šitą avantiūrą: surizikuosiu ir ištekė- 
siu Už jo. 

Man pakyrėjo būti jaunai. Nepatyrusiai. 

Daug ką Žinoti ir nieko nemokėti. 

Noriu turėti su juo vaikų. 

Mano kūnas man nieko nebereiškia. Jeigu jam reikia 
j0, tegu 1ma. Vis tiek aš niekada negalėsiu būti tokia kaip 
Tuanetė. Vyrų kolekcioniere. 


Aš maniau, esu protingesnė už daugelį vyrų, ir jau 
tikrai protingesnė už visas man pažįstamas merginas. 
Visad maniau, kad daugiau už juos žinau, daugiau jau- 
čiu, daugiau suprantu. 

Bet aš net nežinau, kaip elgtis su Kalibanu. 

Nuotrupos, likusios iš Ledimonto laikų. Iš tų dienų, 
kai buvau miela viduriniosios klasės daktaro dukrytė. 
Praėjo tie laikai. Kai mokiausi Ledimonte, man atrodė, 
jog labai gerai valdau pieštuką. O kai atsidūriau Lon- 
done, supratau, jog viskas visai ne taip. Mane supo 
žmonės, gebantys daryti tai nėmaž ne prasčiau už ma- 
ne. Ir net geriau. Aš net nepradėjau mokytis, kaip elg- 
tis su savo nuosavu gyvenimu, o ką jau kalbėti apie 
kieno nors kito. 

Tai man reikia globos. 

Kaip tą dieną, kai staiga suvoki, jog lėlės yra tik lė- 
lės. Mintyse perkratau buvusią save ir stebiuosi, kokia 
buvau kvaila. Žaislas, prie kurio buvau per daug pripra- 
tusi. Šiek tiek liūdnoka — tarsi giliai spintoje užmesta 
sena lėlė baidyklė. | 

Naivi, niekam nereikalinga, išdidi ir paika. 


D. P. 

Aš būsiu įskaudinta, pasimetusi, išmušta iš vėžių ir 
priblokšta. Ir vis tiek tai bus gyvenimas tarsi šviesos 
sraute, po šitos juodos skylės. 

Viskas labai paprasta. Jis saugo savyje gyvenimo pa- 
slaptį. Kaip trykštąs šaltinis. Visiškai neamoralus. 

Regis, tarsi būčiau jį mačiusi tik sambrėškyje, o da- 
bar staiga išvydau ryto aušroje. Jis liko toks pat, tik vis- 
kas aplinkui pasikeitė. 

Šiandien pažvelgiau į veidrodį ir pamačiau tai savo 
akyse. Jos paseno, bet kartu ir pajaunėjo. Žodžiais to nu- 
sakyti neįmanoma. Bet taip iš tikro yra. Aš tapau vyres- 
nė ir jaunesnė. Vyresnė todėl, kad daug ko išmokau, jau- 
nesnė — todėl, kad didžioji mano dalis susidėjo iš to, ko 
buvau išmokusi iš vyresniųjų. Visas jų banalių sampra- 
tų purvas tarsi prilipo ant mano batų. 

Naujų mano batų. 


Moterų galia! Niekad anksčiau nejutau savyje tokios 
paslaptingos galios. Vyrai — tai tikri paikšos. 

Mes tokios silpnos fiziškai, tokios bejėgės. Netgi da- 
bar, šiais laikais. Bet mes vis tiek stipresnės už juos. Mes 
galim pakelti jų žiaurumą. O jie mūsų — ne. 

„ Aš galvoju — atsiduosiu D. P. Teturi jis mane. Ir ne- 
svarbu, kaip jis su manimi elgsis, — giliai manyje glū- 
dinti moteriškoji esybė liks nepaliesta. 

Visos šitos mintys stačiai beprotiškos. Bet aš kupina 
siekių. Kažkokios naujos nepriklausomybės. 

Aš negalvoju apie dabartį. Apie šiandieną. Esu tikra, 
jog ištrūksiu iš čia. Jaučiu tai. Nors nemoku paaiškinti. 
Kalibanas manęs niekada nepriveiks. 

Galvoju apie būsimuosius paveikslus. 

Šiąnakt vaizdavausi vieną — geltonas kaip sviestas 
(kaimiškas sviestas) laukas, besidriekiantis į baltą švy- 
tintį dangų, ir saulė tik tik kyla. Keista, ryškiai rožinė, aš 
tai įsivaizdavau labai aiškiai, tyli rimtis, visa ko pradžia, 
vieversio giesmė be vieversių. 


Du keisti prieštaringi sapnai. 

Pirmasis visiškai paprastas. Aš vaikščiojau kažkur 
po laukus, nežinau su kuo, tik tai buvo man brangus 
žmogus, vyriškis. Gal D. P. Saulės spinduliai ant jau- 
nų želmenų. Ir staiga mes pamatėm kregždutes, 
sklandančias palei pat želmenis. Mačiau jų nugarėles, 
spindinčias saulėje tarsi tamsmėlynis šilkas. Jos 
sklandė labai žemai, čiulbėjo ulbėjo visur aplink 
mus, visos skrido viena kryptimi, žemai ir linksmai. 
Ir mane pagavo džiaugsmo kutulys. Aš pasakiau, kaip 
nuostabu, tik pažvelk į kregždutes. Viskas buvo labai 
paprasta: nežinia iš kur atsiradusios kregždutės, ir 
saulė, ir žali javai. Ir laimė. Gryniausias pavasariš- 
kas jausmas. Ir tada aš pabudau. 

Paskui susapnavau kitą sapną. Aš stoviu prie lan- 
go didžiulio namo antrame aukšte (Ledimonte?), o 
apačioje — juodas arklys. Jis piktas, bet man nebai- 
su, juk jis apačioje, už lango. Ir ūmai jis pasigręžia, 
liuokteli tiesiai į namą ir, mano siaubui, padaręs gi- 
gantišką šuolį, iššieptais nasrais puola į-mane. Lan- 
gas subyra į šipulius. Ir net tą akimirką aš galvoju: 
jis užsimuš, jokio pavojaus nėra. Bet jis žlegtelėjo 

ant nugaros ir spardosi kojom, o kambarys mažas, ir 
aš staiga supratau, jog jis rengiasi pulti mane. O bėg- 
ti nėra kur. Kai vėl pabudau, gavau užsidegti šviesą. 

Tai buvo smurtas. O to aš labiausiai nekenčiu ir bijau. 


Gruodžio 4 d. 


Kai išsigausiu iš čionai, neberašysiu dienoraščio. Tai 
nieko gero neduoda. Čia, rūsyje, jis padeda man nepra- 
rasti sveiko proto, su juo aš galiu pakalbėti. Bet juk tai 
tuštybė. Rašai tą, ką nori išgirsti apie save. 

Keista. Kai pieši autoportretą, to nedarai. Nėra jokios 
pagundos gudrauti. 

Kažkoks nesveikas, liguistas noras galvoti apie save. 
Tai tiesiog patologija. 

Aš pasiilgau piešti, piešti kitus dalykus. Laukus, na- 
mukus kur nors pietuose, didžiules atviras erdves, užlie- 
tas bekraštės šviesos. 

Būtent tai aš veikiau šiandien. Šviesos nuotaikos — 
prisiminimai iš Ispanijos. Ochros sienos, iki baltumo nu- 
tviekstos saulės šviesos. Avilos tvirtovės sienos. Kordo- 
bos kiemukai. Aš nesistengsiu atkurti vietos, tik tos 
vietos šviesą. 

Fiat lux.?! 

Aš vis klausiausi ir klausiausi šiuolaikinio džiazo 
kvarteto plokštelių. Jų muzikoje nėra nakties, nėra padū- 
mavusių kryčių. Šviesos protrūkiai, kibirkštys ir blyks- 
niai, žvaigždžių žibėjimas, o kartais vidudienio šviesa, 
bekraštė visa apimanti šviesa, tarytum deimantiniai sie- 
tynai, plaukiantys dangumi. 


* Tebūnie šviesa (lot.). 

Gruodžio 5 d. 


D. P. 

Protas išprievartautas. Piniguočių, „naujųjų“ Žmo- 
nių. 

Tai, ką jis sako, pritrenkia, bet rfeužsimiršta. Tie Žo- 
džiai tarytum prilimpa. Šiurkštūs žodžiai, kuriuos prisi- 
minsi ilgai. 

Visą dieną piešiu dangų. Paprasčiausiai nubrėžiu li- 
niją per colį nuo apatinio krašto. Tai žemė. Ir negalvoju 
apie nieką, tik apie dangų. Birželio dangų, gruodžio, 
rugpjūčio dangų, apie pavasarinį lietų, griaustinį, aušrą, 
prieblandą. Nupiešiau dešimtis dangų. Tik dangus, dau- 
giau ničnieko. Paprasčiausia linija, o virš jos — dangus. 

Keista mintis: aš nenorėčiau, kad to nebūtų atsitikę. 
Juk-jeigu ištrūksiu iš čia, tapsiu visiškai kitokia ir, ma- 
nau, daug geresnė. O jeigu neištrūksiu, jeigu atsitiks kas 
nors baisaus, vis tiek žinosiu, jog ta aš, kokia buvau ir 
kokia būčiau likusi, jei to nebūtų atsitikę, būtų visai ne 
tokia aš, kokia noriu būti dabar. 

Tai nelyginant šaudymas į lėkštes. Čia jau negalvoji, 
kaip nesudaužyti ar nesugadinti. | 


Kalibanas visai nurimo. Panašu į paliaubas. 


Rytoj paprašysiu jį nuvesti mane į viršų. Noriu pama- 
tyti, ar jis iš tikro ten ką nors daro. 

Šiandien paprašiau, kad jis surištų man rankas, užkli- 
juotų burną ir leistų pasėdėti ant rūsio laiptų prie atvirų 
durų. Galop jis sutiko. Tad aš galėjau žvelgti į viršų ir 
matyti dangų. Blyškiai pilką dangų. Mačiau skrendant 
paukščius, tikriausiai balandžius. Girdėjau garsus, at- 
sklindančius iš lauko. Pirmąkart per du mėnesius mačiau 
tikrą dienos šviesą. Gyvą šviesą. Aš verkiau. 


Gruodžio 6 d. 


Buvau viršuje maudytis, ir mes apžiūrėjome kamba- 
rį, kuriame aš gyvensiu. Šį bei tą jis padarė. Sako norįs 
paieškoti man senovinio medinio krėslo su šoninėmis at- 
ramomis. Aš tokį krėslą jam nupaišiau. 

Pasijutau esanti beveik laiminga: 

Niekaip nenusiraminu. Negaliu rašyti. Jaučiuosi taip, 
tarsi būčiau pusiau ištrūkus iš čia. 


Štai toks trumpas pokalbis leidžia man manyti, kad 
jis pasidarė normalesnis. 


M.(Mudu stovėjom būsimajame mano kambary.) Ko- 
dėl jūs neleidžiat man paprasčiausiai gyventi čia kaip 
viešniai? O jeigu aš jums duosiu garbės žodį? 

K. Net jeigu visas pusšimtis tikrai sąžiningų ir gar- 
bingų Žmonių ateitų pas mane ir prisiektų, jog jūs nepa- 
bėgsit, aš jais vis tiek nepatikėčiau. Niekuo pasaulyje 
nepatikėčiau. 

M. Bet juk negalima visą gyvenimą niekuo netikėti. 

K. Jūs nesuprantat, ką reiškia gyventi vienišam. 

M. O kaip, jūsų manymu, aš gyvenau šituos du mėne- 
sius? 

K. Dedu galvą, kad apie jus daug kas galvoja. Ilgisi. 
O aš niekam nerūpiu — gyvas ar jau seniai miręs. 

M. O tetulei? 

K. Jai... 

(Tyla.) 

K. (Jam tai sprūste išsprūdo.) Jūs nežinot, ką jūs man 
reiškiat. Jūs viskas, ką aš turiu. Jeigu išeisit, man nieko 
nebeliks. 

(Ir stojo didi tyla.) 


Gruodžio 7 d. 


Jis nupirko tą krėslą. Atnešė čionai, į apačią. Gražus 
krėslas. Nenoriu, kad jis stovėtų čia. Nenoriu, kad ten 
viršuje būtų kokių daiktų iš apačios. Noriu, kad viskas 
būtų kitaip. 

Rytoj aš persikelsiu į viršų visiems laikams. Vakar 
paprašiau jį to. Ir jis sutiko. Man nereikės laukti visą 
savaitę. 

Jis išvažiavo į Luisą nupirkti šio to mano kambariui. 
Mes ketinam surengti šventinę vakarienę. 

Paskutines dvi dienas jis man buvo daug malonesnis. 

Nesiruošiu pamesti galvos ir pulti bėgti pirmai progai 
pasitaikius. Jis stebės mane, tą žinau. Neįsivaizduoju, ką 
jis dar padarys. Na, užkals lentomis langą, užrakins du- 
ris. Bet juk atsiras koks nors būdas išvysti dienos švie- 
są. Anksčiau ar vėliau turi atsirasti galimybė (jeigu jis 
nepaleis manęs savo valia) ištrūkti į šviesą. Bet aš Žinau, 
tai bus vienintelė galimybė. Jeigu jis mane pagaus, vėl 
nugrūs atgal, į rūsį. 

Todėl tai turi būti tikrai gera galimybė. Garantuota. 

Sakau sau, jog turiu būti pasiruošus blogiausiam. 

Bet kažkas jame tarytum sako, jog šiuokart jis pada- 
rys tai, ką žadėjo. 


Užsikrėčiau nuo jo sloga. Nieko baisaus. 

Dieve mano, Dieve mano, jei įmanyčiau, nusižu- 
dyčiau. 

Jis žudo mane, atimdamas viltį. 

Aš tebesu čia, apačioje. Jis nė nemanė perkelti manęs. 

Jis nori fotografuoti. Tai 1r yra jo paslaptis. Jis nori 
mane nurengti ir... o Dieve, aš ir nežinojau anksčiau, kas 
yra pasibjaurėjimas. 

Jis prišnekėjo man visokių šlykštynių. Kad aš gatvi- 
nė, kad siūlausi jam, kad pati to prisiprašiau. 

Aš tiesiog pasiutau iš įtūžio. Tėškiau į jį buteliuką 
rašalo. 

Jis pasakė, jeigu aš nedarysiu to, jis nebeleis man 
maudytis viršuje ar išeiti į išorinį rūsį. Aš būsiu čia vi- 
są laiką. 

Mudviejų neapykanta vienas kitam. Dabar ji prasi- 
veržė lauk. L 
Aš užsikrėčiau nuo jo bjauria sloga. Mintys pinasi. 

Negalėsiu nusižudyti, per daug pykstu ant jo. 

Jis piktnaudžiavo manimi. Nuo pat pradžių. Kad ir tas 
prasimanymas apie šunį. Jis naudojasi mano jausmais. 
Paskui sutrypia juos. 

Jis nekenčia manęs, stengiasi suniekinti mane, pa- 
laužti, sunaikinti. Nori, kad imčiau nekęsti savęs taip, 
J0g pati susinaikinčiau. 

Ir paskutinė niekšybė. Jis neatnešė man vakarienės. 
Be viso kito, aš dar turiu sėdėti alkana. Gal jis ruošiasi 
numarinti mane badu? Jis ir tą galėtų padaryti. 

Šiaip ne taip susiėmiau. Jis manęs nepriveiks. Nepa- 
siduosiu. Neleisiu jam palaužti manęs. 

Man kyla karštis, jaučiuosi serganti. 

Viskas prieš mane, bet aš nepasiduosiu. 

Gulėjau ant lovos pasidėjusi D. P. paveikslą šalia. 
Viena ranka laikydamasi rėmo. Kaip krucifikso. 

Aš išgyvensiu. Ištrūksiu. Nepasiduosiu. 

Nepasiduosiu. 


Nekenčiu Dievo. Nekenčiu jėgos, sukūrusios šį pa- 
saulį, žmoniją, leidusios egzistuoti tokiems Žmonėms 
kaip Kalibanas ir susiklostyti tokioms situacijoms kaip 
šita. 

Jeigu Dievas egzistuoja, tai jis — didžiulis šlykštus 
voras, tamsoje audžiantis savo voratinklį. 

Jis negali būti geras. 

Koks skausmas, koks baisus praregėjimas glūdi ma- 
nyje dabar. Visa tai buvo nereikalinga. Vien skausmas, 
jo niekuo neatpirksi. Iš jo niekas negali gimti. 

Viskas veltui. Viskas tuščiai. 

Kuo pasaulis darosi senesnis, tuo akivaizdžiau. Ato- 
minė bomba ir kankinimai Alžyre, badaujantys kūdikiai 
Konge. Tamsa auga ir plinta. 

Vis daugiau kančių, vis daugiau kenčiančių. Ir vis- 
kas veltui. 

Tarsi būtų užgesusios šviesos. Ir aš čia, teisybės 
tamsoje. 

Dievas yra impotentas. Jis negali mylėti mūsų. Jis ne- 
apkenčia mūsų, nes nepajėgia mylėti. 

Visa šita niekšybė, egoizmas, melas. 

Žmonės nepripažins to, jie per daug užsiėmę, tik 
grobiasi viską sau ir nepastebi, kad šviesos užgeso. Jie 
nemato tamsos ir voro atvaizdo už jos, nejaučia, kokiu 
dideliu voratinkliu jis apraizgęs viską. Kad jis yra vi- 

sur ir visados, reikia tik pradrėksti plonutį laimės ir ge- 
rumo sluoksnį. 

Vien tamsa tamsa tamsa. 

Aš ne tik kad niekuomet nejaučiau nieko panašaus — 
net neįsivaizdavau, jog tai įmanoma. Stipriau už neapy- 
kantą, baisiau už neviltį. Negalima nekęsti to, kas neturi 
nieko bendro su tavimi, aš net nebepajėgiu jausti to, ką 
dauguma Žmonių vadina neviltim. Tai kažkas daugiau už 
neviltį. Toks jausmas, tarytum nieko nebejaučiu. Viską 
matau, bet nieko nejaučiu. 

O Dieve, jeigu tik Dievas egzistuoja. 

Mano neapykanta — tai daugiau nei neapykanta. 


Jis ką tik buvo atėjęs. Aš miegojau ant nepaklotos 10- 
vos. Karščiuoju. | 

Oras toks troškus. Veikiausiai tai gripas. 

Jaučiausi taip šlykščiai, jog nieko nepasakiau. Nėra 
Jėgų išsakyti jam savo neapykantos. 

Patalynė sudrėko. Maudžia krūtinę. 

Nepasakiau nė žodžio jam. Tai nenusakoma jokiais 
žodžiais. O kad taip būčiau Goja. Galėčiau piešinyje at- 
spindėti tą begalinę neapykantą, kurią jam jaučiu. 

Man labai baisu. Nežinau, kas bus, jeigu aš 1š tikro 
sergu. Nesuprantu, kodėl taip maudžia krūtinę. Tarsi ma- 
ne jau ilgai kamuotų bronchitas. 

Bet jis turi pakviesti daktarą. Jis galėtų mane užmuš- 
ti, bet vargu ar jis leis man va taip numirti. 

O Dieve, kaip baisu. 


(Vakaras.) Jis atnešė termometrą. Per pietus buvo 
trisdešimt septyni su puse, o dabar jau trisdešimt aštuo- 
ni laipsniai karščio. Jaučiuosi siaubingai. 

Visą dieną pragulėjau lovoje. 

Jis ne Žmogus. 

O Dieve, aš tokia vieniša, aš visai viena. 

Nepajėgiu rašyti. 

(Rytas) Tikrai baisus persišaldymas, bronchitas. 
Mane krečia. | 

Prastai miegojau. Baisūs sapnai. Keisti, labai aiškūs. 
Viename buvo D. P. Aš verkiau. Man taip baisu. 

Negaliu valgyti. Jaučiu skausmą plautyje, kai kvė- 
puoju, ir vis galvoju, kad man plaučių uždegimas. Bet to 
negali būti. 

Aš nemirsiu. Aš nemirsiu. Tik ne dėl Kalibano. 


Sapnas. Nepaprastas. 

Vaikštau po uosių giraitę L. Žvelgiu aukštyn, pro me- 
džius. Matau lėktuvą žydrame danguje. Ir žinau, kad jis 
suduš. Paskui matau vietą, kur jis sudužo. Bijau eiti ten. 
Manęs link eina mergina. Minė? Nematau. Ji keistai ap- 
sitaisiusi, tarytum kokiu klostytu graikišku apdaru. Bal- 
tu. Ryškioje saulės šviesoje pro nejudančius medžius. Ji, 
rodos, pažįsta mane, 0 aš jos — ne (ne Minė). Nesiarti- 
na. Aš noriu būti šalia jos. Su ja. Aš pabundu. 

Jeigu aš numirsiu, niekas niekados nesužinos. 

Nuo tos minties mane muša karštis. Nepajėgiu rašyti. 

(Naktis.) Nėra gailesčio. Nėra Dievo. 

Aprėkiau jį, ir jis pasiuto. Buvau tokia silpna, kad ne- 
galėjau sustabdyti jo. Surišo, užklijavo burną ir šlykš- 
čiausiai nufotografavo mane. 

Aš nepaisau skausmo. Pažeminimo. 

Dariau, ką jis norėjo. Kad būtų baigta. 

Aš jau apie save nebegalvoju. 

Bet Dieve, koks gyvuliškumas. 

Verkiu ir verkiu, negaliu rašyti. 


Aš nepasiduosiu. 
Aš nepasiduosiu. 


Gruodis 


Negaliu miegoti. Einu iš proto. Turiu užsidegti švie- 
są. Baisūs sapnai. Man dingojas, jog kambaryje yra 
žmonių. D. P. Minė. 

Tai plaučių uždegimas. 

Jis turi iškviesti gydytoją. 

Tai žmogžudystė. 

Neįstengiu rašyti apie tai. Žodžiai neturi prasmės. 

(Jis atėjo.) Jis nenori nieko girdėti. Aš meldžiau jį. 
Pasakiau, jog tai žmogžudystė. Taip silpna. Temperatū- 
ra trisdešimt devyni. Blogavau. 

Nieko apie vakardieną, nei jis, nei aš. 

Ar tai tikrai buvo? Karštligė. Aš kliedžiu. 

Jeigu bent žinočiau, ką padariau. 

Beprasmiška beprasmiška. 

Aš nemirsiu nemirsiu. 


Mano mielas D. P., tai 


309 


O Dieve, Dieve, neleisk man mirti. 
Dieve, neleisk man mirti. 
Neleisk man mirti. 

III 


Aš noriu pasakyti, jog visa tai atsitiko netikėtai. 

Viskas prasidėjo blogai, nes kai nusileidau. žemyn 
pusę aštuonių, pamačiau ją gulint šalia širmos, ji, 
matyt, buvo parvertusi ją krisdama, ir aš atsiklaupiau 
šalia, jos rankos buvo ledinės, bet ji kvėpavo, tary- 
tum gergždama, labai tankiai, o kai aš ją pakėliau ir 
paguldžiau ant lovos, ji atsigavo, matyt, naktį neteko 
sąmonės, kai nuėjo už širmos. Visa buvo šalta, pra- 
dėjo siaubingai drebėti, ją visą išpylė prakaitas, ji 
kliedėjo, vis kartojo „pakvieskite daktarą, pakvieski- 
te daktarą, meldžiu jūsų, pakvieskite daktarą“ (o kar- 
tais tarytum sakė „daktarą praktiką“, sutrumpinusi iki 
D. P., ir vis kartojo ir kartojo „pakvieskite D. P.“, it 
kokį eilėraštį), ir kalbėjo visa tai ne įprastu savo bal- 
su, bet, kaip sakoma, monotoniškai vebleno ir atrodė 
nepajėgianti sutelkti žvilgsnio į mane. Valandėlę pa- 
tylėjo, paskui užtraukė „Janki Dudl Dendi“, tik Žo- 
džius buvo sunku suprasti, tarsi ji būtų dainavusi gir- 
ta, paskui nutilo vidury. Dusyk pašaukė „Mine, Mi- 
ne“ (savo seserį), jai, matyt, atrodė, jog ši gretimam 
kambary, paskui pagavo murmėti daugybę vardų ir 
žodžių, sakinių nuotrupų — viską pramaišiui. Paskui 
taip išėjo, kad ji panūdo atsikelti, ir aš gavau sulai- 
kyti ją. Ji tikrai priešinosi. Aš vis ją įkalbinėjau, ir ji 

valandėlę nurimo, bet vos tik nueinu pataisyti arba- 
tos ar dar ko nors, ji vėl šoka iš lovos. Na, aš ją kils- 
telėjau, kad jai būtų lengviau gerti arbatą, bet ji užsi- 
kosėjo ir nusuko galvą, nenorėjo gerti. Pamiršau pa- 
sakyti, viename jos lūpų kamputyje atsirado bjaurių 
geltonų spuogų. Ir ji nebekvepėjo šviežuma ir švara 
kaip anksčiau. 

Galop man pavyko įkalbėti ją išgerti dvigubą dozę tų 
tablečių, ant kurių dėžutės buvo parašyta neviršyti nuro- 
dytos dozės, bet esu girdėjęs, jog reikia 1mti dukart dau- 
giau nei nurodyta, kad jie ten bijo gaminti per stiprius 
vaistus dėl juridinių priežasčių. 

Aš tą rytą taip nerimavau, kad turbūt kokius keturis 
ar penkis kartus ėjau pas ją. Ji atgavo nuovoką, suprato, 
kas 1r kaip, bet sakė nieko nenorinti, užmigo, o aš sėdė- 
jau išoriniam rūsy. Na, kai kitą kartą uždegiau šviesą jos 
kambaryje, ji jau nebemiegojo, buvo apie penkias. Ji at- 
rodė silpna, veidas degte degė, bet, rodės, ji puikiai su- 
prato, kur esanti ir kas aš toks, akimis sekė mane visai 
normaliai, ir aš pagalvojau, jog krizė, kaip sakoma, jau 
praėjo. 

Ji išgėrė dar truputį arbatos, paskui gavau padėti jai 
nueiti už širmos, ji vos ne vos įstengė pajudėti, aš pali- 
kau ją keletui minučių vieną, paskui grįžau ir padėjau jai 
nueiti iki lovos. Ji pagulėjo valandėlę atvertomis akimis, 
stebeilydama į lubas, jai vėl sunku buvo kvėpuoti, ir aš 
Jau rengiausi išeiti, bet ji sustabdė mane. 

Ji ėmė kalbėti tyliu, užkimusiu balsu, bet mintis dės- 
tė aiškiai. Ji pasakė: 

— Man plaučių uždegimas. Jūs turit iškviesti dak- 
tarą. 

Aš sakau, blogiausia jau praėjo, jūs atrodot daug 
geriau. 

— Man reikia penicilino ar kažko panašaus. 

Tada užsikosėjo ir ėmė dusti, ir, žinoma, ją visą išpy- 
lė prakaitas. 

Paskui panūdo sužinoti, kas jai buvo naktį ir rytą, 1r 
aš jai papasakojau. 

— Siaubingus košmarus sapnavau, — sako. 

Na, aš jai pasakiau, jog liksiu su ja visai nakčiai ir 
j0g ji atrodanti geriau, ir ji paklausė, ar tikrai ji ge- 
riau atrodanti, ir aš patikinau, kad tai tiesa. Juk aš ta- 
da norėjau, kad jai būtų geriau, tad, manau, man tik- 
rai taip atrodė. | 

Ir pažadėjau, kad jei kitą dieną ji nesijaus gerai, aš 
pergabensiu ją į viršų ir iškviesiu daktarą. Na, ji panūdo 
eiti į viršų tuoj pat ir net užsimanė sužinoti laiką, ir aš ne- 
pagalvojęs pasakiau jai, ir ji pareiškė, jog jau vėlu ir nie- 
kas nepamatys. Bet aš pasakiau, kad kambariai neišvė- 
dinti ir lovos neparuoštos. 

Paskui ji pasikeitė ir sako: 

— Aš taip bijau. Aš turbūt mirsiu. 

Ji kalbėjo lėtai, darydama pauzes. 

Paskui sako: 

— Aš juk stengiausi jums padėti. Dabar ir jūs turite 
man padėti. 

Aš pasakiau, žinoma, aš jums padėsiu, vėl nuvaliau 
jai veidą, ir ji lyg ėmė snausti, o man kaip tik to ir norė- 
josi, bet paskui staiga ji vėl prašneko. 

Garsiai pasakė: 

— Tėveli? Tėveli? 

Miegokit, sakau jai. Rytoj viskas bus gerai. 

Ji vėl pravirko. Ne taip, kaip paprastai verkiama, ji 
tiesi0g gulėjo, ir akys buvo patvinusios ašarom, tarsi ji 
nė nesuprato, jog verkia. Paskui staiga paklausė: 

— Ką darysite, jeigu aš mirsiu? 

Na nemirsite jūs, sakau, nekalbėkit niekų. 

— Ar kam nors pranešit? 

Nesirengiu net kalbėti šia tema, sakau. 

— Aš nenoriu mirti, — sako ji. O paskui vėl: — Aš 
nenoriu mirti. — O paskui trečią kartą, ir kaskart tikinau 
Ją, jog nereikia apie tai kalbėti, bet ji tarytum negirdėjo. 

— Jūs 1švažiuosite iš čia? Jeigu aš numirsiu? 

Jūs turbūt pakvaišot, sakau. 

— O ką darysit su savo pinigais? 

Verčiau pakalbėkim apie ką nors kita, sakau, bet ji ne- 
atlyžo, paskui patylėjo ir vėl ėmė kalbėti, normaliai, bet 
su keistais pertrūkiais — valandėlę patyli ir staiga vėl ką 
nors pasako. 

Nežinau, negalvojau apie tai, sakau jai. Tiesiog kad 
nuraminčiau ją. 

— Palikit juos vaikams. 

Aš klausiu, kokiems vaikams, o ji sako: 

— Mes rinkom pinigus vaikams praėjusį semestrą, jie 
valgo žemes. — O paskui, kiek vėliau: — Mes visi tokie 
kiaulės, mes nusipelnėm mirties. — Sumečiau, kad jie, 
matyt, pasisavino pinigus, kuriuos vaikams turėjo ati- 
duoti. Na tada ji užsnūdo ir miegojo gal kokias dešimt 
minučių. Aš nekrutėjau, maniau, ji kietai miega, 0 ji stai- 
ga sako: — Jūs sutinkat? — Tarsi nė nebūtume nutrau- 
kę pokalbio. O paskui: — Jūs čia? — Ir net pamėgino 
atsisėsti, kad mane pamatytų. Žinoma, aš stengiausi ją 
nuraminti, bet ji visai pabudo ir vis kalbėjo ir kalbėjo 
apie fondą, kuriam jie pinigus rinko. | 

Lioviausi kartojęs, jog ji šneka paikystes, kad mir- 
sianti, ir pasakiau, taip, atiduosiu pinigus vaikams, tik ji 
nemirs ir panašiai. 

— Pažadate? 

Taip. 

Paskui ji sako: 

— Pažadai. — O po valandėlės: — O jie valgo že- 
mes. — Ir taip du ar tris sykius pakartojo, o aš vis sten- 

giausi ją nuraminti, glosčiau, nes ji, rodės, siaubingai 
krimtosi dėl tų vaikų. 

Paskutiniai žodžiai, kuriuos ji pasakė, buvo: 

— Aš jums atleidžiu. 

Ji, žinoma, kliedėjo, bet aš vėl pasakiau, dovano- 
kit man. 


Galima sakyti, nuo to laiko viskas pasikeitė. Aš pa- 
miršau viską, ką ji padarė anksčiau, ir man jos buvo gai- 
la, ir aš tikrai labai gailėjausi dėl to, ką padariau tą vaka- 
rą, bet 1š kur galėjau Žinoti, kad ji tikrai serga. Jau dabar 
nieko nesugrąžinsi; kas buvo, tas buvo, ir viskas. 

Ir vis dėlto keista, kad vos tik aš pagalvojau, kaip ji- 
nai man įkyrėjo, ir visi mano senieji jausmai sukilo. Pri- 
siminiau tai, kas buvo gera, kaip mes kartais puikiai su- 
gyvendavom ir ką ji man reiškė dar ten, namie, kai aš 
daugiau nieko, be jos, neturėjau. Visa ta mūsų istorijos 
dalis, kai ji nusimetė drabužius ir aš nustojau ją ger- 
bęs, — visa tai atrodė nerealu, tarsi būtume abu išėję iš 
proto. Noriu pasakyti, kad kai ji susirgo ir aš ją slau- 
giau — tai atrodė realiau. 

Aš pasilikau išoriniam rūsy kaip ir praėjusią naktį. 
Ji ramiai gulėjo kokį pusvalandį, paskui ėmė pati su 
savimi kalbėtis, aš paklausiau, ar jums viskas gerai, 
ir ji nutilo, o po kurio laiko vėl prakalbo, veikiau — 
ėmė murmėti, paskui labai garsiai ištarė mano vardą, 
pasakė, jog negali kvėpuoti, paskui atkosėjo daug 
skreplių. Tokios keistos tamsiai rudos spalvos, man 
tai visai nepatiko, bet pamaniau, gal tai nuo tablečių 
tokia spalva. Tada ji nusnūdo gal kokią valandą ar 
daugiau, o paskui ėmė staiga šaukti, jai tai nelabai 
sekėsi, bet ji stengėsi iš visų spėkų, ir kai įpuoliau į 
kambarį, jau buvo pusiau išsiropštusi iš lovos. Neži- 
nau, ką ji norėjo padaryti, tik ji manęs tarsi nepažino 
1r grūmėsi su manimi lyg tigrė, nors ir buvo visai s1l- 

pna. Aš kaip reikiant turėjau su ja galynėtis, kad pa- 
guldyčiau į lovą. 

Jinai baisiai prakaitavo, pižama mirkte permirko, 
ir kai aš norėjau pakeisti viršutinę dalį, ji vėl ėmė su 
manim galynėtis, voliotis po lovą it pamišusi, ir dar 
labiau suprakaitavo. Gyvenime nesu turėjęs tokios 
baisios nakties, buvo taip siaubinga, neįmanoma ap- 
rašyti. Ji negalėjo užmigti, aš daviau jai migdomųjų, 
kiek drįsau, bet jie, rodės, jos neveikė, ji užsnūdo va- 
landėlę, o paskui vėl imdavo siautėti, verždavosi iš 
lovos (vieną kartą nesuskubau jos sulaikyti, ir ji nu- 
krito ant grindų). Tarpais ji kliedėjo, vis kvietė D. P. 
ir tarytum kalbėjos su pažįstamais žmonėmis. Man 
buvo vis tiek, svarbu, kad iš lovos nešokinėtų. Pama- 
tavau temperatūrą, buvo beveik keturiasdešimt, ir da- 
bar aš žinojau, kad ji serga, tikrai serga. 

Na, maždaug apie penktą ryto aš pakilau į viršų 
įkvėpti gryno oro, regėjos, tarsi kitame pasaulyje at- 
sidūriau, ir tada nusprendžiau, jog pasiimsiu ją į vir- 
šų ir iškviesiu gydytoją, nebegaliu daugiau atidėlioti. 
Pastovėjau prie atvirų durų kokias dešimt minučių, 
paskui, girdžiu, ji vėl šaukia, ji vėl atkosėjo raudonai 
rudų skreplių, o paskui ėmė vemti, tad gavau perkelti 
ją iš lovos ant kėdės ir perkloti lovą. Blogiausia buvo 
tai, kaip ji kvėpavo — tankiai, sunkiai, tarsi visą lai- 
ką dustų. 


Tą rytą (ji lyg ir buvo ramesnė) ji suvokė, ką jai kal- 
bėjau, ir kai pasakiau, jog einu daktaro, ji linktelėjo, tad, 
manau, suprato, nors ir neatsakė. Atrodė, ta naktis visas 
jėgas 1š jos atėmė, 1r ji tik tyliai gulėjo. 

Žinau, galėjau nuvažiuoti į kaimą ir iš ten paskambin- 
ti arba parvežti gydytoją, bet dėl suprantamų priežasčių 
aš ten su niekuo neturėjau jokių reikalų — juk visi Žino, 
kas yra kaimo paskalos. 

Be to, buvau tiek nemiegojęs, jog didžiąją laiko dalį 
pats nežinojau, ką darau. Ir kaip visada buvau visiškai 
vienas. Neturėjau į ką kreiptis. 

Na, nuvažiavau į Luisą ir (buvo truputis po devy- 
nių) užėjau į pirmąją vaistinę, kuri buvo atidaryta, 
paklausiau, kur čia arčiausiai gydytoją surasti, ir 
mergina už prekystalio pažiūrėjo į sąrašą ir pasakė. 
Tas namas buvo gatvėje, kurioje niekad nebuvau bu- 
vęs. Ant durų pamačiau užrašą, jog gydytojas priima 
nuo pusės devynių, ir galėjau numanyti, jog ten, kaip 
įprasta, bus pilna Žmonių, bet kažkodėl įsivaizdavau, 
kad įeisiu ir iškart pakliūsiu pas gydytoją. Turbūt at- 
rodžiau kaip visiškas kluikšis priimamajame, ir visi 
sužiuro į mane, visos kėdės buvo užimtos ir dar vie- 
nas jaunuolis stovėjo, neturėjo kur atsisėsti. Na, visi, 
regėjos, stebeilija į mane, ir man neužteko drąsos eiti 
tiesiai į kabinetą, ir aš atsistojau prie sienos. Jeigu 
būčiau iškart ėjęs į kabinetą, būčiau viską padaręs 
kaip reikiant, ir viskas būtų buvę gerai, tai atsitiko 
dėl to, kad reikėjo laukti priimamajame su visais tais 
žmonėmis. Aš jau seniai buvau buvęs viename kam- 
baryje su tokia daugybe žmonių, nebent parduotuvė- 
se, Mane pagavo keistas jausmas, kaip jau sakiau, at- 
rodė, jog visi stebeilija į mane, 0 ypač viena senutė, 
tiesiog akių nuo manęs neatplėšė, ir aš pamaniau, kad 
turbūt kaip nors ne taip atrodau. Paėmiau nuo stale- 
lio kažkokį žurnalą, bet, Žinoma, jo neskaičiau. 

Na, stovėdamas ten aš ėmiau galvoti apie viską, kas 
gali atsitikti, porą dienų viskas bus gerai, daktaras ir M. 
veikiausiai daug nesišnekės, o paskui... Žinojau, ką jis 
pasakys, jis pasakys, kad jai reikia gulti į ligoninę ir kad 
aš negalėsiu jos tinkamai prižiūrėti. O paskui man atkly- 
do mintis, kad juk galima pasamdyti slaugę, bet ji ne- 
truks suuosti, kas čia ir kaip — tetulė Anė visad sakyda- 
vo, kad slaugės labiausiai kiša nosį į svetimus reikalus, 

O ji tokių ilganosių pakęst negalėjo, aš irgi. Ir kaip tik 
daktaras išėjo pakviesti sekančio paciento, toks aukštas, 
su ūsais, ir taip ištarė Žodį „sekantis“, tarsi jam būtų kok- 
tu žiūrėti į tuos visus žmones. Noriu pasakyti, jis tikrai 
atrodė susierzinęs, ir nemanau, jog man tik vienam taip 
pasirodė, aš mačiau, viena moteris vyptelėjo savo kai- 
mynei, kai daktaras sugrįžo į kabinetą. 

Paskui jis vėl išėjo, 1r aš mačiau, jis buvo tarsi ar- 
mijos karininkas, iš tų, kurie tavęs neužjaus, jie tik nu- 
rodymus duoda, jei nesi iš jų rato, tai ir žiūri į tave kaip 
į mėšlą. 

O čia dar ta senė vėl įverpė į mane akis, man per kak- 
14 prakaitas žliaugė — aš juk visą naktį nemiegojau ir to- 
dėl, manau, buvau. visai išsekęs. Na, šiaip ar taip, paju- 
tau, jog man gana. Apsigręžiau, išėjau ir sėdau į furgoną. 

Tai dėl visų tų žmonių. Kai juos pamačiau, supratau, 
jog Miranda — vienintelis žmogus pasaulyje, su kuriuo 
norėčiau gyventi. O nuo visos tos prakeiktos minios ma- 
ne vemti vertė. 

O paskui nuėjau į vaistinę ir pasakiau ten, jog man 
reikia vaistų nuo labai sunkaus gripo. Toje vaistinėje 
anksčiau nebuvau buvęs, ir laimė, joje nebuvo žmonių, 
tad galėjau klostyti savo istoriją kiek tinkamas. Pasa- 
kiau, jog turiu draugą, o jis priklauso Išrinktiesiems?? 
(jie nepripažįsta gydytojų), ir jam labai sunkus gripas, 
gal net ir plaučių uždegimas, ir reikia jam duoti kokių 
nors vaistų taip, kad jis nežinotų. Na, vaistininkė pa- 
siūlė man tokių pat vaistų, kaip kad buvau pirkęs anks- 
čiau, ir aš pasakiau, jog man reikia penicilino ar ko 
nors panašaus, 0 ji pasakė — tik su gydytojo receptu. 
Nelaimei, tuo metu išėjo šeimininkas ir ji jam viską pa- 
pasakojo, o jis sako man, kreipkitės į gydytoją ir viską 


?Išrinktieji (Peculiar People) — religinė sekta, kuri ne- 
turi dvasininkų, nepripažįsta medicinos. Įkurta Londone 1838 m. 

paaiškinkit. Aš sakau, užmokėsiu, kiek prašysit, bet jis 
tik papurtė galvą ir pasakė, tai prieštarauja įstatymui. 
Paskui pasidomėjo, ar mano draugas gyvena netoliese, 
ir aš išėjau, kol jis neįkišo savo nosies giliau. Aš už- 
ėjau į dar dvi vaistines, bet ir ten man pasakė tą patį, o 
klausinėti kur nors kitur pabūgau, tad paėmiau kažko- 
kių kitokių vaistų, kurių man pardavė. 

Tada važiavau namo. Vos ne vos pajėgiau vairuoti 
furgoną, toks buvau pavargęs. 

Ir, žinoma, kai tik atvažiavau, iškart nulipau žemyn, 
ji tebegulėjo ten, sunkiai kvėpuodama. Vos pamačiusi 
mane iškart pradėjo kalbėti, tik, regis, palaikė mane kaž- 
kuo kitu, nes paklausė, ar mačiausi su Luize (ji niekad 
anksčiau nekalbėdavo apie ją), bet, laimė, ji nelaukė ma- 
no atsakymo, ėmė kalbėti apie kažkokį šiuolaikinį daili- 
ninką, paskui pasakė, kad nori gerti. Jos žodžiuose ne- 
buvo jokios prasmės, rodės, kalba, kas jai į galvą ateina, 
ir tuoj pat užmiršta. Na, aš daviau jai gerti, ir ji valandė- 
Ig pagulėjo tylėdama, paskui staiga beveik atsigavo (at- 
gavo nuovoką, noriu pasakyti), nes paklausė, kada tėtis 
atvažiuos, ar buvot nuvažiavęs? 

Aš pamelavau, ir tai buvo nekaltas melas, pasakiau, 
jis greit bus čia. Ji paprašė, nuprauskit man veidą, ir kai 
tai padariau, pasakė, jis turi pažiūrėti, ką aš iškosėjau. 
Sakau „pasakė“, bet iš tikro ji šnibždėjo. 

„ Paskui ji sako, o kad aš galėčiau pamiegoti. 

Tai dėl karščio, sakau, ir ji linktelėjo, kurį laiką su- 
prato viską, ką jai kalbu, ir niekas nepatikės, bet aš nu- 
sprendžiau vėl nuvažiuoti į Luisą tr atvežti daktarą. Pa- 
dėjau jai nueiti už širmos, ji buvo tokia silpna, buvo 
matyti, jog nepabėgs, tad nutariau, eisiu į viršų, pamė- 
ginsiu nusnausti porą valandų, tada pernešiu ją į viršų 
1r nuvažiuosiu į Luisą ir atvešiu kitą daktarą. 

Nežinau, kaip čia atsitiko, aš visad atsikeliu iškart, 
kai tik sučirškia žadintuvas; manau, tiesiog tąkart per 

miegus išjungiau jį, neatsimenu, kad bent kartą būčiau 
pabudęs. Šiaip ar taip, kai pabudau, buvo ne pusė pir- 
mos, o keturios. Žinoma, iškart puoliau žemyn pažiū- 
rėti, kas ten dedasi. Ji buvo nusitraukusi visas antklo- 
des, kad krūtinė būtų atvira, bet, laimė, buvo pakanka- 
mai šilta, o ir nemanau, kad tai turėjo kokios reikšmės, 
ji tiesiog degte degė, manęs nepažino, ir kai ją pakė- 
liau, norėdamas nunešti į viršų, ji mėgino priešintis ir 
šaukti, bet nepajėgė, buvo visai nusilpusi. Maža to, ko- 
sulys neleido jai šaukti ir, regis, ji suprato, kur esanti. 
Buvo nelengva nunešti ją į viršų, bet aš su tuo susido- 
rojau ir paguldžiau ją į lovą laisvam kambary (prieš tai 
kaip reikiant jį prišildžiau), ir ten jai buvo lyg ir geriau. 
Ji nieko nekalbėjo, nuo šalto oro ėmė kosėti ir skrep- 
liuoti, ir jos veidas įgavo keistą purpurinę spalvą. Aš 
pasakiau, tuoj ateis gydytojas, ir ji, rodos, suprato. 


Valandėlę pabuvau su ja, kad įsitikinčiau, ar vis- 
kas gerai, būgštavau, o gal jai užteks jėgų nueiti prie 
lango ir patraukti kokio praeivio dėmesį. Supratau, 
jog ji neįstengs to padaryti, bet, matyt, ieškojau 
dingsties, kad galėčiau nevažiuoti. Keletą sykių nuė- 
jau prie atvirų jos kambario durų, ji gulėjo ten tam- 
soje, buvo girdėti, kaip kvėpuoja, kartais kažką su- 
murmėdavo, vieną kartą pakvietė mane, ir aš įėjau ir 
pastovėjau šalia jos, 0 ji teįstengė sušnabždėti „gdak- 
tarą, daktarą“, ir aš pasakiau, tuoj ateis, nesijaudin- 
kit, ir nuvaliau jai veidą, prakaitas nuo jos tiesiog 
žliaugte žliaugė. Nežinau, kodėl tada neišvažiavau, 
norėjau, bet negalėjau pakelti minties, kad nežinosiu, 
kaip ji ten, nematysiu kada panorėjęs. Tarsi vėl bū- 
čiau ją pamilęs kaip anksčiau. Ir dar vienas dalykas: 
visas tas dienas aš galvojau, na, ji ilgai dar sirgs, ir 
aš jai būsiu reikalingas, 1r viskas bus gerai, kai per- 
kopsim blogiausia. 

Nežinau kodėl, bet maniau, kad nauja aplinka turėtų 
padėti. Viskas turėtų pasikeisti. 

Lygiai kaip ir anksčiau, kai reikėdavo išvežti pave- 
žioti Meiblę jos invalido vežimėliu. Visad rasdavau šim- 
tus priežasčių, kad atidėčiau tai. Turėtum būt dėkingas, 
kad turi kojas ir gali stumt vežimėlį, sakydavo tetulė Anė 
(visi žinojo, kad aš nemėgstu rodytis Žmonėms su tuo 
vežimėliu). Bet toks jau mano būdas, toks jau gimiau. Ir 
nieko čia nepadarysi. 

Laikas ėjo, jau turbūt buvo vidurnaktis ar dar vė- 
liau, ir aš nuėjau pažiūrėti, kaip ji ten, sužinoti, gal ji 
norėtų išgerti arbatos, bet niekaip negalėjau išgauti 
atsakymo, jos kvėpavimas buvo dar tankesnis, tiesiog 
baisu, ji taip duso, atrodė, tarsi gaudytų burna orą, 
vis greičiau ir greičiau. Aš papurčiau ją, bet ji, rodės, 
miega, nors ir atmerktomis akimis, jos veidas buvo 
pamėlęs, akys įsistebeilijusios kažkur į lubas. Na, aš 
kaip reikiant išsigandau, nusprendžiau, palauksiu dar 
pusvalandį, o tada jau važiuosiu. Sėdėjau šalia jos, 
mačiau, kad jos būklė aiškiai pablogėjo, ji visa pra- 
kaitavo ir veidas buvo baisus. Ir dar ką ji darė tomis 
dienomis — ji vis kažką knebinėjo paklodėse. Ir 
spuogų atsirado jau abiejuose burnos kampučiuose ir 
ant lūpų. 

Na, pagaliau užrakinau jos kambario duris — dėl vi- 
so pikto — ir vėl leidausi į Luisą, pamenu, atsidūriau ten 
po pusės dviejų, viskas, žinoma, buvo uždaryta. Nuva- 
žiavau tiesiai į tą gatvę, kur gyveno gydytojas, ir susto- 
jau kiek neprivažiavęs jo namo. Sėdėjau tamsoje, ren- 
giausi eiti ir paskambinti į duris, galvojau, ką kalbėsiu ir 
panašiai, ir staiga išgirdau stuksenant į langą. Tai buvo 
policininkas. 

Mane ištiko šokas. Aš nuleidau stiklą. 

Man tiesiog įdomu, ką čia veikiat, sako jis. 

Tik nesakykit, kad čia negalima sustoti. 

Tai priklauso nuo to, kokiu reikalu čia sustojot, sako 
jis. Jis paprašė parodyti teises, užsirašė numerį, viską 
darė labai lėtai. Buvo senas žmogus, nelabai jau tinka- 
mas tarnybai, antraip nebūtų budėjęs gatvėse naktimis. 

Ar jūs, klausia jis, čia gyvenate? 

Ne, sakau. 

Žinau, kad ne, sako jis. Dėl to ir klausiu, ką čia vei- 
kiate? 

Aš nieko nepadariau, sakau. Apžiūrėkit furgoną, pa- 
siūliau, ir jis tą padarė, senas kvailys. Šiaip ar taip, tai da- 
vė man laiko sumesti paaiškinimą. Aš pasakiau, mane 
kamuoja nemiga, tad nusprendžiau pasivažinėti ir pasi- 
klydau, ir sustojau pažiūrėti į žemėlapį. Na, jis manimi 
nepatikėjo, ar bent jau taip atrodė, ir pasakė, kad važiuo- 
čiau namo. 

Na, rezultatas buvo toks, kad aš gavau nuvažiuoti, juk 
negalėjau jam Žiūrint išlipti ir eiti prie gydytojo namo, 
jis iškart būtų užuodęs, kuo čia kvepia. Pagalvojau, kad 
nuvažiuosiu namo ir pažiūrėsiu, ar jai ne blogiau, ir jei- 
gu blogiau, nuvešiu ją į ligoninę ir paliksiu, pristatęs 
svetimu vardu, ir išvažiuosiu, o paskui gausiu bėgti, gal 
net išvažiuosiu iš Anglijos ar panašiai — buvo sunku 
spėlioti dar neatidavus jos į ligoninę. 


Na, ji vėl gulėjo ant grindų — matyt, norėjo išlipti iš 
lovos ir nueiti į tualetą arba mėgino bėgti. Šiaip ar taip, 
vėl paguldžiau ją į lovą, ji buvo tarsi komos būklėj, pa- 
sakė keletą žodžių, bet aš jų nesupratau, 0 ir ji nesupra- 
to, ką jai sakau. 

Išsėdėjau prie jos veik visą naktį, tarpais nusnūsda- 
mas. Du kartus ji vėl mėgino ištrūkti iš lovos, bet nieko 
Jai neišėjo, Jėgų turėjo ne daugiau už blusą. Aš vis karto- 
jau tą patį, kad greit ateis daktaras, ir tai ją lyg ir apra- 
mindavo. Vieną kartą ji paklausė, kuri savaitės diena, ir 
aš pamelavau, pasakiau, jog pirmadienis (o buvo trečia- 

dienis), ir tai ją irgi lyg ir apramino. Ji pakartojo „pirma- 
dienis“, bet buvo matyti, jog tai jai nieko nereiškia. Tar- 
si liga būtų paveikusi jos smegenis. 

Ir aš supratau, J0g ji miršta, visą tą naktį žinojau, kad 
ji miršta, ir tuo nė kiek neabejojau. 

Tiesiog sėdėjau ten, klausiausi, kaip ji kvėpuoja, kaž- 
ką murma (ji, rodės, taip iš tikro ir nemiegojo), ir vis gal- 
vojau apie tai, kaip viskas pakrypo. Galvojau apie savo 
sugriuvusį gyvenimą, jos gyvenimą ir panašiai. 


Kiekvienas būtų supratęs, kaip viskas buvo. Mane 
tikrai buvo apėmusi visiška neviltis, nors manimi ga- 
lima ir nepatikėti: Aš negalėjau nieko padaryti, aš 
taip norėjau, kad ji gyventų, bet negalėjau rizikuoti ir 
kviestis ką nors į pagalbą, aš buvau sugniuždytas, 
kiekvienas tai būtų supratęs. Visas tas dienas Žinojau, 
jog nieko daugiau nebegalėsiu pamilti taip, kaip my- 
lėjau ją. Man visiems laikams egzistavo tik Miranda. 
Supratau tai tuomet. 

Ir dar — tik ji viena žinojo, kad aš ją myliu. Ir žinojo, 
koks aš 1š tikro esu. Niekas kitas negalėjo manęs suprasti 
taip kaip ji. 


Na, išaušo rytas, atėjo paskutinė diena. Keista, bet 
diena buvo nuostabi, man regis, danguje nebuvo nė 
mažiausio debesėlio visą dieną, tai buvo viena iš tų 
šaltų žiemos dienų, kai nėra vėjo ir dangus vaiskiai 
mėlynas. Tarsi kas tyčia taip būtų patvarkęs, kaip rei- 
kiant pasistengęs, kad ji išeitų ramiai. Paskutinis Žo- 
dis, kurį ji ištarė, maždaug apie dešimtą, buvo (man 
taip regis) — „saulė“ (ji kaip tik pasirodė lange), ir 
jinai pamėgino atsisėsti, bet neįstengė. 

Daugiau ji neištarė nė vieno suprantamo žodžio, ji 
pratraukė visą rytą ir visą popietę ir išėjo kartu su saule. 
Ji vos vos kvėpavo, ir aš (noriu paaiškinti, kokioj būse- 

noj buvau) net pagalvojau, kad ji pagaliau užmigo. Ne- 
žinau tiksliai, kada ji numirė, tik Žinau, kad pusę keturių 
ji dar kvėpavo, kai nulipau žemyn pasitvarkyti ir pana- 
šiai, kad truputį prasiblaškyčiau, o kai grįžau apie ketvir- 
tą, jos jau nebebuvo. | 

Ji gulėjo pakreipusi galvą į šoną, tai atrodė siaubin- 
gai, burna buvo pravira, akių baltymai nukreipti į lan- 
gą, tarsi ji paskutinį sykį būtų norėjusi pamatyti švie- 
są. Aš paliečiau ją, ji buvo šalta, nors kūnas dar buvo 
šiltas. Nubėgau paimti veidrodėlio. Žinojau, kad taip 
daroma, ir pridėjau veidrodėlį prie lūpų, bet jis neap- 
rasojo. Ji buvo mirusi. 

Na, aš užvėriau jai burną, užspaudžiau vokus. Ne- 
žinojau, ką toliau daryti, nuėjau ir pasitaisiau puodelį 
arbatos. 


Kai sutemo, nunešiau negyvą jos kūną į rūsį. Žinau, 
j0g mirusiojo kūną derėtų nuplauti, bet man nesinorėjo, 
atrodė, jog tai negerai, tad paguldžiau ją ant lovos, sušu- 
kavau plaukus ir nukirpau vieną sruogą. Norėjau patai- 
syti veidą, kad atrodytų, jog šypsosi, bet neišėjo. Šiaip 
ar taip, ji atrodė labai rami. Paskui atsiklaupiau ir sukal- 
bėjau maldą, mokėjau tik vieną „Tėve mūsų“, tad sukal- 
bėjau ją ir pridūriau: „Dieve, suteik ramybę jos sielai“, 
ne todėl, kad būčiau tikėjęs kokia religija, tiesiog ma- 
niau, jog taip reikia. Paskui užlipau į viršų. 


Nežinau kodėl, bet viską suvokti man padėjo vie- 
na smulkmena; gal pamanysit, kad kai pamačiau ją 
mirusią ar kai nešiau ją žemyn paskutinį kartą, bet 
ne; tai atsitiko tada, kai išvydau jos šlepetes kamba- 
ryje, kur ji gulėjo viršuje. Pakėliau jas ir ūmai supra- 
tau, kad ji niekada jų nebeavės. Ir kad man jau nebe- 
reikės leistis žemyn užšauti sklendžių (keista, bet aš 
1r šįsyk užšoviau visas sklendes), ir kad nieko tokio 

mano gyvenime daugiau nebebus, nei gero, nei blo- 
go. Umai suvokiau, kad ji mirė, kad jos daugiau nie- 
kada nebus, niekada, niekada. 

Tomis paskutinėmis dienomis turėjau jos gailėti 
(vos tik supratau, kad ji neapsimetinėja) ir atleidau jai 
viską. Ne tada, kai ji dar buvo gyva, o kai supratau, 
kad jos nebėra, — va tada aš jai tikrai viską atleidau. Į 
galvą atklysdavo įvairūs malonūs dalykai. Prisiminiau 
pačią pradžią, dienas Rotušėje, kaip matau ją išeinan- 
čią iš namų arba kaip praeinu pro ją kita gatvės puse, 
ir niekaip nesuėmiau galvon, kaip visa tai atsitiko, kad 
ji guli ten, rūsyje, negyva. 

Visa tai buvo panašu į kitados matytus žaislinius pe- 
lių spąstus, vos pelė ten papuldavo, viskas imdavo judė- 
ti ir ji jau nebegalėdavo pasukti atgal, tik bėgdavo vis į 
priekį ir į priekį, į vis gudresnius spąstus, iki paties galo. 

Galvojau apie tai, koks buvau laimingas, kokie tuo 
metu buvo mano jausmai, aš tokių niekad anksčiau ne- 
buvau patyręs ir jau niekada nepatirsiu. 

Kuo daugiau apie tai mąsčiau, tuo viskas atrodė 
blogiau. 

Atėjo pusiaunaktis, o aš negalėjau užmigti, gavau už- 
sidegti visur šviesas, aš netikiu dvasiomis, bet su švie- 
somis buvo drąsiau. 

Vis galvojau apie ją, net pagalvojau, gal tai ir mano 
kaltė, kad ji padarė tai, ką padarė, dėl ko aš ją nustojau 
gerbęs, o paskui pagalvojau, ne, ji pati dėl visko kalta, 
gavo tai, ką užsitarnavo. Paskui jau visai nebežinojau, 
ką manyti, galvoje mūšė būgnai — din, din, din, ir aš su- 
pratau, jog nebegaliu gyventi šitame name. Norėjau 1š- 
važiuoti ir daugiau niekada nebegrįžti. 

Pagalvojau, galima viską parduoti ir išvažiuoti į 
Australiją. Bet juk pirmiausia reikia visus pėdsakus pa- 
slėpti. O tai jau tikrai nelengva. Tada man į galvą šovė 
mintis apie policiją. Nusprendžiau, jog geriausia būtų 


325 


nueiti tiesiai į policiją ir viską papasakoti. Net pasiėmiau 
paltą važiuoti į Luisą. 

Paskui pagalvojau, jog einu iš proto, vis Žiūrėjau į 
veidrodį, mėgindamas įžvelgti, ar tai matyti mano veide. 
Man kilo baisi mintis, jog aš beprotis ir visi tai mato, iš- 
skyrus mane. Pradėjau prisiminti, kaip Luise į mane kar- 
tais žiūrėdavo Žmonės, kad ir gydytojo priimamajame. 
Visi jie suprato, kad aš nenormalus. 


Išmušė dvi valandas. Nežinau kodėl, bet ėmiau gal- 
voti, jog visa tai apsirikimas, ji nemirė, ji paprasčiausiai 
miega. Tada gavau nulipti žemyn, kad įsitikinčiau. Tai 
buvo siaubinga. Vos tik nusileidau į išorinį rūsį, man 
ėmė dingotis visokiausi dalykai. Na, kad ji išeis 1š už 
kampo su kirviu. Arba kad jos ten nėra, nors durys buvo 
užšautos, bet jinai vis tiek išnyko. Kaip siaubo filme. 

Ji buvo ten. Gulėjo šitoje tyloje. Aš paliečiau ją. Ji bu- 
vo šalta, tokia šalta, kad net krūptelėjau. Vis negalėjau 
suvokti, jog tai tiesa, kad tik prieš keletą valandų ji buvo 
gyva, o prieš keletą dienų vaikščiojo čia, piešė, mezgė. 
O dabar — štai šitai. 

Paskui staiga kitame rūsio gale kažkas sujudėjo, 
prie pat durų. Veikiausiai tai buvo skersvėjis. Kažkas 
manyje nutrūko, aš stačiai netekau galvos, puoliau 
lauk, pargriuvau ant laiptų išoriniam rūsy, pašokau ir 
leidausi į kojas. Duris užrakinau dukart greičiau nei 
paprastai, įlėkiau į namą, užsirakinau visas duris ir už- 
šoviau sklendes. 


Po kurio laiko nustojau drebėjęs, palengva nusirami- 
nau. Bet tegalėjau galvoti vien apie tai, kad viskam ga- 
las. Kad negaliu gyventi, kai ji ten apačioje guli tokia. 

Ir kaip tik tada man į galvą šovė viena mintis. Ir ji vis 
grįždavo ir grįždavo, tas jausmas, jog jai net pasisekė, 
kad viskas baigėsi, nebėra dėl ko jaudintis, nebereikia 

slapstytis, nereikia galvoti apie tai, kuo tu nori būti ir 
niekada nebūsi. Viskas baigta, ir visiems laikams. 

Man reikėjo padaryti tik viena — nusižudyti, ir kiti 
tegalvoja ką nori. Tie Žmonės priimamajame, Rotušėje, 
teta Anė ir Meiblė — visi. O aš jau būsiu niekuo dėtas. 

Ėmiau galvoti, kaip tai padarysiu, kaip važiuosiu į 
Luisą, vos tik atsidarys parduotuvės, ir nusipirksiu 
daug daug aspirino ir gėlių, chrizantemų, ji jas labai 
mėgo. Tada išgersiu visą tą aspiriną, paimsiu gėles, 
nusileisiu į rūsį ir atsigulsiu šalia jos. Pirmiausia nu- 
siųsiu į policiją laišką. Kad jie rastų mus rūsy kartu. 
Kartu Didžiajame Anapus. 

Ir palaidotų mus kartu. Kaip Romeo ir Džuljetą. 

Tai būtų didelė tragedija. Nieko nešvaraus. 

Ir aš užsitarnaučiau deramą pagarbą, jei taip padary- 
čiau. Jeigu sunaikinsiu nuotraukas — daugiau ten nieko 
tokio nebuvo, — niekas nesužinos, kad aš su ja bjauriai 
elgiausi, ir visa tai atrodys tikra tragedija. 

Na, aš viską apsvarsčiau, nuėjau, paėmiau nuo- 
traukas ir negatyvus, pasiruošiau pirmiausia rytą jas 
sudeginti. 


Jaučiau, jog man reikia turėti kokį nors apibrėžtą pla- 
ną. Bet kokį, tik kad jis būtų aiškus. 

Liko pinigai, bet man jau buvo vis tiek. Jie atiteks te- 
tulei Anei ir Meiblei. Miranda kalbėjo apie labdaringas 
organizacijas, bet jai jau buvo pusė varžtelių atsisukę. 

Man reikėjo to, ko už pinigus nenusipirksi. Jeigu aš 
iš tikro būčiau pagedęs, nebūčiau tiek prisidaręs bėdos, 
kiek prisidariau, būčiau vaikščiojęs pas moteris, apie 
kurias galima paskaityti viršeliuose Pedingtone ir So- 
he, ir daryčiau su jomis ką tinkamas. Laimės nenusi- 
pirksi. Aš tai iš tetulės Anės šimtus kartų esu girdėjęs. 
Cha cha, aš visad maniau, leiskit pirma pamėginti. Na, 
aš pamėginau. 

Todėl, kad viskas slypi sėkmėje. Tai kaip totalizato- 
rius, net blogiau, čia nesužinosi, kuri gera komanda, ku- 
ri bloga, ir juolab kaip bus išmesti burtai. Negali nuspė- 
ti, kaip viskas pakryps. Tiesiog A prieš B, C prieš D, ir 
niekas nežino, kas per vieni tie A, B, C ir D. Todėl aš nie- 
kad netikėjau Dievo. Manau, mes visi esam tiesiog vabz- 
džiai, truputį pagyvenam, paskui mirštam, štai ir viskas. 
Nėra jokio pasigailėjimo. Nėra net jokio Didžiojo Ana- 
pus. Nėra nieko. 


Apie trečią valandą aš ėmiau snausti, tad užlipau į vir- 
šų, kad paskutinįkart pamiegočiau, gulėjau lovoje ir vis- 
ką įsivaizdavau, kaip atsikėlęs važiuoju į Luisą, paskui 
grįžtu, viską sudeginu, ką reikia, visur viską užrakinu 
(metu paskutinį žvilgsnį į savo kolekciją) ir nusileidžiu 
žemyn. Ji laukia manęs ten, apačioje. Laiške policijai 
parašysiu, jog mes mylėjom vienas kitą. Savižudybės 
paktas. Ir tai bus „Pabaiga“. 


IV 


Bet taip jau atsitiko, kad viskas išėjo kitaip. 

Aš atsibudau tik po dešimtos, ir diena buvo vėl graži. 
Papusryčiavau ir nuvažiavau į Luisą, nusipirkau aspirti- 
no ir gėlių, grįžau, nulipau žemyn ir staiga pagalvojau, 
kad žvilgtelėsiu paskutinį kartą į jos daikčiukus. Ir man 
pasisekė, kad taip padariau. Aš radau jos dienoraštį, ku- 
ris aiškiai byloja, jog ji manęs niekada nemylėjo, ji visą 
laiką tegalvojo apie save ir apie tą vyriškį. 

Na, kaip dažnai būna, kai pabudau, ėmiau samprotau- 
ti protingiau, aš visad toks, naktį viską regiu tamsiomis 
spalvomis, o rytą jau kitaip. 

Šitos mintys man atklydo, kai pusryčiavau, tiesiog 
pačios atėjo į galvą. Apie tai, kaip atsikratyti kūno. Pa- 
galvojau, jeigu nemirsiu artimiausiomis valandomis, ga- 
lėčiau padaryti tą ir tą. Kilo daug visokių minčių. Pagal- 
vojau, gerai būtų įrodyti, jog tai įmanoma. Kad niekas 
nesužinotų. 

Rytas buvo puikus. Luiso apylinkės labai gražios. 

Ir dar pagalvojau, elgiuosi taip, tarsi būčiau nužudęs 
ją. Bet juk pagaliau ji pati numirė. Ir daktaras, mano ma- 
nymu, mažai kuo būtų pagelbėjęs. Liga buvo per daug 
toli nuėjusi. 

Ir dar vienas dalykas atsitiko tą dieną Luise, tai jau 
tikras sutapimas, aš kaip tik važiavau prie gėlių parduo- 
tuvės 1r sustojau praleisti pėsčiuosius, kai per gatvę per- 

ėjo mergina su uniforma. Akimirką aš apstulbau, man 
pasidingojo, jog matau vaiduoklį, jos buvo tokie pat 
plaukai, tik trumpesni; noriu pasakyti, jos ir ūgis, ir ei- 
sena, viskas buvo kaip Mirandos. Negalėjau atplėšti nuo 
jos akių, ir mane stačiai traukte traukė sustoti ir grįžti 
ten, kur ją pastebėjau, ir man baisiai nuskilo, aš pama- 
čiau, kaip ji įėjo į Vulvorto parduotuvę. Nuėjau paskui ją 
ir pamačiau, jog ji dirba saldainių skyriuj. 

Na, aš grįžau su pirkiniais ir nulipau žemyn pas Mi- 
randą išdėlioti gėlių; supratau, jog padaryti tą kitą daly- 
ką man praėjo nuotaika, ir pagalvojau, pirmiausia reikia 
viską gerai apsvarstyti, o tada ir radau jos dienoraštį. 


Jau daug dienų praėjo, dabar jau trys savaitės po to, 
kai visa tai įvyko. L 

Žinoma, aš niekados nebeturėsiu tokios viešnios, 
nors dabar, kai teta Anė 1r Meiblė nusprendė likti Aust- 
ralijoje, tai padaryti būtų nesunku. 

Ir vis dėlto, tiesiog dėl įdomumo, aš pasvarsčiau, ko- 
kių problemų galėtų iškilti dėl tos merginos iš Vulvorto. 
Ji gyvena kaime, kitoje Luiso pusėje, jos namas gana to- 
li nuo autobusų stotelės, maždaug per ketvirtį mylios. Ir 
nusigauti iki jo galima tik einant kaimo skersgatviu. 
Kaip aš sakau, galimybių būtų (jeigu nebūčiau jau gerai 
pasimokęs). Žinoma, ji ne tokia graži kaip Miranda, iš 
tikro, tai tik paprasta pardavėja, bet čia ir buvo mano 
klaida, kad per daug aukštai šokau, juk turėjau suprasti, 
kad iš tokios kaip Miranda niekada negausiu to, ko man 
reikia, su visomis jos pasipūtėliškomis idėjomis ir gud- 
riais pokštais. Man reikėjo gauti ką nors, kas mane la- 
biau gerbtų. Kokią paprastesnę merginą už ją, kurią pats 
galėčiau šio to pamokyti. 

Ji guli dėžėje, kurią pats padirbdinau, guli po obeli- 
mis. Tris dienas duobę kasiau. Maniau, išprotėsiu tą nak- 
tį, kai baigiau (nusileidau į rūsį, įdėjau ją į tą dėžę Ir 1š- 

tempiau lauk). Turbūt nedaugelis tai būtų galėjęs pada- 
ryti. Viską atlikau moksliškai. Viską gerai suplanavau ir 
savo jausmų visai nepaisiau. Negalėjau netgi pagalvoti, 
kaip vėl į ją pažvelgsiu, mat sykį esu girdėjęs, kad juos 
išmuša žalios ir raudonos dėmės, todėl, eidamas į jos 
kambarį, paėmiau pigią antklodę, kurią nusipirkau tam 
tikslui, ir laikiau ją priešais save, kol priėjau iki lovos, o 
tada užmečiau ant mirusiosios. Suvyniojau viską į ritinį 
kartu su patalyne ir sudėjau į dėžę, o paskui prisukau vir- 
šų. O kvapą kambaryje padėjo panaikinti smilkalai ir 
ventiliatorius. 

Dabar kambarys išvalytas ir kaip naujas. 

Tai, ką ji parašė, aš kartu su jos plaukų sruoga įdėsiu 
į dokumentų dėžutę ir užnešiu į pastogę, ir nurodysiu ati- 
daryti tik po mano mirties, o tai, manau, atsitiks po ketu- 
riasdešimt ar penkiasdešimt metų. Dar neapsisprendžiau 
dėl Marianos (dar viena M! Girdėjau, kaip skyriaus ve- 
dėjas šaukė ją vardu), tik jau šiuokart nebus meilės, tai 
bus daroma dėl įdomumo juodvi palyginti ir dėl to kito 
dalyko, kuriuo norėčiau užsiimti, tarkim, detaliau, ir 
pats ją mokysiu, kaip viską reikia daryti. Ir visi drabu- 
žėliai tiks. Na, žinoma, šiuokart aš duosiu aiškiai supras- 
ti, kas čia šeimininkas ir ko iš jos norima. 

Bet kol kas tai tik mintys. Šiandien aš ten, rūsy, šil- 
dytuvą įjungiau, juk, šiaip ar taip, kambarį reikia pra- 
džiovinti. 

APIE AUTORIŲ IR KNYGĄ 


Vienas įdomiausių šiuolaikinių anglų romanistų 
Johnas Fowlesas (Džonas Faulzas) gimė Anglijoje, 
Esekso provincijos miestelyje Lei on Si 1926 m. kovo 
31 d. 1940-1944 m. jis lankė mokyklą Bedforde, o vė- 
liau beveik septynetą metų tarnavo Karališkajame jūrų 
laivyne. Ketverius metus studijavo prancūzų kalbą ir 
literatūrą Oksforde ir įgijo humanitarinių mokslų baka- 
lauro laipsnį. Fowlesas atsiribojo nuo savo šeimos vi- 
duriniosios klasės aplinkos, siekdamas laisvės, kurią 
galėtų suteikti nepriklausomo rašytojo padėtis. Kelio- 
lika metų užsidirbdavo pragyvenimui dėstydamas 
Prancūzijoje Puatjė universitete ir Graikijoje, taip pat 
įvairiose mokyklose Londone ir jo apylinkėse. 1963 m. 
išėjęs romanas „Kolekcionierius“ tapo bestseleriu, o 
1965 m. pagal jį buvo pastatytas Williamo Wylerio f1l- 
mas. Tačiau šitokia sėkmė nesugriovė rašytojo jau 
anksčiau puoselėtų sumanymų: 1964 m. jis išleido dar 
Oksforde pradėtus „Filosofo užrašus“, pavadintus 
„Aristos: Idėjų autoportretas“. 1965 m. pasirodė daug 
kančių kainavęs romanas „Magas“, kurį įkvėpė rašyto- 
j0 savianalizė ir „atsivertimas“ į egzistencinę laisvę. 
„Magas“ — tai iš tikrųjų pirmas Fowleso romanas, 
pradėtas dar prieš „Kolekcionierių“, nors išleistas vė- 
liau. 1965 m. rašytojas apsigyveno atokioje Laim Ri- 
džio vietovėje ant jūros kranto netoli Dorseto. 

Laimo įlankos vaizdas, kuris matyti žvelgiant iš Fow- 
leso namo (Belmont House), aprašytas jo garsiausio roma- 
no „Prancūzų leitenanto moteris“ (1969) pirmuose sky- 
riuose. Šis pseudoistorinis romanas atvėrė naujus kelius 
pasakojimo balsais eksperimentams ir intelektinei sofis- 
tikai, kurie būdingi jo vėlyvesnei prozai — apysakai 
„Juodmedžio bokštas“ (1974), romanams „Danielis Mar- 
tinas“ (1977), „Mantisa“ (1982), „Vikšras“ (1985). 

Romane „Kolekcionierius“ keliama viena svarbiausių 
estetinių ir moralinių problemų: gėrio ir grožio kaip dvie- 
jų neatsiejamų egzistencijos pradų sąveika. Konfrontuo- 
damas gyvenimą ir mirtį, grožį ir bjaurumą, gėrį ir blogį, 
autorius pasitelkia Šekspyro romantinės dramos „Audra“ 
simbolius 17 motyvus. Meno akademijos studentė Miran- 
da, kurią pagrobia atsitiktinai praturtėjęs klerkas Frede- 
rikas Klegas, įkūnija kūrėjui būtiną vidinę laisvę, emoci- 
nį gyvybingumą ir nuo bendrų dogmų nepriklausomą 
nuomonę. Jos sąmonėje Klegas transformuojasi į Kaliba- 
ną — bjaurumo ir išsigimimo simbolį Šekspyro „Audro- 
je“. Trys romano dalys — tai dviejų veikėjų pasakojimai 
apie save, jų vidiniai monologai, atskleidžiantys dvi dia- 
metraliai priešingas gyvenimo pozicijas: Klego egoizmą, 
vidutiniškumą ir Mirandos dvasinę harmoniją, dorovinę 
tvirtybę, intelektą. Autorius parodo šiuolaikinį Kalibaną 
tiek jo paties unifikuotos, tiek ir dvasingosios (Mirandos) 
sąmonės veidrodžiuose. Mirandos žodžiais, šiuolaikinis 
Kalibanas — tai vidutinybė, kuri kaupia, kolekcionuoja, 
paverčia gyvenimą mirtimi, kaip kad Klegas smeigtukais 
prismeigdamas nuostabius drugelius savo kolekcijose. 
Bjaurumas, anot Fowleso, šiandien neteko fantastiškų 
bruožų, jis tapo miesčioniško egzistavimo norma, reiš- 
kiasi elgesio ir kalbos klišėmis, neapykanta viskam, kas 
peržengia jo ribas. Atsidūrusi ribinėje situacijoje, Miran- 
da ima suvokti gyvenimo, meilės ir neapykantos esmę. 
Šiame pažinimo procese reikšmingą vaidmenį vaidina 

Šekspyro kūryba: „Audroje“ pavaizduota situacija jai pa- 
deda geriau suprasti savo likimą. Nelaisvė parodo tikrąją 
laisvės kainą, akistata su egoistiniu nuosavybės instink- 
tu atskleidžia nenumaldomą tikro žmogiško jausmo po- 
reikį. Pasiekusi „dvasinį praskaidrėjimą“, Miranda įsiti- 
kina, kad didžiausia vertybė — tai gebėjimas giliai jausti, 
mylėti gyvenimą. Šis dvasinis praregėjimas siejamas su 
vidinių jėgų mobilizavimu, moraline disciplina, žmogaus 
ir menininko atsakomybe. Nors romanas baigiasi Miran- 
dos mirtimi, 0 ją palaidojęs Klegas ieško naujos aukos sa- 
vo kolekcijai, autorius teigia dvasinio kūrybinio prado 
pergalę. Skaitydamas Mirandos dienoraštį, Klegas pajun- 
ta jųdviejų pasaulius skiriančią ribą, ir mes galime įsiti- 
kinti, kad Kalibanas niekada negalės sunaikinti miesčio- 
niškiems nuosavybės instinktams nepavaldžių grožio ir 
gėrio pradų. 

„Rašau grožinius kūrinius, kad atskleisčiau save per 
tekstą, tiksliau sakant, kad atrasčiau save juos rašydamas, 
ir kuo mažiausiai rūpinuosi savo reputacija. Mano proza 
labiau panaši į-eksperimentą nei į ką kita: ieškau dalykų, 
slypinčių po išoriniu pasakojimu ir temomis. Tai pagrin- 
dinė priežastis, kodėl man nėra lengviau rašyti dabar, kai 
darausi senesnis; būtent todėl taip dažnai kaitaliojau sa- 
vo rašymo kryptį praeityje“!. Tradicinių formų kartoji- 
mas ir jų nauja interpretacija, jų jungimas su modernio- 
mis liudija šio menininko tikslą — integruoti savo epochą 
į Žmonijos dvasinės raidos vyksmą, suartina jo kūrybą su 
bendromis postmodernistinės literatūros nuostatomis. 


Galina Baužytė-Čepinskienė 


'Fawkner H.W. The Timescapes of John Fowles. London/To- 
ronto, 1984, p. 9. 


334 


XX a. AUKSO FONDAS 


. John Fowles 
PRANCUZŲ LEITENANTO MOTERIS 


John Fowles 
KOLEKCIONIERIUS 


Hermann Hesse 
NARCIZAS IR AUKSABURNIS 


Patrick Sūskind 
KVEPALAI 


Johannes Jensen 
KARALIAUS NEŠLOVĖ 


Herbjerg Wassmo 
DINOS KNYGA 


Francois Mauriac 
MEILĖS TYRAI 


Joyce Carol Oates 
ŽALTVYKSLĖS 


M.Michel Tournier 
PENKTADIENIS, 
ARBA RAMIOJO VANDENYNO LIMBAI 


335 


Faulzas Dž. 

Fa524  Kolekcionierius: Romanas/ J.Fowles; Iš anglų k. 
vertė V. Mickienė; [“Apie autorių ir knygą“, p. 332- 
334, G. Baužytės-Čepinskienės]. — V.: Alma littera, 
1995. — 334 p. — (XX a. AUKSO FONDAS). 


ISBN 9986—-02-077-8 


Populiaraus anglų rašytojo romane pasakojama intriguojanti istorija 
apie drugelių kolekcionierių, kuris įsimyli gražią dailės studentę Mirandą, 
ją pagrobia ir įkalina savo namo rūsyje tikėdamasis atsako. 

Romaną sudaro kolekcionieriaus pasakojimas ir Mirandos dieno- 
raštis. 


UDK 820-3 


John Fowles 
KOLEKCIONIERIUS 


Romanas 


Iš anglų kalbos vertė V. Mickienė 


Redaktorė D. Bučiūtė 

Dailininkė V. Vyšniauskienė 

Techninė redaktorė B. Tolvaišienė 
Korektorė G. Gerdvilienė 

Kompiuteriu maketavo Z. Vasiliauskaitė 


SL 412. 25,49 leidyb. aps. I. Tiražas 8000 egz. Užsakymas 254. 
Išleido leidykla „Alma littera“, Šermukšnių 3, 2600 Vilnius. 
Spausdino „Spindulio“ spaustuvė, Gedimino 10, 3000 Kaunas 0- 


Kaina sutartinė 


sus -— sa 
—— is — i i ii ————— - 
"—————— ii i 


———— i iii i is 


